
Prolog 

Era ora 2 în după-amiaza de 7 mai 1915. „Lusitania” fusese 
izbită de două torpile succesive şi începuse să se scufunde 
repede, în timp ce bărcile erau lansate la apă cu cea mai mare 
viteză. Femeile şi copiii, aliniaţi, aşteptau să le vină rândul. 
Unele se mai agăţau cu disperare de soţii sau de taţii lor; 
altele îşi ţineau copiii strâns la piept. O fată stătea singură, 
uşor retrasă faţă de ceilalţi. Era foarte tânără, nu avea mai 
mult de optsprezece ani. Nu părea speriată, iar ochii ei gravi, 
neclintiţi, priveau drept înainte. 

— Scuză-mă, te rog. 

Glasul bărbătesc de lângă ea o făcu să tresară şi să se 
întoarcă. Îl văzuse nu o dată pe cel ce i se adresase printre 
pasagerii de la clasa întâi. Valul de mister care îl înconjura îi 
aprinsese imaginaţia. Nu vorbea cu nimeni. Dacă cineva i se 
adresa, îi tăia imediat intenţia unei conversații. În plus, avea 
un fel nervos de a privi peste umăr, o privire iute, bănuitoare. 

Observă că acum era foarte agitat. Pe frunte îi străluceau 
broboane de sudoare. Era clar că se afla sub imperiul unei 
spaime puternice. Şi cu toate astea, fetei nu i se păru deloc că 
era genul de om care să se teamă de moarte! 

— Da? Ochii ei serioşi se opriră întrebători asupra lui. 

Bărbatul o privea cu un soi de ezitare disperată. 

— Trebuie! Îşi şopti el sieşi. Da... E singura cale. Apoi, tare, 
rosti brusc: Eşti americană? 

— Da. 

— Patrioată? 

Fata se înroşi. 

— N-ai dreptul să mă-ntrebi aşa ceva! Bine-nţeles că sunt! 

— Nu te supăra. N-ai face-o dacă ai cunoaşte care este miza. 


Dar trebuie să am încredere în cineva... Iar acel cineva trebuie 
să fie o femeie. 

— De ce? 

— Din cauza acestui „mai întâi femeile şi copiii”. Privi în jur 
şi coborî glasul. Am la mine nişte hârtii, documente de-o 
importanţă vitală. Ele pot schimba complet situaţia pentru 
aliaţi, în acest război. Aceste hârtii trebuie salvate! Dumneata 
ai mai multe şanse decât mine. Vrei să le iei? 

Fata întinse mâna. 

— Aşteaptă... Trebuie să te previn. Poate fi riscant... Dacă 
am fost urmărit. Personal, nu cred că am fost, dar nu poţi şti 
niciodată. Dacă am fost, va fi primejdios. Te ţin nervii ca să 
treci prin aşa ceva? 

Fata zâmbi. 

— Am să mă descurc foarte bine. Şi sunt cu adevărat mândră 
că am fost eu cea aleasă! Ce trebuie să fac după aceea cu ele? 
— Urmăreşte ziarele! Am să dau un anunţ în „Times”, care 
să înceapă cu: „Tovarăş de echipaj...” Dacă după trei zile nu 
apare nimic... Ei bine, vei şti că am dispărut. Atunci vei duce 

pachetul la Ambasada americană şi i-l vei înmâna personal 
ambasadorului. E limpede? 

— Foarte limpede. 

— Atunci, fi gata... Îţi voi spune la revedere. Îi luă mâna. La 
revedere. Succes, spuse cu glas tare. 

Mâna fetei se strânse pe pachetul impermeabil ce stătuse 
ascuns în palma lui. 

„Lusitania” se înclină şi mai tare la tribord. Ca răspuns la o 
comandă rapidă, fata înaintă şi îşi ocupă locul în barcă. 

Capitolul I. „Tinerii Aventurieri Ltd.” 

— Tommy, bătrâne! 

— Tuppence, băbuţo! 

Cei doi tineri se salutară cu căldură, blocând pe moment 
ieşirea stației de metrou Dover Street. Adjectivul „bătrân” era 
lipsit de semnificație. Vârstele lor, adunate, cu siguranță n-ar 
fi depăşit patruzeci şi cinci de ani. 

— Nu te-am văzut de secole, continuă băiatul. Unde ai 
dispărut? Hai să-nfulecăm un corn. Aici cam incomodăm... 


Blocând calea, aşa cum am făcut-o. Să ieşim. 

Fata acceptă şi o porniră pe Dover Street, în jos, către 
Piccadilly. 

— Şi-acum, unde mergem? Întrebă Tommy. 

Abia simţita nelinişte din glasul lui nu scăpă auzului fin al 
domnişoarei Prudence Cowley, numită în cercul intim al 
prietenilor, din motive necunoscute, „Tuppence”. Fata ţinti în 
plin. 

— Eşti lefter, Tommy! 

— Da, de unde! Răspunse Tommy, neconvingător. Mă joc cu 
banii. 

— De când te ştiu ai fost un mincinos dezgustător, spuse 
Tuppence cu severitate. Aşa ai convins-o pe sora Greenbank că 
medicul ţi-a prescris să bei bere ca tonic, însă a uitat să o scrie 
în fişă. Îţi aminteşti? 

Tommy chicoti. 

— Ba bine că nu! Ce s-a mai înfuriat mâţa bătrână când a 
aflat! De fapt, nu era chiar rea, mama Greenbank! Dragul 
spital... Presupun că-i la pământ, ca de altfel totul, nu? Te-au 
demobilizat? 

Tuppence oftă. 

— Da. Şi pe tine? 

Tommy confirmă. 

— Acum două luni. 

— Economii? Tatonă Tuppence. 

— S-au topit. 

— Oh, Tommy! 

— Nu, băbuţo, nu i-am risipit pe plăceri. N-am avut eu 
norocul ăsta! Costul vieţii... În ziua de azi o duci târâş-grăpiş, 
ţi-o spun eu dacă nu ştii... 

— Dragul meu copil, îl întrerupse Tuppence, nu există nimic 
legat de costul vieţii, pe care să nu-l ştiu. Uite, am ajuns la 
„Lyons”, vom plăti nemţeşte, fiecare partea lui. Asta e! Şi 
Tuppence începu să urce scările. 

Localul era plin, iar ei căutau din ochi o masă liberă, în timp 
ce prindeau din zbor frânturi de conversații. 

— Şi, să ştii, ea a început să plângă, când i-am spus că nu-i 


rămânea nici apartamentul...” „A fost pur şi simplu un 
chilipir, dragul meu. Exact ca aceea adusă de Mabel Lewis de 
la Paris...” 

— Ciudate chestii poţi auzi, şopti Tommy. Azi am trecut pe 
lângă doi tipi care vorbeau despre o oarecare Jane Finn. Îţi 
spune ceva numele ăsta? 

Dar chiar în acel moment, două doamne în vârstă se ridicară 
şi îşi luară pachetele, iar Tuppence se strecură cu abilitate 
într-unul din scaunele rămase libere. 

Tommy comandă ceai şi cornuri, Tuppence ceai şi pâine cu 
unt. 

— Şi ai grijă ca ceaiul să fie adus în ceşti separate, adăugă 
ea, severă. 

Tommy stătea în faţa ei. Capul lui aproape pleşuv înfăţişa 
privirii un smoc de păr roşu şi lucios, pieptănat cu măiestrie 
spre spate. Chipul său era încântător de urât... Nu se putea 
descrie, totuşi, era fără nici o îndoială chipul unui gentleman 
şi al unui sportiv. Costumul său maro era bine croit, dar uzat 
în ultimul grad. 

Aşa cum stăteau, formau un cuplu extrem de modern. 
Tuppence nu era nicidecum o frumuseţe, dar existau o anume 
distincţie şi un anumit farmec pe faţa sa spiritualizată, cu 
bărbia hotărâtă şi lată, cu ochii cenuşii, mult depărtaţi, care 
priveau vag de sub sprâncenele negre şi drepte. Purta o mică 
tocă de un verde deschis peste părul negru, tuns scurt, iar 
fusta ei extrem de scurtă pentru acele timpuri, şi destul de 
ponosită, lăsa să se vadă nişte glezne de-o fineţe ieşită din 
comun. Încerca din răsputeri să pară elegantă. 

Într-un târziu sosi şi ceaiul şi Tuppence, revenindu-şi dintr-o 
scurtă meditaţie, îl turnă în ceşti. 

— Şi-acum să ne întoarcem la ale noastre, zise Tommy 
rupând o bucată mare de corn. Dacă-ţi aduci aminte, nu ne- 
am mai văzut de atunci, din spital, în 1916. 

— Foarte corect. Tuppence se servi generos cu pâine şi unt. 
Biografia prescurtată a domnişoarei Prudence Cowley, a 
cincea fiică a arhidiaconului Cowley din Little Missendell, 
Suffolk. Domnişoara Cowley a renunţat la deliciile (şi sclavia) 


din casa părintească şi, pe la începutul războiului, a venit la 
Londra, unde s-a angajat la un spital militar. Prima lună: 
Spălat zilnic şase sute patruzeci şi opt de farfurii. Luna a doua: 
Promovată la ştersul farfuriilor sus amintite. Luna a treia: 
Promovată la curăţatul cartofilor. Luna a patra: Promovată la 
tăierea pâinii şi a untului. Luna a cincea: Promovată un etaj 
mai sus, ca femeie de serviciu cu şomoiog şi găleată. Luna a 
şasea: Promovată să servească la masă. Luna a şaptea: 
Aspectul plăcut şi bunele maniere erau atât de izbitoare încât 
a fost promovată să servească la masa sorelor medicale. Luna 
a opta: Un mic hop în carieră. Sora Bond a mâncat oul sorei 
Westhaven! Scandal mare! Principala vinovată: femeia care 
servea. Neatenţia într-o problemă atât de importantă nu putea 
trece nepedepsită. Înapoi la şomoiog şi găleată! Ce 
retrogradare! Lunar a noua: Promovată la mătură, în secţie, 
unde îl descoperă în persoana locotenentului Thomas 
Beresford (salut, Tommy!) pe un prieten din copilărie pe care 
nu-l mai văzuse de cinci ani bătuţi pe muchie. Întâlnirea a fost 
mişcătoare! Luna a zecea: Admonestată de sora şefă de a fi la 
cinema în compania unuia dintre pacienţi, mai sus 
menţionatul locotenent Thomas Beresford! Lunile a 
unsprezecea şi a douăsprezecea: îndatoririle de servitoare 
îndeplinite cu deplin succes. La sfârşitul anului părăseşte 
spitalul în culmea gloriei. Mai departe, domnişoara Cowley a 
condus pe rând o dubă, un camion, şi un general. Ultimul a 
fost cel mai plăcut. Era un general destul de tânăr! 

— Şi ce vezi rău în asta? Întrebă Tommy. Ai cărat în modul 
cel mai plicticos cu putinţă o caschetă alămită de la Ministerul 
de război la Savoy şi de la Savoy la Ministerul de război! 

— Am uitat cum îl chema, recunoscu Tuppence. Pe scurt, 
ăsta a fost, într-un fel, apogeul carierei mele. După aceea am 
intrat la un birou guvernamental. Am luat parte la câteva 
recepții foarte drăguţe. Intenţionasem să mă fac ţărancă, 
poştăriţă sau şofer pe autobuz, pentru a-mi întregi cariera... 
Dar a intervenit armistițiul! M-am agăţat de biroul acela cu 
toate puterile câteva luni bune, dar, până la urmă, tot m-au 
pus pe liber. De atunci tot caut o slujbă. Şi acum... E rândul 


tău. 

— În ce mă priveşte, n-am progresat atât de mult, rosti cu 
regret Tommy, şi nici atât de divers. După cum ştii, am plecat 
din nou în Franţa. Apoi m-au trimis în Mesopotamia, unde am 
fost rănit a doua oară şi am ajuns într-un spital de pe acolo. Pe 
urmă, m-am priponit în Egipt, până s-a declarat armistițiul. 
Mi-am mai pocnit călcâiele o vreme pe-acolo, iar pe urmă, 
după cum ţi-am spus, am fost demobilizat. De zece luni lungi 
şi amărâte vânez o slujbă. Nu există slujbe! Şi chiar de-ar 
exista, nu mi le-ar da ei mie. Sunt eu bun la ceva? Ce ştiu eu 
despre afaceri? Nimic. 

Tuppence dădu din cap cu tristeţe. 

— Dar în colonii? Întrebă ea. 

Tommy scutură din cap. 

— Nu mi-ar plăcea în colonii... Sunt absolut convins că nici 
lor de mine! 

— Rude bogate? 

Tommy scutură iar din cap. 

— Oh, Tommy, nici măcar vreo soră înstărită de-a bunicii? 

— Am un unchi bătrân care-i cât de cât pricopsit, dar ăsta nu 
merge. 

— De ce? 

— Pentru că a vrut să mă adopte cândva. Am refuzat. 

— Parcă am auzit ceva despre asta, rosti încet Tuppence. L-ai 
refuzat din cauza mamei tale. 

Tommy se înroşi. 

— Da, ar fi fost o chestie groaznică. Cum ştii, eu eram totul 
pentru ea. Individul o ura... Vroia să mă ia de lângă ea. 
Numai aşa, de-al dracului. 

— Mama ta a murit, nu? Întrebă Tuppence cu blândeţe. 

Tommy confirmă. 

Ochii mari ai lui Tuppence păreau înceţoşațţi. 

— Eşti un tip de treabă, Tommy. Am ştiut-o dintotdeauna. 

— Aiurea! Rosti repezit tânărul. În fine, asta e situaţia mea. 
Sunt în pragul disperării. 

— Şi eu la fel. Am făcut tot ce mi-a stat în puteri. Am 
întrebat în stânga şi-n dreapta. Am răspuns la anunţuri. Am 


încercat orice metodă aducătoare de noroc. M-am restrâns, şi 
am economisit, şi m-am zgârcit. Dar, nu-i bine. O să 
trebuiască să mă întorc acasă! 

— Şi nu vrei? 

— Bine-nţeles că nu vreau! La ce bun să fii sentimental? Tata 
e un scump... Ţin foarte mult la el... Dar, n-ai idee cât îl 
supăr! El are concepţiile vechii şi fermecătoarei epoci 
victoriene pentru care fustele scurte şi fumatul sunt imorale. 
Îţi imaginezi ce pacoste reprezint eu pentru el. Abia a oftat 
uşurat că războiul m-a luat de acolo. Vezi tu, suntem şapte 
acasă. E groaznic! Toată munca din gospodărie, plus 
reuniunile mamei. Întotdeauna mi-a plăcut schimbarea. Nu 
vreau să mă întorc acasă, dar... Oh, Tommy, ce altceva îmi 
rămâne de făcut? 

Tommy dădu cu tristeţe din cap. Urmă o lungă tăcere, apoi, 
Tuppence izbucni: 

— Bani, bani, bani! Mă gândesc la bani dimineaţa, la prânz 
şi seara! Pot spune, că am ajuns o obsedată, dar asta e! 

— Mersi la fel, aprobă din toată inima Tommy. 

— M-am gândit la toate metodele posibile de a-i obţine, 
continuă Tuppence. Sunt doar trei. Să-ţi fie lăsaţi, să te măriţi 
cu ei, sau să-i faci. Prima cade. N-am nici o rudă bătrână 
bogată. Cele câteva pe care le am se află în aziluri pentru 
aristocrați scăpătaţi. Mereu am ajutat doamne bătrâne să 
treacă strada, domnilor în vârstă le-am ridicat pachetele, în 
speranţa că doar s-o dovedi vreunul un milionar excentric. 
Însă niciunul nu m-a întrebat măcar cum mă cheamă... Iar cei 
mai mulţi n-au spus nici „mulţumesc”. 

Urmă o pauză. 

— Desigur că măritişul ar fi cea mai bună şansă pentru mine, 
reluă Tuppence. De mică mi-am pus în gând să mă mărit cu 
banii. Orice fată cu cap ar face-o! Nu sunt o sentimentală, ştii 
doar. Se opri. Ei, hai, nu poţi spune că-s sentimentală, adăugă 
ea tăios. 

— Categoric, nu, admise rapid Tommy. Tu şi 
sentimentalismul n-aveţi nimic în comun. 

— Nu sună prea politicos, replică Tuppence. În fine, asta e! 


Sunt pregătită şi dispusă... Numai că n-am întâlnit încă un om 
bogat! Toţi băieţii pe care-i cunosc sunt aproape tot atât de 
pârliţi ca şi mine. 

— Dar generalul? 

— Din câte ştiu, pe timp de pace ţine un magazin de 
biciclete, explică Tuppence. Nu, asta nu! Tu, însă, te-ai putea 
însura cu o fată bogată. 

— Sunt şi eu la fel ea tine. Nu cunosc niciuna. 

— Asta nu-i o problemă. Oricând ai putea cunoaşte una. Pe 
când eu, dacă văd un bărbat în palton de blană ieşind de la 
Ritz, nu pot să tabăr asupra lui şi să-i spun: „Ascultă, eşti 
bogat. Aş vrea să te cunosc.” 

— Vrei să spui că eu aş putea face asta cu o doamnă 
îmbrăcată la fel? 

— Nu fi prost. O calci pe picior, sau îi ridici batista, sau ceva 
de genul ăsta. Dacă îşi va da seama că vrei s-o cunoşti, va fi 
flatată şi o va duce ea cumva la capăt în locul tău. 

— Îmi supraestimezi farmecul masculin, murmură Tommy. 

— Pe de altă parte, continuă Tuppence, milionarul meu va 
duce, probabil, o viaţă riscantă. Nu, căsătoria e plină de 
neprevăzut. Rămâne... Să faci bani! 

— Am încercat şi-am dat chix, îi reaminti Tommy. 

— Da, am încercat toate metodele ortodoxe. Să presupunem 
că le încercăm şi pe cele neortodoxe. Tommy, hai să fim 
aventurieri! 

— Hai! Răspunse vesel Tommy. Cu ce începem? 

— Aici e greutatea. Dacă ne-am putea face cunoscuţi, 
oamenii ne-ar angaja să comitem crime pentru ei. 

— Spendid! Mai ales că vine din partea unei fiice de preot! 

— Vinovaţii morali ar fi ei, preciză Tuppence. Trebuie să 
recunoşti că-i o diferenţă între a fura din proprie iniţiativă un 
colier de diamante şi a fi plătit s-o faci. 

— Dacă te prind, nu mai e nici o diferenţă. 

— Poate că nu. Dar n-au să mă prindă. Sunt prea deşteaptă. 

— Modestia a fost dintotdeauna punctul tău forte, remarcă 
Tommy. 

— Lasă ironia. Ascultă, Tommy, vrei să fim parteneri de 


afaceri, să formăm o asociaţie? 

— O asociaţie de furat coliere de diamante? 

— A fost doar un exemplu. Hai să întemeiem... Cum îi spune 
în registru? 

— Nu ştiu. N-am avut niciodată. 

— Eu am, însă mereu le încurc, trec creditele la rubrica 
debitelor şi invers, încât m-au concediat. Oh, ştiu... „joint 
venture”. Îmi sună atât de romantic, parcă ar veni de pe 
vremuri. Denumirea asta are ceva elisabetan în ea... Te face să 
te gândeşti la... Galioane şi dubloni. Un joint venture! 

— Sub titlul de „Tinerii Aventurieri Ltd.”? Asta-i ideea ta, 
Tuppence? 

— N-ai decât să râzi, dar eu simt că poate ieşi ceva de aici. 

— Şi cum propui să intrăm în legătură cu prezumptivii noştri 
solicitanţi? 

— Prin anunţuri, replică prompt Tuppence. Ai o bucăţică de 
hârtie şi un creion? De regulă, bărbaţii au aşa ceva, cum avem 
noi agrafe şi pudrieră. 

Tommy îi întinse un carnet de notițe verde, cam ponosit, şi 
Tuppence începu să scrie cu râvnă. 

— Să începem: „Tânăr ofiţer, rănit de două ori în război...” 

— Asta categoric, nu! 

— Of, bine, băiete dragă. Însă eu te asigur că asemenea 
lucruri ar merge la inima unei fete bătrâne şi te-ar putea 
adopta şi nu va mai fi nevoie să fii un tânăr aventurier. 

— Nu vreau să fiu adoptat. 

— Am uitat că ai o prejudecată în privinţa asta. N-am făcut 
decât să te înfurii! Însă ziarele sunt pline ochi cu chestii de 
genul ăsta. Ia, ascultă... Cum îţi sună asta: „Doi tineri 
aventurieri îşi oferă serviciile. Dispuşi să facă orice, să meargă 
oriunde. Plata trebuie să fie bună.” (Trebuie să lămurim lucrul 
ăsta de la început.) Mai putem adăuga: „Nu refuzăm nici o 
ofertă rezonabilă”. Precum locuinţele, sau mobila. 

— Aş zice că orice ofertă am primi ca răspuns la anunţul ăsta 
ar trebui să fie una nerezonabilă! 

— Tommy! Eşti un geniu! Asta chiar că-i nemaipomenită! 
„Nu refuzăm nici o ofertă nerezonabilă... Dacă se plăteşte 


bine.” Cum ţi se pare? 

— N-aş menţiona din nou plata. Prea sună a interes. 

— Nici nu sună pe cât e! Dar, poate că ai dreptate. Uite, 
scriem aşa: „Doi tineri aventurieri îşi oferă serviciile. Dispuşi 
să facă orice, să meargă oriunde. Plata trebuie să fie bună. Nu 
refuzăm nici o ofertă nerezonabilă.” Ce impresie ţi-ar face 
dacă ai citi anunţul ăsta? 

— Mi-aş zice, fie că e o păcăleală, fie că e scrisă de un 
lunatic. 

— Nu e nici pe jumătate demenţial ca ceva pe care l-am citit 
azi-dimineaţă şi care începea cu „Petunie” şi iscălea „Cel mai 
bun băiat”. Rupse foaia şi i-o întinse lui Tommy. Uite-o. Cred 
că în „Times”. 

Răspuns la cutia poştală etc. Bănuiesc că o să coste cam cinci 
şilingi. Uite o jumătate de coroană, partea mea. 

Tommy împături gânditor hârtia. Faţa sa devenea tot mai 
roşie. 

— Chiar să încercăm asta? Spuse, în cele din urmă. S-o 
facem, Tuppence. Doar ca să ne distrăm? 

— Tommy, eşti un tip grozav! Ştiam eu că ai să fii! Hai să 
bem pentru succes. Turnă câteva picături de ceai rece în cești. 
„Pentru asociaţia noastră şi pentru prosperitatea ei!” 

— Pentru „Tinerii Aventurieri Ltd.”, răspunse Tommy. 

Puseră ceştile pe masă şi râseră cam neconvingător. 
Tuppence se ridică. 

— Trebuie să mă întorc în apartamentul meu imperial de la 
hotel. 

— Poate că e timpul să mă îndrept şi eu spre Ritz, aprobă 
Tommy cu un zâmbet şugubăţ. Când ne întâlnim? Şi unde? 

— Mâine la douăsprezece. Staţia de metrou Piccadilly. Îţi 
convine? 

— Dispun cum vreau de timpul meu, deci sunt liber, rosti 
domnul Beresford cu măreție. 

— Deci, pe mâine. 

— La revedere, băbuţo. 

Cei doi tineri o luară în direcţii opuse. Hotelul lui Tuppence 
era situat în ceea ce, cu bunăvoință, se numea Southern 


Belgravia. Din motive de economie nu luă un taxi. 

Traversase jumătate din St. Jame's Park, când o voce 
bărbătească din spate o făcu să tresară. 

— Scuză-mă, spuse bărbatul. Aş putea să-ţi răpesc un minut? 

Capitolul II. Oferta domnului Whittington. 

Tuppence se întoarse cu repeziciune, dar cuvintele care-i 
stăteau pe limbă rămaseră nerostite, căci înfăţişarea 
bărbatului, ca şi manierele lui nu aveau nimic comun cu ceea 
ce gândise ea în primul moment. Ca şi cum ar fi ghicit, îi zise 
repede: 

— Te asigur că nu intenţionez să fiu lipsit de respect. 
Tuppence îl crezu. Deşi instinctiv omul îi stârni antipatie şi 
neîncredere, era înclinată să-l absolve de bănuiala de a fi vrut 
s-o acosteze pur şi simplu. Era un bărbat solid, proaspăt ras, 

cu maxilarul puternic. Avea ochii mici şi vicleni, care nu îi 
susținură fără să clipească privirea dreaptă. 

— Ei bine, ce e? Întrebă ea. 

Bărbatul zâmbi. 

— Am auzit din întâmplare discuţia dumitale cu tânărul 
domn, la localul Lyons. 

— Şi ce-i cu asta? 

— Nimic... Afară de faptul că ţi-aş putea fi de folos. 

Un alt gând îi trecu prin minte lui Tuppence. 

— M-aţi urmărit până aici? 

— Mi-am luat libertatea asta. 

— Şi în ce fel credeţi că mi-aţi putea fi de folos? 

Bărbatul scoase o carte de vizită din buzunar şi i-o înmână 
cu o plecăciune. Tuppence o luă şi o cercetă cu mare atenţie. 
Pe ea era scris: „Dl. Edward Whittington”. Dedesubtul numelui 
scria: „Esthonia Glassware Co.” şi adresa biroului. Domnul 
Whittington vorbi din nou: 

— Dacă îmi faci o vizită mâine dimineaţă, la unsprezece, am 
să-ţi ofer toate detaliile propunerii mele. 

— La unsprezece. 

Tuppence se hotărî. 

— Foarte bine. Voi veni. 

— Mulţumesc. Bună seara. 


Îşi ridică pălăria cu un gest larg şi se îndepărtă. Tuppence 
rămase privind în urma lui câteva clipe. Apoi făcu o mişcare 
ciudată din umeri, asemănătoare cu cea a unui terrier care se 
scutură. 

„Aventurile au început, murmură pentru sine. Mă întreb, ce 
vrea de la mine? E ceva cu tine, domnule Whittington, ceva ce 
nu-mi place deloc. Dar, pe de altă parte, nu mi-e frică nici 
atâtica de tine. Şi, cum am spus mai înainte, fără îndoială am 
s-o mai spun, micuța Tuppence poate să-şi poarte şi singură de 
grijă, bine-mersi!” 

Şi, cu o înclinare scurtă şi apăsată a capului, o porni hotărâtă 
înainte. Totuşi, ca urmare a unei scurte meditații, se abătu din 
drum şi trecu pe la un oficiu poştal. Aici, cu un formular de 
telegramă în mână, cumpăni câteva clipe. Gândul că cei cinci 
şilingi puteau fi cheltuiţi de pomană o cataliză şi se hotărî să- 
şi asume riscul cheltuirii a nouă pence. 

Dispreţuind peniţa ţepoasă şi melasa neagră şi groasă puse la 
dispoziţie prin bunăvoința guvernului, Tuppence scoase 
creionul lui Tommy, ce rămăsese la ea, şi scrise cu 
repeziciune: „Nu da anunţul. Explicații, mâine.” Trecu adresa 
clubului lui Tommy, pe care cel mult într-o lună, acesta va fi 
nevoit să-l părăsească, afară doar dacă nu i-ar pica din cer o 
avere care să-i permită să-şi achite taxa. 

— Asta i-ar putea parveni, murmură ea. Oricum, merită 
încercat. 

După ce depuse formularul la ghişeu o porni grăbită spre 
casă, oprindu-se la o brutărie pentru a-şi cumpăra de trei 
pence cornuri. 

Mai târziu, în cămăruţa ei de la mansardă, mesteca încet 
cornurile şi se gândea la viitor. Ce era „Esthonia Glassware 
Co.” şi de ce, Dumnezeu, ar fi avut nevoie de serviciile ei? 
Tuppence simţi cum o furnică un fior de plăcere. În orice caz, 
casa parohială de la ţară dispărea iar din planurile ei. Ziua de 
mâine oferea posibilităţi. 

Trecu mult timp până ce Tuppence să adoarmă în acea seară, 
iar când în cele din urmă o făcu, visă că domnul Whittington 
o pusese să spele un morman de sticlărie de Estonia, care 


semăna uluitor cu farfuriile de la spital! 

Era unsprezece fără cinci când Tuppence ajunse la cvartalul 
de blocuri ce adăpostea birourile firmei „Esthonia Glassware 
Co.” Să se prezinte înainte de ora fixată ar fi părut un exces de 
zel, drept care, Tuppence se hotărî să meargă până la capătul 
străzii şi apoi să se întoarcă. Aşa şi făcu. Când bătu de 
unsprezece, Tuppence pătrunse în clădire. „Esthonia 
Glassware Co.” era la ultimul etaj. Exista un lift, însă 
Tuppence preferă s-o ia pe jos. 

Cu respiraţia uşor întretăiată, se opri în faţa unei uşi pe al 
cărei geam era scris cu litere mari „Esthonia Glassware Co.” 

Tuppence ciocăni. Ca răspuns la un glas din interior, 
Tuppence apăsă pe clanţă şi intră într-un birou de primire, 
mic şi cam murdar. 

Un funcţionar de vârstă mijlocie coborî de pe un scaun înalt 
de la biroul de lângă fereastră şi se apropie de ea întrebător. 

— Am întâlnire cu domnul Whittington, spuse Tuppence. 

— Vă rog să poftiţi pe aici. 

Bărbatul se îndreptă spre un glasvand pe care stătea scris 
„Intrarea oprită”, bătu, apoi deschise uşa şi-i făcu loc să 
treacă. 

Domnul Whittington stătea la un birou mare, acoperit de 
hârtii. Lui Tuppence i se păru că presimţirea i se confirma. 
Ceva era în neregulă cu domnul Whittington. Combinația 
dintre prosperitatea lui lucitoare şi ochii săi vicleni nu era 
atrăgătoare. 

— Deci, te-ai hotărât? Asta-i bine. Vrei să iei loc? 

Tuppence se aşeză pe un scaun, în faţa lui. Părea deosebit de 
mică şi de cuminte în dimineaţa asta. Şedea acolo moale, cu 
ochii plecaţi, în timp ce domnul Whittington sorta şi răsfoia 
hârtiile. În cele din urmă le împinse într-o parte şi se aplecă 
peste birou. 

— Acum, dragă tânără doamnă, să ne ocupăm de afaceri. 
Faţa sa mare se lăţi într-un zâmbet. Vrei să munceşti? Bine, 
pot să-ţi ofer de lucru. Ce-ai spune de 100 de lire pe loc şi 
toate cheltuielile plătite? Domnul Whittington se lăsă pe spate 
în scaun şi-şi vâri degetele mari în răscroiala de sub braţ a 


vestei. 

Tuppence îl privi cu prudenţă. 

— Şi care e natura muncii? Întrebă ea. 

— Simbolică... Pur simbolică. O excursie plăcută, atâta tot. 

— Încotro? 

Domnul Whittington zâmbi din nou. 

— Paris. 

— Oh! Exclamă Tuppence îngândurată. În sinea ei îşi spuse: 
„Sunt sigură că dacă tata ar auzi asta ar face un atac. Însă, 
oricum, nu-l văd pe domnul Whittington în rol de impostor”. 

— Da, continuă Whittington. Ce poate fi mai plăcut? Să dai 
timpul înapoi cu câţiva ani... Foarte puţini, sunt convins, şi să 
intri din nou în unul din acele fermecătoare pensionnants des 
jeunes filles de care abundă Parisul... 

Tuppence îl întrerupse. 

— Un pension? 

— Exact. Cel al doamnei Colombier din Avenue de Neuilly. 

Tuppence cunoştea foarte bine numele. Nimic nu putea fi 
mai select. Avusese câteva prietene americane acolo. Era mai 
mult decât uimită. 

— Vreţi să intru la pensionul doamnei Colombier? Pentru cât 
timp? 

— Depinde. Posibil pentru trei luni. 

— Şi asta e tot? Nu mai sunt şi alte condiţii? 

— Absolut niciuna. Bine-nţeles, vei merge acolo în calitate 
de pupilă a mea şi n-o să comunici în nici un fel cu prietenii 
dumitale. Va trebui să-ţi pretind o discreţie absolută asupra 
perioadei ce va urma. Apropo, eşti englezoaică, nu-i aşa? 

— Da. 

— Şi totuşi ai un uşor accent american. 

— Cea mai bună prietenă a mea din spital era o micuță 
americană. Cred că m-am molipsit de la ea. Pot să scap foarte 
uşor de el. 

— Dimpotrivă, ti-ar fi mult mai simplu să treci drept 
americană. Detaliile trecutului dumitale din Anglia ar putea fi 
mai dificil de susținut. Da, cred că va fi categoric mai bine. 
Apoi... 


— Un moment, domnule Whittington! Am impresia că luaţi 
drept sigur consimţămânul meu. 

Whittington păru surprins. 

— Cred că nu te gândeşti să refuzi? Te asigur că aşezământul 
doamnei Colombier este o instituţie de prima mână şi absolut 
ortodoxă. Iar condiţiile sunt dintre cele mai generoase. 

— Exact, spuse Tuppence. Tocmai asta e. Condiţiile sunt 
aproape prea generoase, domnule Whittington. Nu văd 
nicicum de ce merit să vă cheltuiţi banii pe mine. 

— Nu? Rosti încetişor Whittington. Bine, am să-ţi spun. Nu 
încape îndoială că aş putea găsi pe altcineva pentru o sumă 
mult mai mică. Tot ceea ce îmi trebuie şi sunt dispus să 
plătesc, este o doamnă tânără, suficient de inteligentă şi cu 
prezenţă de spirit ca să-şi joace bine rolul, şi, în plus, să fie 
destul de discretă ca să nu pună multe întrebări. 

Tuppence zâmbi uşor. Înţelese că Whittington punctase. 

— Mai e ceva. Până acum n-aţi spus nimic despre domnul 
Beresford. Rolul lui care e? 

— Domnul Beresford? 

— Partenerul meu, explică Tuppence, cu demnitate. Ne-aţi 
văzut ieri împreună. 

— Ah, da. Mă tem, însă, că nu vom avea nevoie de serviciile 
lui. 

— În cazul ăsta, s-a terminat. Tuppence se ridică. Ori 
amândoi, ori niciunul. Îmi pare rău... Dar aşa stă treaba. Bună 
ziua, domnule Whittington. 

— Aşteaptă o clipă. Să vedem dacă putem face ceva. Ia loc 
din nou, domnişoară... Se opri, întrebător. 

Prin conştiinţa lui Tuppence trecu un junghi când îşi 
reaminti de arhidiacon. Se aruncă în grabă asupra primului 
nume care îi veni în minte. 

— Jane Finn, spuse ea repede, apoi se opri cu gura căscată în 
faţa efectului pe care îl produseseră aceste două cuvinte. 

Toată amabilitatea de pe chipul lui Whittington dispăru ca 
prin farmec. Era roşu de mânie, şi pe frunte venele i se 
umflaseră gata să crape. Iar în spatele tuturor acestora stătea 
la pândă un soi de spaimă neîncrezătoare. Se aplecă în faţa şi 


sâsâi cu răutate: 

— Aşadar, ăsta-i micul dumitale joc, nu-i aşa? 

Tuppence, deşi total debusolată, îşi păstră capul. Nu avea 
nici cea mai mică idee despre ce vroia el să spună, însă, cum 
de fel era iute la minte, înţelese că era imperios necesar s-o 
ţină pe-a ei. 

Whittington continuă: 

— Te-ai jucat tot timpul cu mine de-a şoarecele şi pisica, nu-i 
aşa? Ai ştiut tot timpul ce vroiam de la dumneata, dar ai 
continuat comedia. Aşa-i? Se calmase. Din obraji îi dispăruse 
roşeaţa. O privi scrutător. Cine a pălăvrăgit? Rita? 

Tuppence scutură din cap. Nu ştia cât mai putea să-şi susţină 
minciuna, însă îşi dădea seama că era important să n-o 
amestece pe acea necunoscută Rita în povestea asta. 

— Nu, răspunse ea, cinstit. Rita nu ştie nimic despre mine. 

Ochii lui scormoneau într-ai ei ca nişte sfredele. 

— Cât de multe ştii? Strigă el. 

— În realitate, foarte puţin, răspunse Tuppence, şi fu 
mulțumită să constate că neliniştea lui Whittington în loc să 
scadă, spori. Gândul că ştia mai multe decât era dispusă să 
recunoască, părea să-l frământe. 

— Oricum, ai ştiut destule ca să vii aici să trânteşti numele 
asta. 

— Ar putea fi chiar numele meu, plusă Tuppence. 

— E de conceput, nu-i aşa, că ar exista două fete cu un nume 
ca ăsta? 

— Sau s-ar putea să-l fi nimerit din întâmplare, continuă 
Tuppence ameţită de succesul sincerităţii. 

Domnul Whittington bătu cu pumnii în masă. 

— Lasă prostiile! Ce ştii? Şi cât vrei? 

Ultimele trei cuvinte aprinseră puternic imaginaţia lui 
Tuppence, mai ales după un mic dejun sărăcăcios şi o cină cu 
cornuri din seara precedentă. Prezentul ei rol era mai degrabă 
de ordinul riscului decât al aventurii, dar nu dădu înapoi. Se 
ridică şi zâmbi cu aerul cuiva ce se ştie stăpân pe situaţie. 

— Dragul meu domn Whittington, spuse, să jucăm cu cărţile 
pe faţă... Vă rog nu mai fiţi atât de supărat. M-aţi auzit ieri 


spunând că mi-am propus să trăiesc din expediente. Am 
impresia că acum v-am dovedit că am câteva expediente din 
care să trăiesc. Admit că am avut cunoştinţe de un anumit 
nume, dar poate că aici se sfârşeşte această cunoştinţă. 

— Da... Dar poate că nu, mârâi Whittington. 

— Insistaţi în a mă judeca greşit, spuse Tuppence şi oftă 
încetişor. 

— Cum ţi-am spus şi mai înainte, lasă prostiile şi revino la 
subiect. Nu poţi să te joci de-a inocenta cu mine. Cunoşti mult 
mai mult decât eşti dispusă să recunoşti. 

Tuppence tăcu o clipă, pierdută în admiraţia propriei 
ingenuităţi, apoi rosti moale: 

— N-aş vrea să vă contrazic, domnule Whittington. 

— Am ajuns, deci, la veşnica problemă: cât? 

Tuppence era în dilemă. Până acum îl prostise cu succes pe 
Whittington, dar ca să indice o sumă concretă, imposibilă, 
putea trezi suspiciuni. Creierul îi fu fulgerat de-o idee. 

— Să presupunem că cerem ceva mai puţin pe loc, şi 
discutăm mai pe larg problema mai târziu? 

Whittington îi aruncă o privire urâtă. 

— Şantaj, ai? 

Tuppence zâmbi dulce. 

— Nu, nu! Să-i spunem... Plata în avans a serviciilor? 

Whittington mârâi. 

— Ştiţi, explică Tuppence la fel de dulce. Sunt topită după 
bani. 

— Eşti culmea culmilor, asta eşti! Mormăi Whittington, cu 
un soi de admiraţie involuntară. M-ai dus perfect de nas. 
Credeam că eşti doar o puştoaică bleguţă cu atâta minte cât 
îmi trebuie pentru scopul meu. 

— Viaţa e plină de surprize, filosofă Tuppence. 

— Oricum, continuă Whittington, cineva trebuie să fi vorbit. 
Dumneata spui că nu Rita. Să fi fost...? Da, intră! 

Funcţionarul intră discret în încăpere şi depuse o hârtie la 
vederea patronului său. 

— Chiar acum a sosit un mesaj telefonic pentru 
dumneavoastră, domnule. 


Whittington îl smulse şi îl citi. Fruntea i se încruntă. 

— Se face, Brown. Poţi să pleci. 

Funcţionarul se retrase, închizând uşa în urma lui. 
Whittington se întoarse spre Tuppence. 

— Vino mâine la aceeaşi oră. Acum sunt ocupat. Pentru 
început, uite cincizeci. 

Numără rapid câteva bancnote şi le împinse pe masă spre 
Tuppence, apoi se ridică, evident nerăbdător s-o vadă plecată. 

Fata numără banii cu aerul unui om de afaceri, îi băgă în 
geantă şi se ridică. 

— Bună ziua, domnule Whittington, spuse politicoasă. Sau 
mai degrabă, au revoir. 

— Exact. Au revoir! Whittington arăta din nou aproape 
simpatic, schimbare care-i trezi lui Tuppence o uşoară 
presimţire. Au revoir, isteaţa şi încântătoarea mea tânără 
doamnă. 

Tuppence coborî sprintenă scările. Era stăpânită de-un elan 
sălbatic. Ceasul din împrejurimi arăta că mai erau cinci 
minute până la douăsprezece. 

— Să-i facem lui Tommy o surpriză! Şopti Tuppence şi opri 
un taxi. 

Taxiul opri în faţa staţiei de metrou. Tommy tocmai ieşea pe 
uşa staţiei. Cu ochii căscaţi atât cât se putea, alergă spre 
Tuppence şi o ajută să coboare. Fata îi zâmbi cu afecţiune şi 
rosti pe un ton uşor afectat. 

— Vrei să plăteşti tu, bătrâne? N-am mai mărunt de cinci 
lire! 

Capitolul III. Un eşec. 

Momentul n-a fost atât de triumfal precum ar fi trebuit să fie. 
În primul rând, resursele buzunarelor lui Tommy erau 
întrucâtva limitate. În final, doamna adună acele ordinare 
două pence, iar şoferul, ţinând încă în mână o varietate mare 
de monede, era îndemnat s-o ia din loc, ceea ce şi făcu după 
ce trase o înjurătură înfundată referitoare la ce primise de la 
domnul. 

— Cred că i-ai dat prea mult, Tommy, spuse Tuppence cu 
inocenţă. Am impresia că vrea să-ţi dea restul. 


Probabil această remarcă îl făcu pe taximetrist s-o ia din loc. 

— Ei bine, începu domnul Beresford, dându-și în sfârşit, frâu 
liber sentimentelor ce... Dracu, pentru ce ţi-a trebuit să iei un 
taxi? 

— M-am temut să nu întârzii şi să te fac să aştepţi, rosti 
blând Tuppence. 

— Te-ai... Temut. Să. Nu. Întârzii? Oh, Doamne, mă las 
bătut! 

— Şi, cu adevărat, n-aveam mai mărunt de o hârtie de cinci 
lire, continuă Tuppence deschizându-şi foarte larg ochii. 

— Ţi-ai jucat foarte bine rolul, băbuţo, oricum, tipul nu s-a 
lăsat dus... N-a crezut nici o clipă! 

— Nu, spuse Tuppence pe gânduri, n-a crezut. Asta-i partea 
curioasă când spui adevărul. Nimeni nu te crede. Am aflat asta 
de dimineaţă. Şi acum, hai să prânzim. Ce zici de Savoy? 

Tommy rânji: 

— Ce zici de Ritz? 

— Dacă mă gândesc mai bine, aş prefera Piccadilly. E mai 
aproape. Nu o să trebuiască să luăm iar un taxi. Să mergem. 

— E un nou gen de umor? Sau chiar te-ai scrântit? 

— Ultima supoziţie e cea corectă. Am dat de bani şi şocul a 
fost prea mare pentru mine! Pentru această formă particulară 
de dereglare mintală, un medic cu renume recomandă în mod 
nelimitat hors d'oeuvre, homar l'américaine, pui Newberg şi 
Pêche Melba! Să mergem şi să le luăm! 

— Tuppence, fato, ce s-a întâmplat de fapt cu tine? 

— Oh, necredinciosule! Tuppence îşi desfăcu larg poşeta. 
Uite aici, şi aici, şi aici! 

— Sfinte Isuse! Nu mai vântura aşa marafeţii ăştia falşi. 

— Nu sunt deloc falşi. Sunt cum nu se poate mai adevăraţi! 

Tommy mormăi. 

— Trebuie că m-am îmbătat fără să ştiu! Visez, Tuppence, 
sau văd cu adevărat o grămadă de hârtii de cinci lire pe care-i 
fluturi într-un mod periculos? 

— Chiar aşa! Şi acum, mergem să mâncăm? 

— Merg oriunde. Dar ce-ai făcut? Ai spart o bancă? 

— Toate la timpul lor. Ce loc teribil e Piccadilly Circus! Uite 


un autobuz uriaş care vine spre noi. Ar fi prea cumplit să 
strivească bancnote de cinci lire! 

— Braserie? Întrebă Tommy după ce ajunseră în siguranţă pe 
trotuarul de vizavi. 

— Ceva mai scump, obiectă Tuppence. 

— Asta-i doar o extravaganţă de femeie neserioasă. Hai la 
parter. 

— Eşti sigur că acolo am să găsesc tot ce-mi doresc? 

— Adică acel indigest meniu pe care tocmai l-ai înşirat? 
Bine-nţeles că ai să găseşti... Sau, în orice caz, ceva tot atât de 
bun pentru tine. Şi acum, povesteşte-mi, spuse Tommy, 
incapabil să-şi mai reprime curiozitatea, ce îl ardea, în timp ce 
erau înconjurați de mulţimea de hors d'oeuvre visate de 
Tuppence. 

Domnişoara Cowley îi povesti. 

— Şi partea curioasă e, sfârşi Tuppence, că eu chiar am 
inventat numele de Jane Finn! Nu mi l-am dat pe al meu din 
cauza bietului meu tată... În cazul în care aş fi intrat în vreun 
bucluc. 

— S-ar putea să fie aşa, spuse încet Tommy, dar nu l-ai 
inventat. 

— Ce? 

— Nu. Eu ţi l-am spus. Nu-ţi aminteşti, ţi-am spus ieri că am 
trecut pe lângă doi tipi ce vorbeau despre o femeie pe nume 
Jane Finn? De asta ţi-a venit exact la ţanc numele în minte. 

— Da. Acum îmi amintesc. Ce extraordinar... Tuppence se 
cufundă în tăcere. Apoi îşi reveni brusc: Tommy! 

— Da? 

— Cum arătau cei doi tipi pe lângă care ai trecut? 

Tommy se încruntă într-un efort de a-şi aduce aminte. 

— Unul era un tip solid. Proaspăt bărbierit, parcă... Şi 
brunet. 

— Asta e el, strigă Tuppence într-un limbaj negramatical. 
Ăsta-i Whittington! Şi celălalt cum era? 

— Nu-mi aduc aminte. Nu l-am remarcat în mod deosebit. 
Ceea ce mi-a atras atenţia a fost, de fapt, numele străin. 

— Şi se mai spune că nu există coincidente! Tuppence îşi 


atacă fericită Pêche Melba. 

Însă Tommy deveni serios. 

— Ascultă, Tuppence, fată bătrână, unde duc toate astea? 

— La mai mulţi bani, răspunse asociata sa. 

— Asta ştiu. Ai în cap o singură idee. Eu mă refeream la 
altceva. Care e următorul pas? Cum ai de gând să conduci 
jocul? 

— Oh! Tuppence lăsă linguriţa jos. Ai dreptate, Tommy, e 
puţin mai complicat. 

— În afară de asta, n-ai să-l poţi păcăli o veşnicie, să ştii. Mai 
devreme sau mai târziu ai s-o dai în bară. Şi, oricum, nu sunt 
sigur dacă şantajul nu se pedepseşte de lege, să ştii. 

— Prostii. Şantaj e atunci când pretinzi bani ca să nu dai în 
vileag ce ştii. Ori, eu nu am ce da în vileag pentru că, chiar nu 
ştiu nimic. 

— Hm, spuse cu îndoială Tommy. Oricum, ce urmează să 
facem? Whittington era grăbit azi-dimineaţă, dar data viitoare 
va dori să ştie ceva mai mult înainte de a scoate banii. Va dori 
să ştie cât ştii şi de unde ai obţinut informaţiile şi o grămadă 
de alte treburi la care n-ai să poţi face faţă. Cum ai să te 
descurci? 

Tuppence se încruntă cu severitate. 

— Trebuie să ne gândim. Comandă nişte cafea turcească, 
Tommy. Stimulează creierul. Oh, dragă, ce mult am mâncat! 

— Parcă ai fi un porc pus la îngrăşat! Asta pot s-o spun şi 
despre mine, dar mă linişteşte gândul că meniul meu a fost 
mai judicios ales decât al tău. Două cafele. (Asta era pentru 
chelner.) Una turcească şi una franţuzească. 

Tuppence îşi sorbi cafeaua cu un aer profund meditativ şi-l 
repezi pe Tommy când acesta vru să vorbească. 

— Taci! Gândesc. 

— Fumuri de Pithie, mormăi Tommy şi se cufundă iar în 
tăcere. 

— Gata! Spuse, în cele din urmă, Tuppence. Am un plan. 
Ceea ce trebuie neapărat să facem este să aflăm cât mai multe 
despre povestea asta. 

Tommy aplaudă. 


— Nu fi ironic. Putem afla doar prin Whittington. Trebuie să 
descoperim unde locuieşte, ce face... De fapt, să-l spionăm. Eu 
nu pot s-o fac, pentru că mă cunoaşte, pe tine, însă, doar te-a 
zărit o clipă sau două atunci, la „Lyons”! Nu e posibil să te 
recunoască. În plus, bărbaţii tineri seamănă între ei. 

— Contest eu vehemenţă această remarcă. Sunt convins că 
trăsăturile mele plăcute şi ţinuta distinsă m-ar singulariza în 
orice mulţime. 

— Planul meu e următorul, continuă calmă, Tuppence. 
Mâine mă voi prezenta singură. Am să-l duc iar de nas, ca şi 
azi. Nu contează dacă n-am să-i mai store nişte bani. Cele 
cincizeci de lire ne vor ajunge câteva zile. 

— Sau chiar mai mult! 

— Tu ai să-l pândeşti afară. Când ies din clădire, n-am să-ţi 
pot vorbi căci nu ştim dacă nu mă urmăreşte, însă am să mă 
ascund undeva, prin apropiere, şi când iese şi el, am să scap o 
batistă, sau ceva în genul ăsta, şi tu o iei din loc! 

— Încotro s-o iau din loc? 

— După el, prostule! Ce zici de ideea mea? 

— Treburi de genul ăsta le citeşti în cărţi. Eu unul cred că în 
viaţa reală te-ai simţi cam tâmpit să stai pe stradă ore întregi 
fără să faci nimic. Lumea s-ar întreba ce-i cu mine. 

— Nu la oraş. Fiecare se gândeşte la problemele lui, e tot 
într-o grabă. Probabil nici nu-ţi va observa prezenţa. 

— E a doua oară când faci o astfel de remarcă. Nu contează, 
te iert. Oricum, cred că va fi distractiv. Ce faci după-amiază? 

— Păi, răspunse Tuppence, meditativ, mă gândisem la 
pălării! Sau poate la ciorapi de mătase! Sau poate... 

— Opreşte-te! Cele cincizeci de lire au şi ele o limită! N-ar fi 
mai bine să cinăm şi să vedem un spectacol după aceea? 

— Mai degrabă aşa. 

Ziua se scurse într-un mod plăcut. Seara şi mai şi. Două 
bancnote de cinci lire fură iremediabil pierdute. 

A doua zi, dimineaţa, se întâlniră conform programului 
dinainte stabilit şi o porniră către centrul comercial al 
Londrei. Tommy rămase pe trotuarul de vizavi, în timp ce 
Tuppence pătrundea în clădire. 


Tommy se plimba încet de la un capăt la altul al străzii. 
Tocmai când ajunsese iar, în faţa clădirii, Tuppence traversă 
în grabă strada. 

— Tommy! 

— Da. Ce e? 

— Locul e gol. Nu se aude nimic. 

— Ciudat. 

— Nu-i aşa? Vino cu mine, să mai încercăm o dată. 

Tommy o urmă. La etajul trei întâlniră un funcţionar ce 
tocmai ieşea dintr-un birou. Bărbatul ezită o clipă, apoi i se 
adresă lui Tuppence. 

— Căutaţi „Esthonia Glassware”? 

— Da, vă rog. 

— S-a închis. Încă de ieri după-amiaza. Se spune că firma a 
dat faliment. Eu personal habar n-aveam de asta. Oricum, 
spaţiul a rămas de închiriat. 

— M... mulţumesc, se bâlbâi Tuppence. Presupun că nu 
cunoaşteţi adresa domnului Whittington. 

— Mă tem că nu. Au plecat în mare grabă. 

— Vă mulţumim foarte mult, spuse Tommy. Vino, Tuppence. 

Coborâră din nou în stradă şi se uitară prostiţi unul la altul. 

— Ţi-a tras clapa, spuse într-un târziu Tommy. 

— Şi n-am bănuit nici o clipă, se văită Tuppence. 

— Fruntea sus, băbuţo, n-ai încotro. 

— Oare? Bărbia mică a lui Tuppence se ridică hotărâtă. Crezi 
că ăsta e sfârşitul? Ei bine, te înşeli. E doar începutul! 

— Începutul cui? 

— Al aventurii noastre! Tommy, nu-ţi dai seama, dacă s-au 
speriat într-atât încât să fugă în felul acesta, asta dovedeşte că 
există ceva foarte serios în afacerea cu această Jane Finn! Fi 
bine, o să-i dăm de capăt. O să le dăm de urmă şi lor. Vom fi 
cu adevărat copoi. 

— Da, dar n-a mai rămas nimeni de adulmecat. 

— Nu, tocmai de asta va trebui s-o luăm de la capăt, 
împrumută-mi bucăţica de creion. Mulţumesc. Aşteaptă o 
clipă... Nu mă întrerupe. Gata! Tuppence înapoie creionul şi 
privi hârtia pe care scrisese ceva, cu un aer satisfăcut. 


— Ce e asta? 

— Un anunţ. 

— Ai de gând să dai, totuşi, anunţul ăla la ziar? 

— Nu, ăsta-i altul. Îi întinse foaia de hârtie. 

Tommy citi cu glas tare: „DORIM orice informaţie referitoare 
la Jane Finn. Adresaţi-vă T. A.” 

Capitolul IV. Cine este Jane Finn? 

Ziua următoare trecu greu. Cheltuielile trebuiau reduse. 
Drămuite cu grijă, cele patruzeci de lire aveau să ajungă mult 
timp. Din fericire, vremea era frumoasă, iar „mersul pe jos, 
ieftin”, decretă Tuppence. Serile se recreau la un cinematograf 
de la periferia Londrei. 

Ziua deziluziei fusese miercuri. Joi apăru deja anunţul. Era 
de aşteptat ca vineri să ajungă scrisorile în camera lui Tommy. 
Printr-o promisiune pe cuvânt de onoare, rămase stabilit ca 
nici o scrisoare de acest fel să nu fie desfăcută, în cazul în care 
ar fi sosit, ci să fie adusă la National Gallery, unde colega lui 

avea să-l aştepte la ora zece. 

Tuppence ajunse prima la întâlnire. Se instală într-un scaun 
de catifea roşie şi privea picturile de Turner fără să le vadă, 
până zări chipul familiar intrând în sală. 

— Ei? 

— Ei, i-o întoarse provocator domnul Beresford. Care e 
tabloul tău preferat? 

— Nu fi mizerabil! Avem vreun răspuns? 

Tommy scutură din cap cu o profundă şi oarecum prea 
regizată melancolie. 

— N-am vrut să te descurajez, băbuţo, spunându-ţi-o dintr- 
odată. E rău de tot. Atâţia bani aruncaţi. Oftă. Totuşi, asta e! 
Anunţul a apărut şi n-au sosit decât două răspunsuri. 

— Tommy, diavole! Tuppence aproape că gemu. Dă-mi-le. 
Cum ai putut să fii atât de josnic?! 

— Limbajul, Tuppence, limbajul! La National Gallery lumea 
e foarte selectă. E un aşezământ guvernamental, să ştii. Şi, 
cum ţi-am mai atras odată atenţia, pentru o fiică de cleric... 

— Ar trebui să fiu pe scenă! Încheie Tuppence cu un gen de 
lătrat. 


— Nu asta intenţionam să spun. Dar dacă eşti convinsă că 
după disperare, ai gustat din plin bucuria pe care, cu 
generozitate, ţi-am oferit-o pe gratis, să mergem să mâncăm, 
cum ne-a fost vorba. 

Tuppence îi smulse fără pic de politeţe cele două plicuri şi le 
cercetă cu atenţie. 

— Asta-i hârtie fină. Arată grozav. O vom păstra la urmă şi o 
vom deschide mai întâi pe cealaltă. 

— Ai dreptate. Unu, doi, trei, şi! 

Cu degetul mic, Tuppence desfăcu plicul şi îi scoase 
conţinutul. 

„Stimate domn, Referitor la anunţul dumneavoastră din 
ziarul de azi-dimineaţă, s-ar putea să vă fiu de ajutor. Poate 
veţi dori să veniţi să ne întâlnim la adresa de mai jos, mâine 
dimineaţă la ora unsprezece. 

Al dumneavoastră sincer, A. CARTER.” 

— 27, Carshalton Gardens, spuse Tuppence, referindu-se la 
adresă. Asta e spre Gloucester Road. Avem timp berechet dacă 
luăm metroul. 

— Ceea ce urmează e planul de campanie. E rândul meu să 
deschid ofensiva. Odată ajuns în prezenţa domnului Carter, el 
şi cu mine ne dăm unul altuia bună ziua, aşa cum se cuvine. 
Apoi, el spune: „Luaţi loc, vă rog, domnule... Ăă? „La care eu 
răspund prompt şi cu subînţeles: „Edward Whittington”. 
Domnul Carter se face roşu ca focul la faţă şi şopteşte: „Cât?” 
Băgând în buzunar obişnuita taxă de cincizeci de lire, ies şi 
mă întâlnesc cu tine afară, în stradă, şi o pornim spre 
următoarea adresă, unde repetăm performanţa. 

— Nu fi absurd, Tommy. Să trecem la următoarea scrisoare. 
Oh, asta e de la Ritz! 

— O sută de lire în loc de cinzeci! 

— O voi citi eu: „Stimate domn. Am citit anunţul 
dumneavoastră. Aş fi bucuros dacă veţi veni cam prin jurul 
prânzului. 

Al dumneavoastră sincer, JULIUS P. HERSHEIMMER” 

— Ha! Rosti Tommy. Chiar miros eu un prost? Sau e doar un 
milionar american cu o descendență nefericită? În orice caz, 


vom fi acolo la ora prânzului? Ora e numai bună... Frecvent, 
rămâne mâncare pe gratis pentru două persoane. 

Tuppence îl aprobă. 

— Şi acum, la domnul Carter. Va trebui să ne grăbim. 

Carshalton Terrace se dovedi mai presus de o înşiruire a ceea 
ce Tuppence numea „case de nobili”. Sunară la nr. 27 şi le 
deschise o servitoare drăguță. Părea atât de respectabilă încât 
inima lui Tuppence se strânse. Ca răspuns la întrebarea lui 
Tommy dacă domnul Carter e acasă, femeia îi introduse într- 
un mic birou de la parter şi-i lăsă acolo. Abia trecu un minut 
până ce uşa se deschise din nou, şi un bărbat înalt, cu o față 
prelungă ca de şoim şi atitudine obosită intră în încăpere. 

— Domnul T. A? Întrebă şi zâmbi. Avea un zâmbet deosebit 
de atrăgător. Vă rog să luaţi loc amândoi. 

Se supuseră. Ei însuşi îşi trase un scaun în faţa lui Tuppence 
şi-i zâmbi încurajator. Zâmbetul lui avea ceva aparte care o 
făcu pe tânăra fată să-şi piardă obişnuitul aplomb. 

Cum el nu părea înclinat să deschidă discuţia, Tuppence se 
văzu obligată să înceapă: 

— Vrem să ştim... Adică, vreţi să fiţi atât de amabil încât să 
ne spuneţi tot ce ştiţi despre Jane Finn? 

— Jane Finn? Ah! Domnul Carter păru să reflecteze. Ei bine, 
problema e, ce ştiţi voi despre ea? 

Tuppence îşi îndreptă spatele. 

— Nu văd ce are una cu alta. 

— Nu? Dar are, să ştii, chiar că are. Zâmbi din nou în felul 
său obosit şi continuă gânditor. Aşa că am ajuns de unde am 
plecat. Ce ştiţi voi despre Jane Finn? Ei, hai, rosti el văzând că 
Tuppence tăcea. Ceva trebuie să ştiţi din moment ce aţi dat 
amândoi anunţul ăsta. Se aplecă uşor în faţă, iar în glasul lui 
istovit se strecură o undă persuasivă. Dacă îmi spuneţi... 

Personalitatea domnului Carter avea ceva magnetic. Cu un 
efort, Tuppence se scutură şi spuse: 

— Nu putem face asta, nu-i aşa, Tommy? 

Însă spre surprinderea ei, tovarăşul ei nu-i răspunse. Ochii 
lui erau aţintiţi asupra domnului Carter, iar când vorbi, glasul 
său avea o neobişnuită notă de deferenţă. 


— Aş spune că puţinul pe care-l ştim, nu va fi suficient 
pentru dumneavoastră. Dar vi-l încredinţăm, aşa cum e. 

— Tommy! Strigă Tuppence uimită. 

Domnul Carter se lăsă cu toată greutatea în scaun. În ochii 
săi se putea citi o întrebare. 

Tommy dădu din cap. 

— Da, domnule, v-am recunoscut imediat. V-am văzut în 
Franţa, când lucram pentru Intelligence Service. De cum aţi 
intrat în cameră am ştiut... 

Domnul Carter ridică mâna. 

— Fără nume, te rog. Aici sunt cunoscut ca domnul Carter. 
Apropo, asta e casa verişoarei mele. A fost de acord să mi-o 
pună la dispoziţie ori de câte ori e cazul de o problemă pe 
linie strict neoficială. Ei, şi acum, se uită de la unul la altul, 
care din voi îmi spune povestea? 

— Foc, Tuppence! Ordonă Tommy. Tu ai fost protagonista. 

— Da, micuță doamnă, dă-i drumul. 

Supusă, Tuppence îi dădu drumul derulând întreaga poveste 
începând de la constituirea „Tinerii Aventurieri Ltd.” şi până 
atunci. 

Domnul Carter ascultă în linişte, revenind la atitudinea sa 
obosită. Din când în când îşi ducea mâna la gură ca pentru a 
ascunde un zâmbet. Când fata termină, dădu grav din cap. 

— Nu mult. Dar sugestiv. Foarte sugestiv. Mă veţi scuza că 
mă exprim aşa, dar formaţi un tânăr cuplu ciudat. Nu ştiu... S- 
ar putea să reuşiţi acolo unde alţii au dat greş... Eu cred în 
noroc, să ştiţi... Întotdeauna am... 

Se opri un moment, apoi continuă: 

— Şi cum rămâne? Sunteţi puşi pe aventură. V-ar plăcea să 
lucraţi pentru mine? Totul este absolut neoficial, să ştiţi. 
Cheltuielile plătite şi o soldă moderată? 

Tuppence se uită la el, buzele i se desfăcură iar ochii îi 
deveneau din ce în ce mai mari. 

— Ce-ar trebui să facem? Suflă ea. 

Domnul Carter zâmbi. 

— Doar să continuaţi cu ce-aţi început. S-o găsiţi pe Jane 
Finn. 


— Da, dar... Cine e Jane Finn? 

Domnul Carter dădu din cap cu gravitate. 

— Da, cred că aveţi dreptul să ştiţi asta. 

Se lăsă din nou pe spate în scaun, puse picior peste picior, îşi 
lipi vârfurile degetelor şi începu cu glas monoton: 

— Diplomaţia secretă (care, în treacăt fie zis, este mai 
întotdeauna o politică proastă) nu vă priveşte. E suficient să 
ştiţi că în primele zile ale anului 1915 a fost întocmit un 
anumit document. Era o înţelegere secretă... Un tratat... 
Numiţi-l cum vreţi. Tratatul fusese întocmit în America (pe 
atunci ţară neutră) şi era gata pentru a fi semnat de câţiva 
reprezentanţi. A fost trimis în Anglia printr-un mesager, 
special selectat în acest scop, un tânăr coleg pe nume Danvers. 
Se spera ca întreaga afacere să fie ţinută în secret, să nu 
răsufle nimic. Speranţele de acest fel sunt de regulă sortite 
eşecului. Totdeauna există cineva care vorbeşte! 

Danvers a plecat în Anglia cu „Lusitania”. Preţiosul 
document se afla într-un pacheţel impermeabil pe care îl purta 
pe piele. A fost acea călătorie în care „Lusitania” a fost 
torpilată şi s-a scufundat. Danvers era pe lista celor dispăruţi. 
Mai târziu, cadavrul său a ieşit la suprafaţă şi a fost identificat 
fără nici o urmă de dubiu. Însă pacheţelul impermeabil 
dispăruse! 

Problema se punea dacă-i fusese luat, sau dacă el însuşi îl 
dăduse altcuiva spre păstrare. Câteva mici incidente au venit 
să confirme a doua ipoteză. În cele câteva momente după 
torpilare, în timp ce bărcile de salvare erau lansate cu toată 
viteza la apă, Danvers fusese observat vorbind cu o tânără 
americană. Nimeni nu l-a văzut în realitate dând ceva fetei, 
dar e posibil s-o fi făcut-o cumva. Mi se pare foarte probabil 
să-i fi încredinţat pachetul, pornind de la convingerea că ea, 
ca femeie, avea şanse mai mari să-l aducă în siguranţă la țărm. 

Dacă e aşa, unde e fata şi ce s-a întâmplat cu hârtiile? Mai 
târziu, din America ne-a parvenit informaţia că Danvers fusese 
tot timpul urmărit îndeaproape. Era fata asta în legătură cu 
duşmanii lui? Sau a fost şi ea, la rândul ei, urmărită, fie că a 
fost păcălită, fie a fost forţată „să dea preţiosul pachet? 


Mult timp ne-am căznit să dăm de urma fetei, o treabă care 
s-a dovedit extrem de dificilă. Numele ei era Jane Finn şi 
figura pe lista celor salvaţi, a supravieţuitorilor, dar fata însăşi 
pare să se fi evaporat cu totul. Cercetările privind trecutul ei 
nu ne-au ajutat prea mult. Era orfană şi fusese educatoare la o 
mică şcoală din Vest. Avea paşaport pentru Paris, unde urma 
să se angajeze printre personalul unui spital. Îşi oferise 
serviciile ca voluntară şi, după o scurtă corespondenţă, fusese 
acceptată. Văzând numele ei pe lista supravieţuitorilor de pe 
„Lusitania”, conducerea spitalului a fost, normal, foarte 
surprinsă că nu s-a prezentat să-şi ia postul în primire şi că nu 
s-a mai auzit nimic despre ea. 

Ei bine, s-a făcut totul, pentru a se da de urma tinerei, dar în 
zadar. Am căutat-o prin toată Irlanda, însă n-am putut afla 
nimic despre ea din momentul în care a pus piciorul în Anglia. 
Tratatul secret n-a fost folosit în nici un fel, ceea ce putea 
foarte simplu să se întâmple, şi, de aceea, am ajuns la 
concluzia că, totuşi, Danvers l-a distrus. Războiul a intrat într- 
o nouă fază, aspectul diplomatic a luat o nouă întorsătură şi 
tratatul n-a mai fost niciodată redactat din nou. Zvonurile cu 
privire la existenţa lui au fost negate puternic. Dispariţia fetei 
a fost dată uitării şi întreaga afacere s-a clasat. 

Domnul Carter făcu o pauză, iar Tuppence izbucni 
nerăbdătoare: 

— Dar atunci de ce se reia totul? Războiul s-a terminat. 

În atitudinea domnului Carter apăru o undă de nelinişte. 

— Pentru că, se pare că, totuşi, documentul nu a fost distrus, 
ceea ce ar putea face ca astăzi el să capete o cu totul altă 
semnificaţie, extrem de primejdioasă. 

Tuppence tresări. Domnul Carter dădu din cap. 

— Da, în urmă cu cinci ani, acest tratat secret era o armă în 
mâinile noastre; astăzi e o armă împotriva noastră. A fost o 
gafă enormă, în cazul în care conţinutul său s-ar da 
publicităţii, asta ar însemna dezastrul... Ar putea duce la 
izbucnirea unui nou război... De data asta nu cu Germania! 
Asta e posibilitatea extremă şi, personal, nu cred în ea, însă 
documentul va implica o seamă de oameni de stat englezi pe 


care nu vrem cu nici un chip să-i vedem discreditaţi în 
momentul de faţă. Căci indignarea laburiştilor va fi de 
nestăvilit, iar un guvern laburist în această conjunctură ar 
însemna, după părerea mea, o mare destabilizare a comerțului 
britanic, dar asta e doar o bagatelă faţă de pericolul real. 

Se opri, apoi rosti încetişor: 

— Probabil aţi auzit, sau aţi citit, că în spatele tulburărilor 
muncitoreşti, ale laburiştilor se află influenţa bolşevică. 

Tuppence confirmă. 

— Ăsta e adevărul. Aurul bolşevic e strecurat în ţara noastră 
cu scopul de a alimenta o revoluţie. Şi există un anumit om, 
un om al cărui nume adevărat nu-l cunoaştem, care lucrează 
din umbră pentru propriile lui interese. În spatele tulburărilor 
laburiste stau bolşevicii... Dar, în spatele bolşevicilor stă acel 
om. Cine e? Nu ştim. Se vorbeşte de el întotdeauna ca despre 
„Domnul Brown”. Însă un lucru e sigur, el este maestrul 
criminal al acestei epoci. Conduce o organizaţie extraordinar 
de puternică. Cea mai mare parte din propaganda pentru pace 
din timpul războiului a fost iniţiată şi finalizată de el. Are 
spioni pretutindeni. 

— E un neamţ naturalizat? Întrebă Tommy. 

— Dimpotrivă, am motive să cred că e englez. A fost pro- 
german, cum ar fi putut fi pro-bur. Ce caută să obţină, nu 
ştim... Probabil puterea supremă pentru el însuşi, ceea ce ar fi 
unic în istorie. Nu avem nici un indiciu privind adevărata lui 
personalitate. Se zice că nici măcar cei care îl slujesc nu i-o 
cunosc. Ori de câte ori, ne-am încrucişat cu urmele lui, 
întotdeauna a jucat un rol secundar. Altcineva deţinea rolul de 
şef. Ca după aceea să aflăm, de fiecare dată, că se ascunsese 
sub o înfăţişare complet insignifiantă, un servitor sau un 
mărunt funcţionar, care rămânea în umbră, nebăgat în seamă, 
şi că lunecosul domn Brown ne scăpase iar printre degete. 

— Oh! Tuppence sări în picioare. Mă întreb... 

— Da? 

— Mi-am amintit de biroul domnului Whittington. 
Funcţionarul... El l-a numit Brown. Nu credeţi... 

Carter dădu gânditor din cap. 


— Tot ce se poate. Lucrul curios este că acest nume e 
frecvent menţionat. O idee genială. Îl poţi descrie foarte bine? 

— Nici nu l-am băgat în seamă. Era cum nu se poate mai 
şters... O figură oarecare. 

Domnul Carter oftă în stilul lui obosit. 

— Asta e invariabila descriere a domnului Brown! I-a adus 
un mesaj telefonic numitului Whittington, nu-i aşa? Ai 
observat vreun telefon în biroul de primire? 

Tuppence se gândi. 

— Nu, nu cred să fi fost. 

— Exact. Acel „mesaj” a fost calea prin care domnul Brown i- 
a transmis un ordin subordonatului său. Desigur că auzise 
întreaga discuţie. Nu-i aşa că după aceea Whittington ţi-a 
înmânat banii şi ţi-a spus să revii a doua zi? 

Tuppence confirmă. 

— Da, a fost fără îndoială mâna domnului Brown! Domnul 
Carter făcu o mică pauză. Ei bine, asta e, vedeţi acum 
împotriva cui aveţi de gând să luptaţi? E posibil să fie cel mai 
mare creier al epocii. Nu-mi prea place asta, să ştiţi. Sunteţi 
atât de tineri, amândoi. N-aş vrea să vi se întâmple ceva. 

— Nu o să ni se întâmple, îl asigură Tuppence, hotărâtă. 

— Voi avea eu grijă de ea, domnule, spuse Tommy. 

— Iar eu voi avea grijă de tine, i-o întoarse Tuppence, 
deranjată de afirmaţia lui pur bărbătească. 

— Bine, în cazul ăsta o să aveţi grijă unul de celălalt, spuse 
zâmbind domnul Carter. Să revenim la afacerea noastră. În 
jurul acestui tratat secret e un mister pe care încă nu l-am 
putut desluşi. Am fost ameninţaţi cu el... În termeni direcţi, 
clari. Elementele revoluţionare declară că se află în mâinile 
lor şi că-l vor da la iveală la momentul potrivit. Pe de altă 
parte, e limpede că se înşeală asupra anumitor paragrafe ale 
lui. Guvernul consideră că e doar un bluf din partea lor şi, 
indiferent dacă e sau nu aşa, a adoptat politica negării totale. 
Eu, însă, nu sunt atât de sigur. Există indicii, aluzii indiscrete, 
care par să confirme că ameninţarea e cu totul reală. Situaţia 
se prezintă ca şi cum s-ar fi pus mâna pe un document 
incriminatoriu care, însă, nu poate fi citit căci e cifrat... Însă 


mai ştim că tratatul nu a fost cifrat... N-ar fi fost în natura 
lucrurilor... Altfel s-ar fi şters în apă. Însă există altceva. Din 
câte ştim, s-ar putea foarte bine ca Jane Finn să fi murit... 
Însă eu nu cred. Curios este că ei încearcă să obţină de la noi 
informaţii despre fată. 

— Ce? 

— Da. Au ieşit la iveală câteva chestioare. Iar povestea 
dumitale, micuță doamnă, îmi confirmă ideea. Ei ştiu că noi o 
căutăm pe Jane Finn. Ei bine, ei vor fabrica o Jane Finn a 
lor... Să zicem într-un pension din Paris. Tuppence se înfioră, 
iar domnul Carter zâmbi. Nimeni nu ştie nici măcar cum 
arată, aşa că treaba e O. K. E înarmată cu o poveste inventată, 
iar adevărata ei sarcină e să obţină cât mai multe informaţii 
cu putinţă de la noi. Înţelegeţi ideea? 

— Deci, credeţi... Că vroiau să mă trimită la Paris pe post de 
Jane Finn? Întrebă Tuppence înfiorată în faţa acestei 
perspective. 

Domnul Carter zâmbi mai obosit ca niciodată. 

— Eu cred în coincidente, să ştii, spuse el. 

Capitolul V. Domnul Julius P. Hersheimmer 

— Ei bine, zise Tuppence, revenindu-şi, se pare că e cu 
adevărat aşa cum spuneţi. 

Carter dădu din cap. 

— Ştiu la ce te gândeşti. Şi eu sunt superstiţios. Norocul şi 
toate chestiile de genul ăsta. Se pare că soarta te-a ales să fii 
implicată în afacere. 

Tommy îşi permise un chicot. 

— Pe onoarea mea! Nu mă miră că Whittington s-a speriat în 
halul ăla când Tuppence i-a trântit numele ăsta. Şi eu aş fi 
făcut la fel. Însă, ascultați, domnule Carter, vă răpim o groază 
de timp. Ne puteţi da o idee, înainte de a pleca? 

— Nu cred. Experții mei au lucrat cu metode stereotipe şi au 
dat greş. Voi va trebui să vă folosiţi imaginaţia şi mintea 
liberă de orice încorsetări. Să nu fiţi descurajaţi dacă nu veţi 
reuşi nici voi. Căci există doar o probabilitate ca pacea să fie 
ameninţată. 

Tuppence îşi încreţi fruntea a nedumerire. 


— Când ai avut acea întrevedere cu Whittington, ei aveau 
timpul în faţă. Am informaţii că marea lovitură era planificată 
pentru primele zile ale anului nou. Însă guvernul lucrează la o 
iniţiativă legislativă care e strâns legată de ameninţarea 
grevistă. Se aşteaptă să fie încheiată curând, dacă nu s-o fi 
încheiat, şi, în felul acesta, e posibil ca lucrurile să ajungă la 
capăt. Eu aşa sper. Cu cât au ei timp mai puţin să-şi 
consolideze planurile, cu atât mai bine. Chiar vă avertizez că 
nu aveţi mult timp la dispoziţie şi că nu trebuie să vă 
dezumflaţi dacă daţi greş. Oricum, nu e o treabă uşoară. Asta 
e tot. 

Tuppence se ridică. 

— Cred că trebuie să tratăm ca între oameni de afaceri. Mai 
exact, în ce fel putem conta pe dumneavoastră, domnule 
Carter? 

— Fonduri în limite rezonabile, informaţii detaliate asupra 
oricărei probleme şi nici o recunoaştere oficială. Vreau să 
spun că dacă daţi de vreun bucluc şi aveţi de-a face cu poliţia, 
eu nu vă pot ajuta în nici un fel oficial. Vă descurcaţi singuri, 
cum ştiţi. Lucraţi pe contul vostru. 

Tuppence dădu din cap cu înțelepciune. 

— Asta am înţeles foarte bine. Când voi avea timp de 
gândire, am să întocmesc o listă cu lucrurile pe care aş vrea să 
le ştiu. Acum... Despre bani... 

— Da, domnişoară Tuppence. Vrei să-mi spui cât? 

— Nu chiar. Deocamdată avem destui, dar când vom avea 
nevoie... 

— Vă vor sta la dispoziţie. 

— Da, dar... Credeţi-mă, nu vreau să fiu nepoliticoasă cu 
guvernul dacă dumneavoastră nu sunteţi oficial implicat, însă, 
să ştiţi, îţi ia al dracului de mult timp ca să-i primeşti. Dacă va 
trebui să completăm un formular albastru şi apoi să-l 
trimitem, ca, după aceea, să primim unul verde, şi tot aşa... Ei 
bine, n-or să ne fie de prea mare folos. 

Domnul Carter râse din toată inima. 

— Nici o grijă, domnişoară Tuppence. O să-mi trimiteţi o 
cerere personală aici, iar banii, în numerar, vă vor parveni 


prin poştă. În ceea ce priveşte salariul, ce-ai zice de o cotă de 
trei sute pe an? Şi, bine-nţeles, o sumă egală şi pentru domnul 
Beresford. 

Tuppence zâmbi luminos... 

— E grozav. Sunteţi foarte amabil. Ador banii! Am să ţin o 
evidenţă de toată frumuseţea a cheltuielilor noastre... Toate 
debitele şi creditele, balanţa am s-o trec în dreapta, iar 
dedesubt am să trag o linie roşie şi voi scrie totalurile. Când 
îmi pun mintea, ştiu să fac bine toate astea. 

— Sunt convins. Ei bine, la revedere, şi succes la amândoi. 

Le întinse mâna şi, în clipa următoare, cei doi coborau 
treptele casei din Carshalton Terrace 27 cu capul vâjâindu-le. 

— Tommy, să-mi spui imediat cine e domnul Carter! 

Tommy îi şopti la ureche un nume. 

— Oh! Exclamă Tuppence, impresionată. 

— Şi pot să-ţi spun, băbuţo, că-i cineva! 

— Oh! Rosti Tuppence, din nou. Apoi adăugă reflectând. Îmi 
place de el, ţie nu? Pare atât de obosit şi apatic, şi totuşi, simţi 
că dincolo de asta se ascund o tărie de oţel, un spirit 
pătrunzător şi multă energie. Oh! Ciupeşte-mă, Tommy, chiar 
ciupeşte-mă. Nu pot să cred că e adevărat! 

Domnul Beresford se execută. 

— Au! Nici chiar aşa! Da, nu e un vis. Avem o slujbă! 

— Şi încă ce slujbă! Asociaţia noastră chiar a început să 
funcţioneze! 

— E mult mai respectabil decât credeam că va fi, rosti 
Tuppence pe gânduri. 

— Din fericire, nu împărtăşesc pasiunea ta pentru crime! Cât 
e ceasul? Hai să mâncăm... Oh! 

Acelaşi gând îi fulgeră pe amândoi. Primul care îi dădu glas, 
fu Tommy. 

— Julius P. Hersheimmer? 

— Nici măcar nu i-am spus domnului Carter despre el! 

— Ei, nici nu era mult de spus... Mai întâi să-l vedem. Vino, 
ar fi mai bine să luăm un taxi! 

— Cine-i acum extravagantul? 

— Nu uita. Toate cheltuielile sunt plătite. Executarea! 


— Oricum, efectul va fi mai mare dacă ne facem intrarea 
aşa. Se aşeză confortabil. Sunt sigură că şantajiştii nu coboară 
niciodată din autobuz! 

— Am încetat să mai fim şantajişti, o atenţionă Tommy. 

— Eu nu sunt aşa sigură, răspunse Tuppence pe un ton 
sumbru. 

Întrebând de domnul Hersheimmer, fură imediat conduşi la 
apartamentul acestuia. O voce nerăbdătoare strigă „intră”, şi 
băiatul care îi însoţise se dădu la o parte şi le făcu loc să 
treacă. 

Domnul Julius P. Hersheimmer era cu mult mai tânăr decât 
şi-l imaginaseră Tuppence şi Tommy. Fata îi dădu treizeci şi 
cinci de ani. Era de înălțime medie, bine clădit şi cu maxilarul 
pătrat şi puternic. Chipul său era bătăios, dar plăcut. Nimeni 
nu l-ar fi putut lua drept altceva decât american, deşi vorbea 
cu un accent foarte slab. 

— Aţi primit biletul meu? Staţi jos şi povestiţi-mi absolut tot 
ce ştiţi despre verişoara mea. 

— Verişoara dumneavoastră? 

— Clar. Jane Finn. 

— E verişoara dumneavoastră? 

— Tatăl meu şi mama ei erau fraţi, explică domnul 
Hersheimmer, meticulos. 

— Oh! Exclamă Tuppence. Înseamnă că ştiţi unde e? 

— Nu! Domnul Hersheimmer bătu cu pumnul în masă. Al 
naibii să fiu dacă ştiu! Voi ştiţi? 

— Noi am dat anunţ că vrem să primim informaţii, nu să 
dăm, spuse Tuppence severă. 

— Presupun că ştiu asta. Ştiu să citesc. Însă m-am gândit că 
poate vă interesează trecutul său şi că aţi putea şti unde se 
găseşte acum. 

— Ei bine, nu ne-ar deranja să aflăm trecutul ei, rosti 
Tuppence, în grabă. 

Însă domnul Hersheimmer păru să devină brusc bănuitor. 

— Ia, ascultați! Aici nu suntem în Sicilia. Nu o să-mi cereţi o 
răscumpărare şi să mă ameninţaţi că o să-i tăiaţi urechile dacă 
refuz. Aici suntem în insulele britanice, aşa că lăsaţi-o baltă, 


altfel chem minunea aia de poliţist pe care îl văd afară, în 
Piccadilly. 

Tommy se grăbi să explice. 

— N-am răpit-o pe verişoara dumneavoastră. Dimpotrivă, 
încercăm s-o găsim. Pentru asta suntem angajaţi. 

Domnul Hersheimmer se lăsă pe spate în scaun. 

— Puneţi-mă în temă, rosti el scurt. 

Tommy dădu curs cererii, expunându-i o versiune prudentă a 
dispariţiei lui Jane Finn şi a faptului că există posibilitatea ca 
ea să fie amestecată în „anumite jocuri politice”. Se prezentă 
pe sine şi pe Tuppence ca fiind „agenţi particulari”, plătiţi s-o 
găsească, şi adăugă că i-ar fi recunoscători domnului 
Hersheimmer pentru orice detaliu pe care li l-ar putea furniza. 

Gentlemanul dădu din cap aprobator. 

— Cred că-i în regulă. Am fost un pic repezit. Dar Londra mă 
înnebuneşte! Eu cunosc doar bătrânelul meu New York. 
Puneţi-mi ce întrebări vreţi şi-am să vă răspund. 

Asta îi paraliză preţ de o clipă pe „Tinerii Aventurieri”, însă 
Tuppence, revenindu-şi prima, se aruncă asupra lui cu o 
întrebare pe care şi-o amintea din lecturile romanelor 
polițiste. 

— Când aţi văzut ultima oară victima... Vreau să spun, pe 
verişoara dumneavoastră? 

— N-am văzut-o niciodată, răspunse domnul Hersheimmer. 

— Ce? Întrebă Tommy uimit. 

Hersheimmer se întoarse spre el. 

— Nu, domnule. Cum spuneam mai înainte, tatăl meu şi 
mama ei erau fraţi, aşa cum puteţi fi şi voi - Tommy nu 
corectă această interpretare — dar nu s-au înţeles întotdeauna. 
Iar când mătuşa mea s-a hotărât să se mărite cu Arnos Finn, 
care era un biet profesor în Vest, tatăl meu şi-a ieşit din minţi! 
A zis că dacă îşi pune mintea şi face avere, cum de altfel a şi 
făcut-o, nu va vedea un cent de la el. Urmarea a fost că 
mătuşa Jane a plecat în Vest şi n-am mai ştiut de atunci nimic 
despre ea. 

Bătrânul s-a pus pe afaceri. S-a băgat în petrol, s-a vârât şi în 
oţel, s-a jucat puţin şi cu căile ferate şi pot spune că a pus pe 


picioare Wall Street! Făcu o pauză. Apoi a murit... Toamna 
trecută... Şi eu am rămas cu dolarii. Ei bine, credeţi-mă, 
conştiinţa a început să nu-mi dea pace. Mă tot îmboldea 
spunându-mi: „Ce s-a întâmplat cu mătuşa mea Jane, plecată 
în Vest?” Asta mă cam neliniştea. Ştiţi, îmi imaginam că Amos 
Finn nu se pricopsise deloc. Nu era genul. În cele din urmă, 
am angajat un om să-i dea de urmă mătuşii mele. Rezultatul: 
mătuşa murise, Amos Finn murise, dar în urma lor rămăsese o 
fată, Jane, care se afla în drum spre Paris când „Lusitania” a 
fost torpilată. A fost salvată, dar se pare, că după aceea, nu s-a 
mai auzit nimic despre ea. M-am gândit că nimeni nu e 
interesat să întreprindă ceva, de aceea am venit încoace ca să 
grăbesc căutările. Primul lucru pe care l-am făcut a fost să 
telefonez la Scotland Yard şi la Amiralitate. Amiralitatea m-a 
cam repezit, însă cei de la Scotland Yard au fost politicoşi... 
Mi-au spus că vor face cercetări, chiar au trimis un om aici, în 
dimineaţa asta, să le dau fotografia ei. Mâine plec la Paris, 
numai să văd ce face prefectura. Cred că dacă umblu de colo- 
colo şi-i bag în viteză, trebuie să se grăbească! 

Energia domnului Hersheimmer era înspăimântătoare. Cei 
doi se înclinară în faţa ei. 

— Dar, spuneţi-mi, continuă el, n-o căutaţi pentru ceva 
anume? Sfidarea legilor sau altceva britanic? O tânără 
americană mândră şi destupată la minte putea să considere 
legile şi regulile voastre pe timp de război cam enervante şi, 
ca atare, să le încalce. Dacă aşa stă problema şi dacă aşa stau 
lucrurile în ţara asta, voi plăti eu pentru ea. 

Tuppence îl linişti. 

— Asta-i bine. Atunci, să lucrăm împreună. Ce ziceţi de un 
prânz? Să-l comand aici sau mergem jos la restaurant? 

Tuppence îşi exprimă preferința pentru propunerea din urmă 
şi Julius se supuse. 

Stridiile tocmai făcuseră loc la Sole Colbert, când domnului 
Hersheimmer îi fu adusă o carte de vizită. 

— Inspectorul Japp de la Scotland Yard. Iarăşi Scotland 
Yard, dar de data asta alt om. Ce se-aşteaptă să-i spun mai 
mult decât i-am spus primului individ? Sper să nu fi pierdut 


fotografia. Atelierul fotografic din Vest a luat foc şi toate 
negativele au fost distruse... Asta este singura copie existentă. 
Am obținut-o de la directorul şcolii de acolo. 

O teamă nerostită puse stăpânire pe Tuppence. 

— Ştiţi... Ştiţi numele bărbatului care a venit azi-dimineaţă? 

— Da, îl ştiu. Nu, nu-l ştiu. O secundă. E pe cartea asta de 
vizită. Oh, ştiu! Inspector Brown. Un tip liniştit, modest. 

Capitolul VI. Un plan de luptă. 

Evenimentele următoarei jumătăţi de oră aruncară totul în 
ceaţă. E suficient a se spune că la Scotland Yard nu exista nici 
o persoană cu numele de „Inspectorul Brown”. Fotografia lui 
Jane Finn, care ar fi fost extrem de valoroasă în a ajuta poliţia 
să dea de urma fetei, era pierdută fără speranţa de a mai fi 
recuperată. „Domnul Brown” triumfase din nou. 

Efectul imediat al acestei răsturnări de situaţii fu o apropiere 
între Julius Hersheimmer şi „Tinerii Aventurieri”. Toate 
barierele dintre ei căzură la pământ, iar Tuppence şi Tommy 
aveau impresia că-l cunoşteau de când lumea pe tânărul 
american. Abandonară discreta reticenţă a „agenţilor 
particulari” şi-i povestiră întreaga istorie a asociaţiei lor, ceea 
ce îl făcu pe tânăr să se declare „mortal de amuzat”. 

Când istorisirea luă sfârşit, se întoarse spre Tuppence. 

— Mereu am trăit cu impresia că fetele din Anglia sunt doar 
nişte mironosiţe demodate şi dulci, dar incapabile să facă un 
pas fără să fie însoţite de vreun servitor sau vreo mătuşă. Cred 
că am rămas puţin în urmă! 

Urmarea acestor destăinuiri confidenţiale fu că Tuppence şi 
Tommy îşi stabiliră reşedinţa la Ritz, pentru ca, aşa cum 
afirmase Tuppence, să poată menţine neîntreruptă legătura cu 
singura rudă în viaţă a lui Jane Finn. „Şi aşa fiind, adăugase 
Tuppence, nimeni n-ar putea bombăni în privinţa 
cheltuielilor!” 

Nimeni nu bombăni, ceea ce însemnă mare lucru. 

— Şi acum, spuse tânăra doamnă, a doua zi după instalare, 
la lucru! 

Domnul Beresford puse jos „Daily Mail” pe care îl citea, şi 
aplaudă cu o energie oarecum deplasată. Se potoli la 


politicoasa invitaţie a colegei sale de a nu fi măgar. 

— Lasă lenea Tommy, trebuie să facem ceva ca să ne 
merităm banii. 

Tommy oftă. 

— Da, mă tem că nici măcar dragul nostru guvern n-o să ne 
întreţină ca să lenevim pe veci la Ritz. 

— Tocmai din cauza asta, cum spuneam, trebuie să facem 
ceva. 

— Ei bine, rosti Tommy luând din nou „Daily Mail”, fă-o! N- 
am să te opresc. 

— Ştii, continuă Tuppence, mă gândeam... 

Fu întreruptă de un nou ropot de aplauze. 

— Îţi stă foarte bine să faci pe măscăriciul, Tommy. Asta nu 
presupune nici un efort din partea creierului tău cât o nucă. 

— Constituţia mea, Tuppence, constituţia mea! Ea nu-mi 
permite să întreprind nimic înainte de ora unsprezece 
dimineaţa. 

— Tommy, vrei să-ţi dau cu ceva în cap? Este absolut 
esenţial să schițăm fără întârziere un plan de bătaie. 

— Bravo, bravo! 

— Ei bine, hai să-l întocmim. 

Tommy lăsă în cele din urmă ziarul. 

— Ai ceva din simplitatea adevăratelor mari minţi, 
Tuppence. Dă-i bătaie, te ascult. 

— Pentru început, spuse Tuppence, ce avem până acum? 

— Absolut nimic! Răspunse vesel Tommy. 

— Greşit! Tuppence ridică energic un deget. Avem două 
indicii clare. 

— Care sunt alea? 

— Primul indiciu: cunoaştem un membru al bandei. 

— Whittington? 

— Da. L-aş recunoaşte oriunde. 

— Hm, exclamă Tommy cu îndoială. Eu nu l-aş numi chiar 
indiciu. Nu ştii unde să-l cauţi şi există doar o şansă la o mie 
să dai de el din întâmplare. 

— Nu-s de aceeaşi părere, replică Tuppence, îngândurată. 
Am observat adesea că o dată întâmplate, coincidenţele 


continuă să se repete în cel mai extraordinar mod cu putinţă. 
Aş spune că e vreo lege a naturii pe care n-am desluşit-o încă. 
Totuşi, ai dreptate, nu ne putem baza pe asta. Însă, există 
anumite locuri în Londra în care, mai devreme sau mai târziu, 
fiecare din noi revine. Piccadilly Circus, de pildă. Una dintre 
ideile mele era să-mi stabilesc un stand acolo cu un coş de 
stânjenei. 

— De ce nu cu mâncare? Întrebă Tommy, practic. 

— Ce tipic bărbătesc! Doar mâncarea contează? 

— Ce-i rău în asta? Tocmai ai topit un mic dejun straşnic. 
Nimeni n-are un apetit mai bun ca al tău, Tuppence, iar la ora 
ceaiului n-ai să mănânci stânjenei, narcise şi de-alde astea. 
Acum, sincer, nu găsesc ideea prea grozavă. S-ar putea ca 
Whittington să nu fie deloc în Londra. 

— Asta-i adevărat. Oricum, indiciul al doilea mi se pare mai 
promiţător. 

— Să-l auzim. 

— Nu-i mare lucru. Doar un nume de botez: Rita. 
Whittington l-a menţionat în ziua aceea. 

— Propui un nou anunţ: „Se caută o escroacă ce răspunde la 
numele de Rita”? 

— Nu. Propun să raţionăm logic. Acel bărbat, Danvers, a fost 
urmărit tot drumul, nu-i aşa? Şi e mult mai probabil să fi 
făcut-o o femeie decât un bărbat... 

— Nu pricep nimic. 

— Sunt absolut sigură că a fost o femeie şi încă una foarte 
arătoasă, continuă Tuppence, calmă. 

— Dacă-i vorba de aceste elemente tehnice, mă închin în faţa 
deciziilor tale, mormăi Tommy. 

— E cert că această femeie, oricine ar fi fost ea, a fost 
salvată. 

— De unde ştii? 

— Dacă n-ar fi fost, cum s-ar fi aflat că Jane Finn preluase 
hârtiile? 

— Corect. Continuă Sherlock! 

— Există numai o şansă, admit că e o singură şansă, că 
această femeie să fi fost „Rita”. 


— Şi dacă-i aşa? 

— Dacă-i aşa, trebuie să căutăm printre supraviețuitorii de 
pe „Lusitania” până dăm de ea. 

— Înseamnă că primul lucru pe care trebuie să-l facem este 
să obţinem o listă cu supraviețuitorii. 

— O am. Am scris o listă mare cu problemele pe care vroiam 
să le ştiu şi i-am trimis-o domnului Carter. Am primit azi- 
dimineaţă răspunsul lui, şi, printre altele, acesta cuprindea şi 
o declaraţie oficială cu privire la cei salvaţi de pe „Lusitania”. 
Ce zici de isteţimea micuţei Tuppence? 

— Nota maximă pentru operativitate, zero pentru modestie. 
Dar întrebarea e: Există vreo „Rita” pe listă? 

— Tocmai asta nu ştiu, mărturisi Tuppence. 

— Nu ştii? 

— Nu. Uite aici. Se aplecară amândoi deasupra listei. Vezi, 
sunt date prea puţine nume de botez. Aproape toate sunt 
Dna... sau Dra... 

Tommy aprobă: 

— Asta complică lucrurile, murmură el, gânditor. 

Tuppence se scutură în felul ei caracteristic de „terrier”. 

— Ei bine, nu ne rămâne decât s-o pornim de aici, asta-i tot. 
Vom începe cu zona Londrei. Tu doar notează adresele tuturor 
femeilor care locuiesc în Londra sau în împrejurimi, până îmi 
pun eu pălăria. 

Cinci minute mai târziu tânăra pereche se afla în Piccadilly şi 
după alte câteva secunde un taxi îi purta către Laurels, 
Glendower Road, nr. 7, reşedinţa doamnei Edgar Keith, al 
cărui nume figura primul pe lista celor şapte adrese din 
buzunarul lui Tommy. 

Laurels era o casă dărăpănată, retrasă de!A stradă, cu câteva 
tufe prăpădite menite să susţină iluzia unei grădini în faţă. 
Tommy plăti taxiul şi o conduse pe Tuppence spre uşă. Când 
ea se pregătea să sune, el îi apucă mâna. 

— Ce ai de gând să spui? 

— Ce am de gând să spun? Păi, am să spun... Oh, dragă, nu 
ştiu, e foarte penibil. 

— Asta ştiu şi eu, răspunse Tommy cu satisfacţie. Ce 


femeiesc! Nici o măsură de prevedere! Acum dă-te la o parte şi 
uită-te la uşurinţa cu care doar bărbaţii rezolvă situaţia. Apăsă 
pe butonul soneriei. Tuppence se retrase într-un loc 
corespunzător. 

O servitoare şleampătă, cu faţa extrem de murdară şi o 
pereche de ochi pe măsură, deschise uşa. 

— Bună dimineaţa, spuse vesel Tommy, scoțând la iveală un 
carnet şi un creion. Din partea consiliului districtual 
Hampstead. Noul registru de votare. Doamna Edgar Keith 
locuieşte aici, nu-i aşa? 

— Daaa, răspunse servitoarea. 

— Numele de botez? Întrebă Tommy gata să scrie. 

— A d-nei? Eleonor Jane. 

— Eleonor, silabisi Tommy. Ceva fii sau fiice peste douăzeci 
şi unu de ani? 

— Tst! 

— Mulţumesc. Tommy închise repede carnetul. Bună ziua. 

Servitoarea rosti prima ei frază: 

— Credeam că ați venit pentru gaze, spuse, şi trânti uşa. 

Tommy se alătură complicei sale. 

— Ai văzut, Tuppence? O joacă de copii pentru o minte de 
bărbat. 

— Nu mă deranjează să recunosc că, pentru prima oară, ai 
punctat magistral. Nu m-aş fi aşteptat de la tine. 

— Bună găselniță, nu-i aşa? Şi o putem repeta la infinit. 

Ora prânzului îl găsi pe tânărul cuplu atacând cu aviditate o 
friptură cu cartofi prăjiţi într-o obscură braserie. 
Colecţionaseră o Gladys Mary şi o Marjorie, se bosumflaseră 
în faţa unei schimbări de adresă şi se văzuseră siliţi să asculte 
o lungă prelegere despre dreptul la vot universal din partea 
unei vioaie doamne americane al cărui prenume era Sadie. 

— Ah! Spuse Tommy trăgând o duşcă zdravănă de bere, mă 
simt mai bine. Care-i următorul traseu? 

Carnetul zăcea pe masă, între ei. Tuppence îl deschise. 

— Doamna Vandemeyer, citi ea, 20 South Audley Mansions. 
Domnişoara Wheeler, 43 Clapington Road, Battersea. E 
servitoarea unei doamne, din cât îmi amintesc, aşa că, 


probabil n-o s-o găsim acolo, şi, oricum, nu e posibil să fie ea. 

— Atunci, înţeleg că doamna din Mayfair este prima indicată 
s-o vizităm. 

— Tommy, încep să mă descurajez. 

— Fruntea sus, băbuţo. Doar am ştiut că nu avem mari şanse. 
Şi, în orice caz, abia am început. Dacă o dăm în bară în 
Londra, ne aşteaptă un minunat tur al Angliei, Irlandei şi 
Scoției. 

— Adevărat, spuse Tuppence reînsuflețindu-se. Şi toate 
cheltuielile plătite! Dar, oh, Tommy, mie îmi place ca lucrurile 
să meargă repede. Până acum aventurile s-au ţinut lanţ, însă 
în dimineaţa asta m-am plictisit de moarte. 

— Trebuie să-ţi înăbuşi pornirea asta pentru senzaţii vulgare, 
Tuppence. Aminteşte-ţi că dacă domnul Brown e într-adevăr 
aşa cum se spune, e de mirare că nu ne-a făcut încă felul. E o 
propoziţie bună, chiar cu un oarecare efect literar. 

— Într-adevăr eşti mult mai îngâmfat decât mine... Şi ai mai 
puţine motive! Hm! Însă e chiar ciudat că domnul Brown nu 
şi-a descărcat furia pe noi. (Vezi, şi eu pot s-o spun.) Ne 
continuăm drumul nestingheriţi. 

— Probabil crede că nu merită să-şi pună mintea cu noi, 
sugeră Tommy, simplu. 

Tuppence recepţionă remarca foarte nemulțumită. 

— Ce oribil eşti, Tommy! Exact ca şi cum n-am conta. 

— lartă-mă Tuppence! Am vrut să spun că noi lucrăm 
precum cârtiţele, la întuneric, şi că el habar n-are de schemele 
noastre mortale. Ha, ha! 

— Ha, ha! Îl imită Tuppence şi se ridică. 

South Audley Mansions era un bloc impozant, chiar în faţa 
lui Park Lane. Numărul 20 era la etajul al doilea. 

De data asta Tommy acţionă cu abilitatea pe care ţi-o dă 
practica. Turui formula în fața unei femei în vârstă care arăta 
mai degrabă a intendentă decât a servitoare. 

— Numele de botez? 

— Margaret. 

Tommy îl transcrise silabisându-l, dar cealaltă îl întrerupse. 

— Nu, „gue”. 


— Oh, Marguerite; înţeleg, scris pe franțuzeşte. Se opri, apoi 
aruncă la plesneală: O aveam trecută pe Rita Vandemeyer, dar 
presupun că nu e corect. 

— De cele mai multe ori aşa i se spune, domnule, dar numele 
ei e Marguerite. 

— Mulţumesc. Asta-i tot. Bună ziua. 

Abia stăpânindu-şi emoția, Tommy o luă la fugă pe scări, în 
jos. Tuppence îl aştepta la colţul scării. 

— Ai auzit? 

— Da. Oh, Tommy! 

Tommy o mângâie pe braţ cu simpatie. 

— Ştii, băbuţo. Şi eu simt acelaşi lucru. 

— E... E atât de minunat să te gândeşti la lucruri... Care se 
petrec cu adevărat! 

— Strigă Tuppence cuprinsă de entuziasm. 

Mâna ei era încă în cea a lui Tommy. Ajunseseră în holul de 
la intrare. Deasupra lor, pe scări, se auzeau paşi şi voci. 

Brusc, spre surprinderea lui Tommy, Tuppence îl trase într- 
un mic spaţiu întunecos de lângă lift. 

— Ce... 

— Stt! 

Doi bărbați coborâră treptele şi se îndreptau spre ieşire. 
Mâna lui Tuppence îi strânse mai puternic brațul lui Tommy. 

— Repede... Urmăreşte-i. Eu nu îndrăznesc. Ar putea să mă 
recunoască. Nu ştiu cine e celălalt, dar cel mai înalt dintre ei 
este Whittington. 

Capitolul VII. Casa din Soho Whittington şi însoțitorul său 
mergeau liniştiţi. Tommy porni imediat în urmărirea lor şi 
ajunse la timp să-i vadă dând colţul. Pasul său mare îl ajută să 
recupereze teren şi, când la rândul său, dădu colţul, distanța 
dintre el şi ei era foarte mică. Străduţele din Mayfair erau 
aproape goale şi se gândi că era înţelept să se mulţumească 
doar cu a nu-i scăpa din vedere. 

Activitatea aceasta era ceva nou pentru el. Deşi obişnuit cu 
tehnica urmăririi din cărţile citite, nu fusese niciodată până 
acum în situaţia de a urmări „pe cineva” şi înţelese pe dată că, 
în realitate, procedeul era plin de dificultăţi. Presupunând, de 


exemplu, că ei ar fi luat pe neaşteptate un taxi? În cărţi, te 
aruncai simplu în altul, îi promiteai şoferului un bacşiş gras şi 
gata! În situaţia reală, Tommy prevăzu că era foarte probabil 
să nu existe un al doilea taxi. De aceea ar fi fost nevoit să 
alerge. Ce i s-ar fi întâmplat unui tânăr care aleargă întruna şi 
insistent pe străzile Londrei? Pe arterele principale putea 
spera să creeze iluzia că aleargă doar după un autobuz. Dar pe 
aceste retrase străduţe aristocratice nu se putea aştepta decât 
să fie oprit de un poliţai serviabil ca să dea explicaţii. 

În această fază a gândurilor sale, un taxi dădu colţul străzii 
din faţă. Tommy îşi ţinu respiraţia. Îl vor lua? 

Scoase un oftat de uşurare când văzu că cei doi lăsară taxiul 
să treacă pe lângă ei. Traseul lor în zigzag dovedea că vroiau 
să ajungă cât mai repede în Oxford Street. Când, în cele din 
urmă, cotiră şi pătrunseră în ea, continuându-și drumul spre 
răsărit, Tommy îşi mări pasul. Puțin câte puţin îi ajunse din 
urmă. Pe trotuarul aglomerat erau puţine şanse ca ei să-i 
remarce prezenţa, iar el era nerăbdător să prindă dacă se 
putea câte ceva din conversaţia lor. Curiozitatea nu i se 
îndeplini căci vorbeau pe un ton coborât, iar traficul străzii le 
acoperea complet glasurile. 

Chiar în faţa staţiei de metrou Bond Street cei doi traversară, 
cu Tommy pe urmele lor, şi intrară în marele „Lyons”. Aici 
urcară la primul etaj şi se aşezară la o măsuţă lângă fereastră. 
Era târziu şi localul începuse să se golească. Tommy luă loc la 
o masă alăturată, aşezându-se în spatele lui Whittington 
pentru a nu putea fi recunoscut. În felul acesta, putea să-l 
vadă din plin pe celălalt bărbat şi să-l studieze în voie. Era 
blond, cu o faţă slabă, urâtă şi Tommy îl catalogă ca fiind rus 
sau polonez. Să fi avut în jur de cincizeci de ani; umerii i se 
aruncau înspre spate în timp ce vorbea iar ochii, mici şi 
vicleni, i se mişcau încontinuu. 

Cum mâncase deja copios, Tommy se mulţumi să comande o 
mâncare galeză din brânză rumenită, turnată peste pâine 
prăjită cu unt şi o cafea. Whittington comandă pentru el şi 
însoţitorul lui un meniu substanţial; apoi, după ce chelneriţa 
se retrase, îşi apropie scaunul mai mult de masă şi începu să 


vorbească grăbit şi pe ton jos. Celălalt făcu la fel. Trăgând cu 
urechea atât cât putea, Tommy reuşea să prindă doar un 
cuvânt ici şi colo; însă esenţa lor părea să fie anumite 
directive sau ordine pe care bărbatul cel înalt şi solid le dădea 
însoţitorului său, şi cu care, acesta din urmă, din când în când, 
părea să nu fie de acord. Whittington i se adresa celuilalt: 
Boris. 

De câteva ori, Tommy prinse cuvântul „Irlanda”, de 
asemenea „propagandă”, dar Jane Finn nu fu menţionată. 
Brusc, într-un moment de linişte deplină, auzi o frază 
întreagă: „Ah, dar n-o cunoşti pe Flossie — spunea Whittington. 
E o minune. Un mitropolit ar putea jura că e propria lui 
mamă. Are mereu glasul potrivit şi ăsta-i cu adevărat cel mai 
important lucru”. 

Tommy nu auzi răspunsul lui Boris, însă îl auzi pe cel al lui 
Whittington la cuvintele primului şi care suna cam aşa: „Bine- 
nţeles... Numai în caz de urgenţă...” 

Apoi pierdu din nou firul. Însă, dintr-odată, frazele se auziră 
din nou cu claritate fie pentru că cei doi îşi ridicaseră glasurile 
fără să-şi dea seama, sau fie pentru că auzul lui Tommy se 
ascuţise între timp. Însă, în mod cert, două cuvinte avură un 
efect stimulativ asupra celui ce asculta. Fură rostite de Boris şi 
erau: „Domnul Brown.” 

Whittington păru să-l certe, însă el doar râse. 

— De ce nu, prietene? Este un nume dintre cele mai 
respectabile... Mai comune. Nu din cauza asta l-a ales? Ah, cât 
aş vrea să-l întâlnesc pe... Domnul Brown! 

În glasul lui Whittington apăru o inflexiune de oţel, când 
vorbi: 

— Cine ştie? Poate l-ai întâlnit deja. 

— Ptiu! Pufni celălalt. Asta-i poveste de adormit copiii... E 
istorioară bună pentru poliţie. Ştii ce îmi spun câteodată? Că-i 
o poveste inventată de nucleul central, un fel de bau-bau cu 
care să ne sperie. Poate să fie aşa. 

— Şi poate să nu fie. 

— Mă întreb... O fi chiar adevărat că e cu noi şi printre noi, 
necunoscut de toţi, în afară de către aleşi? Dacă e aşa, îşi 


păstrează bine secretul. Iar ideea e foarte bună, da. Niciodată 
nu ştiu. Ne uităm unul la altul... Unul dintre noi este domnul 
Brown... Care? El comandă, însă, în acelaşi timp, serveşte. 
Printre noi... În mijlocul nostru. Şi nimeni nu ştie care e... 

Cu un efort, rusul de scutură de divagaţiile imaginaţiei sale. 
Se uită la ceas. 

— Da, spuse Whittington, e timpul să mergem. Chemă 
chelnăriţa şi-i ceru să facă nota de plată. Tommy plăti de 
asemenea şi câteva momente mai târziu, îi urma pe cei doi 
bărbaţi pe scări. 

Afară, Whittington chemă un taxi şi-i spuse şoferului s-o ia 
spre Waterloo. 

Taxiuri erau din plin acolo şi, înainte ca Whittington s-o fi 
luat din loc, un altul se ivi şi trase la bordură, răspunzând 
mâinii ridicate a lui Tommy. 

— Urmăreşte celălalt taxi, indică tânărul. Nu-l pierde! 

Şoferul în vârstă nu manifestă nici o umbră de curiozitate. Se 
mulţumi să mormăie. Traficul era liniştit. Taxiul lui Tommy 
trase la peronul gării chiar în spatele celui al lui Whittington. 
Tommy îl urmă la casa de bilete. Whittington ceru un bilet la 
clasa întâi pentru Bournemouth. Tommy făcu la fel. Când ieşi, 
Boris remarcă, privind la ceas: „E devreme. Mai ai aproape o 
jumătate de oră.” 

Cuvintele lui Boris făcură să se nască o nouă idee în mintea 
lui Tommy. Era limpede că Whittington avea să călătorească 
singur, în timp ce celălalt rămânea la Londra. Prin urmare, 
avea de ales pe care dintre cei doi să-l urmărească. Evident că 
nu i-ar fi putut urmări pe amândoi, afară doar dacă... La fel ca 
Boris, se uită la ceas, apoi la tabelul cu mersul trenurilor. 
Trenul pentru Bournemouth pleca la 3:30. Acum era 3:10. 
Whittington şi Boris se plimbau în lungul peronului. Le aruncă 
o privire plină de îndoială, apoi se repezi în cea mai apropiată 
cabină telefonică. Nu îndrăzni să-şi piardă timpul încercând să 
dea de Tuppence. După toate probabilitățile, ea mai era încă 
în vecinătatea lui South Audley Mansions. Însă rămânea 
celălalt aliat al lor. Sună la Ritz şi ceru să vorbească cu Julius 
Hersheimmer. Urmă un clic şi un bâzâit. Oh, măcar dacă 


tânărul american era în camera sa! După un alt clic, o voce de 
neconfundat rosti: „Alo.” 

— Tu eşti, Hersheimmer? La telefon Beresford. Sunt la 
Waterloo. I-am urmărit până aici pe Whittington şi încă pe un 
tip. N-am timp să-ţi explic. Whittington pleacă la 
Bournemouth cu trenul de 3:30. Poţi ajunge aici până la ora 
aia? 

Răspunsul fu liniştitor. 

— Sigur. Am să mă grăbesc. 

Telefonul se decuplă. Tommy puse receptorul în furcă şi 
scoase un oftat de uşurare. După părerea lui, Julius ştia să se 
grăbească. Simţea instinctiv că americanul va ajunge la timp. 

Whittington şi Boris erau unde îi lăsase. Dacă Boris rămânea 
până îşi vedea prietenul plecat, totul era în ordine. Tommy îşi 
pipăi îngrijorat buzunarul. În ciuda cecului în alb ce-i fusese 
încredinţat, încă nu se obişnuise să umble cu mulţi bani la el. 
După cumpărarea biletului la clasa I până la Bournermouth, 
abia dacă-i mai rămăseseră câţiva şilingi. Spera că Julius va 
sosi mai bine aprovizionat. 

Între timp, minutele se scurgeau. 3,15, 3,20, 3,25, 3,27. 
Probabil Julius nu va ajunge la timp. 3,29. Uşile se închideau. 
Tommy simţi cum îl cuprinde un fior rece de disperare. Atunci 
o mână i se aşeză pe umăr. 

— lată-mă-s, fiule. Traficul vostru britanic e sub orice critică! 
Zi-mi repede ce-i cu escrocii. 

— Ăla-i Whittington... Acolo, cel care urcă, bărbatul ăla 
solid şi brunet. Celălalt cu care vorbeşte este tipul străin. 

— l-am ochit. Care din ei e vânatul meu? 

Tommy se gândise deja ia problema asta. 

— Ai ceva bani la, tine? 

Julius scutură din cap şi Tommy se albi la faţă. 

— Cred că n-am mai mult de trei sau patru sute de dolari în 
momentul ăsta la mine, explică americanul. 

Tommy oftă din rărunchi a uşurare. 

— Oh, Doamne, voi milionarii! Nu vorbim aceeaşi limbă! 
Sări iute în vagon. Uite biletul. Whittington e omul tău! 

— Al meu eşti Whittington! Spuse Julius, sumbru. Trenul 


tocmai se puse în mişcare când sări pe scară. Pe curând, 
Tommy! Trenul părăsi gara. 

Tommy inspiră adânc. Bărbatul numit Boris venea în lungul 
peronului, înspre el. Tommy îl lăsă să treacă, apoi, începu din 
nou urmărirea. 

De la Waterloo, Boris luă metroul până la Piccadilly Circus. 
Apoi o porni pe Shaftesbury Avenue şi, în final, coti şi intră pe 
una din străzile mărunte din Soho. Tommy îl urma la o 
distanţă corespunzătoare. 

Ajunseră în cele din urmă într-o piaţetă mizeră. Aici casele 
aveau un aer sinistru în murdăria şi starea lor de dărăpănare. 
Boris privi în jur şi Tommy se trase repede sub portalul unei 
porţi primitoare. Locul era aproape pustiu. Era o fundătură, şi, 
ca atare, nu exista trafic. Felul foarte atent în care Boris 
privise în jurul său, stimulă imaginaţia lui Tommy. Din umbra 
portalului îl urmări cum urcă treptele unei case, care arăta ca 
dracu, şi-l văzu bătând în uşă într-un ritm anume. Uşa se 
deschise prompt, el îi spuse câteva cuvinte portarului, apoi 
păşi înăuntru. Uşa se închise la loc. 

În situaţia dată, Tommy îşi pierdu capul. Ce-ar fi trebuit să 
facă, ce ar fi făcut orice om întreg la minte, era să stea liniştit 
şi să-şi aştepte omul să iasă din nou. Ceea ce făcu el era cu 
totul străin de bunul său simţ şi de prudenţa care, de regulă, îl 
caracterizau. Ceva, asemănător unui blitz îi fulgeră creierul. 
Fără să se gândească se duse şi el şi urcă treptele, imitând cum 
putu mai bine ciocănitul acela special. 

Uşa se deschise cu aceeaşi promptitudine de mai înainte şi 
un om cu o faţă de ticălos şi capul ras apăru în cadrul ei. 

— Ei bine? Mârâi el. 

În momentul acela Tommy îşi dădu seama de tâmpenia pe 
care o făcuse şi reveni cu picioarele pe pământ. Dar nu 
îndrăzni să ezite. Articulă primele cuvinte ce-i veniră în minte. 

— Domnul Brown? Întrebă el. 

Spre surpriza lui, omul se dădu la o parte şi-i arătă cu 
degetul peste umăr: 

— La etaj, a doua uşă pe stânga. 

Capitolul VIII. Aventurile lui Tommy. 


Deşi zăpăcit de cuvintele omului, Tommy nu ezită. Dacă 
îndrăzneala îl servise cu succes până atunci, era de sperat să-l 
servească şi pe mai departe. Intră liniştit în casă şi urcă scările 
şubrede. Totul în casa aia era cum nu se poate mai jegos. 
Tapetul murdar, a cărui culoare iniţială nu se mai putea 
distinge, atârna liber în fâşii pe pereţi, în toate colţurile erau 
imense mase gri de pânze de păianjen. 

Tommy înaintă fără grabă. Când ajunse pe la jumătatea 
drumului, îl auzi pe omul de jos intrând într-o cameră din 
spate. Era clar că nu plana încă nici o bănuială asupra lui. Să 
baţi la uşă şi să întrebi de „Domnul Brown” părea să fie cu 
adevărat o comportare rezonabilă şi firească. 

În capătul scărilor, Tommy se opri şi chibzui asupra mişcării 
următoare. În faţa lui se deschidea un coridor îngust, cu uşi de 
o parte şi de alta. Prin cea mai aproape de el, pe stânga, 
răzbătea un murmur de voci joase. Spre camera asta fusese 
îndrumat. Dar, ceea ce îi atrase în mod fascinant privirea fu o 
mică nişă, imediat în dreapta lui, pe jumătate ascunsă de o 
draperie răpciugoasă de catifea. Era chiar în dreptul uşii de pe 
partea stângă, şi, datorită unghiului său, permitea o bună 
vedere a părţii de sus a scărilor. Ca ascunziş pentru o 
persoană, sau două mai înghesuite, era ideală, căci avea cam 
două picioare adâncime şi trei lăţime. Tommy, se simţi atras 
cu putere de nişa aceea. Chibzui lucrurile în felul său încet şi 
serios, ajungând la concluzia că menţiunea „Domnul Brown” 
nu se referea la persoana ca atare ci era, după toate 
probabilitățile., parola folosită de cei din bandă. Faptul că 
printr-un miracol o folosise şi el, făcuse să fie primit în casă. 
Până acum nu stârnise nici o bănuială. Însă trebuia să se 
decidă repede asupra următorului pas. 

Presupunând că ar fi intrat cu îndrăzneală în camera de pe 
stânga coridorului. Simplul fapt că fusese admis în casă ar fi 
fost suficient? Poate i s-ar fi cerut şi o altă parolă sau, în orice 
caz, o dovadă a identităţii. Era clar că portarul nu-i cunoştea 
pe toţi membrii bandei după înfăţişare, dar sus lucrurile 
puteau sta altfel. În general, se părea că norocul îl ajutase 
până acum, însă nu era indicat să forţeze coarda. Să intre în 


acea cameră ar fi fost un risc imens. Nu putea să se bazeze pe 
un rol nedefinit; mai devreme sau mai târziu avea să se 
trădeze şi atunci, doar dintr-o nesăbuinţă, toate şansele s-ar fi 
dus de râpă. 

De jos se auziră din nou bătăile codificate. Hotărându-se, 
Tommy se strecură în nişă şi trase cu grijă draperia, astfel 
încât să-l ascundă complet vederii. În catifeaua veche erau 
câteva destrămături care îi dădeau posibilitatea să vadă bine 
dincolo de ea. Îşi făcu planul că de acolo putea urmări în voie 
evenimentele, iar apoi, dacă era cazul, se putea alătura şi el 
celorlalţi, modelându-şi comportarea după a noului sosit. 

Omul care ajunsese în capul scărilor cu un pas uşor, furişat, 
îi era total necunoscut lui Tommy. Se vedea clar că aparţinea 
drojdiei societăţii. 

Fruntea îngustă de gânganie, maxilarul de criminal, 
bestialitatea întregii sale înfăţişări erau ceva nou pentru 
Tommy, deşi era tipul de om pe care Scotland Yardul l-ar fi 
recunoscut dintr-o privire. 

Omul trecu prin faţa nişei respirând greoi. Se opri în faţa uşii 
opuse şi repetă bătăile semnal. O voce dinăuntru spuse ceva, 
bărbatul deschise uşa şi intră în cameră, oferindu-i lui Tommy 
posibilitatea de a zări o clipă interiorul. Se gândi că trebuie să 
fi fost patru sau cinci persoane care stăteau în jurul unei mese 
mari care ocupa aproape tot spaţiul, însă atenţia îi fu reținută 
de un bărbat înalt, ras în cap, cu o barbă scurtă, marinărească, 
ce stătea în capul mesei şi avea nişte hârtii în faţă. La intrarea 
noului venit îşi ridică privirea şi cu o corectă, dar curioasă 
pronunție, care îi atrase atenţia lui Tommy, întrebă: 

— Numărul tău, tovarăşe? 

— Paisprezece, şefu' răspunse răguşit celălalt. 

— Corect. 

Uşa se închise din nou. 

„Dacă ăsta nu-i hun, eu sunt olandez!” îşi spuse Tommy. Iar 
acţiunea se desfăşoară deosebit de bine pusă la punct... Aşa 
cum procedează ei întotdeauna. Noroc că nu m-am băgat. Aş 
fi spus un număr greşit şi aş fi dat de dracu. Mai bine rămân 
aici. Hopa, alte bătăi!” 


Vizitatorul acesta se dovedi a fi un tip total diferit de cel 
precedent. Tommy recunoscu în el un membru al mişcării 
irlandeze „Sinn Fein”. Organizaţia domnului Brown era un 
concern de mare anvergură. Criminalul de drept comun, 
gentlemanul irlandez rasat, ştersul rus şi eficientul neamţ, 
maestrul de ceremonii! O adunătură cu adevărat ciudată şi 
sinistră! Cine era acest om care învârtea pe degete aceste 
curioase zale multicolore ale unui lanţ necunoscut? 

Şi în cazul de faţă procedura fu aceeaşi. Ciocănitul ca 
semnal, întrebarea numărului şi răspunsul „corect”. 

În uşa de jos, urmară două bătăi succesive. Primul bărbat îi 
era complet necunoscut lui Tommy. Îl catalogă ca fiind un 
funcţionar de oraş. Un om liniştit, cu figură de intelectual, 
îmbrăcat cam sărăcăcios. Al doilea aparţinea clasei 
muncitoare, iar chipul lui îi era vag familiar lui Tommy. 

Trei minute mai târziu sosi un altul, un om cu o înfăţişare de 
conducător, elegant îmbrăcat şi evident de familie bună. Nici 
chipul acestuia nu-i era necunoscut tânărului din nişă, deşi pe 
moment, nu ştia de unde să-l ia. 

După sosirea lui urmă o lungă aşteptare. De fapt, Tommy 
trase concluzia că adunarea era acum completă şi tocmai era 
pe punctul să se strecoare din ascunzătoarea sa, când un alt 
ciocănit îl făcu să se ascundă la loc. 

Acest ultim sosit urcă scările atât de uşor încât ajunse în 
dreptul lui Tommy înainte ca tânărul să-şi fi dat seama de 
prezenţa lui. 

Era un bărbat scund, foarte palid, cu un aer blând, aproape 
feminin. Pomeţii în formă de unghi îi trădau descendența 
slavă, altfel nu avea nimic care să-i indice naționalitatea. În 
timp ce ajunse în dreptul nişei, întoarse uşurel capul. Ochii 
ciudat de strălucitori păreau să străpungă draperia. Lui 
Tommy îi veni greu să creadă că omul nu ştia că el era acolo 
şi se înfioră fără să vrea. Nu avea mai multă imaginaţie decât 
majoritatea tinerilor englezi, dar nu-şi putu alunga impresia 
că omul acela emana o forţă ieşită din comun. Creatura îi 
reamintea de un şarpe veninos. 

Un moment mai târziu, impresia i se adeveri. Noul sosit bătu 


la uşă la fel ca şi ceilalţi, însă primirea lui fu complet diferită. 
Bărbatul cu barbă se ridică în picioare şi toţi ceilalţi îi urmară 
exemplul. Neamţul înainta şi-i strânse mâna, bătând din 
călcâie. 

— Suntem onoraţi, spuse el. Suntem extrem de onoraţi. Mi-a 
fost tare teamă că nu va fi posibil. 

Celălalt răspunse cu un glas coborât, ce avea ceva şuierător 
în el. 

— Au existat dificultăţi. Mă tem că a doua oară va fi 
imposibil, însă o întrunire e esenţială... Pentru a-mi defini 
politica. Nu pot face nimic fără... Domnul Brown. E aici? 

Schimbarea din glasul neamţului fu notabilă în timp ce 
răspunse cu o uşoară ezitare: 

— Am primit un mesaj. Îi este imposibil să se prezinte 
personal. Se opri, dând o ciudată impresie că lăsase fraza 
neterminată. 

Un zâmbet foarte slab trecu peste faţa celuilalt. Privi circular 
chipurile tulburate ale celor din jur. 

— Ah! Înţeleg. Am citit despre metodele lui. Lucrează din 
umbră şi nu se încrede în nimeni. Totuşi, nu-i exclus să fie 
printre noi, acum... Se uită din nou în jur, şi din nou acea 
expresie de teamă apăru pe feţele celor prezenţi. Fiecare părea 
să-şi privească vecinul cu neîncredere. 

Rusul îşi mângâie bărbia. 

— S-ar putea. Să începem. 

Neamţul păru să-şi revină. Îi indică locul din capul mesei pe 
care îl ocupase până atunci. Rusul refuză, însă celălalt insistă. 
— E locul cel mai potrivit pentru... Numărul Unu, spuse el. 

Poate vrea numărul paisprezece să închidă uşa? 

În momentul următor Tommy se confruntă doar cu 
priveliştea panoului de lemn şi cu murmurul nedesluşit al 
vocilor de dincolo de el. Simţi că îl apucă neastâmpărul. 
Discuţia pe care o auzise îi stârnise curiozitatea. Simţi nevoia 
să afle şi mai mult, cu orice preţ. 

De jos nu se auzea nici un zgomot şi era puţin probabil ca 
portarul să urce la etaj. După ce ascultă atent câteva clipe, 
scoase capul de după draperie şi privi în jur. Coridorul era 


pustiu. Tommy se aplecă şi îşi scoase pantofii, ieşi din nişă în 
vârful picioarelor, apoi, îngenunchind îşi lipi urechea de gaura 
cheii uşii din faţa lui. Spre marea lui supărare nu reuşi să audă 
mare lucru; câte un cuvânt ici şi colo, asta în cazul în care 
cineva ridica glasul, ceea ce nu făcea decât să-i aţâţe şi mai 
mult curiozitatea. 

Mânerul uşii îl tenta grozav. L-ar fi putut apăsa atât de uşor 
şi imperceptibil astfel ca cei din cameră să nu observe nimic. 
Cu foarte mare grijă, hotărî că ar putea-o face. Foarte uşurel, o 
fracțiune de milimetru din când în când; apăsă pe mâner, 
ţinându-şi respiraţia de prea multă concentrare. Încă puţin... 
Şi încă puţin... Oare nu va mai termina niciodată? Ah! În 
sfârşit, reuşi s-o apese complet. 

Rămase aşa câteva clipe, apoi inspiră adânc şi împinse uşurel 
spre interior. Uşa nu se clinti. Tommy era necăjit. Dacă 
trebuia să împingă mai cu forţă, aproape sigur ar scârţâi. 
Aşteptă până ce glasurile se ridicară puţin şi apoi încercă din 
nou. Nici de data asta nu se întâmplă nimic. Îşi mări forţa. Să 
fi fost nemernica asta de uşă înţepenită? În final, disperat, 
împinse cu toată puterea. Dar uşa rămase neclintită şi, în cele 
din urmă, adevărul i se revelă. Era fie încuiată, fie zăvorâtă pe 
dinăuntru. 

Preţ de câteva clipe indignarea lui Tommy nu cunoscu 
limite. 

— Blestemat lucru, îşi zise. Ce plasă ordinară! 

Când se mai potoli, se pregăti să facă faţă situaţiei. Era clar 
că prima mişcare pe care o avea de făcut era să aducă mânerul 
în poziţia lui originală. Dacă i-ar fi dat drumul brusc, aproape 
sigur cei din încăpere ar fi observat, aşa că, cu aceeaşi infinită 
grijă şi crispare, urmă metoda de mai înainte. Totul decurse 
bine şi, oftând uşurat, tânărul se ridică în picioare. Tommy 
avea un gen de tenacitate ca de buldog care nu-l lăsa să 
cedeze prea uşor. Făcut pe moment şah-mat, era departe de a 
abandona lupta. Ţinea cu tot dinadinsul să afle ce se vorbea 
înăuntru. Cum primul plan eşuase, trebuia să găsească altul. 

Se uită împrejur. Puțin mai înainte, pe stânga, era o altă uşă. 
Se strecură uşurel până la ea. Ascultă câteva clipe, apoi 


încercă clanţa. Aceasta se deschise şi Tommy intră. 

Camera liberă era mobilată ca un dormitor. Ca de altfel totul 
în casă, mobila stătea gata să se prăbuşească în fărâme iar 
murdăria părea mai abundentă decât oriunde. 

Însă ceea ce îl interesă pe Tommy era ceea ce sperase să 
găsească, şi anume, o uşă de comunicare între cele două 
camere, pe stânga, lângă fereastră. Închizând-o cu grijă pe cea 
din urma sa dinspre coridor, se îndreptă spre cealaltă şi o 
examină îndeaproape. Avea un zăvor tras. Zăvorul era 
grosolan şi se vedea că nu fusese folosit de multă vreme. 
Mişcându-l uşurel într-o parte şi-n alta, reuşi în cele din urmă 
să-l deschidă, fără să facă prea mult zgomot. Apoi repetă deja 
cunoscutele manevre cu mânerul uşii şi operaţiunea fu 
încununată de succes, de astă dată. Crăpă puţin uşa, atât cât 
să poată auzi ce se discuta dincolo. Pe partea cealaltă a uşii 
atârna o draperie de catifea care îl ascundea privirilor, însă 
era în stare să recunoască glasurile cu destul de multă 
acuratețe. 

Vorbea irlandezul din mişcarea „Sinn Fein”. Glasul său 
puternic era de neconfundat. 

— Toate sunt bune. Dar esențialul e să avem bani mai mulţi. 
N-avem bani, n-avem rezultate! 

O altă voce, pe care Tommy o bănui a fi a lui Boris, 
răspunse: 

— Poți garanta că vor fi rezultate? 

— De azi într-o lună... Mai curând sau mai târziu, după cum 
doriți, vă garantez că în Irlanda se va instaura un regim de 
teroare care va zgudui din temelii Imperiul Britanic. 

Urmă o pauză, apoi se auzi o voce moale, sibilină a 
Numărului Unu. 

— Bine! Vei avea banii. Boris, te vei ocupa de asta. 

Boris puse o întrebare: 

— Via americanii de origine irlandeză şi domnul Potter, ca 
de obicei? 

— Cred că va fi în regulă, rosti un glas nou, cu o intonaţie 
transatlantică, deşi aş vrea să precizez că lucrurile sunt puţin 
mai complicate. Nu mai există simpatia de până acum, în 


schimb predispoziția de a-i lăsa pe irlandezi să se ocupe de 
afacerile lor fără intervenţia americană. 

Tommy şi-l imagină pe Boris ridicând din umeri în timp ce 
răspundea: 

— Ce contează din moment ce banii sosesc din Statele Unite 
numai de formă? 

— Marea dificultate e debarcarea munitiilor, spuse 
irlandezul. Banii se transferă destul de uşor, mulţumită 
colegului nostru de faţă. 

O altă voce, pe care Tommy şi-o imagină ca fiind a 
bărbatului înalt, cu alură de conducător, şi al cărui chip îi era 
vag cunoscut, spuse: 

— Gândeşte-te ce-ar simţi cei din Belfast dacă te-ar auzi! 

— Rămâne, deci, stabilit, rosti glasul sibilin. Acum, în 
problema creditului pentru un ziar englezesc... ai fixat 
detaliile în mod satisfăcător, Boris? 

— Aşa cred. 

— E bine. La nevoie, o dezminţire oficială din partea 
Moscovei va fi bine venită. 

Urmă o pauză după care vocea limpede a neamţului sparse 
tăcerea: 

— Sunt însărcinat de către... Domnul Brown, să vă prezint 
raportul privind fiecare sindicat. Al minerilor este cel mai 
satisfăcător. Pe cei din căile ferate trebuie să-i reținem. S-ar 
putea să se ivească probleme cu Societatea inginerilor. 

În tăcerea lungă ce se lăsă se putea auzi doar foşnetul 
hârtiilor şi câte un cuvânt de explicaţie al neamţului. Apoi 
Tommy auzi o uşoară tamburină a unor degete, în masă. 

— Şi... Data, prietene? Întrebă Numărul Unu. 

— 29. 

Rusul păru să reflecteze. 

— E cam devreme. 

— Ştiu. Însă a fost stabilită de principalii lideri laburişti şi nu 
trebuie să pară că ne amestecăm prea mult. Trebuie lăsaţi să 
pară că întreaga acţiune le aparţine. 

Rusul râse încetişor, ca şi cum s-ar fi amuzat. 

— Da, da, spuse. Adevărat. Nu trebuie să bănuiască faptul că 


ne folosim de ei pentru scopurile noastre. Sunt oameni 
cinstiţi... Şi tocmai de asta sunt valoroşi pentru noi. E 
ciudat... Însă nu se poate face o revoluţie fără oameni cinstiţi. 
Instinctul gloatei e infailibil. Se opri, apoi repetă, ca şi cum 
fraza i-ar fi făcut plăcere: Fiecare revoluţie a avut oamenii ei 
cinstiţi. După aceea au fost repede eliminaţi. 

În glasul său era o notă sinistră. 

Neamţul reveni: 

— Clymes trebuie să plece. E prea idealist. Numărul 
paisprezece va avea grijă de asta. 

Urmă un murmur înfundat. 

— E în regulă, şefu. Apoi după câteva clipe: Dar, în cazul că 
voi fi arestat? 

— Vei avea cel mai bun avocat care să te apere, răspunse, 
liniştit, neamţul. În orice caz, vei purta mănuşi imprimate cu 
amprentele unui binecunoscut spărgător. N-ai de ce să te temi. 

— Nu, nu mă tem, şefu. Totul pentru cauză! Sângele va 
curge şiroaie pe străzi, cum se spune. Vorbea cu o plăcere 
macabră. Uneori mă gândesc la asta. La diamante şi perle 
rostogolindu-se în mocirlă pentru oricine vrea să le culeagă! 

Tommy auzi hârşâitul unui scaun. Apoi, Numărul Unu luă iar 
cuvântul: 

— Atunci, totu-i aranjat. Sunteţi siguri de succes? 

— Eu... Cred că da. Însă neamţul vorbea mai puţin 
convingător ca de obicei. 

Glasul Numărului Unu sună brusc periculos: 

— Ce nu merge? 

— Nimic, dar... 

— Dar ce? 

— Liderii laburişti. Fără ei, după cum spuneaţi, nu putem 
face nimic. Dacă ei nu declară grevă generală pe 29. 

— De ce n-ar face-o? 

— Pentru că sunt cinstiţi, aşa cum aţi spus. Şi, în ciuda 
tuturor eforturilor pe care le facem pentru a discredita 
guvernul în ochii lor, nu sunt sigur că nu li s-au făcut 
promisiuni secrete în care cred. 

— Dar... 


— Ştiu. ÎL înjură neîncetat. Însă, în mare, opinia publică e de 
partea guvernului, iar ei vor ţine cont de asta. 

Din nou degetele rusului tamburinară pe masă. 

— La obiect, prietene. Mi s-a dat de înţeles că ar exista un 
document care ne poate asigura succesul. 

— Aşa este. Dacă acest document ar fi pus în faţa liderilor, 
rezultatul ar fi imediat. L-ar da publicităţii prin radio în 
întreaga Anglie şi s-ar declara pentru revoluţie fără ezitare. 
Guvernul ar cădea complet şi definitiv. 

— Şi atunci ce mai aşteptaţi? 

— Documentul în sine, răspunse neamţul, brutal... 

— Ah! Nu-i în posesia voastră? Dar ştii unde e? 

— Nu. 

— Există cineva care ştie? 

— O singură persoană... Poate. Nici de asta nu suntem 
siguri. 

— Cine e persoana? 

— O fată. 

Tommy îşi tinu respiraţia. 

— O fată? Glasul rusului era batjocoritor. Şi n-aţi făcut-o să 
vorbească? În Rusia avem metode să facem o fată să 
vorbească. 

— Cazul ăsta e special, spuse neamţul ţâfnos. 

— Cum... Special? Se opri, apoi continuă. Unde-i fata acum? 

— Fata? 

— Da. 

Însă Tommy nu mai auzi restul. O lovitură năpraznică se 
abătu asupra capului său şi totul în jur se întunecă. 

Capitolul IX. Tuppence se angajează ca servitoare. 

Când Tommy porni în urmărirea celor doi bărbaţi, Tuppence 
făcu apel la întreaga ei stăpânire de sine ca să nu-l însoţească. 
Oricum, se reţinu cum putu, consolându-se cu gândul că 
raţionamentul ei fusese dictat de evenimente. Fără îndoială 
cei doi coborâseră de la al doilea etaj şi acel fir subţire numit 
„Rita” îi pusese o dată în plus pe „Tinerii Aventurieri” pe 
urmele lui Jane Finn. 


Problema era ce să facă mai departe? Lui Tuppence nu-i 
plăcea să stea pe tânjeală. Tommy avea acum cu totul altceva 
de făcut, nu se putea baza pe el în chestiunea de faţă şi fata se 
simţi oarecum pierdută, îşi îndreptă paşii spre uşa de la 
intrarea holului clădirii. Holul era acum ocupat de un mic 
liftier care lustruia feroneria de alamă şi fluiera o melodie la 
modă cu multă vigoare şi cu o acuratețe destul de rezonabilă. 

La ivirea lui Tuppence, ridică privirea. Fata avea un „vino- 
ncoace” nativ şi, în orice caz, se înţelegea cu băieţii mici. O 
undă de simpatie păru să se instaleze pe loc între cei doi. Fata 
gândi că un aliat în tabăra duşmană, cum se zice, nu era de 
disprețuit. 

— Ei, William, rosti ea zglobie, în cel mai tipic stil matinal 
din spital, strălucesc, strălucesc? 

Băiatul zâmbi cu importanţă. 

— Albert, domnişoară, o corectă el. 

— Albert să fie, spuse Tuppence. Privi misterios de jur 
împrejurul holului. O făcu intenţionat mai insistent pentru ca 
Albert să observe. Se apropie de el şi coborî glasul: Am o 
vorbă cu tine, Albert. 

Albert lăsă lustruitul şi rămase uşor cu gura căscată. 

— Uite! Ştii ce-i asta? Cu un gest teatral, dădu la o parte 
pardesiul şi scoase la vedere o mică insignă emailată. Era 
extrem de puţin probabil ca Albert să aibă cea mai mică idee 
despre ce ar putea fi, (pentru planul lui Tuppence ar fi fost 
fatal), deoarece insigna în cauză era o invenţie a 
arhidiaconului pentru corpul de instrucţie local, la începutul 
războiului. Prezenţa ei în pardesiul lui Tuppence se datora 
faptului că, cu o zi sau două mai înainte, o folosise ca să-şi 
prindă câteva flori la rever, însă Tuppence avea ochiul ager şi 
observase colţul unui roman detectiv de trei penny ieşind din 
buzunarul lui Albert, iar imediata dilatare a ochilor lui îi 
dovedi că tactica ei fusese bună şi că peştele muşcase 
momeala. 

— Forţele Detectivilor Americani! Şuieră ea. 

Albert crezu. 

— Doamne! Murmură estatic. 


Tuppence dădu din cap cu un aer atotştiutor. 

— Ştii pe cine urmăresc? Întrebă cu blândeţe. 

Albert, cu ochii măriţi, întrebă fără suflare: 

— Pe cineva de aici, de la vreunul din etaje? 

Tuppence confirmă şi îşi ridică arătătorul. 

— Nr. 20. Îşi spune Vandemeyer! Ha! Ha! 

Mâna lui Albert alunecă spre buzunar. 

— O escroacă? Întrebă repede. 

— Escroacă? Se poate spune şi aşa. În America e numită Rita 
cea iute. 

— Rita cea iute, repetă Albert ca în transă. Oh, e ca-n filme. 

Era. Tuppence se socotea o mare cinefilă. 

— Annie spunea mereu că e soi rău, continuă băiatul. 

— Cine e Annie? Întrebă nedumerită Tuppence. 

— Servitoarea casei. Pleacă azi. De multe ori mi-a spus: 
„Reţine cuvintele mele, Albert, nu m-ar mira dacă ar veni 
poliţia după ea în una din zilele astea”. Exact ca acum. Dar 
rămâi trăsnit când te uiţi la ea, nu-i aşa? 

— E destul de frumoasă, admise Tuppence, neglijent. Îi e de 
folos în planurile ei, fi sigur. Apropo, poartă smaralde? 

— Smaralde? Astea sunt pietre verzi, nu-i aşa? 

Tuppence aprobă. 

— De asta o urmărim. Îl ştii pe bătrânul Rysdale? 

Albert scutură din cap. 

— Peter B. Rysdale, regele petrolului? 

— Mi se pare cumva cunoscut. 

— Jucăriile lucitoare i-au aparţinut. Cea mai grozavă 
colecţie de smaralde din lume. Valorează milioane de dolari! 

— Văleu! Rosti prostit Albert. Seamănă din ce în ce mai mult 
cu un film. 

Tuppence zâmbi, mulţumită de efectul eforturilor sale. 

— Încă n-avem dovada concretă. Însă o urmărim. Şi, făcu cu 
ochiul cu subînţeles, cred că de data asta n-o s-o mai şteargă 
cu comoara. 

Albert emise o altă exclamaţie de încântare. 

— Ține minte, băiete, nu sufli o vorbă, rosti brusc Tuppence. 
Cred că n-ar trebui să-ţi explic, dar în Statele Unite ştim cum 


să recunoaştem, dintr-o privire, un tip deştept. 

— Nu spun un cuvinţel, se grăbi să protesteze Albert. N-aş 
putea face şi eu ceva? Un pic de filaj, poate, sau ceva 
asemănător? 

Tuppence se prefăcu că reflectează, apoi scutură din cap. 

— Deocamdată nu, însă am să te ţin minte, fiule. Ce-i cu fata 
care zici că pleacă azi? 

— Annie? O schimbare obişnuită, se spune. Dar Annie zice 
că servitoarele sunt în ziua de azi cineva, şi trebuie tratate 
cum se cuvine şi, după cum a bârfit-o, doamnei nu-i va fi prea 
uşor să găsească alta. 

— Nu? Rosti Tuppence pe gânduri. Mă întreb... 

În minte i se contură o idee. O rumegă câteva clipe, apoi îl 
bătu pe Albert pe umăr. 

— Ascultă aici, fiule, mintea mea lucrează. Ce-ar fi dacă i-ai 
pomeni de o tânără verişoară, sau o prietenă de-a ta care ar 
putea ocupa locul vacant? Ai prins ideea? 

— Ba bine că nu! Sări Albert. Lăsaţi pe mine, domnişoară şi 
am să aranjez totul la fix. 

— Aşa flăcău mai zic şi eu! Îl lăudă Tuppence. Poţi să-i spui 
că tânăra e gata oricând. Să mă anunţi dacă totul e O. K. Voi fi 
primprejur mâine, la unsprezece. 

— Unde să vă anunţ? 

— Ritz, răspunse laconic Tuppence. Numele de Cowley. 

Albert o privi cu invidie. 

— Trebuie să fie o slujbă straşnică să fii detectiv. 

— Sigur că este, aprobă Tuppence, mai ales când bătrânul 
Rysdale plăteşte nota. Dar nu fi necăjit, fiule. Dacă totul 
merge bine, ai să ajungi şi tu să-ţi faci ucenicia. 

Cu promisiunea asta îşi luă rămas bun de la noul ei aliat şi 
ieşi grăbită din South Audley Mansions, încântată de felul în 
care lucrase în dimineaţa aceea. 

Însă nu era timp de pierdut. Se duse direct la Ritz şi-i scrise 
câteva cuvinte domnului Carter. După ce le expedie, şi cum 
Tommy nu se întorsese încă, ceea ce nu o surprindea, porni 
într-o expediţie de cumpăraturi care, cu o pauză pentru un 
ceai asortat cu prăjituri, îi ocupă ziua până după şase, şi se 


întoarse frântă însă satisfăcută de achiziţiile ei. Începând cu 
un magazin de îmbrăcăminte ieftină şi trecând prin alte câteva 
de mâna a doua, îşi încheiase ziua la un coafor scump. Acum, 
în singurătatea camerei sale, admiră această din urmă ispravă. 
Cinci minute mai târziu zâmbea mulţumită imaginii din 
oglindă. Cu un dermatograf îşi întări linia sprâncenelor, fapt 
care, combinat cu blondul bogat al perucii o schimbau în aşa 
măsură încât era convinsă că nici dacă s-ar întâlni nas în nas 
cu Whittington, acesta n-ar recunoaşte-o. Dacă şi-ar pune în 
pantofi talonete ca s-o mai înalțe, şi bonetă şi şorţ, deghizarea 
ar fi şi mai grozavă. Din experienţa dobândită în spital ştia 
foarte bine că o infirmieră fără uniformă era aproape în mod 
frecvent nerecunoscută de pacienţii ei. 

„Da”, rosti tare Tuppence, vorbind cu imaginea ei din 
oglindă, „vei reuşi”. Apoi îşi reluă înfăţişarea obişnuită. 

Cina a fost solitară. Tuppence era cam mirată de 
neîntoarcerea lui Tommy. Julius, de asemenea, lipsea... Dar 
absenţa lui i se părea explicabilă. Activităţile sale multiple nu 
se limitau doar la Londra, iar apariţiile şi dispariţiile lui bruşte 
fuseseră acceptate de către „Tinerii Aventurieri” ca făcând 
parte din munca lui de zi cu zi. N-ar fi fost de mirare să fi 
plecat la Constantinopole, dacă i s-ar fi spus că acolo se găsea 
verişoara lui. Energicul tânăr reuşise să le facă viaţa 
imposibilă unora de la Scotland Yard, iar telefonistele de la 
Amiralitate se îngrozeau când auzeau de-acum cunoscutul 
„Alo”. În doar trei ore întorsese pe dos prefectura din Paris şi 
revenise cu ideea inspirată probabil de un funcţionar francez 
istovit că adevăratul indiciu al dezlegării misterului trebuia 
căutat în Irlanda. 

„Cred că a şi pornit într-acolo”, gândi Tuppence. „Foarte 
bine, numai că eu mă plictisesc! Sunt plină de veşti şi n-am 
cui să i le spun! Şi Tommy ăsta putea să telefoneze! Mă întreb 
unde e. Oricum, n-a putut < pierde trenul >, cum se spune. 
Asta îmi aminteşte...” Şi domnişoara Cowley se adânci în 
meditaţie şi îl evocă pe micul liftier. 

Zece minute mai târziu, tânăra doamnă stătea cuibărită 
confortabil pe pat, fumând şi citind cu atenţie aventurile lui 


„Garnaby Williams, băiatul detectiv”, pe care, alături de 
câteva romane polițiste de trei penny, tocmai îl achiziţionase. 
Gândea, şi pe bună dreptate că, înainte de a da din nou ochii 
cu Albert, n-ar fi fost rău să se înarmeze cu o doză 
suplimentară de culoare locală. 

Dimineaţă primi un bilet de la domnul Carter: „Dragă 
domnişoară Tuppence, Ai avut un start splendid şi te felicit. 
Cred, totuşi, că trebuie să-ţi atrag din nou atenţia asupra 
riscurilor pe care ţi le asumi, mai ales dacă eşti hotărâtă să 
urmezi calea pe care mi-ai indicat-o. Oamenii aceştia sunt 
extrem de disperaţi şi incapabili de orice îndurare sau milă. 
Mă gândesc că, probabil, ai subestimat pericolul şi, de aceea, 
țin să te avertizez din nou că nu-ţi pot promite nici un fel de 
protecţie. Ne-ai furnizat informaţii preţioase şi, dacă vrei să te 
retragi, nimeni nu o să te condamne. Oricum, studiază bine 
problema înainte de a lua o decizie. 

Dacă, în ciuda avertizării mele, te vei hotărî să mergi înainte, 
vei găsi lucrurile bine puse la punct. Vei susţine că ai lucrat 
doi ani la domnişoara Dufferin, Vicariatul Llanelly, de la care 
doamna Vandemeyer poate cere referinţe. 

Îmi permiţi unul sau două sfaturi? Ţine-te cât mai aproape 
de adevăr... Asta micşorează pericolul „scăpărilor”. Îţi sugerez 
să te prezinţi ca ce eşti de fapt, o fostă infirmieră voluntară, 
care şi-a ales meseria de a servi în casă. În prezent există 
multe asemenea fete. Asta va explica anumite exprimări sau 
comportări care altfel ar putea trezi bănuieli. 

Orice vei decide, îţi urez succes. 

Al dumitale prieten, Dl. CARTER” 

Însufleţirea lui Tuppence spori vertiginos. Atenţionările 
domnului Carter trecură pe lângă ea, nebăgate în seamă. 
Tânăra doamnă avea prea mare încredere în ea însăşi ca să 
catadicsească să ţină cont de ele. 

Cu o anumită reţinere, abandonă partitura interesantă pe 
care şi-o pregătise. Deşi nu avea îndoieli în ceea ce privea 
talentul ei de a juca un rol chiar şi necunoscut, avea totuşi 
prea mult bun simţ ca să nu vadă forţa argumentelor 
domnului Carter. 


Încă nu primise nici un mesaj de la Tommy, însă poşta de 
dimineaţă aduse o carte poştală oarecum murdară cu 
cuvintele „E O. K.” mâzgălite pe ea. 

La 10:30 examină cu mândrie un geamantan din cositor ce 
conţinea noile ei achiziţii. Era artistic lucrat. Roşind puţin, 
telefonă să-i fie trimis un taxi. Călători până la Paddington şi 
lăsă geamantanul la bagaje de mână. Apoi apăru cu o geantă 
de mână şi intră în toaleta doamnelor. După alte zece minute, 
o Tuppence metamorfozată ieşea cuminte din gară şi se urca 
într-un autobuz. 

Era puţin trecut de unsprezece când Tuppence intră în holul 
de la South Audley Mansions. Albert era în aşteptare, 
îndeplinindu-şi îndatoririle într-un mod cam aiurit. Nu o 
recunoscu imediat pe Tuppence. Când îşi dădu seama, 
admiraţia sa crescu. 

— Al naibii să fiu dacă v-am cunoscut! Ţinuta asta m-a 
zăpăcit. 

— Mă bucur că-ţi place, răspunse Tuppence, modestă. 
Apropo, sunt sau nu verişoara ta? 

— Oh, şi glasul dumneavoastră! Strigă încântat băiatul. E 
englezesc get-beget! Nu, am spus că un prieten de-al meu ştie 
o fată. Annie n-a fost deloc încântată. A rămas până azi... Din 
obligaţie, zice ea, dar realitatea e că vrea să vă îndepărteze de 
aici. 

— Drăguţă fată, spuse Tuppence. 

Albert nu sesiză ironia. 

— Are stil şi nu-şi risipeşte arginţii... Dar pe cuvântul meu, 
nu ştie să se stăpânească. Vreţi să urcați acum, domnişoară? 
Intraţi în lift. Numărul 20 aţi spus? Şi făcu cu ochiul. 

Tuppence îl strivi sub o privire aspră şi păşi în lift. 

În timp ce suna la nr. 20, Tuppence era conştientă că ochii 
lui Albert coborau încetişor la nivelul gleznelor. 

O femeie tânără, dichisită, deschise uşa. 

— Am venit pentru post, spuse Tuppence. 

— E un loc nenorocit, rosti fără ezitare tânăra femeie. 
Obişnuita pisică bătrână... Căreia nimic nu-i convine. M-a 
acuzat că am umblat la scrisorile ei. Pe mine! Plicul nu era în 


întregime lipit, asta-i tot. Niciodată nu e nimic în coşul de 
hârtii... Arde tot. E o femeie rea, asta e. Haine scumpe, dar n- 
are clasă. Bucătăreasa ştie ceva despre ea... Dar nu spune... Îi 
e frică de moarte de ea. Şi-i bănuitoare! Dacă te vede vorbind 
cu cineva, imediat vine peste tine. Pot să-ţi spun... 

Însă ce-ar fi putut mărturisi Annie mai mult, Tuppence n- 
avea să afle niciodată, căci, în acel moment, o voce limpede, 
cu o specifică notă metalică, strigă: 

— Annie! 

Tânăra femeie tresări ca lovită. 

— Da, doamnă. 

— Cu cine vorbeşti? 

— E o tânără care întreabă de post, doamnă. 

— Atunci, adu-o aici, imediat. 

— Da, doamnă. 

Tuppence fu îndrumată spre o cameră pe partea dreaptă a 
coridorului lung. O femeie stătea lângă cămin. Nu mai era la 
prima tinereţe, iar frumuseţea de netăgăduit pe care o poseda 
era aspră şi un pic vulgară. În tinereţe trebuie să fi fost 
orbitoare. Părul auriu, datorat şi unui uşor ajutor al vopselei, 
stătea strâns într-un coc la ceafă, ochii, de un albastru electric 
fascinant, păreau să posede puterea de a pătrunde în adâncul 
sufletului oricărei persoane pe care o privea. Trupul ei elegant 
era înfăşurat într-o minunată rochie de casă indigo. Şi totuşi, 
în ciuda graţiei ei învăluitoare şi a frumuseţii aproape eterice 
a chipului său, simţeai instinctiv prezenţa unui „ceva” 
puternic şi ameninţător, un fel de duritate metalică ce-şi găsea 
expresia în tonul vocii sale şi-n privirea sfredelitoare a ochilor 
ei. 

Pentru prima dată lui Tuppence îi era frică. Nu-i fusese frică 
de Whittington, însă femeia aceasta era diferită. Ca fascinată, 
urmări linia crudă a gurii roşii, curbate, şi din nou se simţi 
cuprinsă de panică. Obişnuita-i stăpânire de sine o părăsi. Îşi 
dădu vag seama că a o păcăli pe această femeie nu era acelaşi 
lucru cu a-l păcăli pe Whittington. În minte îi veniră 
avertizările domnului Carter. Într-adevăr aici nu se putea 
aştepta la îndurare. 


Învingând acel instinct de panică ce o îndemna s-o ia la 
sănătoasa fără întârziere, Tuppence susţinu privirea doamnei 
cu fermitate şi respect. 

Ca şi cum prima scrutare fusese satisfăcătoare, doamna 
Vandemeyer îi arătă un scaun. 

— Poţi să stai jos. Cum ai auzit că am nevoie de servitoare? 

— Printr-un prieten care îl cunoaşte pe liftierul de aici. El s-a 
gândit că locul mi s-ar potrivi. 

Din nou privirea sfredelitoare o străpunse: 

— Vorbeşti ca o fată cu educaţie? 

Cu destulă abilitate, Tuppence îşi expuse imaginara carieră 
conform indicaţiilor domnului Carter. În timp ce vorbea, i se 
păru că atitudinea încordată a doamnei Vandemeyer începuse 
să se relaxeze. 

— Înţeleg, spuse ea în cele din urmă. Există cineva de la care 
aş putea obţine referinţe? 

— Ultima dată am servit în casa domnişoarei Dufferin, 
Vicariatul Llanelly. Am stat la ea doi ani. 

— Şi presupun că, după aceea, ai venit la Londra ca să 
câştigi mai mult, nu? Bine, asta nu-i o problemă pentru mine. 
Îţi voi da 50. 60 de lire... Oricât vrei. Poţi să începi deîndată? 

— Da, doamnă. De azi, dacă doriţi. Bagajul meu e la 
Paddington. 

— Mergi, deci, şi adu-l cu un taxi. Aici ai o slujbă uşoară. 
Majoritatea timpului sunt plecată. Apropo, cum te cheamă? 

— Prudence Cooper, doamnă. 

— Foarte bine, Prudence. Mergi şi adu-ţi bagajul. N-am să fiu 
acasă la ora prânzului. Bucătăreasa îţi va arăta totul. 

— Mulţumesc, doamnă. 

Tuppence ieşi. Annie cea dichisită nu-şi făcu apariţia. În 
holul de jos, un impunător majordom îl trimisese pe Albert la 
subsol. Tuppence nici măcar nu se uită la el, în timp ce păşea 
moale spre uşă. 

Aventura începuse, însă nu mai simţea acelaşi elan ca de 
dimineaţă. Îi trecu prin minte că, dacă acea necunoscută Jane 
Finn încăpuse pe mâna doamnei Vandemeyer, avea de tras din 
greu cu ea. 


Capitolul X. Intră în scenă sir James Peel Edgerton. 

În noile ei îndatoriri, Tuppence nu comise nici o stângăcie. 
Fetele arhidiaconului erau bine instruite în treburile 
gospodăreşti. De asemenea, erau experte în instruirea „fetelor 
nepricepute”, rezultatul inevitabil fiind că acele fete plecau în 
altă parte unde îşi aplicau noile cunoştinţe de o aşa manieră 
încât primeau o mult mai substanţială remuneraţie decât 
permitea punga săracă a arhidiaconului. 

De aceea, lui Tuppence nu-i era deloc teamă că s-ar putea 
dovedi nefolositoare. Bucătăreasa doamnei Vandemeyer o 
nedumerea. Părea limpede că era terifiată de moarte de 
stăpâna sa. Fata se gândi că, probabil, cealaltă o avea cu ceva 
la mână. În rest, gătea excelent, după cum constată Tuppence 
în seara aceea. Doamna Vandemeyer aştepta un oaspete la 
cină şi, drept urmare, Tuppence aşternu o minunată masă 
lăcuită pentru două persoane. În sinea ei, se simţea uşor 
îngrijorată în privinţa vizitatorului. Era foarte posibil să fie 
chiar Whittington. Deşi în mod sigur n-ar fi recunoscut-o, 
totuşi, i-ar fi plăcut mai mult ca oaspetele să fie altcineva. 
Oricum, nu putea face nimic decât să spere că totul va ieşi 
bine. 

La câteva minute după opt, se auzi soneria la uşa din faţă şi 
Tuppence se duse să deschidă, tremurând uşor. Spre marea ei 
uşurare, vizitatorul era al doilea dintre cei doi bărbaţi în 
urmărirea cărora îl trimisese pe Tommy. 

Se prezentă: Contele Stepanov. Tuppence îl anunţă, şi 
doamna Vandemeyer se ridică de pe divan cu o exclamaţie de 
plăcere. 

— Sunt încântată să vă văd, Boris Ivanovici, spuse ea. 

— Plăcerea e de partea mea, doamnă! Bărbatul se aplecă 
asupra mâinii ei. 

Tuppence se întoarse la bucătărie. 

— Contele Stepanov, sau cam aşa ceva, spuse ea şi arboră un 
aer sincer de curiozitate: Cine e? 

— Cred că un gentleman rus. 

— Vine des aici? 

— Din când în când. De ce vrei să ştii? 


— Mă gândeam că s-ar potrivi cu coniţa, atâta tot, explică 
fata şi adăugă cu un aer ofensat: Cum ştii să repezi omu?! 

— Sunt îngrijorată din cauza sufleului, se dezvinovăţi 
cealaltă. 

— Ştii tu ceva, îşi zise în gând Tuppence, dar cu glas tare 
rosti doar: Să încep să servesc? Sunt gata! 

În timp ce servea la masă, Tuppence asculta cu atenţie tot ce 
se vorbea. Îşi amintea că în urmărirea sa şi a lui Whittington 
pornise Tommy când îl văzuse ultima oară. Deşi nu-i prea 
venea s-o recunoască, începu să fie neliniştită în privinţa 
soartei partenerului său. Unde era? De ce nu-i trimisese măcar 
un cuvânt? Înainte de a pleca de la Ritz, aranjase ca toate 
scrisorile sau mesajele ce ar fi sosit pe numele ei să fie trimise 
la o mică librărie din apropiere, unde Albert se ducea 
frecvent. E drept că se despărţise de Tommy doar cu o 
dimineaţă în urmă, de aceea se gândi că neliniştea ei era 
absurdă. Şi totuşi, era ciudat că nu-i trimisese nici un semn. 

Atât cât putea auzi, conversaţia nu conţinea nici un indiciu. 
Boris şi doamna Vandemeyer abordau subiecte fără interes; 
piesele pe care le văzuseră, noile dansuri şi ultimele cancanuri 
din înalta societate. După cină se retraseră într-un mic budoar 
unde doamna Vandemeyer, întinsă pe divan, arăta mai 
frumoasă ca niciodată. Tuppence aduse cafeaua şi lichiorurile 
şi se retrase discret. În timp ce ieşea, îl auzi pe Boris spunând: 

— E nouă, nu-i aşa? 

— A venit azi. Cealaltă era o ticăloasă. Fata asta pare în 
regulă. Serveşte bine. 

Tuppence mai întârzie în spatele uşii pe care intenţionat o 
lăsase uşor crăpată, şi-l auzi pe Boris: 

— Presupun că e foarte sigură? 

— Zău, Boris, eşti absurd de suspicios. Cred că e verişoara 
portarului, sau ceva de genul ăsta. Şi oricum, nimeni nici nu 
visează măcar că aş avea vreo legătură cu... Prietenul nostru 
comun, domnul Brown. 

— Pentru numele lui Dumnezeu, ai grijă, Rita. Uşa aceea nu 
e închisă. 

— Ei bine, închide-o, atunci, râse femeia. 


Tuppence o şterse iute din loc. 

Nu îndrăzni să absenteze mai mult decât era normal de la 
bucătărie, dar spălă vasele şi curăţă totul cu o repeziciune 
deprinsă din experienţa ei din spital. Apoi se strecură din nou 
uşurel spre uşa budoarului. Bucătăreasa, mai liniştită, era încă 
ocupată cu gătitul şi, dacă i-ar fi observat lipsa, nu putea 
decât să presupună că se dusese să facă paturile. 

Vai! Discuţia dinăuntru se purta pe un ton mult prea scăzut 
ca să poată auzi ceva. Nu îndrăznea să întredeschidă uşa, 
oricât de uşor. Doamna Vandemeyer stătea cu faţa la uşă şi 
Tuppence avea un respect deosebit pentru spiritul de 
observaţie al ochilor ei de linx. 

Cu toate acestea, era extrem de curioasă să afle ce se 
petrecea înăuntru. Dacă nu s-ar fi ivit ceva neprevăzut, ar fi 
fost posibil să afle veşti despre Tommy. Câteva clipe reflectă 
cu disperare, apoi chipul i se lumină. Porni încetişor pe 
coridor spre dormitorul doamnei Vandemeyer care avea un 
glasvand ce ţinea cât toată lungimea balconului etajului. Se 
strecură repede prin el, şi, fără să facă nici cel mai mic 
zgomot, ajunse la fereastra budoarului. Exact cum îşi 
imaginase, aceasta era puţin deschisă, iar vocile din interior se 
auzeau cu claritate. 

Tuppence ascultă cu atenţie, dar nimic din ce se vorbea nu 
avea vreo legătură cu Tommy. Cei doi păreau să aibă o 
divergență privind un anumit subiect, şi, în cele din urmă, 
rusul rosti cu amărăciune. 

— Cu nesăbuinţa ta continuă vei sfârşi prin a ne duce de 
râpă. 

— Ha! Râse femeia. Naturaleţea e cel mai bun mijloc de a 
îndepărta bănuielile. Îţi vei da seama de asta în una din zilele 
următoare... Poate mai curând decât crezi! 

— Între timp, umbli peste tot cu Peel Edgerton. Nu numai că 
este, poate cel mai celebru K. C.1 din Anglia, dar principalul 
său hobby e criminalistica! E o nebunie! 

— Ştiu că elocinţa lui a salvat nenumărați oameni de la 
spânzurătoare, spuse, cu calm, doamna Vandemeyer. Ce-i cu 
asta? S-ar putea ca într-o zi să am eu însămi nevoie de 


ajutorul lui în această direcţie. Dacă ar fi aşa, ce noroc să ai 
un astfel de prieten la proces... Sau, poate ar fi mai nimerit să 
spun în proces. Boris se ridică şi începu să umble de colo-colo. 
Era foarte agitat. 

— Eşti o femeie deşteaptă, Rita; dar, în acelaşi timp, eşti o 
proastă! Ascultă-mă pe mine şi dă-l încolo pe Peel Edgerton. 

— Nu vreau. 

— Refuzi? Vocea rusului suna ameninţător. 

— Da. 

— Atunci, pentru Dumnezeu, mârâi el, vom vedea... 

Însă doamna Vandemeyer se ridică în picioare, cu ochii 
fulgerând. 

— Uiţi, Boris, spuse ea, că nu dau nimănui socoteală. 
Singurul de la care primesc ordine e... domnul Brown. 

Celălalt îşi înălţă braţele cu disperare. 

— Eşti imposibilă, bombăni. Imposibilă! Deja poate fi prea 
târziu. Se spune că Peel Edgerton miroase criminalii! De unde 
putem şti noi ce se află în spatele acestui brusc interes al lui 
pentru tine? Poate i-ai stârnit chiar acum bănuielile. El 
ghiceşte... 

Doamna Vandemeyer îl privi dispreţuitoare. 

— Linişteşte-te, dragul meu Boris. Nu bănuieşte nimic. De 
obicei eşti cavaler, însă acum se pare că ai uitat că sunt 
considerată o femeie frumoasă. Te asigur că ăsta e singurul 
lucru care îl interesează pe Peel Edgerton. 

Boris dădu din cap cu îndoială. 

— A studiat criminalistica, precum nimeni altul în regatul 
ăsta. Îţi imaginezi că ai să-l poţi duce de nas? 

Ochii doamnei Vandemeyer se îngustară. 

— Dacă e precum spui... M-ar amuza să încerc. 

— Doamne, Rita... 

— În plus, adăugă doamna Vandemeyer, este extrem de 
bogat. Iar eu nu sunt una din aceia care dispreţuiesc banii. 
„Urmările războiului”, ştii Boris! 

— Bani, bani! Ăsta e pericolul cu tine, Rita. Cred că ţi-ai 
vinde şi sufletul pentru bani. Cred... Se opri, apoi spuse cu o 
voce joasă, sinistră. Uneori mă gândesc că ne-ai vinde... Şi pe 


noi! 

Doamna Vandemeyer zâmbi şi ridică din umeri. 

— În orice caz, preţul ar trebui să fie enorm, răspunse cu 
nonşalanţă. Un astfel de preţ nu ar fi la îndemâna oricui, ci 
doar a unui milionar. 

— Ah! Pufni rusul. Vezi, am avut dreptate! 

— Dragul meu Boris, tu nu ştii de glumă? 

— A fost o glumă? 

— Bine-nţeles. 

— În cazul ăsta, tot ce pot să spun e că ai o idee aparte 
despre umor, draga mea Rita. 

Doamna Vandemeyer surâse. 

— Să nu ne certăm, Boris. Sună să ne mai aducă nişte 
băuturi. 

Tuppence bătu urgent în retragere. Se opri atât cât să se 
privească în oglinda mare a doamnei Vandemeyer, să vadă 
dacă ţinuta sa era în regulă. Apoi, răspunse prompt la apelul 
soneriei. 

Discuţia pe care o auzise, deşi interesantă în ceea ce privea 
complicitatea de netăgăduit dintre Rita şi Boris, nu aducea 
cine ştie ce lumină în preocupările ei. Numele lui Jane Finn 
nici măcar nu fusese menţionat. 

În dimineaţa următoare, din puţinele cuvinte schimbate cu 
Albert, află că la librărie nu sosise nimic pentru ea. Părea 
incredibil ca Tommy, în cazul în care lucrurile ar fi decurs 
normal, să nu-i trimită nici o veste. Simţea cum o mână de 
gheaţă îi cuprinde inima... Presupunând... Îşi alungă temerile. 
Îngrijorarea nu era bună la nimic. Ocazia îi fu oferită de însăşi 
doamna Vandemeyer. 

— Care e ziua ta liberă, Prudence? 

— De obicei, vinerea, doamnă. 

Doamna Vandemeyer înălţă din sprâncene. 

— Dar azi e vineri! Însă nu prea cred că ai vrea să ieşi, din 
moment ce ai început abia ieri. 

— Tocmai mă gândeam să vă rog, dacă s-ar putea... 

Doamna Vandemeyer o privi ceva mai lung, apoi zâmbi: 

— Aş vrea să te poată auzi contele Stepanov. A făcut o 


remarcă în legătură cu tine, seara trecută. Zâmbetul de pisică i 
se lărgi. Cererea ta este... Foarte tipică. Sunt mulțumită. Nu 
înţelegi toate astea... Dar poţi să ieşi azi. Oricum, mi-e 
indiferent, căci nu voi fi acasă la cină. 

— Mulţumesc, doamnă. 

Scăpată de prezenţa celeilalte, Tuppence simţi o senzaţie de 
uşurare. O dată în plus, trebui să recunoască în sinea ei că-i 
era frică, o frică îngrozitoare, de femeia frumoasă cu ochi 
cruzi. 

Aproape când să termine de frecat argintăria, Tuppence auzi 
soneria de la intrare şi se duse să deschidă. De data asta nu 
era nici Whittington, nici Boris, ci un bărbat cu o înfăţişare 
izbitoare. 

Deşi cu puţin mai înalt decât statura medie, îţi făcea 
impresia unui om impunător. Chipul său, proaspăt bărbierit şi 
extrem de mobil, avea o expresie de putere şi forță cu totul 
ieşite din comun. Întreaga sa făptură radia magnetism. 

Un moment, Tuppence nu ştiu dacă să-l ia drept actor sau 
avocat, însă nehotărârea îi fu spulberată când bărbatul se 
prezentă ca fiind sir James Peel Edgerton. 

ÎL privi cu un interes renăscut. Acesta era, deci, faimosul KC. 
Al cărui nume era cunoscut în întreaga Anglie! Auzise 
spunându-se că, într-o zi, putea să ajungă prim ministru. Se 
ştia că refuzase postul în favoarea profesiei sale, preferând să 
rămână un simplu membru al constituantei scoțiene. 

Tuppence se întoarse gânditoare la cămara ei. Marele om o 
impresionase. 

Înţelegea neliniştea lui Boris. Peel Edgerton nu era tipul de 
om pe care să-l poţi înşela uşor. 

După un sfert de oră se auzi clopoţelul şi Tuppence reapăru 
în hol ca să-l conducă pe oaspete. În timp ce-i întindea pălăria 
şi bastonul, după ce bărbatul o învăluise într-o privire 
pătrunzătoare, era conştientă că ochii lui îi străpunseseră 
gândurile. Când îi deschise uşa şi se dădu într-o parte ca să-i 
facă loc să treacă, el se opri în prag. 

— N-ai să mai faci mult treaba asta, nu? 

Tuppence ridică ochii, uluită. În ochii lui se puteau citi 


blândeţe şi ceva cu mult mai greu de explicat. 

Bărbatul dădu din cap, ca şi cum ea i-ar fi răspuns. 

— Presupun că te-ai săturat de spital şi de toate astea? 

— Doamna Vandemeyer v-a spus-o? Întrebă, bănuitoare, 
Tuppence. 

— Nu, copilă. Privirea ta mi-a spus-o. Îţi place aici? 

— Foarte mult, mulţumesc, domnule. 

— Ah, dar în ziua de azi sunt o mulţime de slujbe bune. Iar o 
schimbare nu prinde rău, uneori. 

— Vreţi să spuneţi... Începu Tuppence. 

Dar sir James se afla deja în capul scărilor. Se uită în urmă 
cu privirea sa blândă şi isteaţă. 

— Doar o părere, spuse el, atâta tot. 

Tuppence se întoarse în cămară mai gânditoare ca oricând. 

Capitolul XI. Julius relatează o întâmplare. 

Tuppence, îmbrăcată corespunzător, ieşi în „după-amiaza ei 
liberă”. Albert lipsea pe moment, dar se duse singură la 
librărie să se convingă cu ochii săi că nu sosise nimic. Odată 
rezolvat acest punct, se îndreptă spre Ritz. La întrebarea ei, i 
se răspunse că Tommy încă nu apăruse. Acesta era răspunsul 
la care se aştepta, însă mai avea o speranţă. Se hotărî să 
apeleze la domnul Carter, spunându-i când şi unde pornise 
Tommy în urmărire şi cerându-i să facă ceva pentru a-i da de 
urmă. Perspectiva ajutorului lui îi revigoră starea de spirit 
lamentabilă, apoi întrebă de Julius Hersheimmer. I se 
răspunse că se întorsese de o jumătate de oră, dar că plecase 
imediat. 

Tuppence se însufleţi şi mai tare. Din întâlnirea cu Julius ar 
fi ieşit ceva. Poate că el ar găsi un plan ca să afle ce se 
întâmplase cu Tommy. Scrise biletul pentru domnul Carter în 
camera de zi a lui Julius şi, tocmai trecea adresa pe plic, când 
uşa se deschise cu zgomot. 

— Ce dracu... Începu Julius, dar se opri brusc. Scuză-mă, 
domnişoară Tuppence. Tâmpiţii ăştia de jos, de la recepţie, ar 
fi trebuit să-mi spună că Beresford n-a mai fost pe-aici... Că n- 
a fost văzut de miercuri. Aşa e? 

Tuppence dădu din cap. 


— Nu ştii unde e? Întrebă încet Tuppence. 

— Eu? De unde să ştiu? N-am primit nici un cuvânt de la el, 
deşi i-am telegrafiat ieri-dimineaţă. 

— Cred că telegrama e la recepţie, nedesfăcută. 

— Dar unde e el? 

— Nu ştiu. Speram să ştii tu. 

— Ţi-am spus că n-am mai primit nici un afurisit de cuvânt 
de la el, de când ne-am despărţit miercuri, la gară. 

— Ce gară? 

— Waterloo. Pe şoseaua de sud-vest a Londrei voastre. 

— Waterloo? Se încruntă Tuppence. 

— Păi da. Nu ţi-a spus? 

— Nici eu nu l-am văzut, răspunse Tuppence, neliniştită. 
Continuă cu Waterloo. Ce căutaţi acolo? 

— M-a sunat el. Mi-a spus să o iau din loc repede. Susţinea 
că urmăreşte doi escroci. 

— Oh! Spuse Tuppence, cu ochii mari. Înţeleg. Continuă! 

— Am plecat imediat într-acolo. Beresford mă aştepta. Mi-a 
indicat escrocii. Cel solid era al meu, tipul pe care l-ai dus tu 
de nas. Tommy mi-a strecurat biletul în mână şi mi-a spus să-l 
urmăresc. El urma să-l ia în primire pe celălalt. Julius se opri. 
Eram sigur că ştii toate astea. 

— Julius, spuse Tuppence cu fermitate, încetează să mai 
umbli de colo-colo. Mă enervează. Stai în fotoliul ăla şi 
povesteşte-mi întreaga afacere, cu cât mai puţine divagaţii 
posibile. 

Domnul Hersheimmer se supuse. 

— Sigur, cu ce să încep? 

— De acolo de unde ai rămas. La Waterloo. 

— Ei bine, începu Julius, m-am urcat într-unul din drăguţele 
voastre compartimente demodate, la clasa întâi. Trenul tocmai 
pornise. Primul lucru cu care am venit în contact a fost un 
conductor, care m-a înştiinţat foarte politicos că nu mă aflu în 
vagonul fumătorilor. I-am dat o jumătate de dolar şi s-a 
aranjat. Am făcut o scurtă incursiune în lungul culoarului. 
Whittington era acolo. Când am văzut bestia, cu faţa lui grasă 
şi lucioasă, m-am gândit la biata micuță Jane captivă în 


ghearele lui şi mi-a venit să înnebunesc de furie că nu aveam 
un pistol la mine. L-aş fi găurit niţel. 

Am ajuns cu bine la Bournemouth. Whittington luă un taxi şi 
dădu adresa unui hotel. Am făcut la fel şi am ajuns la trei 
minute după el. El închirie o cameră, eu la fel. Până aici totul 
a mers strună. Nu avea nici cea mai vagă idee că era urmărit. 
Ei bine, se instală în holul hotelului răsfoind ziare şi tot aşa, 
până veni ora mesei. Nu se grăbea deloc. 

Începusem să cred că totul nu era altceva decât o excursie pe 
care o făcea pentru sănătatea sa, însă mi-am amintit că nu se 
schimbase pentru cină, aşa cum s-ar fi cuvenit la acel hotel de 
mâna întâi, prin urmare, era foarte posibil să fi venit într- 
adevăr pentru o afacere. 

Aşa şi era. În jurul orei nouă, luă o maşină şi traversă oraşul, 
(apropo e un loc tare drăguţ, cred că am s-o duc şi pe Jane 
acolo, într-o vacanţă, după ce am s-o găsesc) apoi plăti şi o 
porni singur către pădurea de pini din vârful stâncii. Eram şi 
eu acolo, înţelegi. Am mers cam jumătate de oră. De-a lungul 
drumului erau o grămadă de vile, dar, treptat, se răreau tot 
mai mult, şi, în final, am ajuns la una care părea a fi ultima: o 
casă mare, înconjurată de o mulţime de pini. 

Era o noapte neagră, iar drumul ce ducea către casă negru ca 
smoala. Îl auzeam în faţa mea, dar nu-l vedeam. A trebuit să 
merg cu grijă, ca să nu-şi dea seama că este urmărit. Am dat 
curba la timp să-l văd sunând şi intrând. Am rămas pe loc. 
Începuse să plouă şi curând mă făcu ud leoarcă. În plus, era 
cumplit de frig. 

Whittington nu mai ieşi, şi, încetul cu încetul mă apucă 
neastâmpărul, şi am început să dau târcoale primprejur. Toate 
ferestrele de la parter erau închise etanş, dar sus, la primul 
etaj (era o casă cu două etaje) am observat o fereastră 
luminată puternic şi draperiile netrase. 

Exact în faţa acelei ferestre creştea un copac. Să fi fost cam 
la treizeci de picioare de casă şi m-am gândit că, dacă m-aş fi 
urcat în copacul ăla era foarte posibil să văd ce se petrece în 
cameră. Bine-nţeles, ştiam că nu aveam nici un motiv să cred 
că Whittington putea fi tocmai în camera aia... Dimpotrivă, 


era mai nimerit să se afle într-una din camerele de oaspeţi de 
la parter. Însă m-am gândit că am să mă cocoşez, stând aşa în 
ploaie şi orice ar fi fost mai bun decât să continui să nu fac 
nimic. Aşa că am pornit să mă urc. 

N-a fost deloc uşor. Parcă era dat cu talc! Ploaia făcuse ca 
crengile să fie şi mai lunecoase, abia puneam un picior că 
celălalt îmi cădea înapoi, dar încetul cu încetul am reuşit să 
ajung la nivelul ferestrei. 

Însă atunci am fost dezamăgit. Eram mult prea la stânga. Nu 
puteam vedea decât o parte din cameră. O bucată de draperie 
şi o porţiune de tapet. Astea erau tot ce vedeam. Ei bine, nu- 
mi face deloc cinste s-o spun, dar tocmai când mă pregăteam 
să cobor în mod ruşinos, cineva dinăuntru se mişcă şi umbra 
lui se profilă pe bucata de tapet... Şi, drace, era Whittington! 

Sângele a început să-mi clocotească. Trebuia să văd ce e în 
camera aia. Depindea de mine să găsesc modalitatea. Am 
observat o creangă lungă îndreptată în direcţia aceea. Dacă aş 
fi putut să mă târăsc măcar până la mijlocul ei, mi-aş fi atins 
scopul. Însă nu eram sigur dacă îmi va susţine greutatea. M- 
am hotărât să risc şi am pornit. Cu multă grijă, milimetru cu 
milimetru înaintam. Copacul troznea şi scârţâia 
înspăimântător, însă, în cele din urmă, am ajuns în siguranţă 
acolo unde dorisem. 

Camera era de mărime medie, mobilată ca un gen de salon 
de spital. În mijlocul camerei se afla o masă şi pe ea o lampă, 
iar la masă, cu faţa spre mine, stătea însuşi Whittington. 
Vorbea cu o femeie îmbrăcată în uniformă de infirmieră. N-am 
putut să-i văd faţa, căci stătea cu spatele la mine. Deşi 
jaluzelele erau ridicate, fereastra era închisă, astfel încât n-am 
putut să prind nici un cuvânt din ce se vorbea. Se părea că 
vorbea doar Whittington, iar infirmiera doar asculta. Din când 
în când dădea din cap, iar uneori şi-l scutura ca şi cum 
răspundea unor întrebări. El părea foarte impunător... O dată 
sau de două ori bătu chiar cu pumnul în masă. Între timp 
ploaia se oprise, iar cerul se limpezise brusc. 

La un moment dat, Whittington păru să fi ajuns la capătul 
discuţiei. Se ridică, iar infirmiera făcu la fel. Tipul privi spre 


fereastră, întrebând ceva... Cred că dacă mai ploua. În orice 
caz, ea străbătu camera şi privi afară. Chiar atunci luna ieşi 
din nori. M-am temut că femeia m-ar putea vedea, căci eram 
chiar în bătaia lunii. Am încercat să mă dau puţin înapoi. 
Mişcarea pe care am făcut-o a fost suficientă ca acea creangă 
bătrână să se rupă. Cu un trosnet puternic se desprinse şi căzu, 
şi, odată cu ea, Julius P. Hersheimmer! 

— Oh, Julius! Şopti Tuppence. Ce palpitant! Continuă. 

— Din fericire pentru mine, am căzut pe o grămadă de 
pământ afânat... Dar asta mă scoase din luptă pentru un timp. 
Următorul lucru de care îmi aduc aminte este că zăceam într- 
un pat de spital, cu o infirmieră (alta decât cea a lui 
Whittington) lângă mine şi un omuleţ cu barbă neagră şi 
ochelari cu ramă de aur care avea întrutotul aspect de medic. 
Când m-am uitat la el, şi-a frecat mâinile şi a înălţat din 
sprâncene. 

— Ah! Spuse, aşadar, tânărul nostru prieten s-a reîntors la 
viaţă. Grozav. Grozav! 

Am făcut obişnuitul efort. Am spus: „Ce s-a întâmplat?” şi 
„Unde mă aflu?” dar ştiam prea bine răspunsul la ultima 
întrebare. Se pare că creierul nu-mi fusese prea afectat. „Cred 
că deocamdată asta e tot, soră,” spuse omuleţul, şi infirmiera 
părăsi încăperea ca la comandă. Însă, în timp ce ieşea pe uşă, 
i-am surprins privirea plină de curiozitate aţintită asupra mea. 

Privirea aceea a ei mi-a dat o idee. „Ei, doctore,” am spus şi 
am dat să mă ridic în capul oaselor însă, în acel moment, mă 
săgetă o durere cruntă în piciorul drept. „O uşoară luxatie, 
explică doctorul. Nimic serios, în câteva zile vei fi din nou pe 
picioare.” 

— Am observat că mergi şchiopătând, interveni Tuppence. 

Julius dădu din cap şi continuă. 

— Cum s-a întâmplat?” am întrebat din nou. Răspunsul lui fu 
sec. „Ai căzut, împreună cu o bucată considerabilă dintr-unul 
din copacii mei pe un strat de flori proaspăt răsădite”. 

Îmi plăcea tipul. Părea să aibă simţul umorului. Am fost 
sigur că cel puţin el era cinstit. „Da, doctore, am spus. Îmi 
pare rău de copac şi am să vă dau alte răsaduri. Probabil, însă, 


aţi dori să ştiţi ce căutam în grădina dumneavoastră?” „Cred 
că ar necesita o explicaţie”, îmi răspunse el. „Ei bine, nu eram 
la furat.” 

Tipul zâmbi. „Prima mea teorie. Curând însă mi-am schimbat 
părerea. Apropo, eşti american, nu-i aşa?” Mi-am spus numele. 
„Dar dumneavoastră?”. „Eu sunt doctorul Hall, psihiatru, iar 
aceasta este clinica mea particulară.” 

Nu ştiu de ce, dar nu voiam să-l pun în temă. Eram doar 
mulţumit de informaţie. Îmi plăcea omul şi simţeam că e 
sincer, dar nu aveam de gând să-i spun toată povestea. În 
primul rând, cred că n-ar fi crezut-o. 

M-am hotărât într-o clipă. „Vai, doctore, am spus, mă simt 
extrem de prost, însă sunt obligat să recunosc că treaba pentru 
care mă aflam în grădină nu avea nimic spectaculos.” Apoi i- 
am îngăimat ceva despre o fată. I-am înşirat o poveste cu un 
tutore sever şi o criză de nervi şi în cele din urmă i-am 
explicat că mi se păruse că am recunoscut-o printre pacientele 
clinicii, şi de aici toată aventura mea nocturnă. 

Cred că era exact genul de poveste la care se aştepta. „Foarte 
romantic”, spuse el cu simpatie, când am terminat. „Şi acum, 
doctore, am continuat, veţi fi cinstit cu mine? Aveţi aici, sau 
aţi avut, o fată tânără pe nume Jane Finn?” El repetă gânditor 
numele. „Jane Finn? Nu.” 

Eram amărât şi cred că se vedea. „Sunteţi sigur?”. „Foarte 
sigur, domnule Hersheimmer. Nu e un nume obişnuit, aşa că e 
puţin probabil să nu-l fi reţinut.” 

Ei bine, era clar. Nu rezolvasem nimic. „Asta e, am spus într- 
un târziu. Dar ar mai fi o problemă. Când eram pe craca aia 
nenorocită mi s-a părut că recunosc un prieten stând de vorbă 
cu o infirmieră.” N-am menţionat nici un nume, gândindu-mă 
că, desigur, Whittington se prezentase sub un cu totul alt 
nume, însă doctorul îmi răspunse imediat. „Poate domnul 
Whittington?” „Asta-i tipul, am recunoscut eu. Dar ce caută 
aici? Să nu-mi spuneţi că şi el e cu nervii la pământ!” 

Doctorul Hall râse. „Nu. A venit în vizită la sora Edith, care e 
nepoata lui.” „Aşa deci! Am exclamat. Mai e aici?” „Nu, s-a 
întors în oraş aproape imediat.” „Ce păcat! Poate, însă, aş 


putea vorbi cu nepoata lui... Sora Edith, parcă aşa spuneaţi că 
o cheamă?” 

Însă doctorul scutură din cap. „Mă tem că asta e imposibil. Şi 
sora Edith a plecat în seara asta cu o pacientă.” „Se pare că 
sunt cu adevărat ghinionist, am remarcat. Aveţi cumva adresa 
din oraş a domnului Whittington? Aş vrea să-l văd când mă 
întorc.” „Nu-i cunosc adresa, dar, dacă vrei, pot să-i scriu sorei 
Edith.” I-am mulţumit. „Să nu-i spuneţi pentru cine e. Mi-ar 
plăcea să-i fac o surpriză”. 

Asta era tot ce am putut face pe moment. Dacă fata era într- 
adevăr nepoata lui Whittington, ar fi fost prea frumos ca să 
cadă în cursă, dar merita încercat. Următorul lucru pe care l- 
am făcut, a fost să-i telegrafiez lui Beresford ca să-i spun unde 
sunt şi că zac din cauza piciorului luxat, să-l rog să vină la 
mine dacă nu e ocupat. A trebuit să am mare grijă ce scriu. 
Oricum, n-am primit nimic de la el şi piciorul mi s-a 
înzdrăvenit curând. Nu fusese o luxaţie prea serioasă, aşa că 
azi i-am spus la revedere micuţului doctor, rugându-l să mă 
anunţe dacă are vreo veste de la sora Edith, şi am venit direct 
la Londra. Spune-mi, domnişoară Tuppence, mi se pare, sau 
chiar eşti foarte palidă? 

— E din cauza lui Tommy. Ce i s-o fi întâmplat? 

— Fruntea sus, cred că e bine-mersi. De ce n-ar fi? Ascultă, 
tipul după care a plecat în urmărire arăta a străin. E posibil să 
fi plecat din ţară... Spre Polonia, sau aşa ceva. 

Tuppence scutură din cap. 

— N-ar fi putut pleca fără să-şi ia paşaportul şi câteva 
lucruri. În plus, l-am văzut pe omul acela, Boris Cutare, aici. A 
luat cina cu doamna Vandemeyer aseară. 

— Care doamnă? 

— Am uitat că nu ştii nimic despre asta. 

— Te ascult, spuse Julius şi rosti fraza lui favorită: Fă-mă 
deştept. 

Tuppence îi relată evenimentele ultimelor două zile. Uimirea 
şi admiraţia lui Julius erau fără limite. 

— Bravo! Eşti slugă. Îmi vine să mor de râs! Apoi, adăugă 
serios: însă, să ştii că nu-mi place treaba. Ai tot atâta tupeu cât 


au şi ei, dar sper să ieşi cu bine din asta. Aceşti escroci, cu 
care ne înfruntăm, sunt în stare tot atât de bine să frângă 
gâtul unei fete ca şi al unui bărbat. 

— Crezi că mi-e frică? Spuse Tuppence, indignată 
înăbuşindu-şi cu vitejie amintirea privirii de oţel a doamnei 
Vandemeyer. 

— Am spus mai înainte că ai un tupeu nebun. Însă asta nu 
schimbă situaţia. 

— Oh, fir-aş a naibii! Rosti Tuppence nerăbdătoare. Să ne 
gândim mai bine la ce s-ar fi putut întâmpla cu Tommy. l-am 
scris despre asta domnului Carter, adăugă, şi-i dădu ciorna 
scrisorii. 

Julius dădu din cap cu gravitate. 

— Cred că ai făcut bine. Dar stă în puterea noastră să ne 
grăbim şi să întreprindem ceva. 

— Ce-am putea face? Întrebă Tuppence, însufleţindu-se. 

— Cred că ar fi mai bine să-l urmărim pe Boris. Ai spus că a 
venit în casa unde lucrezi. E posibil să mai vină? 

— S-ar putea. Nu ştiu exact. 

— Înţeleg. Ei bine, socotesc că n-ar fi rău să cumpăr o 
maşină, una trăsnet, să mă îmbrac în şofer şi să stau 
primprejur. Dacă Boris vine, îmi faci un semn cumva şi mă iau 
după el. Ce zici? 

— Splendid, numai că s-ar putea să treacă săptămâni până 
atunci. 

— Va trebui să aşteptăm sau să sperăm că va veni mai 
repede. Mă bucur că-ţi place planul meu. Se ridică. 

— Unde te duci? 

— Să cumpăr maşina, bine-nţeles, răspunse Julius, mirat. Ce 
marcă ţi-ar plăcea? Bănuiesc că vei face câteva ture cu ea 
înainte să ne terminăm treaba. 

— Oh, exclamă Tuppence, suav, tare mi-ar place un Rolls- 
Royce, dar... 

— Sigur, aprobă Julius. Se face. Am să-l cumpăr. 

— Dar nu poţi, aşa, pe loc, strigă Tuppence. Lumea aşteaptă 
uneori ani întregi! 

— Nu şi micul Julius, o asigură domnul Hersheimmer. Nu-ţi 


bate capul. Mă întorc cu maşina într-o jumătate de oră. 

Tuppence se ridică. 

— Eşti extraordinar de bun, Julius. Dar nu pot să mă abţin să 
nu-mi spun că e doar o speranţă cam nebunească. Mă încred 
mult în domnul Carter. 

— Eu n-aş face-o. 

— De ce? 

— E doar o idee de-a mea. 

— Oh, dar el trebuie să facă ceva. E singura persoană. 
Apropo, am uitat să-ţi spun ce lucru ciudat mi s-a întâmplat 
azi-dimineaţă. 

Şi îi povesti întâlnirea ei cu sir James Peel Edgerton. Julius 
păru interesat. 

— Ce crezi că a vrut să spună tipul? Întrebă el. 

— Nu prea ştiu. Însă cred că în felul ambiguu, perfect legal, 
al avocaţilor, a vrut să mă prevină. 

— De ce ar fi făcut-o? 

— Nu ştiu, recunoscu Tuppence. Dar părea blând şi din cale 
afară de deştept. Mai că-mi vine să mă duc la el şi să-i 
povestesc totul. 

Oarecum, spre surprinderea ei, Julius respinse cu putere 
ideea. 

— Ascultă, spuse el, n-avem nevoie să amestecăm şi avocaţii 
în treaba asta. Tipul ăsta nu ne-ar putea ajuta deloc. 

— Ba eu cred că da, răspunse Tuppence cu încăpățânare. 

— Nici să nu te gândeşti. Pe curând. Mă întorc peste o 
jumătate de oră. 

Trecură treizeci şi cinci de minute, când Julius reveni. O luă 
pe Tuppence de braţ şi o duse la fereastră. 

— Uite-o acolo. 

— Oh, exclamă Tuppence cu o undă de respect în glas, în 
timp ce privea în jos, la maşina imensă. 

— Să ştii că e ultimul tip, spuse Julius satisfăcut. 

— Cum ai obținut-o? 

— Tocmai fusese trimisă unui grangur, acasă. 

— Şi? 

— M-am dus acasă la el. I-am spus că o maşină ca asta 


merită din plin cei douăzeci de mii de dolari. Apoi, i-am spus 
că i-aş da chiar cincizeci de mii de dolari, dacă mi-ar da-o. 

— Şi? Întrebă Tuppence, scoasă din minţi. 

— Şi mi-a dat-o, asta-i tot, i-o întoarse Julius. 

Capitolul XII. Un prieten la nevoie. 

Zilele de vineri şi sâmbătă trecură fără nici un eveniment. 
Tuppence primi un scurt răspuns din partea domnului Carter. 
În el se menţiona faptul că „Tinerii Aventurieri” îşi asumaseră 
sarcina asta pe răspunderea şi riscul lor şi că fuseseră din plin 
avertizaţi asupra pericolelor ce-i aşteaptă. Dacă Tommy păţise 
ceva, domnul Carter regreta din tot sufletul, însă nu putea 
face nimic. 

Asemenea răspuns nu ţinea de cald. Într-un fel, fără Tommy, 
aventura nu mai avea nici un farmec şi, pentru prima oară, 
Tuppence începu să se îndoiască de reuşită. Cât timp fuseseră 
împreună, nu-şi pusese nici o clipă problema asta. Deşi era 
obişnuită să conducă, şi se mândrea cu perspicacitatea ei, în 
realitate se bizuia pe Tommy mai mult decât îşi dădea seama 
la vremea respectivă. Mintea lui Tommy era extrem de 
cumpătată şi limpede, bunul lui simţ şi soliditatea concepţiilor 
atât de constante, încât fără el, Tuppence se simţea ca o navă 
în derivă. Era ciudat că Julius, care era fără îndoială mult mai 
deştept decât Tommy, nu-i dădea acelaşi sentiment de 
siguranţă. Îl acuzase pe Tommy că era pesimist şi era adevărat 
că el mereu vedea dezavantaje şi dificultăţi acolo unde ea, cu 
felul ei optimist, le trecea cu vederea şi, cu toate astea, în 
realitate, se bazase în mare măsură pe judecata lui. O fi fost el 
greoi, dar era sigur. 

Pentru prima dată, fata îşi dădea seama de caracterul sinistru 
al misiunii în care se lansaseră cu atâta uşurinţă. Începutul 
fusese ca o pagină de roman sentimental. Acum, smulsă din 
vraja lui, se întorsese la crunta realitate. Tommy... Asta era 
tot ce conta. De multe ori pe zi, Tuppence îşi ştergea lacrimile, 
hotărâtă. „Prostuţo, se apostrofa, nu te mai smiorcăi! Se 
înţelege că ţii la el. Îl cunoşti de-o viaţă. Dar pentru asta nu-i 
nevoie să fii sentimentală.” 

Între timp, Boris nu mai fu văzut. Nu mai veni în 


apartament, iar Julius şi maşina aşteptau în van. Tuppence 
începu să mediteze asupra unor lucruri noi. Deşi admitea 
justeţea obiecţiilor lui Julius, totuşi nu renunţase pe deplin la 
ideea de a apela la sir James Peel Edgerton. Merse până într- 
acolo încât îi căută adresa în „Cartea Roşie”. Vroise s-o 
avertizeze în ziua aceea? Şi dacă da, de ce? Desigur că ea era 
ultima îndreptăţită să ceară explicaţii. O privise cu atâta 
blândeţe. Poate că el i-ar putea spune ceva în legătură cu 
doamna Vandemeyer care ar constitui un indiciu despre locul 
unde se afla Tommy. 

Oricum, hotărî Tuppence, cu obişnuitul ei scuturat din 
umeri, merita încercat, iar ea o să încerce. Duminică avea 
după-amiaza liberă, îl va întâlni pe Julius, îl va convinge că 
ideea ei e bună şi amândoi vor intra în bârlogul ursului şi-l 
vor lua de urechi. 

Când sosi ziua, Tuppence trebui să lupte din greu cu Julius, 
dar se ţinu tare: „Nu se poate întâmpla nimic rău”, erau 
cuvintele cu care îşi susţinea mereu punctul de vedere. În 
final, Julius cedă şi porniră cu maşina spre Carlton House 
Terrace. 

Le deschise un valet impecabil. Tuppence se simţea uşor 
nervoasă. La urma urmei, poate că era o mare neobrăzare din 
partea ei. Hotărâse să nu întrebe dacă sir James era „acasă”, şi 
să adopte o atitudine mai personală. 

— Vrei să-l întrebi pe sir James dacă mă poate primi câteva 
minute? Am un mesaj foarte important pentru el. 

Valetul se retrase şi reveni după câteva clipe. 

— Sir James vă va primi. Vreţi să mă urmaţi? 

Fură conduşi într-o cameră din fundul casei, mobilată ca o 
bibliotecă. Colecţia de cărţi era magnifică, iar Tuppence 
observă că un perete întreg fusese dedicat lucrărilor despre 
criminologie şi criminalistică. Erau câteva fotolii largi, 
îmbrăcate în piele şi un mare cămin de modă veche. La 
fereastră se afla un birou mare acoperit cu hârtii şi la acest 
birou stătea maestrul. 

Se ridică la intrarea lor. 

— Aveţi un mesaj pentru mine? Ah! O recunoscu el pe 


Tuppence cu un zâmbet, dumneata eşti, nu-i aşa? Presupun că 
mi-ai adus un mesaj de la doamna Vandemeyer. 

— Nu chiar, spuse Tuppence. De fapt, mă tem că am zis aşa 
doar ca să fiu sigură că mă primiţi. Apropo acesta este domnul 
Hersheimmer... Sir James Peel Edgerton. 

— Încântat de cunoştinţă, spuse americanul, repezind o 
mână. 

— Nu vreţi să luaţi loc amândoi? Întrebă sir James şi trase 
două scaune. 

— Sir James, atacă direct Tuppence, cred că veţi considera o 
adevărată obrăznicie din partea mea de a fi venit aici, aşa cum 
am făcut-o. Pentru că, desigur, n-are nici o legătură cu 
dumneavoastră care sunteţi o persoană foarte importantă, în 
timp ce eu şi cu Tommy suntem cu totul neînsemnaţi. Se opri 
pentru a-şi trage răsuflarea. 

— Tommy? Întrebă sir James, privind înspre american. 

— Nu, acesta e Julius, explică Tuppence. Sunt cam nervoasă 
şi din cauza asta vorbesc anapoda. Ce vreau de fapt să ştiu, 
este ce aţi înţeles prin cuvintele pe care le-aţi spus în ziua 
aceea. Aţi vrut, oare, să mă avertizaţi în privinţa doamnei 
Vandemeyer? Asta aţi vrut, nu-i aşa? 

— Dragă tânără doamnă, din câte îmi amintesc, am 
menţionat doar că există şi alte posturi, la fel de bune, care 
pot fi obţinute. 

— Da, ştiu. Dar asta era doar o aluzie, nu-i aşa? 

— Ei bine, poate că era, admise cu gravitate sir James. 

— În cazul ăsta vreau să ştiu mai mult. Vreau să ştiu de ce 
aţi făcut aluzia aceea. 

Sir James îi zâmbi cu sinceritate. 

— Să presupunem că doamna îmi intentează un proces de 
calomnie pentru defăimare? 

— Desigur, spuse Tuppence. Ştiu doar că avocaţii sunt 
întotdeauna îngrozitor de atenţi cu vorbele lor. Dar n-am 
putea preciza mai întâi „fără prejudicii” şi apoi să spunem 
exact ce vrem? 

— Ei bine, zise sir James încă zâmbind, „fără prejudicii” 
deci, dar dacă aş avea o soră mai tânără, care să fie forţată să- 


şi câştige existenţa; nu mi-ar plăcea s-o ştiu în serviciul 
doamnei Vandemeyer. Am simţit că era de datoria mea să-ţi 
fac aluzia aceea. Acela nu-i un loc pentru o fată tânără şi 
lipsită ele experienţă ca dumneata. Asta e tot ce am vrut să-ţi 
spun. 

— Înţeleg, rosti Tuppence, pe gânduri. Vă mulțumesc foarte 
mult. Dar nu sunt chiar lipsită de experienţă, să ştiţi. Când m- 
am dus acolo, am ştiut foarte bine că e un soi rău... De fapt, 
de asta m-am şi dus... Se întrerupse brusc, zărind pe chipul lui 
sir James o oarecare tulburare, apoi continuă: Cred că poate 
ar fi mai bine să vă spun întreaga poveste, sir James. Am eu 
un fel de presimţire că veţi ghici într-o clipă dacă spun 
adevărul, aşa că veţi cunoaşte totul de la început. Tu ce zici, 
Julius? 

— Dacă eşti înclinată s-o faci, dă-i înainte, spuse americanul 
care, până atunci, nu scosese o vorbă. 

— Da, povesteşte-mi tot, o îndemnă sir James. Vreau să ştiu 
cine e Tommy. 

Astfel încurajată, Tuppence se afundă în povestire, iar 
avocatul o asculta cu foarte mare atenţie. 

— Foarte interesant, spuse el, când ea termină. O mare parte 
din cele ce mi-ai povestit, copilă, mi-e deja cunoscută. Am 
anumite teorii personale despre această Jane Finn. Până acum 
a lucrat foarte bine, dar e destul de urât din partea... Cum 
ziceai că-şi zice? Domnului Carter să vă amestece pe voi, doi 
tineri, într-o afacere ca asta. Apropo, ce legătură are însă 
domnul Hersheimmer cu cazul ăsta? Nu mi-ai spus clar. 

Julius răspunse pentru el însuşi. 

— Sunt văr primar cu Jane, răspunse el, susținând privirea 
pătrunzătoare a avocatului. 

— Ah! 

— Sir James, explodă Tuppence, ce credeţi că s-a întâmplat 
cu Tommy? 

— Hm! Avocatul se ridică şi începu să se plimbe încet prin 
cameră. Când aţi venit tocmai îmi împachetam uneltele. Plec 
în Scoţia cu trenul de noapte, pentru câteva zile la pescuit. 
Numai că sunt diferite genuri de pescuit. M-am hotărât să 


rămân, totuşi, şi să vedem dacă putem da de urma tânărului 
dumitale amic. 

— Oh! Tuppence îşi împreună mâinile extaziată. 

— În tot cazul, cum spuneam mai înainte, e foarte rău că... 
Carter a băgat doi ţânci ca voi într-o treabă ca asta. Ei, nu te 
simţi ofensată, domnişoară... Ăă... 

— Cowley. Prudence Cowley. Însă prietenii îmi spun 
Tuppence. 

— Atunci, domnişoară Tuppence, sunt sigur că vom deveni 
prieteni. Nu te supăra că te consider prea tânără. Tinereţea e 
singurul lucru pe care îl laşi prea uşor în urmă. Şi acum, 
despre acest tânăr Tommy al dumitale... 

— Da. Tuppence îşi împreună mâinile. 

— Ca să fiu sincer, lucrurile par să stea rău cu el. E reţinut 
undeva, fără voia lui. Asta e clar. Însă nu-ţi pierde speranţa. 

— Şi chiar o să ne ajutaţi? Vezi Julius? El nu mă lăsa să vin, 
adăugă ea, ca explicaţie. 

— Hâm! Şi de ce? Îl întrebă avocatul, privindu-l scrutător. 

— Am considerat că n-ar trebui să vă deranjăm cu probleme 
mărunte, ca asta. 

— Înţeleg. Făcu o scurtă pauză. Aceste mărunte probleme, 
cum le numeşti dumneata, conduc direct la o foarte mare 
problemă, mai mare poate decât îţi închipui dumneata sau 
domnişoara Tuppence. Dacă acest băiat e în viaţă, el ar putea 
să ne furnizeze informaţii foarte importante. De aceea, trebuie 
să-l găsim. 

— Da, dar cum? Strigă Tuppence. M-am tot gândit în fel şi 
chip. 

Sir James zâmbi. 

— Şi totuşi există o persoană, foarte aproape, care, după 
toate probabilitățile ştie unde e, sau cel puţin, unde ar putea 
fi. 

— Cine? Întrebă Tuppence, uimită. 

— Doamna Vandemeyer. 

— Da, dar nu ne-ar spune-o niciodată. 

— Ah, aici intervin eu. Cred că voi fi în stare s-o fac pe 
doamna Vandemeyer să-mi spună tot ce vreau să ştiu. 


— Cum? Întrebă Tuppence, cu ochii larg deschişi. 

— Punându-i întrebări. Doar ştiţi că noi aşa procedăm. 

Sir James tapotă cu degetele în masă şi Tuppence simţi din 
nou imensa putere pe care o radia acest om. 

— Şi dacă nu o să vă spună? Întrebă brusc Julius. 

— Cred că-mi va spune. Am câteva pârghii puternice. Totuşi, 
în această puţin probabilă eventualitate, totdeauna există şi 
posibilitatea mituirii. 

— Sigur. Iar aici intervin eu! Strigă Julius, bătând cu 
arătătorul în masă. Puteţi conta pe mine, dacă e nevoie, 
pentru un milion de dolari. Da, domnule, un milion de dolari! 

Sir James se aşeză şi îl supuse pe Julius unei lungi cercetări. 

— Domnule Hersheimmer, spuse în cele din urmă, asta este 
o sumă foarte mare. 

— Aşa şi trebuie să fie. Ăştia nu-s indivizi cărora să le dai 
şase pence. 

— La actuala rată de schimb, asta înseamnă considerabil 
peste două sute cincizeci de mii de lire. 

— Aşa-i. Poate credeţi că bat câmpii, dar pot scoate 
marafeţii, plătindu-vă cu mult peste onorariu şi 
dumneavoastră. 

Sir James roşi uşor. 

— Nu se pune problema nici unui onorariu, domnule 
Hersheimmer. Eu nu sunt detectiv particular. 

— Scuzaţi. Cred că am comis o impoliteţe, dar m-am simţit 
prost în problema asta a banilor. Am vrut să ofer o mare 
recompensă pentru orice ştire cu privire la Jane, acum câteva 
zile, dar scorțoasa dumneavoastră instituţie, Scotland Yard, m- 
a sfătuit să n-o fac. Mi-au spus că era indezirabilă. 

— Probabil că aveau dreptate, spuse sir James sec. 

— Dar totul e în regulă cu Julius, interveni Tuppence. Nu vă 
trage pe sfoară. E pur şi simplu o mină de bani. 

— Bătrânul i-a agonisit, explică Julius. Acum, să revenim la 
problema noastră. Care e planul dumneavoastră? 

Sir James chibzui câteva clipe. 

— Nu avem timp de pierdut. Cu cât vom lovi mai repede, cu 
atât mai bine. Se întoarse către Tuppence. Ştii cumva, doamna 


Vandemeyer ia masa în oraş, în seara asta? 

— Da, aşa cred, dar nu va întârzia mult. Altfel şi-ar fi luat 
cheile. 

— Bine. Am să vin la ea în jur de zece. La ce oră trebuie să 
fii înapoi? 

— Cam pe la nouă jumătate, zece, dar pot să mă întorc mai 
devreme. 

— Să nu faci în nici un caz asta. Dacă n-ai să stai în oraş ca 
de obicei, ai putea da de bănuit. Întoarce-te la nouă jumătate. 
Eu voi ajunge la zece. Domnul Hersheimmer va aştepta jos, 
probabil într-un taxi. 

— Are un Rolls-Royce nou, spuse Tuppence cu mândrie. 

— Şi mai bine. Dacă reuşesc să obţin de la ea adresa, putem 
pleca imediat, luând-o şi pe doamna Vandemeyer, dacă va fi 
nevoie. Înţelegeţi? 

— Da. Tuppence se ridică în picioare, cu o senzaţie de 
încântare. Oh, mă simt cu mult mai bine! 

— Dar nu-ţi fă prea multe vise, domnişoară Tuppence. Ia-o 
uşor. 

Julius se întoarse spre avocat. 

— Rămâne, deci, stabilit. Vin să vă iau cu maşina în jur de 
nouă jumătate. E bine? 

— Poate e cel mai bine aşa. Nu e nevoie să ne aştepte jos 
două maşini. Şi acum, domnişoară Tuppence, sfatul meu e să 
te duci şi să iei o masă bună, cu adevărat bună, ţine minte. Şi 
nu te mai gândi cum să poţi fi mai mult de ajutor. Dădu mâna 
cu cei doi şi o clipă mai târziu erau afară. 

— Nu-i fermecător? Întrebă Tuppence extaziată, în timp ce 
cobora scările. Oh, Julius, nu-i aşa că-i de-a dreptul 
fermecător? 

— Da, recunosc că pare a fi în regulă. Am greşit când am 
crezut că nu avea nici un rost să mergem la el. Ce zici, ne 
întoarcem direct la Ritz? 

— Aş vrea să mă plimb puţin. Mă simt atât de agitată. Lasă- 
mă în parc? Sau mergi şi tu? 

— Vreau să iau nişte benzină, explică Julius, şi să trimit 
câteva telegrame. 


— Perfect. Ne întâlnim la Ritz, la şapte. O să cinăm sus. Nu 
vreau să mă arăt în zdrenţele astea. 

— Sigur. O să-i cer lui Felix, şeful ospătarilor, să aleagă 
meniul. 

Tuppence o porni către Serpentine, uitându-se, mai întâi, la 
ceas. Era aproape şase. Îşi aminti că nu luase ceaiul, dar era 
prea emoţionată ca să se mai gândească la mâncare. Merse 
până la Kensington Gardens, apoi se întoarse cu paşi lenți, 
simțindu-se infinit mai bine datorită aerului proaspăt şi 
mişcării. Nu era deloc uşor de urmat sfatul lui sir James să-şi 
scoată din minte posibilele evenimente din acea seară. În timp 
ce se apropia tot mai mult de colţul lui Hyde Park, tentaţia de 
a se întoarce în South Audley Mansions era aproape 
irezistibilă. 

În orice caz, hotărî că nu făcea nimic rău dacă se ducea să 
arunce o privire spre casă. Poate după aceea se va putea 
resemna să aştepte până la zece. 

South Audley Mansions arăta exact la fel ca de obicei. 
Tuppence nu prea ştia la ce se aşteptase, dar revederea acelei 
clădiri solide îi inspiră acea crescândă şi total nemotivată 
nelinişte ce o cuprindea mereu. Tocmai se întorcea, când auzi 
un fluierat ascuţit şi credinciosul Albert veni în fugă spre ea. 

Tuppence se încruntă. În program nu era prevăzut să atragă 
atenţia prin prezenţa ei prin împrejurimi, însă Albert era roşu 
de prea multă agitaţie. 

— Îţi spun, domnişoară, ea pleacă! 

— Cine pleacă? Întrebă aspru Tuppence. 

— Escroaca. Rita cea iute. Doamna Vandemeyer a terminat 
de împachetat şi chiar acum mi-a trimis vorbă să-i aduc un 
taxi. 

— Ce? Tuppence îl apucă de braţ. 

— E adevărat, domnişoară. M-am gândit că poate nu ştiţi. 

— Albert, strigă Tuppence, eşti un băiat de ispravă. Dacă n- 
ai fi fost tu, am fi pierdut-o. 

Albert se înroşi de plăcere la acest compliment. 

— Nu avem timp de pierdut, spuse Tuppence, traversând 
strada. Eu am s-o opresc. Trebuie s-o rețin cu orice preţ 


până... Se opri. Albert, e un telefon pe aici, nu-i aşa? 

Băiatul scutură din cap. 

— Majoritatea apartamentelor au telefonul lor propriu. Dar e 
o cabină telefonică chiar după colţ. 

— Du-te imediat şi sună la Hotel Ritz. Cere cu domnul 
Hersheimmer, şi, când îţi răspunde, spune să se ducă de 
îndată la sir James să vină aici, căci doamna Vandemeyer 
încearcă s-o şteargă. Dacă nu-l găseşti, sună-l pe sir James 
Peel Edgerton, ai să-i găseşti numărul în carte, şi spune-i ce se 
întâmplă. N-ai să uiţi numele, nu? 

Albert le repetă conştiincios. 

— Aveţi încredere în mine, domnişoară, am să mă descurc. 
Dar ce faceţi dumneavoastră? Nu vă e frică să vă înfruntaţi cu 
ea? 

— Nu, nu, e în regulă. Dar du-te şi telefonează. Repede. 

Inspirând adânc, Tuppence intră în clădire şi sună la 
numărul 20. Cum avea ea s-o reţină pe doamna Vandemeyer 
până când soseau cei doi bărbaţi, nu ştia, dar ceva trebuia 
făcut şi ea trebuia să înfrunte situaţia de una singură. Ce 
determinase această plecare precipitată? Oare doamna 
Vandemeyer o suspecta? 

Speculaţiile erau inutile. Tuppence apăsă cu putere pe buton. 
Poate afla ceva de la bucătăreasă. 

După câteva minute în care nu se întâmplă nimic, Tuppence 
sună din nou, rămânând cu degetul pe butonul soneriei. În 
cele din urmă, auzi paşi înăuntru, şi, după o clipă, îi deschise 
însăşi doamna Vandemeyer. La vederea fetei, ridică din 
sprâncene. 

— Tu? 

— Am avut o durere de măsele, doamnă, minţi Tuppence 
inspirată. Aşa că m-am gândit că mai bine mă întorc acasă şi 
stau liniştită. 

Doamna Vandemeyer nu spuse nimic, ci doar se dădu la o 
parte şi-i făcu loc să intre. 

— Ce ghinion ai avut, spuse ea rece. Ar fi mai bine să te 
culci. 

— Oh, îmi va fi bine în bucătărie, doamnă. Bucătăreasa va... 


— Bucătăreasa a plecat, rosti doamna Vandemeyer pe un ton 
cam neplăcut. Am trimis-o afară. Aşa că înţelegi că e mai bine 
să treci la culcare. 

Brusc, lui Tuppence i se făcu frică. În glasul doamnei 
Vandemeyer era ceva metalic care nu-i plăcea. În plus, femeia 
o urma încet în lungul culoarului. Tuppence se întoarse, 
simțindu-se în primejdie. 

— Nu vreau... 

Atunci, într-o fulgerare de o clipă, o ţeavă rece de oţel îi 
atinse tâmpla şi glasul doamnei Vandemeyer se înălţă rece şi 
ameninţător. 

— Proastă! Afurisită! Crezi că nu ştiu? Nu, nu răspunde. 
Dacă te împotriveşti sau strigi, te împuşc ca pe un câine. 

Ţeava de oţel apăsă puţin mai tare tâmpla fetei. 

— Hai, marş! Continuă doamna Vandemeyer. Pe aici, în 
camera mea. Într-un minut, după ce termin cu tine, ai să te 
duci la culcare, aşa cum ţi-am spus. Şi ai să dormi... Oh, da, 
spioană mică, ai să dormi de o să te saturi! 

Ultimele cuvinte conţineau o blândeţe hidoasă care nu-i 
plăcu deloc lui Tuppence. Deocamdată nu era nimic de făcut 
şi intră supusă în camera doamnei Vandemeyer. Pistolul nu i 
se deslipise nici o clipă de la tâmplă. Camera era într-o stare 
de totală dezordine, hainele erau împrăştiate în toate părţile, 
iar în mijloc, pe jumătate împachetate, se aflau un geamantan 
şi o cutie de pălării. 

Tuppence se adună cu un efort. Glasul ei tremură puţin, dar 
vorbi cu curaj. 

— Ei, haideţi, spuse. Asta e o prostie. Nu mă puteţi împuşca. 
Oricine din clădire poate auzi împuşcătura. 

— Aş risca asta, spuse doamna Vandemeyer cu voioşie. Dar, 
atâta timp cât nu strigi după ajutor, eşti în siguranţă... Şi nu 
cred că ai s-o faci. Eşti o fată isteaţă. M-ai dus de nas, perfect. 
Nu te-am bănuit nici o clipă! Aşa că înţelegi foarte bine că 
acum sunt stăpână pe situaţie. Hai... Aşează-te pe pat. Pune-ţi 
mâinile deasupra capului şi, dacă ţii la viaţa ta, nu te mişca. 

Tuppence se supuse cu pasivitate. Bunul ei simţ îi spunea că 
nu-i rămânea decât să accepte situaţia. Dacă ar fi strigat după 


ajutor, existau puţine şanse ca cineva s-o audă, în schimb ar fi 
fost o bună ocazie pentru doamna Vandemeyer s-o împuşte. 
Între timp, orice minut de întârziere câştigat era valoros. 

Doamna Vandemeyer lăsă pistolul pe poliţa lavoarului, la 
îndemână, şi nescăpând-o din ochii ei de linx pe Tuppence, 
luă o sticluţă astupată de pe placa de marmură şi turnă câteva 
picături într-un pahar pe care îl umplu cu apă. 

— Ce-i asta? Întrebă Tuppence ascuţit. 

— Ceva care te va face să dormi profund. 

Tuppence păli un pic. 

— Aveţi de gând să mă otrăviţi? Întrebă ea în şoaptă. 

— Poate, răspunse doamna Vandemeyer zâmbind 
fermecător. 

— Atunci, n-am să beau, răspunse cu hotărâre Tuppence. 
Prefer să mă împuşcaţi. Oricum, asta va produce zgomot şi 
cineva ar putea auzi. Dar nu vreau să fiu omorâtă în linişte, ca 
un miel. 

Doamna Vandemeyer bătu din picior. 

— Nu fii proastă! Chiar crezi că vreau să se facă tărăboi şi să 
fiu urmărită pentru crimă? Dacă ai avea cât de cât minte, ţi-ai 
da seama că otrăvirea nu e câtuşi de puţin metoda mea. Ăsta e 
un somnifer, atâta tot. Te vei trezi dimineaţă bine-mersi. Pur 
şi simplu nu vreau să te leg şi să-ţi spun căluş în gură. Asta e 
alternativa... Şi n-o să-ţi placă, ţi-o spun! Pot să fiu foarte rea, 
dacă vreau. Aşa că bea asta ca o fată cuminte şi n-ai să păţeşti 
nimic. 

În adâncul inimii sale, Tuppence o crezu. Argumentele pe 
care le invocase erau veridice. Era o metodă simplă şi eficace 
de a o neutraliza pentru un timp. Cu toate astea, fata nu 
îmbrăţişa ideea de a fi redusă la tăcere fără să lupte cât de cât 
pentru libertatea ei. Simţea că, dacă doamna Vandemeyer 
reuşea s-o adoarmă, se ducea şi ultima speranţă de a da de 
urma lui Tommy. 

Tuppence gândea cu repeziciune. Toate aceste gânduri îi 
trecură prin minte într-o fracțiune de secundă şi întrezări o 
şansă, o şansă foarte riscantă, dar se hotărî să încerce, într-un 
suprem efort. 


Drept urmare, lunecă din pat şi căzu în genunchi în faţa 
doamnei Vandemeyer, agăţându-se cu disperare de fusta ei. 

— Nu cred, se văietă ea, asta-i otravă... Ştiu că-i otravă. Oh, 
nu mă siliţi s-o beau, glasul i se înălță până la țipăt, nu mă 
siliţi s-o beau! 

Doamna Vandemeyer, cu paharul în mână, privi în jos, cu 
buza răsfrântă, la această criză subită. 

— Ridică-te, idioată mică! Nu te mai preface. Nu pot să cred 
că mai ai nervi să joci teatru, aşa cum o faci. Bătu din picior. 
Ridică-te îţi spun! 

Dar Tuppence continua să se agaţe şi să ofteze, intercalându- 
şi oftaturile cu rugăminţi incoerente de îndurare. Orice minut 
câştigat era bun. Mai mult, în timp ce se ploconea, se mişca 
imperceptibil către obiectivul ei. 

Doamna Vandemeyer scoase o exclamaţie puternică de 
nerăbdare şi smuci fata de la picioarele ei. 

— Bea odată! Într-un gest impetuos, apăsă paharul de buzele 
fetei. 

Tuppence gemu disperată. 

— Juraţi că nu-mi face rău? Trase ea de timp. 

— Bine-nţeles că nu-ţi face rău. Nu fi proastă. 

— Juraţi? 

— Da, da, spuse cealaltă, nerăbdătoare. Jur. 

Tuppence ridică mâna stângă, tremurătoare, spre pahar. 

— Foarte bine. Gura i se deschise încetişor. 

Doamna Vandemeyer scoase un oftat de uşurare, slăbindu-şi 
paza pentru o clipă. Apoi, iute ca fulgerul, Tuppence azvârli în 
sus paharul cu toată puterea. Lichidul din el împroşcă faţa 
doamnei Vandemeyer şi, în icnetul ei de o clipă, Tuppence 
întinse mâna dreaptă spre locul unde se afla revolverul. În 
momentul următor era în picioare, cu arma aţintită spre inima 
doamnei Vandemeyer, fără ca mâna cu care o ţinea să-i 
tremure câtuşi de puţin. 

În clipa victoriei, Tuppence dovedi un triumf oarecum lipsit 
de sportivitate. 

— Acum cine e stăpân pe situaţie? Se făli ea. 

Chipul celeilalte era convulsionat de furie. O clipă, Tuppence 


gândi că se va repezi asupra ei, fapt care ar fi pus-o într-o 
neplăcută dilemă, căci ar fi fost nevoită să tragă. Oricum, 
doamna Vandemeyer făcu un efort şi se stăpâni, ca, în final, 
un uşor zâmbet drăcesc să-i apară pe faţă. 

— Deci nu eşti proastă! Ai lucrat bine, fată. Dar vei plăti 
pentru asta... Oh, da, vei plăti! Am o memorie foarte bună! 

— Mă surprinde că v-aţi lăsat atât de uşor păcălită, răspunse 
Tuppence, dispreţuitoare... Chiar aţi crezut că sunt genul de 
fată care să se târască pe podele şi să cerşească îndurare? 

— Într-o zi... O vei face! Spuse cealaltă, cu aversiune. 

Răutatea de gheaţă a purtării ei o făcu pe Tuppence să simtă 
un fior rece pe şira spinării, dar nu avea de gând să dea 
înapoi. 

— Presupun că doriţi să luaţi loc, spuse ea, politicoasă. 
Această atitudine a dumneavoastră e puţin melodramatică. 
Nu, nu pe pat. Trageţi un scaun lângă masă, aşa. Eu mă voi 
aşeza în faţa dumneavoastră, cu revolverul lângă mine... 
Pentru orice eventualitate. Splendid. Şi acum să stăm de 
vorbă. 

— Despre ce? Întrebă doamna Vandemeyer, ţâfnoasă. 

Tuppence o studie gânditoare câteva clipe. Trecea în revistă 
câteva lucruri. Cuvintele lui Boris: „Cred că ne-ai vinde... Şi 
pe noi!”şi răspunsul ei: „Preţul ar trebui să fie enorm”, spus cu 
uşurinţă, e drept, şi totuşi, n-ar fi putut exista un sâmbure de 
adevăr în el? Cu câtva timp în urmă, nu întrebase 
Whittington: „Cine a pălăvrăgit? Rita?”. Să fi fost Rita 
Vandemeyer punctul slab al armurii domnului Brown? 

Ţintuind-o cu privirea, Tuppence răspunse liniştită: 

— Despre bani... 

Doamna Vandemeyer tresări. Era clar, nu se aşteptase la 
acest răspuns. 

— Ce vrei să spui? 

— Am să vă explic. Tocmai aţi spus că aveţi o memorie 
bună. O memorie bună nu e nici pe jumătate folositoare ca o 
pungă plină! Cred că vă imaginaţi tot felul de planuri în 
legătură cu ce-o să-mi faceţi, dar e practic? Răzbunarea e 
foarte nesatisfăcătoare. Oricine ar zice la fel. Dar banii... 


Tuppence se încălzi cu propriul său crez, ei bine, banii nu sunt 
niciodată nesatisfăcători, nu-i aşa? 

— Crezi că sunt genul de femeie care să-şi vândă prietenii? 
Spuse cu insolenţă doamna Vandemeyer. 

— Da, răspunse prompt Tuppence, dacă preţul ar fi destul de 
bun. 

— O amărâtă de sută de lire sau aşa ceva? 

— Nu. Aş sugera... O sută de mii! 

Spiritul ei de economie, nu-i permitea să menţioneze întregul 
milion de dolari pe care îl propusese Julius. 

Un fulger trecu peste chipul doamnei Vandemeyer. 

— Ce-ai spus? Întrebă, în timp ce degetele i se jucau 
nervoase cu broşa din piept. În acel moment Tuppence 
înțelese că peştele muşcase şi, pentru prima dată, simţi oroare 
faţă de propriul său spirit de lăcomie pentru bani. Asta îi 
dădea o îngrozitoare senzaţie de asemănare cu femeia din faţa 
ei. 

— O sută de mii de lire, repetă Tuppence. 

Lumina din ochii doamnei Vandemeyer muri. 

— Bancuri! Nu-i ai. 

— Nu, admise Tuppence, nu-i am eu... Însă cunosc pe cineva 
care îi are. 

— Cine? 

— Un prieten de-al meu. 

— Trebuie să fie milionar, remarcă, neîncrezătoare doamna 
Vandemeyer. 

— De fapt, este. E american. Vă va plăti fără să clipească. 
Puteţi să mă credeţi că e o propunere absolut valabilă. 

Doamna Vandemeyer se ridică din nou. 

— Sunt înclinată să te cred, rosti ea încet. 

Un timp domni tăcerea, apoi doamna Vandemeyer îşi ridică 
privirea. 

— Ce vrea să ştie prietenul tău? 

În Tuppence se dădu o scurtă bătălie, dar erau banii lui 
Julius şi interesele lui trebuiau să primeze. 

— Vrea să ştie unde se află Jane Finn, spuse ea direct. 

Doamna Vandemeyer nu se arătă surprinsă. 


— Nu ştiu precis unde se află în momentul de faţă, răspunse 
ea. 

— Dar aţi putea să aflaţi? 

— Oh, da, replică neglijent doamna Vandemeyer. Nu-i deloc 
greu. 

— Apoi, glasul lui Tuppence tremură uşor, mai e un băiat, 
un prieten de-al meu. Mă tem că i s-a întâmplat ceva din 
pricina amicului dumneavoastră, Boris. 

— Cum se numeşte? 

— Tommy Beresford. 

— N-am auzit niciodată de el. Dar am să-l întreb pe Boris. El 
îmi va spune tot ce ştie. 

— Mulţumesc. Tuppence simţi cum îi creşte moralul. Asta o 
făcu să împingă lucrurile şi mai departe. Ar mai fi ceva. 

— Ei bine? 

Tuppence se aplecă înainte şi coborî glasul. 

— Cine e domnul Brown? 

Ochiul ei ager văzu brusca paloare a chipului frumoasei 
femei. Cu un efort, doamna Vandemeyer se adună şi încercă 
să-şi reia atitudinea de mai înainte. Însă încercarea era doar o 
parodie. 

Ridică din umeri. 

— Nu cred că ştii prea multe despre noi, dacă n-ai aflat că 
nimeni nu ştie cine e domnul Brown... 

— Dumneavoastră ştiţi, spuse Tuppence liniştită. 

Din nou culoarea dispăru din obrajii femeii. 

— Ce te face să crezi asta? 

— Nu ştiu, răspunse fata cu sinceritate. Dar sunt sigură. 

Doamna Vandemeyer privi o vreme îndelungată în gol. 

— Da, spuse răguşit, într-un târziu, eu ştiu. Am fost 
frumoasă, înţelegi... Foarte frumoasă... 

— Încă mai sunteţi, spuse Tuppence cu admiraţie. 

Doamna Vandemeyer scutură din cap. În ochii săi de un 
albastru electric era o licărire ciudată. 

— Nu destul de frumoasă, spuse ea, cu un glas moale şi 
periculos. Nu... Destul... De frumoasă! Şi, uneori, în ultimul 
timp, îmi era frică... E periculos să ştii prea multe! Se aplecă 


în faţă, peste masă. Jură că numele meu nu va fi amestecat în 
povestea asta... Că nimeni nu o să ştie vreodată. 

— Jur. Şi, odată prins, veţi fi în afară de orice pericol. 

O privire îngrozită apăru în ochii doamnei Vandemeyer. 

— Voi fi? Voi fi vreodată? Se agăţă de braţul lui Tuppence. 
Eşti sigură în privinţa banilor? 

— Foarte sigură. 

— Când îi voi avea? Nu trebuie să existe nici o întârziere. 

— Prietenul acesta al meu va fi curând aici. Poate va trebui 
să telegrafieze, sau ceva în genul ăsta. Dar nu va fi nici o 
întârziere... E îngrozitor de rapid. 

Pe chipul doamnei Vandemeyer se aşternu o expresie 
hotărâtă. 

— Am s-o fac. E o sumă mare şi pe lângă asta... Zâmbi 
ciudat, nu e înţelept să dai cu piciorul unei femei ca mine! 

Rămase zâmbind câteva clipe, bătând uşurel cu degetele în 
masă. Brusc se opri şi se albi la față. 

— Ce-a fost asta? 

— N-am auzit nimic. 

Doamna Vandemeyer privi în jur cu teamă. 

— Parcă ar fi cineva care ascultă... 

— Prostii. Cine ar putea fi? 

— Chiar şi pereţii au urechi, şopti cealaltă. Îți spun că sunt 
înspăimântată. Tu nu-l cunoşti! 

— Gândiţi-vă la suta de mii de lire, spuse Tuppence cu 
blândeţe. 

Doamna Vandemeyer îşi trecu limba peste buzele uscate. 

— Nu-l cunoşti, repetă ea, răguşit. E... ah! 

Cu un strigăt de groază sări în picioare. Mâna sa întinsă 
arăta ceva peste capul lui Tuppence. Apoi se prăbuşi la 
pământ, leşinată. 

Tuppence se uită în jur să vadă ce o speriase. 

În uşă stăteau sir James Peel Edgerton şi Julius 
Hersheimmer. 

Capitolul XIII. Veghea. 

Sir James se năpusti pe lângă Julius şi se aplecă asupra 
femeii căzute. 


— Inima, spuse el apăsat. Văzându-ne apărând aşa brusc, 
trebuie să îi suferit un şoc. Coniac... Şi repede, altfel ne scapă 
printre degete. 

Julius se repezi spre lavoar. 

— Nu acolo, spuse Tuppence peste umăr. În dulapul din 
sufragerie. A doua uşă pe culoar. 

Sir James şi Tuppence o ridicară pe doamna Vandemeyer şi o 
aşezară pe pat. O stropiră cu apă pe faţă, dar fără rezultat. 
Avocatul îi luă pulsul. 

— E pe ducă, murmură el. Prietenul dumitale ar face bine să 
se grăbească cu coniacul ăla. 

În acea clipă Julius reveni în cameră, ducând un pahar pe 
jumătate plin cu alcool şi-l înmână lui sir James. În timp ce 
Tuppence îi ţinea capul, el încercă să-i strecoare câteva 
picături printre buzele strânse, în cele din urmă, femeia 
deschise cu greu ochii. Tuppence îi duse paharul la gură. 

— Beţi asta. 

Doamna Vandemeyer se supuse. Coniacul îi readuse culoarea 
în obrajii palizi şi o revigoră într-un mod fantastic. Încercă să 
se ridice... Apoi căzu pe spate cu un geamăt, mâna atârnându- 
i într-o parte. 

— Inima, şopti ea. Nu trebuie să vorbesc. 

Zăcea pe spate cu ochii închişi. 

Sir James îşi tinu degetele pe încheietura ei încă un timp, 
apoi se ridică clătinând din cap. 

— E mai bine acum. 

Toţi trei se retraseră într-o parte şi începură să vorbească pe 
un ton jos. Fiecare era conştient de situaţie. Era limpede că, 
deocamdată, problema interogării femeii era scoasă din cauză. 
Pentru un timp, erau neputincioşi. 

Tuppence povesti cum doamna Vandemeyer se arătase 
dispusă să divulge identitatea domnului Brown şi că-şi dăduse 
acordul să descopere şi să le spună unde era deţinută Jane 
Finn. Julius era fericit. 

— Perfect, domnişoară Tuppence. Splendid! Cred că doamna 
va avea dimineaţă suta de mii de lire, dacă va vorbi peste 
noapte. În privinţa asta nu-i nici o problemă. Pun pariu că nu 


va vorbi sub nici o formă până nu va vedea banii în numerar. 

Era o mare doză de bun simţ în vorbele lui şi Tuppence simţi 
o uşoară alinare. 

— E drept ce spui dumneata, rosti sir James pe gânduri. 
Oricum, trebuie să mărturisesc că aş fi vrut să nu fi intervenit 
tocmai în clipa aceea. Acum nu avem încotro, nu ne rămâne 
decât să aşteptăm până dimineaţă. 

Privi spre trupul inert de pe pat. Doamna Vandemeyer zăcea 
pasivă cu ochii închişi. Sir James scutură din cap. 

— Ei bine, rosti Tuppence într-o încercare de a înveseli 
atmosfera, vom aştepta până dimineaţă, asta-i tot. 

— Ce părere ai dacă l-am lăsa pe băiatul acela isteţ al 
dumitale, de pază? 

— Albert? Dar, presupunând că ea şi-ar reveni şi ar încerca s- 
o şteargă, Albert n-ar putea s-o oprească. 

— Cred că n-ar renunţa aşa de uşor la dolari. 

— Ar renunţa. Părea foarte înspăimântată de „domnul 
Brown”. 

— Ce? S-a speriat cu adevărat de el? 

— Da. S-a uitat în jur şi a spus că până şi pereţii au urechi. 

— Poate s-a referit la un microfon, rosti Julius cu interes. 

— Domnişoara Tuppence are dreptate, spuse liniştit sir 
James. Nu trebuie să părăsim apartamentul... Chiar şi numai 
spre binele doamnei Vandemeyer. 

Julius îl privi lung. 

— Credeţi că el ar veni după ea? Până dimineaţă nu e decât 
o noapte. De unde ar putea afla? 

— Ai uitat propria dumitale sugestie în legătură cu 
microfonul? Întrebă sec sir James. Avem de-a face cu un 
adversar redutabil. Cred că, dacă am acţiona cu toţii cu mare 
grijă, ar fi un prilej nemaipomenit să punem mâna pe el. Dar 
nu trebuie să neglijăm nici o metodă de precauţie. Avem un 
martor important, care, însă, trebuie bine păzit. I-aş sugera 
domnişoarei Tuppence să se ducă la culcare, iar dumneata şi 
cu mine, domnule Hersheimmer, vom sta de veghe, pe rând. 

Tuppence era pe punctul de a protesta când, aruncându-şi 
ochii spre pat, o văzu pe doamna Vandemeyer cu ochii 


întredeschişi şi cu o expresie atât de înspăimântată şi 
îndărătnică pe faţă, încât cuvintele îi îngheţară pe buze. 

O clipă se întrebă dacă leşinul şi criza de inimă fuseseră un 
mare bluf, dar, amintindu-și paloarea cadaverică, respinse 
ideea. În timp ce o privea, expresia aceea dispăru ca prin 
minune, şi doamna Vandemeyer zăcea inertă şi nemişcată ca 
mai înainte. O clipă fetei i se păru că visase. Totuşi, se hotărî 
să fie în alertă. 

— Ei bine, cred c-ar fi mai bine să ne mai mişcăm puţin şi să 
ieşim de aici. 

Ceilalţi îi împărtăşiră sugestia. Sir James luă din nou pulsul 
doamnei Vandemeyer. 

— E perfect satisfăcător, îi spuse cu glas încet lui Tuppence. 
După ce se va odihni o noapte, va fi în regulă. 

Fata ezită un moment lângă pat. Intensitatea expresiei pe 
care o surprinsese, o impresionase profund. Doamna 
Vandemeyer ridică pleoapele. Părea că se chinuie să spună 
ceva. Tuppence se aplecă asupra ei. 

— Nu... Pleca... Păru incapabilă să continuie, murmurând 
ceva ce semăna cu „somn”. Apoi, încercă din nou. 

Tuppence se aplecă şi mai mult. Era doar o suflare. 

— Domnul... Brown... Glasul se frânse. 

Însă ochii pe jumătate închişi păreau încă să transmită un 
mesaj agonic. 

Mişcată de un impuls brusc, fata spuse repede: 

— N-am să părăsesc apartamentul. Voi sta trează toată 
noaptea. O undă de uşurare licări în ochii femeii, înainte ca 
pleoapele să i se închidă. În aparenţă, doamna Vandemeyer 
dormea. Însă cuvintele ei treziseră în Tuppence o nouă 
nelinişte. Ce vrusese să spună prin şoapta aceea „domnul 
Brown”? Tuppence se surprinse privind nervoasă peste umăr. 
Şifonierul mare se profila într-o manieră sinistră în faţa 
ochilor ei. Un bărbat s-ar fi putut ascunde cu mare uşurinţă în 
el... Pe jumătate ruşinată de sine însăşi, Tuppence trase uşile 
şi privi înăuntru. 

Bine-nţeles... Nu era nimeni. Se aplecă şi se uită sub pat. Nu 
mai exista nici o altă posibilitate de ascunziş. 


Tuppence îşi scutură umerii în felul ei caracteristic. Era 
absurd cum te puteai îmbolnăvi de nervi! leşi încetişor din 
cameră. Julius şi sir James vorbeau cu glas scăzut. Sir James 
se întoarse spre ea. 

— Încuie uşa pe dinafară, te rog, domnişoară Tuppence şi 
scoate cheia. Nu trebuie să existe nici o posibilitate ca cineva 
să pătrundă în cameră. 

Gravitatea purtării lui îi impresionă şi Tuppence se simţi 
puţin ruşinată de criza ei de „nervi”. 

— Ascultaţi, rosti Julius brusc, mai e şi băiatul ăla isteţ al lui 
Tuppence. Cred c-ar fi mai bine să mă duc jos să-i spun şi lui 
ce se întâmplă. E un flăcău pe cinste, Tuppence. 

— Apropo, cum aţi intrat? Am uitat să vă întreb. 

— Ei bine, Albert mi-a telefonat cum i-ai spus. Am alergat la 
sir James şi am venit amândoi direct aici. Băiatul ne aştepta şi 
era puţin îngrijorat de ceea ce ţi s-ar fi putut întâmpla. 
Ascultase la uşa de la intrare, dar nu reuşise să audă nimic. 
Oricum, a fost ideea lui să urcăm cu liftul pentru cărbuni, în 
loc să sunăm. Aşa că am urcat fără să fim auziţi. Albert mai e 
încă jos şi trebuie să fi înnebunit până acum. 

Cu asta, Julius se îndepărtă în grabă. 

— Domnişoară Tuppence, spuse sir James, dumneata cunoşti 
locul ăsta mai bine. Ce camere propui să le ocupăm? 

Tuppence se gândi câteva clipe. 

— Cred că budoarul doamnei Vandemeyer e cel mai 
confortabil, spuse în cele din urmă, şi o luă într-acolo. 

Sir James privi în jur, aprobând. 

— E perfect, şi acum, dragă domnişoară, du-te la culcare şi 
încearcă să dormi. 

Tuppence scutură din cap cu hotărâre. 

— Nu mă duc, mulţumesc, sir James. L-aş visa toată noaptea 
pe domnul Brown! 

— Dar vei fi foarte obosită, copilă. 

— Nu, n-am să fiu. Prefer să stau trează... Zău. 

Avocatul nu mai insistă. 

Julius reveni după câteva minute, după ce îl liniştise şi îl 
recompensase pe Albert din plin pentru serviciile lui. Cum şi 


el dădu greş în intenţia de a o convinge pe Tuppence să se 
ducă la culcare, spuse hotărât: 

— În orice caz, trebuie să ai ceva de mâncare pe aici. Unde-i 
cămara? 

Tuppence îl îndrumă şi Julius reveni după câteva clipe cu 
plăcintă rece şi trei farfurii. 

După ce mâncă cu poftă, fata se simţi înclinată să respingă 
temerile pe care le avusese cu o jumătate de oră mai înainte. 
Puterea banilor nu putea da greş. 

— Şi acum, domnişoară Tuppence, spuse sir James, am vrea 
să auzim aventura dumitale. 

— Chiar aşa, întări Julius. 


Tuppence îşi depănă aventurile cu o oarecare plăcere. Din 
când în când, Julius intervenea cu câte un „Bravo!” admirativ. 
Sir James nu spuse nimic până când ea termină, şi acel „bine 
lucrat, domnişoară Tuppence”, al lui o făcu să roşească de 
plăcere. 

— Un singur lucru nu-mi este clar, spuse Julius. Ce a făcut-o 
să vrea s-o întindă? 

— Nu ştiu, recunoscu Tuppence. 

Sir James îşi mângâie barba gânditor. 

— Camera era în mare dezordine. Asta dovedeşte că plecarea 
ei nu fusese premeditată. Pare ca şi cum ar fi primit un semnal 
brusc de alarmă de la cineva. 

— De la domnul Brown, presupun, zise Julius ironic. 

Avocatul îl privi lung câteva clipe. 

— De ce nu? Spuse el. Aminteşte-ţi că dumneata însuţi ai 
fost dus de nas de el. 

Julius roşi jenat. 

— Îmi vine să înnebunesc rând mă gândesc cât de prost am 
fost să-i dau fotografia lui Jane. Prost ca o oaie! Ehei, dacă 
pun vreodată mâna pe el, îl storc ca pe... ca pe dracu! 

— Această eventualitate pare puţin probabilă, spuse sec, 
celălalt. 

— Cred că aveţi dreptate, recunoscu Julius cu sinceritate. Şi, 
în tot cazul, ceea ce caut eu e originalul. Unde credeţi că ar 
putea fi, sir James? 

Avocatul scutură din cap. 

— Imposibil de spus. Dar cred că pot spune unde a fost. 

— Da? Unde? 

Sir James zâmbi. 

La locul aventurii dumitale nocturne, la sanatoriul din 
Bournemouth. 

— Acolo? Imposibil. Am întrebat. 

— Nu, dragul meu, dumneata ai întrebat de o persoană cu 
numele de Jane Finn. Dacă fata a fost plasată acolo, e mai 
mult ca sigur că a fost prezentată sub un nume fals. 

— Bravo! Strigă Julius. Eu nu m-aş fi gândit niciodată la 


asta! 

— Era destul de limpede, răspunse celălalt. 

— Poate că şi doctorul era amestecat în afacerea asta, sugeră 
Tuppence. 

Julius scutură din cap. 

— Nu cred. L-am citit imediat. Nu, sunt absolut sigur că 
doctorul Hall e O. K. 

— Hall, ai spus? Întrebă sir James. E ciudat... E într-adevăr 
foarte ciudat... 

— De ce? 

— Pentru că, întâmplător, l-am întâlnit azi-dimineaţă. ÎL 
cunosc de vreo câţiva ani, iar azi-dimineaţă m-am intersectat 
cu el pe stradă. Mi-a spus că stă la Metropole. Se întoarse 
către Julius. Nu ţi-a spus că vine la Londra? 

Julius scutură din cap. 

— Ciudat, îngână sir James. Dumneata nu ai menţionat 
numele ăsta în această după-amiază, altfel ţi-aş fi sugerat să te 
duci şi să-i ceri şi alte informaţii, dându-ţi cartea mea de 
vizită, pentru a te putea introduce la el. 

— Sunt un berbec, spuse Julius cu o umilinţă surprinzătoare. 
Trebuia să mă fi gândit la chestia aia cu numele fals. 

— Cum puteai să te mai gândeşti la ceva după ce ai căzut din 
pom? Strigă Tuppence. Sunt sigură că altul ar fi murit. 

— Lasă, oricum nu mai contează, spuse Julius. O avem în 
mână pe doamna Vandemeyer şi ea ne va spune tot ce vrem. 

— Da, recunoscu Tuppence, însă glasul nu îi sună prea sigur. 

Tăcerea se lăsă peste ei. Puțin câte puţin, fantasmele nopţii 
începură să-şi facă efectul... Un trosnet brusc al vreunei 
mobile... O învolburare imperceptibilă de perdea... Brusc, 
Tuppence sări în sus cu un țipăt. 

— Nu mă pot stăpâni. Ştiu că domnul Brown e aici, undeva 
în apartament! 

ÎL simt. 

— Ei hai, Tuppence, cum ar putea fi? Uşa asta e deschisă 
spre hol. Nimeni n-ar putea intra pe uşa din faţă fără să-l 
vedem sau să-l auzim. 

— Degeaba. Simt că e aici! 


Privi rugătoare la sir James care răspunse cu gravitate: 

— Cu toată stima pentru sentimentele dumitale (care sunt şi 
ale mele în problema asta), nu văd cum e omeneşte posibil ca 
cineva să fie în apartament fără ştirea noastră. 

Fata se simţi puţin mai liniştită la auzul acestor cuvinte. 

— Când stai treaz toată noaptea, întotdeauna devii nervos, 
mărturisi ea. 

— Da, spuse sir James. Suntem în situaţia unor oameni care 
ţin o şedinţă de spiritism. Poate că dacă am avea un medium 
printre noi, am obţine nişte rezultate fantastice. 

— Credeţi în spiritism? Întrebă Tuppence cu ochii larg 
deschişi. 

Avocatul ridică din umeri. 

— Fără îndoială, e ceva adevărat în asta. Dar majoritatea 
mărturiilor n-ar avea nici o valoare în boxa martorilor. 

Orele se scurgeau. La prima licărire a zorilor, sir James trase 
la o parte draperiile. În faţa lor se deschidea ceea ce puţini 
londonezi văd, priveliştea răsăritului de soare peste oraşul 
adormit. Acum, odată cu ivirea luminii, spaimele şi 
fantasmele, nopţii păreau absurde. Starea de spirit a lui 
Tuppence reveni la normal. 

— Ura! Zise ea. Se prefigurează o zi minunată. Şi-l vom găsi 
pe Tommy. Şi pe Jane Finn. Şi totul va fi nemaipomenit. Am 
să-l întreb pe domnul Carter dacă pot fi făcută Doamnă a 
Regatului Unit. 

La şapte, Tuppence se oferi să facă un ceai. Se întoarse cu 
tava pe care erau ceainicul şi patru ceşti. 

— Pentru cine e cealaltă ceaşcă? Întrebă Julius. 

— Pentru prizonieră, bine-nţeles. Presupun că putem să o 
considerăm aşa. 

— Să-i oferi un ceai e un gen de efect contrar al nopţii 
trecute, spuse Julius. 

— Da, aşa e, admise Tuppence. Însă, oricum, merge. Sper să 
intraţi amândoi, în cazul în care sare la mine sau se întâmplă 
ceva. Înţelegeţi, nu ştiu în ce toane s-a trezit. 

Sir James şi Julius o conduseră până la uşă. 

— Unde e cheia? Oh, sigur, e la mine. 


Introduse cheia în broască, o răsuci, şi apoi se opri: 

— Dar dacă, totuşi, a evadat? Întrebă ea în şoaptă. 

— Absolut imposibil, răspunse Julius încrezător. 

Însă sir James nu spuse nimic. 

Tuppence inspiră adânc şi intră. Scoase un suspin de uşurare 
când o văzu pe doamna Vandemeyer întinsă în pat. 

— Bună dimineaţa, salută ea, veselă. V-am adus un ceai. 

Doamna Vandemeyer nu răspunse. Tuppence lăsă ceaşca pe 
noptieră şi se duse să tragă jaluzelele. Când se întoarse, 
observă că doamna Vandemeyer zăcea în aceeaşi poziţie. Cu o 
teamă subită în suflet, Tuppence se repezi către pat. Mâna pe 
care o ridică era rece ca gheaţa... De acum doamna 
Vandemeyer nu avea să mai vorbească în veci... 

Ţipătul ei îi aduse şi pe ceilalţi. Le trebui foarte puţin. 
Doamna Vandemeyer murise... Trebuie să fi fost moartă de 
câteva ore. Era clar că murise în somn. 

— Nenorocit ghinion! Strigă disperat, Julius. 

Avocatul era mai calm, însă în ochi avea o lucire ciudată. 

— Dacă e noroc, replică el. 

— Nu credeţi... Dar, e absolut imposibil... Nimeni n-ar fi 
putut intra. 

— Nu, admise avocatul. Nu văd cum ar fi putut. Şi totuşi... 
Ea era pe punctul de a-l trăda pe domnul Brown... Şi a murit. 
Să fie doar o întâmplare? 

— Dar cum... 

— Da, cum! Asta trebuie să aflăm. Rămase tăcut, mângâindu- 
şi uşor bărbia. Trebuie să aflăm, rosti liniştit, şi Tuppence se 
gândi că, dacă ea ar fi fost domnul Brown, nu i-ar fi plăcut 
tonul acestor vorbe simple. 

Privirea lui Julius se îndreptă spre fereastră. 

— Fereastra e deschisă, remarcă el. Credeţi... 

Tuppence scutură din cap. 

— Balconul se întinde atât cât ţine budoarul, iar noi eram 
acolo. 

— Poate el s-a strecurat afară... Sugeră Julius. 

Însă sir James îl întrerupse. 

— Metodele domnului Brown nu sunt atât de lipsite de 


rafinament, între timp, trebuie să chemăm un medic, însă, 
înainte de asta, există ceva în cameră care ne-ar putea fi de 
folos? 

Toţi trei începură să caute în grabă. O grămadă de cenuşă în 
cămin indica faptul că doamna Vandemeyer arsese toate 
hârtiile înainte de a încerca să fugă. Nu rămăsese nimic 
important, deşi cercetaseră şi cealaltă cameră. 

— Uitaţi aici, spuse brusc Tuppence, arătând către un mic 
seif demodat, din perete. Cred că e pentru bijuterii, dar s-ar 
putea să conţină şi altceva. 

Cheia era în broască şi Julius descuie uşiţa şi se uită 
înăuntru. Cercetarea îi luă ceva timp. 

— Ei bine? Spuse Tuppence nerăbdătoare. 

Înainte de a răspunde, Julius îşi scoase capul şi trânti uşa. 
Urmă o scurtă pauză. 

— Nimic, spuse el. 

După cinci minute, medicul chemat în grabă îşi făcu 
precipitat, apariţia. Recunoscându-l pe sir James, atitudinea sa 
fu foarte politicoasă. 

— Infarct cardiac, sau poate o supradoză de somnifer. 
Mirosi. Parcă s-ar simţi şi un miros de chloral în aer. 

Tuppence îşi aminti de paharul pe care îl azvârlise. Un nou 
gând o făcu să se îndrepte spre lavoar. Găsi sticluţa din care 
doamna Vandemeyer turnase câteva picături. 

Fusese pe trei sferturi plină. Acum... Era goală. 

Capitolul XIV. O consultaţie. 

Nimic nu poate fi mai surprinzător şi mai de necrezut decât 
uşurinţa cu care sir James aranjă toate lucrurile. Doctorul 
acceptă pe loc teoria că doamna Vandemeyer luase din 
greşeală o supradoză de chloral. Se îndoi că ar fi fost necesară 
o anchetă. Dacă da, urma să-l anunţe pe sir James. Înţelese că 
doamna Vandemeyer era pe punctul de a pleca în străinătate 
şi îşi concediase servitoarele. Sir James şi tinerii lui prieteni 
erau la ea, într-o scurtă vizită, când doamna căzu brusc, iar ei 
îşi petrecură noaptea în apartament nevrând s-o lase singură. 

Cunoşteau vreo rudă de-a ei? Nu cunoşteau, însă sir James se 
prezentă ca fiind avocatul ei. 


Curând după aceea sosi o infirmieră să-şi preia îndatoririle, 
iar medicul părăsi clădirea blestemată. 

— Şi acum ce facem? Întrebă Julius, disperat. Cred că am 
pierdut tot. 

Sir James îşi mângâie bărbia gânditor. 

— Nu, spuse el liniştit. Mai există şansa că doctorul Hall să 
ne poată spune ceva. 

— Drace! Uitasem de el. 

— Şansa e minimă, dar nu trebuie neglijată. Parcă v-am spus 
că stă la Metropole. Aş sugera să-l vizităm cât mai curând 
posibil. Ce-aţi zice s-o facem după o baie bună şi un mic 
dejun? 

Rămase stabilit ca Tuppence, şi Julius să se întoarcă la Ritz, 
apoi să treacă pe la sir James să-l ia cu maşina. Programul, fu 
întocmai respectat, şi puţin după unsprezece, maşina trase în 
faţă la Metropole, întrebară de doctorul Hall şi un băiat plecă 
în căutarea lui. Câteva minute mai târziu, doctorul venea în 
grabă spre ei. 

— Ne puteţi acorda câteva minute, doctore Hall? Întrebă sir 
James politicos. Daţi-mi voie să vă prezint domnişoarei 
Cowley. Pe domnul Hersheimmer cred că l-aţi cunoscut deja. 

O luminiţă jucăuşă apăru în ochii doctorului când dădu 
mâna cu Julius. 

— Ah, da, tânărul meu prieten din episodul cu pomul! 
Glezna e bine, nu? 

— S-a vindecat datorită tratamentului dumneavoastră 
eficient, doctore. 

— Şi problema sentimentală? Ha, ha! 

— Sunt încă în căutare, spuse Julius, scurt. 

— Ca să revenim la subiect, putem să discutăm ceva în 
particular? Întrebă sir James. 

— Desigur. Cred că e pe aici o cameră unde putem vorbi, 
fără să fim deranjaţi. 

O luă înainte, iar ceilalţi îl urmară. Se aşezară şi doctorul se 
uită întrebător la sir James. 

— Doctore Hall, sunt foarte dornic să găsesc o tânără 
doamnă, în scopul de a obţine de la ea o depoziţie. Am motive 


să cred că, la un moment dat, s-a aflat în sanatoriul 
dumneavoastră din Bournemouth. Sper că nu încalc vreo 
etichetă profesională prin întrebările mele. 

— Presupun că e o problemă de depunere de mărturie. 

Sir James ezită o clipă, apoi răspunse: 

— Da. 

— Voi fi încântat să vă dau orice informaţie, dacă stă în 
puterile mele. Cum se numeşte tânăra doamnă? Domnul 
Hershefmmer m-a întrebat, din câte îmi amintesc de... Se 
întoarse spre Julius. 

— Numele, spuse brutal sir James, practic nu contează. Mai 
mult ca sigur a fost internată sub un nume fals. Însă, aş dori să 
ştiu dacă o cunoaşteţi pe doamna Vandemeyer. 

— Doamna Vandemeyer, din 20 South Audley Mansions? O 
cunosc oarecum. 

— Nu sunteţi în temă cu ce s-a întâmplat? 

— Ce vreţi să spuneţi? 

— Nu ştiţi că doamna Vandemeyer a murit? 

— Sfinte Doamne, habar n-aveam! Cum s-a întâmplat? 

— A luat noaptea trecută o supradoză de chloral. 

— Intenţionat? 

— Din greşeală, se crede. N-aş vrea să mă pronunţ. Oricum, 
azi-dimineaţă a fost găsită moartă. 

— Foarte ciudat. O femeie deosebit de frumoasă. Presupun 
că era prietenă cu dumneavoastră din moment ce sunteţi la 
curent cu toate acestea. 

— Cunosc toate detaliile pentru că... Ei bine, eu am fost cel 
care a găsit-o moartă. 

— Nu, zău! Spuse doctorul, privindu-l lung. 

— Da, răspunse sir James mângâindu-şi gânditor bărbia. 

— E într-adevăr o veste tristă, dar, scuzaţi-mă, nu văd ce 
legătură are cu problema de care vă interesaţi. 

— Legătura constă în aceea că ne întrebăm dacă nu cumva 
doamna Vandemeyer v-a încredinţat spre îngrijire o tânără 
rudă de-a ei. 

Julius se aplecă repede înainte. 

— Aşa s-a şi întâmplat, răspunse doctorul liniştit. 


— Sub numele de...? 

— Janet Vandemeyer. Am înţeles că era nepoata doamnei 
Vandemeyer. 

— Când a fost adusă? 

— Din câte îmi amintesc, în iunie sau iulie 19. 

— Era un caz de boală mintală? 

— Era perfect sănătoasă, dacă la asta vă referiţi. Am înţeles 
de la doamna Vandemeyer că erau împreună pe „Lusitania” 
când vasul acela blestemat s-a scufundat şi, ca atare, fata a 
suferit un şoc cumplit. 

— Deci, înseamnă că suntem pe drumul cel bun. Sir James 
privi în jur. 

— Cum am mai spus, sunt un berbec! Mormăi Julius. 

Doctorul îi privi pe toţi curios. 

— Spuneaţi că doriţi să obţineţi de la ea o depoziţie? Dar 
dacă nu e în stare să o depună? 

— Ce? Tocmai aţi spus că e perfect sănătoasă. 

— Aşa şi este. Cu toate astea, dacă doriţi să depună vreo 
mărturie privind unele evenimente anterioare datei de 7 mai 
1915, n-o să fie capabilă să v-o dea. 

Se uitară la omuleţ stupefiaţi. Acesta dădu din cap vesel. 

— Păcat, spuse el, mare păcat, mai ales că bănuiesc că-i o 
problemă serioasă, sir James. Dar, ăsta-i adevărul, nu vă poate 
spune nimic. 

— Dar de pe, omule? La dracu cu toate astea, de ce? 

Omuleţul îşi îndreptă privirea binevoitoare spre tânărul 
american. 

— Pentru că Janet Vandemeyer suferă de o totală amnezie. 

— Ce? 

— Chiar aşa. Un caz interesant, un caz foarte interesant. Nu 
chiar neobişnuit, cum aţi putea crede. Mai există alte câteva 
cazuri identice. Ăsta e primul caz de acest gen de care m-am 
ocupat personal, şi trebuie să recunosc că este extrem de 
interesant. Satisfacţia omuleţului părea deplasată. 

— Şi nu-şi aminteşte nimic, spuse încetişor sir James. 

— Nimic de dinainte de 7 mai 1915. După această dată, 
memoria ei e tot atât de bună ca cea a dumneavoastră sau a 


mea. 

— Care e primul lucru pe care şi-l aminteşte? 

— Că a ajuns la țărm cu supraviețuitorii. Totul înainte e alb. 
Nu ştia nici cum o cheamă, sau de unde venea, ori unde se 
afla. Nici măcar nu vorbea propria sa limbă. 

— Dar asta-i ceva cu totul ieşit din comun! Afirmă Julius. 

— Nu, dragul meu domn. În condiţiile sale, e ceva foarte 
normal. Sistemul nervos a suferit un şoc sever. Pierderea de 
memorie urmează aproape întotdeauna aceeaşi linie. Am 
sugerat să fie dusă la un specialist, bine-nţeles. Există la Paris 
un medic foarte bun, care studiază astfel de cazuri... Dar 
doamna Vandemeyer a respins ideea publicităţii care, desigur, 
se putea face pe marginea acestui caz. 

— Îmi imaginez că s-ar fi făcut, spuse sir James, întunecat. 

— Am fost de acord cu ea. Astfel de cazuri capătă 
notorietate. Iar fata era foarte tânără... Cred că avea 
nouăsprezece ani. Ar fi fost păcat ca infirmitatea ei să fie 
făcută publică... Putea să-i afecteze viitorul. Pe lângă asta, nu 
există vreun tratament special care se indică în asemenea 
cazuri. E doar o problemă de timp, de aşteptare. 

— De aşteptare? 

— Da, mai devreme sau mai târziu, memoria îi va reveni... 
Tot atât de brusc precum a dispărut. Însă, după toate 
probabilitățile, fata va fi uitat în întregime perioada 
anterioară şi viaţa ei va începe din punctul în care a lăsat-o... 
De la scufundarea „Lusitaniei”. 

— Şi când vă aşteptaţi să survină asta? 

Doctorul ridică din umeri. 

— Ah, asta n-o pot spune. Uneori e o problemă de luni, 
alteori s-a întâmplat să dureze şi douăzeci de ani! Câteodată, 
un şoc poate pune la loc ce a luat celălalt şoc. 

— Alt şoc, aşa? Rosti Julius, pe gânduri. 

— Exact. A fost un caz în Colorado... Omuleţul continuă să 
sporovăiască volubil, plin de entuziasm. 

Julius păru că nu ascultă. Se adâncise în gândurile sale şi 
stătea încruntat. Brusc, reveni din meditaţia sa adâncă şi bătu 
cu arătătorul atât de tare în tăblia mesei, încât tresăriră cu 


toţii, mai ales doctorul. 

— Am găsit! Aş vrea, doctore, să vă cunosc părerea, ca 
medic, despre planul ce mi-a venit în minte. Să spunem că 
Jane ar urma să traverseze din nou eleşteul cu heringi, şi s-ar 
întâmpla acelaşi lucru. Submarinul, vasul care se scufundă, 
toată lumea e urcată în bărci... Şi aşa mai departe. N-ar putea 
ţine şmecheria? Nu i-ar face asta un ditamai cucui 
subconştientului ei, cum se zice în jargon, şi să-l facă să 
funcţioneze iar O. K.? 

— O speculație foarte interesantă, domnule Hersheimmer. 
După părerea mea, ar putea avea succes. Din nefericire, nu 
avem condiţii ca lucrurile să se deşfăşoare aşa cum le-aţi 
imaginat. 

— Nu în mod natural, doctore. Vorbeam de o regizare. 

— Regizare? 

— Păi da. Care e dificultatea? Închiriem un transatlantic... 

— Un transatlantic! Murmură uşor doctorul Hall. 

— Închiriem nişte pasageri, închiriem un submarin... Asta 
cred că-i singura dificultate. Guvernanţii sunt cam înguşti la 
minte când e vorba de maşinile lor de război. N-or să vrea să 
vândă primului venit. Şi totuşi, cred că se poate rezolva. Aţi 
auzit vreodată de cuvântul „mită”, domnule? Ei bine, mita 
funcţionează în toate timpurile! Socot că n-o să trebuiască să 
tragem cu adevărat cu torpile. Dacă fiecare aleargă de colo- 
colo şi se vaită suficient de zgomotos că vasul se scufundă, ar 
fi destul pentru o fată tânără şi inocentă ca Jane. În timpul 
ăsta, i se va pune un colac de salvare şi va fi grăbită spre o 
barcă încărcată cu artişti bine dresați, care să zbiere isteric... 
Aşa ar trebui să se regăsească unde era în mai 1915. Cum vi se 
pare, în linii generale? 

Doctorul Hall se uită la Julius. Din privirea lui îţi dădeai 
seama de tot ce nu putea spune cu glas tare. 

— Nu, răspunse Julius privirii aceleia, nu sunt nebun. Treaba 
e perfect posibilă. Asta se face zilnic în Statele Unite la filmări. 
N-aţi văzut pe ecran trenuri care se ciocnesc în filme? Care e 
diferenţa între a cumpăra un tren şi a cumpăra un 
transatlantic? Obţinem recuzita şi dumneavoastră puteţi 


merge înainte! 

Doctorul Hall îşi recăpătă glasul. 

— Dar cheltuiala, dragul meu domn? Vocea i se înălţă. 
Cheltuiala! Va fi uriaşă! 

— Nu-mi fac deloc probleme de bani, explică simplu Julius. 

Doctorul Hall întoarse o faţă rugătoare către sir James, care 
zâmbi uşor. 

— Domnul Hersheimmer e foarte bogat... Chiar foarte bogat. 

Privirea doctorului reveni la Julius, total schimbată. Nu mai 
era un tânăr excentric care avea obiceiul să cadă din pom. 
Ochii doctorului îl priveau cu respectul cuvenit unui om 
bogat. 

— Un plan foarte remarcabil. Foarte remarcabil, murmură el. 
Filmele... Desigur. Pasiunea dumneavoastră, a americanilor, 
pentru cinema. 

Foarte interesant. Mă tem că noi, aici, suntem cam în urmă 
cu metodele noastre. Şi chiar aveţi de gând să duceţi la 
îndeplinire acest plan? 

— Pariaţi pe ultimul dolar că îl duc? 

Doctorul îl crezu... Ceea ce era un compliment pentru 
naționalitatea lui. Dacă un englez ar fi sugerat un asemenea 
lucru, ar fi avut mari dubii asupra sănătăţii lui mintale. 

— Nu pot garanta vindecarea, preciză el. Poate ar trebui să- 
mi lămuresc mai bine lucrurile. 

— Desigur, e în regulă, spuse Julius. Dumneavoastră doar 
aduceţi-o pe Jane, şi restul lăsaţi pe mine. 

— Jane? 

— Atunci, domnişoara Janet Vandemeyer. Să dăm un telefon 
la staţionarul dumneavoastră, chiar acum, şi să le cerem să ne- 
o trimită? Sau dau eu o fugă şi o aduc cu maşina? 

Doctorul îl privi lung. 

— lertaţi-mă, domnule Hersheimmer. Credeam că aţi înţeles. 

— Să înţeleg ce? 

— Că domnişoara Vandemeyer nu mai e sub îngrijirea mea. 

Capitolul XV. Tuppence primeşte o cerere în căsătorie. 

Julius sări în sus. 

— Ce? 


— Credeam că sunteţi la curent cu asta. 

— Când a plecat? 

— Staţi să văd. Azi e luni, nu-i aşa? Trebuie să fi fost 
miercurea trecută... Păi da... Da, în aceeaşi seară când... Ăă... 
Aţi căzut din copac. 

— În seara aceea? Înainte sau după? 

— Staţi să văd... Oh, da, după. A sosit un mesaj foarte urgent 
de la doamna Vandemeyer. Tânăra doamnă şi infirmiera care 
o îngrijea au plecat cu trenul de noapte. 

Julius se prăbuşi la loc în scaun. 

— Sora Edith... Plecată cu o pacientă... Da, îmi amintesc, 
mormăi el. Doamne, fusesem atât de aproape! 

Doctorul Hall părea încurcat. 

— Nu înţeleg. În definitiv, tânăra doamnă nu e cu mătuşa ei? 

Tuppence scutură din cap. Tocmai vroia să răspundă, când o 
privire iute din partea lui sir James o făcu să-şi ţină limba. 
Avocatul se ridică. 

— Vă rămân foarte îndatorat, doctore Hall. Vă suntem 
recunoscători pentru tot ce ne-aţi spus. Mă tem că nu suntem 
în situaţia de a da de urma domnişoarei Vandemeyer. Ce ne 
puteţi spune despre sora care o însoțea? Ştiţi unde se află? 

Doctorul scutură din cap. 

— Cum se întâmplă, n-am mai auzit de ea. Am înţeles că 
urma să rămână un timp cu domnişoara Vandemeyer. Dar, ce 
s-a putut întâmpla? Nu pot să cred că fata a fost răpită. 

— Rămâne de văzut, spuse grav sir James. 

Celălalt ezită. 

— Nu credeţi că ar trebui să anunţ poliţia? 

— Nu, nu. După toate probabilitățile, tânăra trebuie să fie la 
alte rude. 

Doctorul nu păru complet satisfăcut, dar văzu că sir James 
nu vroia să spună mai mult şi înțelese că, a încerca să scoţi 
mai multe informaţii de la un renumit K. C., era în zadar. Prin 
urmare, îşi luă la revedere, şi cei trei părăsiră hotelul. Câtva 
timp Sstătură de vorbă lângă maşină. 

— Să înnebuneşti, nu alta! Strigă Tuppence. Când te gândeşti 
că Julius a stat câteva ore sub acelaşi acoperiş cu ea! 


— Am fost un idiot, bombăni Julius, sumbru. 

— N-aveai de unde să ştii, îl consolă Tuppence. Avea? 
Întrebarea era pentru sir James. 

— Sfatul meu e să nu vă necăjiţi, răspunse cu blândeţe 
acesta. Nu are rost să plângi peste laptele care a dat în foc, aşa 
se zice, nu? 

— Marea întrebare este care va fi următorul pas, adăugă 
Tuppence, practică. 

Sir James ridică din umeri. 

— Aţi putea da un anunţ pentru sora care a însoţit fata. Este 
singura sugestie pe care v-o pot da şi trebuie să mărturisesc că 
nu îmi pun mari speranţe în rezultatul lui. Altceva, nu văd ce 
ar fi de făcut. Nimic. 

— Nimic? Tuppence se albi. Şi... Tommy? 

— Să sperăm că nu i s-a întâmplat nimic, răspunse sir James. 
Da, trebuie să ne menţinem speranţa. 

Însă peste capul ei plecat, ochii săi îi întâlniră pe ai lui 
Julius, şi clătină din cap aproape imperceptibil. Julius 
înțelese. Avocatul considera cauza pierdută. Chipul 
americanului deveni grav. Sir James îi luă mâna lui Tuppence. 

— Să mă anunţi dacă mai afli ceva. Aştept orice scrisoare. 

Tuppence îl privi fără expresie. 

— Plecaţi? 

— Ţi-am spus. Nu-ţi aduci aminte? În Scoţia. 

— Ba da, dar credeam... Fata ezită. 

Sir James ridică din umeri. 

— Dragă domnişoară mă tem că nu mai pot face nimic. 
Toate urmele s-au evaporat. Îţi dau cuvântul meu că nu mai e 
nimic de făcut. Dacă apare ceva te anunţ cu mare bucurie, văd 
eu cum. 

Cuvintele lui îi dădură lui Tuppence un cumplit sentiment de 
dezolare. 

— Cred că aveţi dreptate, spuse. Oricum, vă mulţumesc mult 
că aţi încercat să ne ajutaţi. La revedere. 

Julius era aplecat deasupra maşinii. Privind spre chipul, lăsat 
în jos, al fetei, o undă de milă trecu prin ochii ageri ai lui sir 
James. 


— Nu fi atât de deznădăjduită, domnişoară Tuppence, spuse 
el, cu glas coborât. În vacanţă nu te distrezi întotdeauna. Tot 
atât de bine poţi să şi munceşti. 

Ceva în tonul lui o făcu pe Tuppence să-l privească ascuţit. 
Avocatul clătină din cap, zâmbind. 

— Nu, nu vreau să spun mai mult. Când vorbeşti prea mult, 
faci o mare greşeală. Ţine minte asta. Niciodată să nu spui tot 
ce ştii... Nici măcar celui mai bun prieten. Ai înţeles? La 
revedere. 

Se îndepărtă. Tuppence privi lung în urma lui. Începea să 
înţeleagă metodele lui sir James. Îi mai dăduse, odată, un 
indiciu, în acelaşi mod neglijent. Să fi fost ăsta un alt indiciu? 
Ce vrusese să spună prin cele câteva cuvinte? Poate că vrusese 
să-i dea de înţeles că, totuşi, nu abandonase cazul; că, în 
secret, îşi va continua cercetările... 

Gândurile îi fură întrerupte de Julius, care o grăbi să urce. 

— Pari cam îngândurată, rosti el, în timp ce porniră. Ţi-a 
mai spus ceva tipul? 

Tuppence deschise instinctiv gura, dar o închise la loc. 
Cuvintele lui sir James îi stăruiau în urechi: „Niciodată să nu 
spui tot ce ştii... Nici măcar celui mai bun prieten.” Şi ca un 
fulger, prin minte îi trecu o altă secvenţă. Julius în faţa 
seifului din apartament, întrebarea ei şi pauza dinaintea 
răspunsului lui: „Nimic”. Chiar nu fusese nimic? Sau găsise 
ceva ce vroia să păstreze doar pentru el? Dacă el putea să aibă 
secrete, ei bine, va avea şi ea. 

— Nimic deosebit, răspunse. 

Simţi cum Julius îi aruncă o privire cu coada ochiului. 

— Spune, dăm o raită prin parc? 

— Cum vrei. 

Un timp, trecură pe sub copaci în tăcere. Era o zi splendidă. 
Plimbarea în aer liber o învioră pe Tuppence. 

— Ce crezi, domnişoară Tuppence, am s-o găsesc vreodată pe 
Jane? 

Tonul lui Julius era descurajat. Asta era ceva cu totul nou la 
el şi Tuppence se întoarse şi-l privi surprinsă. 

— Asta e. Sunt la pământ şi-mi vine să renunţ la toată 


afacerea. Sir James nu ne-a mai dat nici o şansă, am înţeles. 
Nu-mi place tipul... Oricum, nu ne înghiţim reciproc, dar e 
foarte deştept şi amabil, şi dacă ar mai fi existat vreo speranţă, 
nu ne-ar fi abandonat... Acum, nu-i aşa? 

Tuppence se simţi cam stingherită, însă cum îi intrase în cap 
că Julius îi ascundea ceva, rămase pe poziţie. 

— Ne-a sugerat să dăm un anunţ în legătură cu infirmiera, îi 
aminti ea. 

— Da, cu un glas al dracului de lipsit de speranţă! Nu, m-am 
săturat. Aproape că sunt hotărât să plec imediat înapoi, în 
Statele Unite. 

— Oh, nu! Strigă Tuppence. Trebuie să-l găsim pe Tommy. 

— Am uitat de Beresford, rosti Julius, încurcat. Asta aşa e. 
Trebuie să-l găsim. Dar după... Şi bine, am fost un visător 
chiar de când m-am lansat în povestea asta... Iar visele nu 
sunt bune de nimic. Ascultă, domnişoară Tuppence aş vrea să 
te întreb ceva. 

— Da? 

— Dumneavoastră şi Beresford. Ce e între voi? 

— Nu înţeleg, replică Tuppence cu demnitate, şi adăugă 
aproape inconştient: Şi, oricum, greşeşti! 

— Nu există nici un sentiment aparte între voi? 

— Clar că nu, susţinu Tuppence cu înfocare. Tommy şi cu 
mine suntem prieteni, atâta tot. 

— Cred că toţi îndrăgostiţii au spus la fel, la vremea lor, 
observă Julius. 

— Prostii! Pufni Tuppence. Chiar arăt eu a fată care să se 
îndrăgostească de orice bărbat ce-i iese în cale? 

— Categoric, nu. Pari a fi genul de fată de care te poţi 
îndrăgosti total. 

— Oh! Exclamă Tuppence, luată prin surprindere. Presupun 
că ăsta-i un compliment. 

— Sigur. Acum, să revenim. Presupunând că nu-l vom găsi 
niciodată pe Beresford, şi... Şi... 

— Perfect, zi odată! Pot privi lucrurile în faţă. Şi... E mort! 
Ei bine? 

— Şi toată afacerea asta a fost o pierdere de timp. Ce ai de 


gând să faci? 

— Nu ştiu, recunoscu deschis Tuppence. 

— Ai să fii a naibii de singură, biată copilă. 

— Am să mă simt perfect, îl repezi deodată Tuppence cu 
obişnuita-i repulsie faţă de orice soi de milă privind persoana 
ei. 

— Ce părere ai de căsătorie? Întrebă Julius. Ai ceva în 
vedere? 

— Am de gând să mă mărit, se înţelege. Asta numai dacă... 
Se opri, vru să dea înapoi, apoi îşi apără cu vitejie concepţiile, 
am să găsesc pe cineva destul de bogat ca să merite efortul. 
Sunt prea sinceră, nu? Aş zice că mă vei dispreţui pentru asta. 

— Niciodată n-am disprețuit simţul afacerilor. Ai vreo 
imagine anume în minte? 

— Imagine? Întrebă Tuppence, mirată. Vrei să spui înalt sau 
scund? 

— Nu. Suma... Venitul. 

— Oh, eu... Eu nu prea m-am gândit la asta. 

— Ce-ai spune de mine? 

— Tu? 

— Da, eu. 

— Oh, n-aş putea! 

— De ce nu? 

— Îţi spun că n-aş putea! 

— Şi eu te întreb din nou de ce nu? 

— Mi s-ar părea atât de necinstit. 

— Nu văd nimic necinstit aici. Nu-i vorba de o cacialma. Te 
admir enorm, domnişoară Tuppence, mai mult decât pe 
oricare altă fată pe care am cunoscut-o. Eşti a naibii de 
curajoasă. Aş fi fericit să-ţi ofer o viaţă straşnică. Spune un 
cuvânt şi mergem pe loc la vreo bijuterie de prima mână şi 
aranjăm afacerea cu inelul. 

— Nu pot, şopti Tuppence. 

— Din cauza lui Beresford? 

— Nu, nu, nu! 

— Păi atunci? 

Tuppence se mulţumi doar să scuture din cap cu energie. 


— În mod rezonabil, nu te poţi aştepta la mai mulţi bani 
decât am eu. 

— Oh, nu-i vorba de asta, bolborosi Tuppence, apoi izbucni 
într-un râs aproape isteric. În tot cazul, îţi mulțumesc foarte 
mult, dar cred că e mai bine să spun nu. 

— Ţi-aş rămâne îndatorat dacă mi-ai face onoarea să te mai 
gândeşti până mâine la propunerea mea. 

— Nu are rost. 

— Totuşi, s-o lăsăm pe mâine. 

— Foarte bine, răspunse moale Tuppence. 

Până la Ritz, niciunul nu mai scoase o vorbă. 

Tuppence urcă în camera ei. După înfruntarea cu 
personalitatea puternică a lui Julius se simţea epuizată moral. 
Se aşeză în faţa oglinzii şi îşi privi lung imaginea reflectată în 
ea. 

— Proasto, murmură în cele din urmă, cu o grimasă. 
Prostuţo. Tot ce-ţi doreşti... Tot ce ai visat întotdeauna şi 
acum vii şi behăi un „nu” ca o oaie tâmpită. E singura ta 
şansă. De ce nu profiţi de ea? De ce nu o înhaţi? De ce nu te 
agăţi de ea? Ce vrei mai mult? 

Ca răspuns la propriile-i întrebări, privirea îi căzu pe un mic 
instantaneu al lui Tommy ce stătea pe toaleta ei într-o ramă 
ponosită. Un moment se luptă cu ea însăşi, apoi, renunțând la 
pretenţiile ei de fată cu picioarele pe pământ, luă instantaneul 
şi-l duse la buze, izbucnind într-un plâns cu sughiţuri. 

— Oh, Tommy, Tommy, bolborosi, te iubesc atât de mult... 
Şi poate n-am să te mai văd niciodată. 

După cinci minute se ridică, îşi şterse nasul şi-şi aranjă părul. 

— Asta e, îşi zise, aspru. Să privim lucrurile în faţă. Se pare 
că m-am îndrăgostit de un băiat tâmpit care, probabil nu dă 
doi bani pe mine. Aici se opri. În orice caz, reluă ea, de parcă 
ar fi vrut să convingă un auditoriu nevăzut, nu ştiu ce e în 
capul lui. Niciodată nu mi-a spus. Eram mereu înverşunată 
împotriva sentimentalismului... Şi iată-mă acum mai 
sentimentală ca oricine. Ce tâmpite sunt fetele! Întotdeauna 
am spus-o. Bănuiesc că am să dorm cu fotografia lui sub pernă 
şi am să-l visez toată noaptea. E cumplit să-ţi dai seama că nu- 


ţi respecţi principiile. 

Tuppence scutură din cap cu tristeţe. 

— Nu ştiu ce să-i spun lui Julius, asta e clar. Oh, ce prost mă 
simt! Va trebui să-i spun ceva... El e atât de american şi 
meticulos şi va insista asupra motivului. Mă întreb dacă chiar 
a găsit ceva în seif... 

Gândurile lui Tuppence luară alt curs. Revăzu cu atenţie şi 
perseverență evenimentele ultimei nopţi. Se legau cumva de 
cuvintele enigmatice ale lui sir James... 

Brusc, tresări puternic... Chipul i se albi. Ochii ei, cu pupilele 
larg dilatate, priveau fix înainte. 

— Imposibil, murmură. Imposibil! Trebuie să fiu nebună 
chiar să mă şi gândesc la aşa ceva... 

Monstruos... Şi, totuşi, aşa se explica totul... 

După un moment de gândire, se aşeză şi scrise un bilet, 
cântărind fiecare cuvânt. În cele din urmă se declară 
satisfăcută şi-l băgă într-un plic pe care trecu adresa lui Julius. 
Porni pe culoar spre camera lui şi bătu la uşă. După cum se 
aşteptase, camera era goală. Lăsă plicul pe masă. 

Când se întoarse un băiat o aştepta în faţa camerei ei. 

— Aveţi o telegramă, domnişoară. 

Tuppence o smulse după tavă şi o desfăcu repede. Apoi scose 
un țipăt. Telegrama era de la Tommy! 

Capitolul XVI. Continuarea aventurilor lui Tommy. 

Din bezna punctată cu junghiuri de foc, Tommy îşi reveni 
încetişor la viaţă. Când reuşi, în cele din urmă, să deschidă 
ochii, singurul lucru de care fu conştient era o durere 
chinuitoare în tâmple. Îşi dădea seama vag că se află într-un 
loc necunoscut. Unde era? Ce se întâmplase? Începu să 
clipească fără vlagă. Ăsta nu era dormitorul de la Ritz. Şi ce 
dracu se întâmplase cu capul lui? 

— La naiba! Spuse, şi încercă să se ridice. Îşi adusese aminte. 
Se afla în casa sinistră din Soho. Scoase un geamăt şi căzu la 
loc. Printre genele abia întredeschise, începu să facă o 
recunoaştere atentă a locului. 

— Îşi revine, remarcă un glas foarte aproape de urechea lui. 
Îl recunoscu pe dată ca fiind al bărbosului şi eficientului 


neamt şi rămase artistic inert. Simţi că ar fi fost păcat să 
revină la viaţă prea repede; şi atâta timp cât durerea de cap 
nu i se mai potolea puţin, nu se simţea în stare să-şi vină cu 
totul în fire. Chinuit de durere, încercă să descifreze ce se 
întâmplase. Era limpede că, în timp ce asculta, cineva se 
năpustise asupra lui şi-l pocnise în cap. Acum ştiau că e spion. 
După toate probabilitățile, îl vor împuşca scurt. Nu încăpea 
nici un dubiu că era un loc izolat. Nimeni nu ştia unde se află, 
de aceea nu trebuia să se aştepte la vreun ajutor din afară, ci 
să se bazeze doar pe propriile sale forţe. 

— Ei bine, iată-mă-s, îngână pentru sine şi repetă expresia de 
mai înainte: La naiba! De data asta reuşi să se ridice în capul 
oaselor. 

Într-o clipă, neamţul fu lângă el şi-i puse un pahar la buze, 
ordonându-i scurt: „Bea”. Tommy se supuse. Tăria băuturii îi 
provocă un şoc, însă mintea i se limpezi ca prin minune. 

Zăcea pe un divan, în camera în care avusese loc întrunirea. 
De-o parte a lui stătea neamţul, de cealaltă, portarul cu faţa de 
asasin, care îl lăsase să intre. Ceilalţi se aflau laolaltă la mică 
distanţă de el. Tommy observă că lipsea cineva. Omul 
cunoscut drept Numărul Unu îşi luase tălpăşiţa. 

— Te simţi mai bine? Întrebă neamţul, în timp ce lua 
paharul gol. 

— Da, mulţumesc, replică Tommy, cu voioşie. 

— Ah, tinere prieten, eşti norocos că ai ţeasta atât de tare. 
Bunul Conrad a izbit zdravăn. Cu un semn din cap, arătă spre 
chipul drăcesc al portarului. Acesta mârâi. 

Tommy făcu un efort şi îşi suci capul. 

— Oh, spuse, deci tu eşti Conrad, nu-i aşa? Tăria ţestei mele 
e şi pentru tine un noroc. Când mă uit la tine, mă cuprinde 
mila că ar fi trebuit să încapi pe mâna călăului. 

Bărbatul pufni, iar bărbosul spuse liniştit: 

— Nu-l paşte nici un risc în privinţa asta. 

— Cum vreţi, răspunse Tommy. Ştiu că moda e să dai fuga la 
poliţie. Într-o oarecare măsură, şi eu am încredere în ea. 

Purtarea lui era nonşalantă în cel mai înalt grad. Tommy 
Beresford era unul dintre acei tineri englezi care nu se 


distingeau printr-o capacitate intelectuală aparte, dar care îşi 
juca cu toată dibăcia ultima carte în ceea ce se cheamă „un 
loc izolat”. Timiditatea lui nativă şi precauţia căzură ca o 
pereche de mănuşi. Tommy înțelegea perfect că şansa de a 
evada stătea doar în prezenţa sa de spirit şi, sub masca aceea 
de indiferenţă, creierul său lucra febril. 

Glasul rece al neamţului reluă discuţia: 

— Ai ceva de spus înainte de, a fi omorât ca spion? 

— Doar o grămadă de lucruri, răspunse Tommy cu 
seninătatea de mai înainte. 

— Negi că ascultai la uşă? 

— Nu. Într-adevăr, trebuie să-mi cer, zău, scuze... Dar, 
conversaţia voastră era atât de interesantă încât mi-a învins 
scrupulele. 

— Cum ai pătruns aici? 

— Datorită dragului Conrad, aici de faţă. Tommy zâmbi 
dezaprobator spre el. Ezit să vă sugerez să scoateţi la pensie 
un servitor credincios, însă ar trebui cu adevărat să aveţi un 
câine de pază mai bun. 

Conrad mârâi neputincios şi rosti ţâfnos, în timp ce bărbosul 
se întorcea spre el. 

— Ştia parola. De unde era să bănuiesc? 

— Da, se amestecă Tommy. De unde era să bănuiască? Nu-l 
certa pe bietul amic. Gestul lui nechibzuit mi-a dat 
posibilitatea de a avea plăcerea să vă văd pe toţi la faţă. 

Avu impresia că vorbele lui stârniseră o anumită 
nemulțumire printre cei din grup, însă autoritarul neamt îi 
potoli cu o mişcare a mâinii. 

— Morţii nu vorbesc, spuse el calm. 

— Oh, dar eu nu-s încă mort! Răspunse Tommy. 

— Vei fi curând, prietene, zise germanul. 

Un murmur de încuviinţare se auzi dinspre grup. Inima lui 
Tommy bătu mai repede, însă fermecătoarea-i nepăsare nu-l 
părăsi. 

— Nu cred, răspunse hotărât. Aş avea o puternică obiecţie în 
faţa morţii. 

Din cât văzu în privirea unuia dintre paznicii săi, îi lăsase cu 


gura căscată. 

— Ne-ai putea da un motiv pentru care nu o să te omorâm? 
Întrebă neamţul. 

— Mai multe, replică Tommy. Ascultă, m-ai întrebat o 
grămadă de treburi. În schimb, lasă-mă să te întreb şi eu ceva. 
De ce nu m-aţi omorât înainte de a-mi fi recăpătat cunoştinţa? 

Neamţul ezită, iar Tommy profită de avantajul oferit. 

— Pentru că nu ştiaţi cât de multe cunosc... Şi de unde am 
obţinut informaţiile. Dacă mă omorâţi acum, nu o să aflaţi 
niciodată. 

Însă asta fu mai mult decât putea Boris să suporte. Înaintă, 
agitându-şi braţele. 

— Javra dracului de spion! scrâşni el. Te omorâm ca pe-un 
câine. Omorâţi-l! Omorâţi-l! 

Urmă un ropot de aplauze. 

— Auzi? Întrebă neamţul, cu ochii la Tommy. Ce zici de 
asta? 

— Ce zic? Tommy ridică din umeri. O şleahtă de proşti. Mai 
bine şi-ar pune câteva întrebări. Cum am pătruns aici? 
Amintiţi-vă că dragul de Conrad a spus: „ştia parola”, nu-i 
aşa? De unde o ştiam? Doar nu o să credeţi că am suit 
întâmplător treptele şi am rostit primul lucru ce mi-a venit în 
minte. 

Tommy fu mulţumit de argumentaţia discursului său. 
Regreta doar că nu era şi Tuppence de faţă ca să-l aprecieze la 
justa valoare. 

— Asta-i drept, spuse brusc muncitorul. Tovarăşi, am fost 
trădaţi! Se înălţă un murmur de indignare. Tommy le zâmbi 
încurajator. 

— Aşa e mai bine. Cum puteţi spera să reuşiţi în vreo acţiune 
fără să vă folosiţi creierul? 

— Ai să ne spui tu cine ne-a trădat, zise neamţul. Însă asta 
nu o să te salveze... Oh, nu! Ai să ne spui tot ce ştii. Boris, pe 
care-l vezi aici, cunoaşte nişte metode foarte drăguţe de a face 
oamenii să vorbească. 

— Ştiu! Exclamă Tommy, dispreţuitor, luptându-se cu 
sentimentul extrem de neplăcut că i se face o gaură în stomac. 


Nici n-o să mă torturați, nici n-o să mă ucideţi. 

— Şi de ce nu? Întrebă Boris. 

— Pentru că ar însemna să omorâţi găina care face ouă de 
aur, răspunse liniştit Tommy. 

Urmă un moment de tăcere. Încrederea de nezdruncinat a lui 
Tommy părea să câştige teren, în cele din urmă. Nu mai erau 
atât de siguri pe ei. Bărbatul în haine ponosite se uită 
cercetător la Tommy. 

— Ne trage pe sfoară, Boris, zise el, calm. 

Tommy îl urî. Îi citise, oare, gândurile? 

Neamţul se întoarse brutal spre Tommy. 

— Ce vrei să spui? 

— Ce crezi că vreau să spun? Pară Tommy, chinuindu-şi 
disperat mintea. 

Brusc, Boris înaintă şi întinse autoritar degetul spre Tommy. 

— Vorbeşte, porc de englez... Vorbeşte! 

— Nu te mai agita aşa, prietene dragă, răspunse Tommy, 
calm. Asta-i rău, la voi, străinii. Nu ştiţi să vă păstraţi calmul. 
Te întreb, arăt eu ca unul care crede că ultima şansă a voastră 
e să mă omorâţi? 

Privi încrezător în jur, bucuros că ei nu-i puteau auzi bătăile 
inimii provocate de minciuna pe care o spusese. 

— Nu, recunoscu în cele din urmă Boris, mohorât, nu arăţi. 

— Mulţumesc Domnului că nu-i un cititor al gândurilor”, îşi 
zise Tommy. Cu glas tare, rosti: 

— Şi de ce sunt atât de încrezător? Pentru că ştiu ceva care 
mă pune în postura de a vă propune un târg. 

— Un târg? Bărbosul îl privi ascuţit. 

— Da, un târg. Viaţa şi libertatea mea în schimbul... Se opri. 

— În schimbul a ce? 

Grupul se îngrămădi spre el. S-ar fi putut auzi căzând chiar 
un ac. 

Tommy vorbi fără grabă. 

— A hârtiilor pe care Danvers le-a adus din America pe 
„Lusitania”. 

Efectul vorbelor sale fu electrizant. Toţi săriră în picioare. 
Neamţul le făcu semn să se dea înapoi. Se aplecă peste 


Tommy, cu chipul roşu de emoție. 

— Himmel! Deci, le ai? 

Cu un calm magistral, Tommy scutură din cap. 

— Atunci ştii unde sunt? Insistă neamţul. 

Tommy clătină din nou din cap. 

— Nici măcar. 

— Atunci... Atunci... Supărat şi nedumerit, neamţul nu-şi 
găsea cuvintele. 

Tommy privi în jur. Pe chipul fiecăruia era supărare şi 
zăpăceală, însă calmul siguranţei sale îşi făcu efectul... 
Nimeni nu se îndoia că vorbele lui ascundeau ceva. 

— Nu ştiu unde sunt hârtiile... Însă cred că le pot găsi. Am o 
idee... 

— Ptiu! 

Tommy îşi înălţă capul şi înăbuşi murmurul de protest. 

— Am numit-o idee... Dar sunt foarte sigur de faptele mele... 
Fapte care îmi sunt cunoscute doar mie. În orice caz, ce aveţi 
de pierdut? Dacă eu voi aduce hârtiile... Voi îmi garantaţi 
viaţa şi libertatea. Facem târgul? 

— Şi dacă refuzăm? Rosti liniştit neamţul. 

Tommy se lăsă pe spate pe divan. 

— Până pe 29, sunt mai puţin de două săptămâni, rosti el 
gânditor. 

O clipă, neamţul ezită. Apoi îi făcu un semn lui Conrad. 

— Du-l în camera cealaltă. 

După cinci minute, Tommy stătea pe patul din camera 
mizerabilă de alături. Inima îi bătea violent. Riscase totul. Ce 
urmau să decidă? Şi, în timp ce întrebarea asta înnebunitoare 
îi stăruia în minte, îşi bătea joc de Conrad, făcându-l pe 
antipaticul portar să se înfurie până la a-şi pierde minţile. 

În cele din urmă uşa se deschise şi neamţul îi porunci lui 
Conrad să se întoarcă. 

— Să sperăm că judecătorul nu şi-a pus boneta neagră, 
remarcă Tommy, uşuratic. În regulă, Conrad, du-mă. 
Prizonierul e la bară, domnilor! 

Neamţul stătea din nou la masă. Îi făcu semn lui Tommy să 
se aşeze în faţa lui. 


— Acceptăm condiţiile, rosti răguşit. Hârtiile trebuie să ne 
parvină înainte de a fi eliberat. 

— Eşti tâmpit! Rosti prietenos Tommy. Cum crezi că am să 
pot să le caut dacă mă ţii aici, legat de picioare? 

— Dar la ce te aştepţi? 

— Trebuie să am libertatea de a mă ocupa de afacerea asta 
aşa cum ştiu eu. 

Neamţul râse. 

— Ne crezi nişte ţânci să te lăsăm să pleci de aici în schimbul 
unui sac de promisiuni? 

— Nu, răspunse Tommy pe gânduri. Deşi infinit mai simplu 
pentru mine, n-am crezut cu adevărat că veţi fi de acord cu 
planul ăsta. Foarte bine, trebuie să ajungem la un compromis. 
Ce-ar fi să-l puneţi pe micuțul Conrad să mă însoţească? E un 
tovarăş de încredere şi are un pumn oricând gata să lovească. 

— Preferăm să rămâi aici, răspunse neamţul, rece. Unul din 
numerele noastre îţi va urma întocmai instrucţiunile. Dacă 
operaţiunile sunt complicate, va veni la tine cu un raport şi ai 
să-l poţi instrui ce să facă în continuare. 

— Mă legaţi de mâini, protestă Tommy. E o afacere foarte 
delicată şi e foarte posibil ca prietenul nostru s-o dea în bară 
şi atunci ce-am să mai pot face? Nu cred că vreunul dintre voi 
are vreun dram de tact. 

Neamţul răpăia cu degetul în masă. 

— Astea sunt condiţiile noastre. Altfel, moartea! 

Tommy se lăsă obosit pe spate. 

— Îmi place stilul vostru. Scurt, dar atractiv. Aşa să fie, deci. 
Însă un lucru e esenţial, trebuie să văd fata. 

— Care fată? 

— Jane Finn, bine-nţeles. 

Celălalt îl privi curios câteva clipe, apoi rosti încetişor, de 
parcă îşi alegea cu grijă cuvintele: 

— Nu ştii că ea nu-ţi poate spune nimic? 

Inima lui Tommy bătu puţin mai repede. Va reuşi să stea faţă 
în faţă cu fata pe care o căuta? 

— N-am să-i cer să-mi spună nimic, rosti el liniştit. Adică, nu 
cu prea multe vorbe. 


— Atunci, de ce s-o vezi? 

Tommy nu răspunse imediat. 

— Să-i văd faţa când am să-i pun o întrebare, spuse într-un 
târziu. 

În ochii neamţului apăru din nou acea privire pe care 
Tommy nu o prea înţelegea. 

— Nu o să fie în stare să-ţi răspundă la întrebare. 

— Asta nu contează, mă interesează doar să-i văd faţa când 
am să i-o pun. 

— Şi crezi că asta îţi va spune ceva? Râse scurt, neplăcut. 
Mai mult ca oricând, Tommy simţi că undeva era ceva ce-i 
scăpa, pe care nu-l putea înţelege. Neamţul îl privi cercetător. 
La urma urmei, mă întreb dacă chiar ştii atât de multe precum 
ne închipuim noi, spuse el încetişor. 

Tommy îşi simţi poziţia periclitată. Puterea de influenţă i se 
micşorase puţin. Era uimit. Ce spusese greşit? Vorbi, sub un 
impuls de moment: 

— Se poate să fie lucruri pe care voi să le ştiţi, iar eu nu. Nu 
am pretenţia că sunt la curent cu toate detaliile acţiunilor 
voastre, dar tot aşa de bine am şi eu ceva în mânecă, despre 
care să nu ştiţi voi. Şi tocmai asta mă face să fiu deasupra 
voastră. Danvers a fost un tip al dracului de deştept. Se opri, 
de parcă ar fi spus prea mult. 

Însă chipul neamţului se lumină puţin. 

— Danvers, murmură el. Înţeleg... Se opri o clipă, apoi îi 
ordonă lui Conrad: Ia-l de aici. Sus... Ştii tu. 

— Stai puţin, spuse Tommy. Cum rămâne cu fata? 

— Probabil că asta se poate aranja. 

— Trebuie. 

— Ne vom gândi. O singură persoană poate decide în 
privinţa asta. 

— Cine? Întrebă Tommy, deşi cunoştea răspunsul. 

— Domnul Brown... 

— Pot să-l văd? 

— Poate. 

— Mişcă, spuse brutal Conrad. 

Tommy se ridică supus. După ce ieşiră pe uşă, temnicerul lui 


îi arătă s-o ia în sus pe scări, el urmându-l îndeaproape. La 
etajul de sus, Conrad deschise o uşă şi Tommy păşi într-o 
încăpere mică. Conrad aprinse o lampă de gaz şuierătoare, 
apoi ieşi. Tommy auzi zgomotul cheii răsucite în broască. 

Începu să-şi examineze temnita. Era o cameră mai mică 
decât cea de jos, iar atmosfera aici avea ceva deosebit de 
apăsător. Atunci îşi dădu seama că nu existau ferestre. Începu 
să-i dea ocol. Pereţii erau groaznic de murdari, ca de altfel 
totul. Patru tablouri, reprezentând scene din „Faust”, atârnau 
strâmb pe perete. Margareta cu cutia ei de bijuterii, scena 
bisericii, Siebel şi florile sale, şi Faust cu Mefisto. Ultimul i-l 
aduse din nou în minte pe domnul Brown. În această cameră 
încuiată şi etanşă, cu uşa ei grea bine ferecată, se simţea rupt 
de lume şi sinistra putere a vicleanului criminal părea şi mai 
reală. Dacă ar fi strigat, nu l-ar fi auzit nimeni. Locul era un 
mormânt viu... 

Cu un efort, Tommy se adună. Se trânti pe pat şi începu să 
reflecteze. Capul îl înjunghia îngrozitor, în plus, îi era foame. 
Liniştea locului era dezolantă. 

„În orice caz”, încercă Tommy să se înveselească, „am să-l 
văd pe şef... pe misteriosul domn Brown şi, cu un pic de 
noroc, am să-i păcălesc s-o văd şi pe misterioasa Jane Finn. 
După asta...” 

După asta Tommy fu silit să recunoască faptul că perspectiva 
era sumbră. 

Capitolul XVII. Annette. 

Oricum, problemele viitorului fură curând înlăturate de 
problemele prezentului. Iar dintre acestea, cea mai apropiată 
şi presantă, era cea a foamei. Tommy avea un apetit sănătos şi 
zdravăn. Friptura cu cartofi prăjiţi păreau să aparţină unei 
vremi apuse. Trebui să recunoască, plin de regret, că nu avea 
nici o şansă în lupta cu o grevă a foamei. 

Privi neajutorat la temniţa sa. O dată sau de două ori 
renunţă la mândrie şi bătu în uşă. Însă nimeni nu răspunse 
chemării sale. 

„La naiba cu toate!” rosti indignat. „N-or avea de gând să mă 
lase să mor prin înfometare”. Un nou sentiment de frică îi 


trecu prin minte. 

Asta putea fi una din „Drăguţele metode” de a face un 
deţinut să vorbească, atribuite lui Boris. Dar după ce mai 
reflectă, respinse ideea. 

„Asta-i opera brutei ăleia cu faţă acră, Conrad” hotărî el. „Cu 
amicul ăsta o să mă distrez în una din zilele următoare. Asta-i 
numai o mostră de răutate din partea lui, sunt sigur”. 

Reflecţiile ulterioare îi dădură sentimentul că i-ar fi făcut 
mare plăcere să dea cu ceva în capul ca un ou al lui Conrad. 
Tommy şi-l mângâie cu blândeţe pe al său şi se lăsă în voia 
imaginaţiei. Într-un final, o idee sclipitoare îi lumină mintea. 
De ce nu ar transforma imaginaţia în realitate? Fără îndoială, 
Conrad era stăpânul casei. Ceilalţi, poate doar cu excepţia 
neamţului bărbos, o foloseau pentru întâlniri. Prin urmare, de 
ce nu l-ar pândi pe Conrad în spatele uşii, iar când acesta ar 
intra, să-l izbească cu un scaun, sau cu unul dintre tablourile 
decrepite, drept în moalele capului? Ar trebui, bine-nţeles, să 
ai grijă să nu dai prea tare. Iar apoi... lar apoi să o ştergi, pur 
şi simplu! Dacă se întâlnea cu cineva jos, la parter, ei bine... 
Tommy se lumină la gândul unei întâlniri cu pumnii săi. O 
astfel de afacere era înfinit pe placul lui decât înfruntarea 
verbală din după-amiaza aceasta. Încântat de planul său, 
Tommy desprinse uşor tabloul cu Mefisto şi Faust şi îşi luă 
poziţia. Speranţele îi erau mari. Planul i se părea simplu, dar 
excelent. 

Timpul trecea, însă Conrad nu apărea. În această cameră — 
temniţă, ziua şi noaptea erau totuna, dar ceasul de mână al lui 
Tommy, care avea ceva precizie, îi indică faptul că era nouă 
seara. Tommy se gândi posomorât că, dacă cina nu avea să 
sosească degrabă, nu-i rămânea decât să viseze la micul dejun. 
La zece speranţa îl părăsi şi se trânti pe pat să-şi găsească 
mângâierea în somn. În cinci minute, uită de toate 
problemele. 

Zgomotul cheii răsucite în broască îl trezi din somn. 
Nefăcând parte din acel tip de eroi care se deşteaptă în 
deplină posesie a capacităţilor sale, Tommy clipi spre tavan, 
întrebându-se vag unde se află. Era opt. 


„Ori e ceaiul de dimineaţă, ori micul dejun”, concluzionă el, 
rugându-se să fie cel din urmă. 

Uşa de deschise. Tommy îşi aminti mult prea târziu de planul 
lui în legătură cu Conrad. Un moment mai apoi se bucură că 
uitase, căci nu intră Conrad, ci o fată. Fata ducea o tavă pe 
care o aşeză pe masă. 

În lumina plăpândă a lămpii de gaz, Tommy îşi miji ochii 
spre ea. Îşi spuse pe loc că era una dintre cele mai frumoase 
fete pe care le văzuse în viaţa lui. Părul ei de un castaniu 
minunat avea sclipiri aurii, ca şi cum razele de soare s-ar fi 
răsfrânt în bogăţia lui. Obrajii îi erau trandafirii. Ochii ei, uşor 
depărtaţi, erau căprui, un căprui auriu care amintea din nou 
de razele soarelui. 

Un gând delirant trecu prin mintea lui Tommy. 

— Eşti Jane Finn? Întrebă pe nerăsuflate. 

Fata clătină din cap, mirată. 

— Numele meu e Annette, domnule. 

Vorbea într-o engleză uşor stricată. 

— Oh! Exclamă Tommy, cam dezorientat. Francaise? Se 
hazardă el. 

— Oui, monsieur. Monsieur parle francais? 

— N-am mai vorbit de mult, spuse Tommy. Ce e ăsta? Micul 
dejun? 

Fata dădu din cap. Tommy sări din pat şi începu să 
examineze conţinutul tăvii. Acesta consta dintr-o bucată de 
pâine, puţină margarină şi o cană de cafea. 

— Traiul nu-i la fel ca la Ritz, remarcă el cu un oftat. Dar 
pentru tot ce ne dai, Doamne, îţi mulţumesc. Amin. 

Îşi trase un scaun, iar fata se îndreptă spre uşă. 

— Stai puţin, strigă Tommy. Vreau să te întreb o grămadă de 
lucruri, Annette. Ce faci în casa asta? Să nu-mi spui că eşti 
nepoata lui Conrad, sau fiica lui, sau altceva, pentru că nu pot 
s-o cred. 

— Servesc, domnule. Nu sunt rudă cu nimeni. 

— Înţeleg, spuse Tommy. Ştii ce te-am întrebat puţin mai 
înainte. Cunoşti numele? L-ai auzit vreodată? 

— Cred că am auzit lumea vorbind de Jane Finn. 


— Nu ştii unde e? 

Annette scutură din cap. 

— De pildă, nu e în casă? 

— Oh, nu, domnule. Acum trebuie să plec... Ei mă aşteaptă. 

Fata ieşi în grabă. Cheia se răsuci în broască. 

— Mă întreb cine sunt „ei” mormăi Tommy, înfulecând din 
bucata de pâine. Cu puţin noroc, fata asta m-ar putea ajuta să 
scap de aici. Nu arată ca făcând parte din bandă. 

La unu, Annette apăru cu o altă tavă, dar de data asta era 
însoţită de Conrad. 

— Bună dimineaţa, spuse Tommy amabil. Văd că nu foloseşti 
săpunul „Pear”. 

Conrad mârâi ameninţător. 

— N-ai o conversaţie sclipitoare, nu-i aşa, bătrâne? Ei, ce să-i 
faci, nu putem avea întotdeauna şi minte şi frumuseţe. Ce 
avem la prânz? Tocană? De unde ştiu? Elementar, dragă 
Watson... Mirosul de ceapă e inconfundabil. 

— Vorbeşte, vorbeşte, mormăi celălalt. S-ar putea să mai fie 
doar puţin până va trebui să vorbeşti. 

Remarca era neplăcută în ceea ce sugera, dar Tommy o 
ignoră. Se aşeză la masă. 

— Retrage-te, valet, spuse, fluturându-şi mâna. Vorbăria nu-i 
punctul tău forte. 

În acea seară, Tommy stătea pe pat şi cugeta adânc. Conrad 
avea să însoţească din nou fata? Dacă nu, să încerce să rişte 
să-şi facă din ea un aliat? Hotări că trebuie încercat totul. 
Situaţia lui era disperată. 

La opt, zgomotul familiar al cheii răsucite îl făcu să sară în 
picioare. Fata era singură. 

— Închide uşa, îi ceru el, vreau să vorbesc cu tine. 

Ea se supuse. 

— Ascultă, Annette, vreau să mă ajuţi să scap de aici. 

Fata scutură din cap. 

— Imposibil. La etajul de dedesubt sunt trei. 

— Oh! Tommy îi fu recunoscător, în secret, pentru 
informaţie. Dar dacă ai putea, m-ai ajuta? 

— Nu, domnule. 


— De ce nu? 

Fata ezită. 

— Cred... Ei sunt de-ai mei. Tu i-ai spionat. Au dreptate să te 
ţină aici. 

— Sunt oameni răi, Annette. Dacă m-ai ajuta, te-aş duce 
departe de ei. Şi vei primi, probabil, şi o grămadă de bani. 

Însă fata clătină din cap. 

— N-aş îndrăzni, domnule. Mi-e frică de ei. 

Se întoarse să plece. 

— N-ai face nimic să ajuţi altă fată? Strigă Tommy. E cam de 
vârsta ta. Nu ai salva-o din ghearele răpitorilor ei? 

— Te referi la Jane Finn? 

— Da. 

— Pe ea ai venit s-o cauţi aici? Da? 

— Aşa e. 

Fata îl privi, apoi îşi trecu mâna peste frunte. 

— Jane Finn. Mereu aud numele ăsta. Îmi e familiar. 

Tommy veni repede spre ea. 

— Trebuie să ştii ceva despre ea! 

Dar fata se întoarse brusc. 

— Nu ştiu nimic... Doar numele. Se îndreptă spre uşă. Brusc, 
scoase un țipăt. Tommy tresări. Fata se uita la tabloul pe care 
el îl sprijinise jos, de perete, noaptea trecută. O clipă, prinse 
expresia de groază din ochii ei. Apoi, ca prin minune, aceasta 
se transformă în uşurare, şi fata ieşi brusc din cameră. Tommy 
nu putu face nimic. Îşi imaginase, oare, că el avusese de gând 
s-o atace? Cu siguranţă nu. Agăţă gânditor tabloul la locul lui. 

Alte trei zile trecură, îngrozitor de monotone. Tommy simţea 
că-i cedează nervii. Nu-i vedea decât pe Conrad şi pe Annette, 
iar fata devenise surdă. Vorbea doar monosilabic. În ochi îi 
mocnea un gen de suspiciune întunecată. Tommy simţea că, 
dacă izolarea aceasta avea să mai ţină mult, o să 
înnebunească. Înţelesese de la Conrad că se aşteptau ordine de 
la „domnul Brown”. Poate era departe sau în străinătate, 
gândea Tommy, şi ei erau obligaţi să-l aştepte să se întoarcă. 

Dar seara celei de a treia zi aduse cu sine o schimbare 
brutală. 


Era abia şapte când auzi tropot de paşi pe coridor. În 
minutul următor uşa se deschise. Intră Conrad. Cu el era omul 
cu chip de drac, Nr. 14. La vederea, lor, inima lui Tommy se 
strânse. 

— Salut, şefu, spuse Nr. 14 cu un rânjet. Ai adus funia, 
colega? 

Tăcutul Conrad scoase la iveală un cablu subţire. În clipa 
următoare, mâinile monstruos de dibace ale numărului 14 îi 
înfăşurau membrele, în timp de Conrad îl ţinea. 

— Ce dracu...? Începu Tommy. 

Însă rânjetul moale, fără cuvinte, al taciturnului Conrad îi 
îngheţă cuvintele pe buze. 

Nr. 14 îşi continuă cu abilitate treaba. Într-un minut, Tommy 
era doar un balot neajutorat. Atunci, Conrad vorbi în sfârşit: 

— Credeai că ne-ai dus, nu-i aşa? Cu ce ştiai şi cu ce nu ştii. 
Făceai târg cu noi! Şi tot timpul n-a fost decât un bluf! Bluf! 
Ştii mai puţin decât o mâţă. Dar jocul tău s-a sfârşit... Porcule! 

Tommy zăcea în tăcere. Nu era nimic de spus. Eşuase. Într- 
un fel sau altul, omnipotentul domn Brown îi ghicise 
înşelătoria. Brusc, îi veni un gând. 

— Un discurs splendid, Conrad, spuse el admirativ. Dar de ce 
legăturile astea şi cătuşele? De ce nu-l laşi pe acest amabil 
domn să-mi taie pe loc beregata? 

— Rahat! Rosti pe neaşteptate Nr. 14. Crezi că suntem atât 
de proşti s-o facem aici, cu poliţia roind împrejur? Da' de 
unde! Am comandat o caleaşcă pentru alteţa voastră, mâine 
dimineaţă, dar, între timp, nu avem altă şansă, înţelegi? 

— Nimic nu poate fi mai hidos ca vorbele tale... Afară, 
fireşte, de faţa ta. 

— Ţine-ţi gura! Spuse Nr. 14. 

— Cu plăcere, replică Tommy. Faceţi o gravă greşeală... Dar 
pierderea e a voastră. 

— Nu ne mai tragi tu pe sfoară în felul ăsta, spuse Nr. 14. 
Vorbeşti de parcă te-ai afla încă la strălucitorul Ritz, nu-i aşa? 

Tommy nu replică. Se întreba cum reuşise domnul Brown să- 
i descopere indentitatea. Ajunse la concluzia că Tuppence, 
neliniştită, se dusese la poliţie şi dispariţia lui odată făcută 


publică, bandei nu-i fu greu să facă legătura între cele două 
fapte. 

Cei doi ieşiră şi uşa se închise. Tommy fu lăsat cu gândurile 
lui, care nu erau plăcute. Deja simţea junghiuri şi crampe în 
membre. Era complet neajutorat şi nici nu vedea cine ar fi 
putut să-l ajute. 

Trecu aproape o oră, când auzi cheia răsucindu-se uşor şi uşa 
deschizându-se. Era Annette. Inima lui Tommy bătu ceva mai 
repede. Uitase de fată. Era cu putinţă să fi venit să-l ajute. 

Brusc, se auzi vocea lui Conrad: 

— leşi afară de acolo, Annette. Nu vrea nimic de mâncare în 
seara asta. 

— Oui, oui, je sais bien. Dar trebuie să iau cealaltă tavă. 
Avem nevoie de lucrurile de pe ea. 

— Bine, grăbeşte-te, bombăni Conrad. 

Fără să privească către Tommy, fata se duse spre masă şi luă 
tava. Ridică mâna şi stinse lumina. 

— Nenorocito, Conrad venise spre uşă, de ce ai făcut asta? 

— Întotdeauna o sting. Trebuia să-mi spuneţi. S-o aprind iar, 
domnule Conrad? 

— Nu, ieşi afară. 

— Le beau petit monsieur, strigă Annette, trecând pe lângă 
pat, în întuneric. L-aţi legat bine, bien! E ca un pui bandajat! 
Amuzamentul sincer din glasul ei îl necăji pe tânăr; însă, în 
acel moment, spre uimirea lui, îi simţi mâna alergând uşor 
peste legăturile lui şi ceva mic şi rece îi fu strecurat în palmă. 

— Vino, Annette. 

— Mais me voilă. 

Uşa se închise. Tommy îl auzi pe Conrad spunând: 

— Încui-o şi dă-mi cheia. 

Paşii de îndepărtară. Tommy zăcea împietrit de uimire. 
Obiectul pe care Annette i-l strecurase în mână era un briceag 
mic, cu lama deschisă. Din felul în care fata evitase să se uite 
la el şi din faptul că stinsese lumina, înţelese că încăperea era 
supravegheată. Undeva în pereţi trebuiau să existe nişte 
orificii. Amintindu-şi cât de reţinută fusese mereu purtarea 
fetei, îşi dădu seama că fusese urmărit în tot acest timp. 


Spusese ceva care să-l dea de gol? Nu prea. Îşi exprimase 
dorinţa de a scăpa şi cea de a o găsi pe Jane Finn, dar nimic 
ce ar fi putut constitui un indiciu referitor la identitatea lui. 
Adevărat, întrebarea pe care i-o pusese lui Annette dovedea că 
nu o cunoştea pe Jane Finn, dar nu susţinuse niciodată 
contrariul. Acum, problema se punea dacă Annette ştia în 
realitate mai mult. Negările ei să fi fost în primul rând pentru 
cei ce ascultau? În privinţa asta nu putea ajunge la nici o 
concluzie. 

Însă, deocamdată, era o întrebare mai importantă decât toate 
celelalte. Putea el, legat cum era, să reuşească să-şi taie 
legăturile? Începu să frece cu grijă lama briceagului de coarda 
care-i ţinea legate încheieturile mâinilor. Era o treabă 
cumplită şi-şi înăbuşi un strigăt de durere când lama îi 
pătrunse în carne. Dar încet şi cu perseverenţă, continuă să 
mişte în sus şi-n jos cuțitul. Se tăiase rău, însă, în cele din 
urmă coarda cedă. Cu mâinile libere, restul fu uşor. Cinci 
minute mai târziu era în picioare, menţinându-se drept cu o 
oarecare dificultate din cauza crampelor din membre. Prima 
grijă fu să-şi bandajeze încheietura rănită. Apoi se aşeză în 
vârful patului şi începu să gândească. Conrad luase cheia de la 
uşă, aşa că nu se putea aştepta la alt ajutor de la Annette. 
Singura ieşire din acea cameră era uşa, prin urmare, era 
nevoit să aştepte până când aveau să vină cei doi să-l scoată. 
Însă atunci... Tommy zâmbi! Mişcându-se cu atenţie în 
întunericul camerei, Tommy dibui şi dădu jos de pe perete 
tabloul. Simţea o plăcere practică, întrucât primul său plan 
nu-i irosise imaginaţia în zadar. Acum nu-i mai rămânea decât 
să aştepte. Aştepta. 

Noaptea trecu încet. Tommy avea impresia că nu o să se mai 
sfârşească, dar în cele din urmă, auzi paşi. Se ridică, inspiră 
adânc şi apucă ferm tabloul. 

Uşa se deschise. O lumină slabă se strecură înăuntru. Conrad 
se îndreptă direct spre lampa de gaz. Tommy regretă enorm că 
el intrase primul. I-ar fi făcut mare plăcere să înceapă cu el. 
Nr. 14 îl urma. În timp ce trecea pragul, Tommy apucă tabloul 
şi-l izbi cu toată forţa în capul lui. Nr. 14 se prăbuşi în 


mijlocul unui zgomot formidabil de sticlă spartă, într-o clipă, 
Tommy ţâşni afară şi trase uşa. Cheia era în broască. Tommy 
o răsuci şi apoi o scoase, chiar în momentul ta care, 
dinăuntru, Conrad se năpustise cu toată forţa în uşă, cu o 
avalanşă de înjurături. 

Tommy ezită o clipă. De la etajul de dedesubt se auzea 
mişcare. Apoi, neamţul strigă pe scări. 

— Gott im Himmel! Conrad, ce e asta? 

Tommy simţi o mână subţire strecurându-se într-a sa. Lângă 
el stătea Annette. Fata îi arătă o scară şubredă ce părea să 
ducă la vreun pod. 

— Repede, sus! Îl trase după ea pe scări. În clipa următoare, 
se aflau într-o mansardă mizeră, plină cu lemne. Tommy privi 
în jur. 

— Nu merge. Asta e o capcană sigură. N-ai cum să ieşi de 
aici. 

— Stt! Aşteaptă. Fata îşi duse degetul la buze. Se strecură 
spre capătul scării şi ascultă. 

Bubuiturile şi bătăile în uşă erau îngrozitoare. Neamţul şi 
încă cineva încercau să spargă uşa. Annette îi explică în 
şoaptă: 

— Ei cred că eşti încă înăuntru. Nu au cum să audă ce spune 
Conrad. Uşa e prea groasă. 

— Credeam că pot auzi ce se petrece în cameră. 

— În camera de alături e un orificiu prin care se poate 
vedea. Ai fost deştept că ţi-ai dat seama. Dar ei nu se gândesc 
acum la asta... Sunt prea nerăbdători să pătrundă înăuntru. 

— Da... Dar, ascultă... 

— Las-o pe mine. Fata se aplecă. Spre uimirea lui, Tommy o 
văzu cum leagă capătul unei sfori lungi de mânerul unui mare 
ulcior crăpat, îl aranjează cu grijă, apoi se întoarce spre el. 

— Ai cheia de la uşă? 

— Da. 

— Dă-mi-o. 

I-o înmână. 

— Am să cobor acum. Crezi că ai să poţi merge până la 
jumătatea scării, apoi să-ţi dai drumul în spatele ei, fără să fii 


văzut? 

Tommy dădu din cap. 

— Acolo, în umbra palierului, e un dulap mare. Ascunde-te 
după el. Ţine capătul acestei sfori. Când am să le dau celorlalți 
drumul să iasă... Tragi! 

Înainte să poată să o mai întrebe ceva, fata zburase uşor pe 
scări şi o văzu în mijlocul grupului, strigând tare: 

— Mon Dieu! Mon Dieu! Qu'est-ce qu'il y a? 

Neamţul se întoarse spre ea cu o înjurătură. 

— Cară-te de aici! Du-te în camera ta. 

Cu multă grijă, Tommy îşi făcu vânt şi ateriză în spatele 
scării. Cât timp ei nu se întorceau... Totul era bine. Se ghemui 
după dulap. Ceilalţi mai erau încă între el şi scări. 

— Ah! Annette păru să se împiedice de ceva. Se opri. Mon 
Dieu, voilà la clé! 

Neamţul i-o smulse. Descuie uşa. Conrad ieşi împleticindu-se 
şi înjurând. 

— Unde e? L-aţi prins? 

— N-am văzut pe nimeni, spuse neamţul tăios. Chipul îi păli. 
Ce vrei să spui? 

Conrad trase o altă înjurătură. 

— A fugit. 

— Imposibil. Ar fi trebuit să treacă pe lângă noi. 

În acel moment, cu un zâmbet satisfăcut, Tommy trase de 
sfoară. Un zgomot de cioburi se auzi dinspre mansarda de 
deasupra. Cât ai clipi, bărbaţii începură să se împingă unul pe 
altul spre scara şubredă şi dispărură în întunericul de sus. 

Iute ca fulgerul, Tommy ieşi din ascunzătoare şi alergă pe 
scări în jos, trăgând fata după el. În hol nu era nimeni. Începu 
să tragă neîndemânatic de zăvor şi de lanţ. În cele din urmă 
reuşiră şi uşa se deschise. Annette dispăruse. 

Tommy rămase încremenit. Urcase din nou scările? 
Înnebunise? Fierbea de nerăbdare, dar rămase pe poziţie. Nu 
putea pleca fără ea. 

Brusc, se auzi un strigăt, vocea neamţului, apoi glasul lui 
Annette, limpede şi ascuţit. 

— Ma foi, a scăpat! Şi încă repede! Cine ar fi crezut? 


Tommy încă stătea țintuit. Să fi fost un îndemn să plece? Era 
înclinat să creadă că era. 

Şi apoi, cu şi mai mare putere, cuvintele ajunseră până la el: 

— Asta-i o casă blestemată. Vreau să mă întorc la 
Marguerite. La Marguerite. La Marguerite! 

Tommy fugi din nou către scări. Era clar că ea vroia ca el să 
plece şi s-o lase acolo. Dar de ce? Trebuia cu orice preţ să 
încerce să o ia cu el. Atunci, inima îi tresări. Conrad cobora în 
fugă scările, scoțând un urlet sălbatic la vederea lui. Ceilalţi îl 
urmau. 

Tommy îl întâmpină cu un pumn. Acesta nimeri drept în 
falca celuilalt, care căzu ca un lemn. Al doilea bărbat se 
împiedică de corpul lui şi căzu. Dinspre capul scărilor se abătu 
un fulger şi glontul trecu pe lângă urechea lui Tommy. 
Înţelese că ar fi fost mult mai bine pentru pielea lui să plece 
din casă cât mai repede. În ceea ce o privea pe Annette, nu 
putea face nimic. Măcar se răzbunase pe Conrad, ceea ce nu 
era puţin lucru. Lovitura fusese grozavă. 

Alergă spre uşă, trântind-o în urma sa. Piaţeta era pustie. În 
faţa casei era o dubă de brutar. Era clar că urmau să-l scoată 
din Londra în duba aia şi cadavrul i-ar fi fost găsit la multe 
mile depărtare de casa din Soho. Şoferul sări pe trotuar şi 
încercă să-i bareze drumul. Pumnul lui Tommy lovi din nou şi 
şoferul se prăbuşi ca trăsnit. 

Tommy îşi luă picioarele la spinare şi o rupse la fugă... Însă 
prea târziu. Uşa casei se deschise şi un nor de gloanţe se abătu 
asupra lui. Din fericire, niciunul nu-l nimeri. Dădu colțul 
piaţetei. 

„Un lucru e sigur, îşi spuse, nu pot continua să tragă. Asta ar 
atrage poliţia pe urmele lor. Mă mir că au îndrăznit s-o facă şi 
acum.” 

Auzi paşii urmăritorilor în spatele lui şi îşi mări viteza. 
Odată scăpat de aceste străduțe, ar fi fost în siguranţă. Trebuia 
să fie pe undeva un poliţist... Nu că vroia neapărat să-i ceară 
ajutorul, ci pentru cazul în care n-ar fi avut încotro. Să apeleze 
la poliţist ar fi presupus să dea explicaţii şi lămuriri 
suplimentare. În momentul următor avu toate motivele să-şi 


binecuvânteze norocul. Se împiedică de un individ ce mergea 
cu capul plecat şi care, tresărind şi scoțând un țipăt de spaimă, 
o luă la goană în josul străzii. Tommy se trase repede în 
umbra unui portal. Într-o clipă avu plăcerea să-şi vadă 
urmăritorii, dintre care unul era neamţul, repezindu-se pe 
urmele necunoscutului. Diversiunea reuşise! 

Tommy se aşeză pe treptele casei şi îşi permise o pauză 
pentru a-şi trage sufletul. Apoi o apucă încetişor în direcţia 
opusă. Aruncă o privire spre ceas. Era trecut de cinci 
jumătate. Începea să se lumineze tot mai mult. La colţul 
următor trecu pe lângă un poliţist care îi aruncă o uitătură 
bănuitoare. Tommy se simţi uşor ofensat. Apoi, trecându-şi 
mâna peste faţă, începu să râdă. Nu se răsese, nici nu se 
spălase de trei zile! Ce grozav trebuia să arate! 

Se îndreptă fără să mai zăbovească spre clădirea care 
adăpostea Baia Turcească, despre care ştia că este continuu 
deschisă. Când apăru din nou în lumina puternică a zilei, se 
simţi proaspăt şi gata să-şi făurească planuri. 

În primul rând, trebuia să mănânce zdravăn. Nu mai 
mâncase nimic de ieri de la prânz. Intră într-un magazin A. B. 
C. Şi comandă ouă cu şuncă şi cafea. În timp ce mânca, citea 
ziarul de dimineaţă pe care îl proptise în faţa sa. Deodată 
încremeni. Era un articol mare despre Kramenin, care era 
descris ca „omul din umbră al bolşevismului” din Rusia, şi 
care tocmai sosise la Londra... ca un fel de trimis neoficial. 
Cariera lui era vag relatată, însă se afirma cu tărie că el, şi nu 
liderii deja cunoscuţi, fusese autorul revoluţiei ruse. 

În mijlocul paginii se afla portretul său. 

„Aşadar, iată cine e Nr. 1,” spuse Tommy cu gura plină de 
ouă cu şuncă. „N-am nici o îndoială în privinţa asta, trebuie să 
mă grăbesc”. 

Îşi plăti micul dejun şi porni spre Whitehall. Acolo îşi dădu 
numele şi preciză că mesajul era urgent. Câteva minute mai 
târziu de afla în prezenţa bărbatului care aici nu trecea sub 
numele de „domnul Carter”. Chipul lui era încruntat. 

— Ascultă, n-ai nici un drept să vii şi să întrebi de mine în 
felul acesta. Credeam că lucrul ăsta s-a înţeles clar. 


— Da, domnule. Însă m-am gândit că mai important e să nu 
pierdem timpul. 

Şi, repede şi succint, atât cât era posibil, povesti întâmplările 
prin care trecuse în ultimele câteva zile. 

Pe la mijloc, domnul Carter îl întrerupse, pentru a da câteva 
ordine cifrate prin telefon. Încruntarea îi dispăruse de pe faţă. 
Când Tommy termină, îl aprobă cu căldură. 

— Ai dreptate. Fiecare minut e preţios. Şi aşa mă tem să nu 
fie prea târziu pentru noi. Ei n-or să aştepte. Vor pleca 
imediat. Totuşi, s-ar putea să lase ceva în urmă, care să 
constituie un indiciu. Spui că l-ai recunoscut pe Kramenin ca 
fiind Nr. 1? Asta e important. Ne trebuie o probă serioasă 
împotriva lui ca să putem preveni prea uşoara cădere a 
guvernului. Ce e cu ceilalți? Ai văzut două chipuri care îţi 
erau cunoscute? Crezi că unul era laburist? Uită-te atunci la 
pozele astea şi vezi dacă poţi să-l identifici. 

După o clipă, Tommy ridică una. Domnul Carter afişă o 
oarecare surpriză. 

— Ah, Westway! N-aş fi crezut. Poza ca moderat. Cât despre 
celălalt, cred că pot spune precis cine e. Îi înmână lui Tommy 
o altă fotografie şi zâmbi în faţa exclamaţiei de uimire a 
acestuia. Deci, am dreptate. Cine e? Irlandez? E un 
proeminent membru unionist al Parlamentului. Totu-i praf în 
ochi, bine-nţeles. Îl suspectam... Însă nu aveam nici o dovadă. 
Da, ai făcut foarte bine, tinere. Spui că 29 e data. Ne rămâne 
timp puţin... Foarte puţin... 

— Dar... Tommy ezită. 

Domnul Carter îi citi gândurile. 

— Cred că putem să ne luptăm cu ameninţarea cu greva 
generală. E o încercare... Însă avem şanse mari. Dar dacă 
afurisitul ăla de tratat iese la suprafaţă... Ne-am dus! Anglia 
va fi cuprinsă de anarhie. Ah, ce-i asta? Maşina? Vino, 
Beresford, să aruncăm o privire în casa aia, a dumitale. 

Doi poliţişti erau la datorie în faţa casei din Soho. Un 
inspector îi dădu raportul domnului Carter cu glas coborât. 

— Păsările şi-au luat zborul... După cum ne aşteptam. Să 
intrăm. 


Umblând prin casa pustie, Tommy avea impresia că visează. 
Totul era exact cum fusese. Camera — temniţă cu tablourile 
atârnând strâmb, urciorul spart la mansardă, camera de 
întrunire cu masa ei lungă. Dar nici o urmă de hârtii. Ori 
fuseseră distruse, ori luate de acolo. Şi nu era nici un semn de 
la Annette. 

— Mă uimeşte ce mi-ai spus despre fată, zise domnul Carter. 
Crezi că s-a întors în mod voit? 

— Aşa se pare, domnule. A fugit pe scări în sus, în timp ce 
încercam să deschid uşa. 

— Hm, atunci înseamnă că face parte din bandă; dar, femeie 
fiind, n-a răbdat-o inima să vadă cum un tânăr prezentabil ca 
dumneata e ucis. Însă e clar că e de-a lor, altfel nu s-ar fi 
întors. 

— Nu cred că e cu adevărat de-a lor, domnule. Părea... Atât 
de deosebită... 

— Presupun că arăta bine, nu? Spuse domnul Carter cu un 
zâmbet care îl făcu pe Tommy să roşească până la rădăcina 
părului. Recunoscu, destul de ruşinat, că Annette era 
frumoasă. 

— Apropo, întrebă domnul Carter, nu te-ai arătat încă 
domnişoarei Tuppence. M-a bombardat cu scrisori cu privire 
la dumneata. 

— Tuppence? Mi-era teamă că o să facă puţină gălăgie. S-a 
dus la poliţie? 

Domnul Carter scutură din cap. 

— Atunci, mă întreb cum de m-au dibuit. 

Domnul Carter îl privi întrebător şi Tommy îi explică. 
Celălalt dădu gânditor din cap. 

— Adevărat, e cam ciudat. Afară doar dacă n-ai menţionat, 
din întâmplare, numele de Ritz. 

— Se prea poate, domnule. Totuşi, trebuie să fi aflat dintr-o 
dată ceva despre mine. 

— Ei bine, nu mai avem nimic de făcut aici, spuse domnul 
Carter, privind în jur. Ce-ai zice să luăm masa împreună? 

— Vă mulţumesc mult, domnule, dar cred că ar fi mai bine 
să mă întorc la hotel, s-o liniştesc pe Tuppence. 


— Desigur. Transmite-i salutări din partea mea şi spune-i să 
nu creadă, data viitoare, că poţi fii atât de uşor omorât. 

Tommy făcu cu ochiul. 

— Am o grămadă de vieţi, domnule. 

— Aşa cred şi eu, răspunse sec domnul Carter. Ei bine, la 
revedere. Ţine minte, acum eşti un om marcat, aşa că ai grijă 
de dumneata. 

— Vă mulţumesc, domnule. 

Tommy opri un taxi, urcă şi dădu adresa hotelului Ritz, apoi 
se abandonă plăcerii anticipate a întâlnirii sale surpriză cu 
Tuppence. 

— Mă întreb ce a făcut până acum, Mai mult ca sigur, a 
păzit-o pe „Rita”. Apropo, cred că la ea s-a gândit Annette 
când a spus Marguerite. Nu mi-am dat seama atunci. Gândul îl 
chinui o vreme, căci părea să dovedească faptul că doamna 
Vandemeyer şi Annette erau în relaţii strânse. 

Taxiul trase în faţă la Ritz. Tommy se năpusti înăuntru, dar 
entuziasmul îi fu brusc frânat. I se spuse că domnişoara 
Cowley plecase de un sfert de oră. 

Capitolul XVIII. Telegrama. 

Dezumflat pe moment, Tommy intră în restaurant şi 
comandă un prânz copios. Cele patru zile de înfometare îl 
făcură să preţuiască din nou o masă bună. 

Tocmai era pe punctul dea duce la gură o bucăţică delicioasă 
de Sole ă la Jeanette, când îl văzu intrând pe Julius. Tommy 
flutură vesel mâna, reuşind să atragă atenţia celuilalt. La 
vederea lui Tommy, ochii lui Julius părură să iasă din orbite. 
Străbătu sala şi-i scutură mâna cu o putere cam exagerată, 
după cum gândi Tommy. 

— Sfinte Doamne! Exclamă. Eşti chiar tu? 

— Bine-nţeles. De ce n-aş fi? 

— De ce n-ai fi? Zău, omule, nu ştii că ai fost dat ca mort? În 
câteva zile aveam să ţinem un recviem în memoria ta. 

— Cine credea că am murit? 

— Tuppence. 

— Bănuiesc că şi-a amintit proverbul despre muribundul cel 
tânăr. Trebuie că am în mine ceva din păcatul, originar din 


moment ce am supravieţuit. Apropo, unde e Tuppence? 

— Nu-i aici? 

— Nu, tipul de la recepţie mi-a spus că tocmai a plecat. 

— La cumpărături, cred. Am lăsat-o aici, din maşină, acum o 
oră. Dar, ia spune, nu poţi să te lepezi de calmul tău englezesc 
şi să-i dai drumul? Ce Dumnezeu, ai făcut tot timpul ăsta? 

— Dacă iei masa aici, comandă acum. O să dureze cam mult 
povestea asta. 

Julius îşi trase un scaun de cealaltă parte a mesei, chemă un 
chelner şi-i dictă dorinţele. Apoi se întoarse spre Tommy. 

— La atac! Cred că ai avut ceva aventuri. 

— Una sau două, răspunse Tommy cu modestie, şi îşi începu 
epopeea. Julius ascultă încremenit. Jumătate din ceea ce 
comandase rămăsese pe masă. La sfârşit, oftă adânc. 

— Bravo! Le zici ca la carte! 

— Şi acum, de pe frontul de acasă, spuse Tommy, întinzând 
mâna după o piersică. 

— Păăi, tărăgănă Julius, nu pretind că am avut şi noi 
aceleaşi aventuri. 

Şi, la rândul lui, îşi asumă rolul de povestitor. Începând cu 
incursiunea lipsită de succes de la Bournemouth, trecu la 
întoarcerea la Londra, la cumpărarea maşinii, descrise 
neliniştea crescândă a lui Tuppence, vizita la sir James şi 
senzaţionalele întâmplări ale nopţii trecute. 

— Dar cine a omorât-o? Întrebă Tommy. N-am prea înţeles. 

— Doctorul a spus că a făcut-o cu mâna ei, răspunse sec 
Julius. 

— Dar sir James ce crede? 

— Fiind un reprezentant al legii, e asemeni unui om-scoică, 
replică Julius. Aş spune că-şi „rezervă dreptul la opinii”. 
Continuă cu evenimentele din dimineaţa aceea. 

— Amnezie, ai? Rosti Tommy cu interes. Pe Jupiter, aşa se 
explică de ce se uitau la mine atât de ciudat când am abordat 
problema să-i pun întrebări fetei. Ce scăpare din partea mea! 
Dar nu era un lucru dintre acelea pe care le poţi ghici. 

— Nu ţi-au dat nici un indiciu privitor la unde ar putea fi 
Jane? 


Tommy scutură din cap cu regret. 

— Nici o vorbă. După cum vezi, sunt cam tâmpit. Trebuia să 
scot mai multe de la ei. 

— După toate câte s-au întâmplat, cred că eşti norocos că te 
afli aici. Cacialmaua a fost nemaipomenită. Cum ţi-a venit în 
minte chiar la ţanc, nu pot să pricep. M-ai făcut paf! 

— Eram într-aşa o găleată, încât trebuia să găsesc ceva, 
răspunse Tommy, simplu. 

Urmă o tăcere, apoi Tommy reveni la moartea doamnei 
Vandemeyer. 

— Nu e nici o îndoială că era chloral? 

— Cred că nu. Cel puţin aşa s-a spus, că e un infarct cauzat 
de o supradoză, sau ceva ca o plesnitură. E în regulă. Nu 
vreau să fiu deranjat cu vreo anchetă. Însă eu cred că 
Tuppence şi cu mine şi chiar snobul de sir James aveam 
aceeaşi idee. 

— Domnul Brown? 

— Lucru cert. 

Tommy dădu din cap. 

— În tot cazul, spuse el gânditor, domnul Brown nu avea 
aripi. Nu văd cum a intrat şi a ieşit. 

— Ce părere ai de hipnoză la distanţă? Vreo influenţă 
magnetică ce a împins-o în mod irezistibil la sinucidere? 

Tommy îl privi cu respect. 

— Bine, Julius. Chiar foarte bine. Mai ales frazeologia. 
Numai că mă lasă rece. Eu tânjesc după un domn Brown în 
carne şi oase. Eu cred că tinerii detectivi dotați trebuie să 
pună osul la treabă, să studieze intrările şi ieşirile şi să-şi 
stoarcă creierii până când dezleagă misterul. Să dăm o raită la 
locul crimei. Aş vrea s-o putem lua şi pe Tuppence. Ritz-ul va 
avea plăcerea unei întâlniri fericite. 

De la recepţie li se răspunse că Tuppence încă nu se 
întorsese. 

— Oricum, spuse Julius, mă duc să arunc o privire sus. S-ar 
putea să fie în camera mea de zi. Dispăru. 

Brusc, un băiat de o şchioapă rosti în dreptul cotului lui 
Tommy: 


— Tânăra doamnă... Cred că a plecat cu trenul, domnule, 
şopti el şovăielnic. 

— Ce? Tommy se răsuci către el. 

— Taxiul, domnule. Am auzit-o spunându-i şoferului Charing 
Cross, şi să meargă repede. 

Tommy îl privi lung, cu ochii măriţi de uimire. Stimulat, 
băieţelul continuă: 

— Aşa m-am gândit, din moment ce a cerut un mers al 
trenurilor şi un ghid. 

Tommy îl întrerupse. 

— Când ţi-a cerut mersul trenurilor şi ghidul? 

— Când i-am dat telegrama, domnule. 

— Telegrama? 

— Da, domnule. 

— Când a fost asta? 

— Cam pe la doişpe” jumate, domnule. 

— Spune-mi exact cum s-a întâmplat. 

Băieţelul inspiră adânc. 

— Am dus telegrama la Nr. 891. Doamna era acolo. A 
deschis-o şi a scos un strigăt, apoi mi-a spus bucuroasă cam 
aşa: „Adu-mi un ghid şi un mers al trenurilor, dar iute, 
Henry.” Nu mă cheamă Henry, dar... 

— Lasă numele, spuse nerăbdător Tommy. Continuă. 

— Da, domnule. I le-am adus şi mi-a spus să aştept şi se uita 
la ceva. După aia a privit la ceas şi „Fuga”, a zis. „Spune-le să- 
mi aducă un taxi” şi a început să-şi aranjeze pălăria în faţa 
oglinzii, şi a fost jos în două secunde, aproape tot atât de 
repede ca mine, şi o văzui cum fuge pe scări şi se urcă în taxi 
şi auzii că spune ce v-am spus. 

Băiatul se opri şi îşi trase răsuflarea. Tommy continua să-l 
privească. În acel moment, apăru şi Julius. Ţinea în mână o 
scrisoare deschisă. 

— Auzi, Hersheimmer, Tommy se întoarse spre el, Tuppence 
a plecat să vâneze pe cont propriu. 

— Aiurea! 

— Ba a plecat. A luat un taxi până la Charing Cross, 
grăbindu-se ca dracu după ce a primit o telegramă. Ochii îi 


căzură pe scrisoarea din mâna lui Julius. Oh, ţi-a lăsat un 
bilet. E perfect. Unde s-a dus? 

Aproape fără să-şi dea seama întinse mâna după scrisoare, 
dar Julius o împături şi o băgă în buzunar. Părea extrem de 
stânjenit. 

— N-are nici o legătură cu asta. E despre ceva... Ceva ce am 
rugat-o să-mi aducă la cunoştinţă. 

— Oh! Tommy era uimit şi părea că aşteaptă ceva mai mult. 

— Ascultă, rosti brusc Julius, ar fi mai bine să-ţi spun. I-am 
cerut azi-dimineaţă domnişoarei Tuppence să se mărite cu 
mine. 

— Oh! Rosti Tommy, mecanic. Era năucit. Cuvintele lui 
Julius îl luaseră pe nepregătite. Mintea i se blocase pe 
moment. 

— Aş vrea să-ţi spun că, înainte de a-i sugera ceva în acest 
sens domnişoarei Tuppence, i-am mărturisit că nu vreau să mă 
bag în nici un fel între ea şi tine... 

Tommy îşi reveni. 

— E în regulă, spuse repede. Tuppence şi cu mine suntem 
prieteni de ani de zile. Nimic mai mult. Îşi aprinse ţigara cu o 
mână care îi tremura puţin. E chiar foarte bine. Tuppence 
mereu spunea că ea caută... 

Se opri brusc, roşu la faţă, însă Julius nu părea deranjat 
deloc. 

— Oh, dolarii vor fi cei care vor aranja chestiunea. 
Domnişoara Tuppence m-a pus în temă cu asta. Nu e câtuşi de 
puţin o impostoare. Ar trebui s-o ducem perfect împreună. 

Tommy îl privi curios, ca şi cum ar fi vrut să spună ceva, 
apoi se răzgândi şi nu rosti nimic. Ei bine, de ce nu? Nu se 
lamentase ea că nu cunoştea nici un bărbat bogat? Nu-şi 
expusese limpede opţiunea de a se mărita pentru bani, dacă i 
se oferea ocazia? Întâlnirea cu tânărul american îi oferise 
ocazia... Şi era puţin probabil să-i dea cu piciorul. Era moartă 
după bani, întotdeauna o spusese. De ce s-o condamne că 
rămânea credincioasă principiilor sale? 

Cu toate acestea, Tommy o condamna. Era plin de un 
pasionat şi cu totul ilogic resentiment. Era bine să se spună 


lucrurilor pe nume... Însă o fată adevărată nu s-ar fi măritat 
niciodată pentru bani. Tuppence avea un îngrozitor sânge rece 
şi era plină de ea, şi ar fi fost încântat să n-o mai vadă în viaţa 
lui! Ce lume coruptă! 

Glasul lui Julius îl smulse din gânduri. 

— Da, ar trebui s-o ducem bine împreună. Am auzit că 
întotdeauna fetele te refuză prima dată... E ca o convenţie. 

Tommy îl apucă de braţ. 

— Te refuză? Ai spus refuză? 

— Clar. Nu ţi-am spus? Mi-a trântit un „nu”, fără nici un fel 
de motiv. Eternul feminin, cum i se zice, sau, cel puţin aşa am 
auzit. Dar o să-şi revină ea repede. E drept că şi eu am cam 
zorit-o... 

Însă Tommy îl întrerupse brusc. 

— Ce spune în biletul ăla? Întrebă el poruncitor. 

Julius se văzu obligat să i-l înmâneze. 

— Nu conţine nici cel mai mic indiciu despre unde s-a dus, îl 
asigură el din nou pe Tommy. Dar poţi să te convingi şi singur 
dacă nu mă crezi. 

Biletul, cu scrisul şcolăresc al lui Tuppence, suna aşa: „Dragă 
Julius, întotdeauna e mai bine ca lucrurile să fie clare. Nici 
prin cap nu-mi trece să mă gândesc la măritiş până nu-l găsim 
pe Tommy. S-o lăsăm pentru atunci. 

A ta afectuoasă, Tuppence” 

Tommy i-o dădu înapoi, cu ochii lucioşi. Sentimentele sale 
cunoscură o totală schimbare. Acum o considera pe Tuppence 
un suflet deosebit de nobil şi dezinteresat. Nu-l refuzase ea pe 
Julius fără să ezite? E drept că biletul conţinea semne de 
slăbiciune, dar asta se putea scuza. După cum scrisese, se 
putea înţelege că vroise să-i forțeze mâna lui Julius să depună 
mai multe eforturi pentru a-l găsi pe el, Tommy, însă el nu 
credea că, după aceea, răspunsul ar fi fost afirmativ. Draga de 
Tuppence, nici o fată din lume nu se putea compara cu ea! 
Când o s-o vadă... Se smulse brusc din gânduri. 

— După cum spuneai, rosti el, adunându-se, nu-i nici un 
indiciu unde s-a dus. Hei, Henry! 

Băiatul apăru, smerit. Tommy îi dădu cinci şilingi. 


— Încă ceva. Îţi aduci aminte ce a făcut doamna cu 
telegrama? Henry icni şi spuse: 

— A făcut-o ghem şi a aruncat-o în cămin şi-a chiuit de 
bucurie, domnule, cam aşa: „iuhuu!” 

— Foarte plastic, Henry, spuse Tommy. Îţi meriti cei cinci 
şilingi. Vino, Julius. Trebuie să găsim telegrama. 

Urcară în grabă treptele. Tuppence îşi uitase cheia în uşă. 
Camera era aşa cum o lăsase. În cămin era un ghemotoc alb cu 
portocaliu. Tommy îl culese şi netezi telegrama. 

„Vino imediat, Moat House, Ebury, Yorkshire, evenimente 
mari - TOMMY”. 

Se uitară unul la altul stupefiaţi. Julius vorbi primul: 

— N-ai trimis-o tu? 

— Sigur că nu. Ce vrea să însemne? 

— Cred că vrea să însemne ce-i mai rău, rosti liniştit Julius. 
Au înhăţat-o. 

— Ce? 

— Lucru cert. Au semnat cu numele tău şi ea a căzut în cursă 
ca o oaie. 

— Doamne sfinte! Ce facem? 

— Ne grăbim şi plecăm după ea! Imediat. Nu e timp de 
pierdut. E un noroc chior că n-a luat cu ea telegrama, altfel 
poate că nu i-am fi dat niciodată de urmă. Dar trebuie să ne 
grăbim. Unde-i ghidul ăla? 

Vitalitatea lui Julius era contagioasă. Dacă ar fi fost lăsat în 
voia lui, cu siguranţă Tommy s-ar fi aşezat şi ar fi început să 
se gândească, cel puţin jumătate de oră, ce plan de acţiune să 
adopte. Dar cu Julius Hersheimmer alături, era imposibil să 
nu intri în priză. 

După ce mai blestemă pe înfundate, Julius îi înmână lui 
Tommy ghidul, considerând că el era mai la curent cu 
misterele lui. Tommy îl abandonă în favoarea mersului 
trenurilor. 

— Uite, am găsit. Ebury, Yorks. De la King's Cross. Sau St. 
Paneras. (Băiatul trebuie să fi greşit. Nu era Charing Cross, ci 
King's Cross). 12:50, ăsta e trenul cu care a plecat. 2:10, ăsta 
s-a dus. Următorul e la 3:20. Un tren al dracului de lent. 


— Ce zici de maşină? 

Tommy scutură din cap. 

— Trimite-o dacă vrei, dar noi e mai bine să mergem cu 
trenul. Important e să ne păstrăm calmul. 

Julius bombăni. 

— Asta aşa e. Însă îmi ies din minţi când mă gândesc că 
sărmana copilă e în pericol! 

Tommy dădu din cap într-un mod nedefinit. Se gândea. După 
câteva minute rosti: 

— Spune, Julius, ce vor de la ea? 

— Habar n-am la ce te referi. 

— Vroiam să spun că nu cred că urmăresc să-i facă vreun 
rău, explică Tommy. Ea e ostatică, doar atât. N-o paşte nici un 
pericol imediat, pentru că, în cazul în care noi am descoperi 
ceva, le-ar fi al dracului de folos. Atât timp cât e în puterea 
lor, suntem legaţi la mâini, înţelegi? 

— Clar, spuse Julius, gânditor. Aşa e. 

— În afară de asta, adăugă Tommy, eu am mare încredere în 
Tuppence. 

Călătoria fu obositoare, cu numeroase halte şi bariere. 
Trebuiră să schimbe de două ori, o dată la Doncaster, a doua 
oară, într-un loc unde trenul făcea cruce cu altul. Ebury era o 
gară pustie, cu un impiegat solitar, căruia Tommy i se adresă. 

— Îmi poţi spune care e drumul spre Moat House? 

— Moat House? E la o bucată bună de aici. Casa aia de lângă 
mare, pricepi? 

Tommy confirmă. După ce ascultară îndrumarea amănunţită 
dar încurcată a impiegatului, se pregătiră să părăsească gara. 
Începuse să plouă, şi, ridicându-şi gulerele pardesielor, o 
porniră prin noroiul drumului. Brusc, Tommy se opri. 

— Aşteaptă o clipă. Se întoarse în fugă la gară şi-l abordă din 
nou pe impiegat. 

— Ascultă, ai văzut o doamnă tânără, care a ajuns mai 
devreme, cu trenul care pleacă din Londra la 12:50? Probabil 
şi ea te-a întrebat care e drumul spre Moat House. 

O descrise pe Tuppence cât de bine se pricepu, însă 
impiegatul scutură din cap. Cu trenul respectiv sosiseră mai 


mulţi oameni şi n-ar fi putut reţine în mod deosebit pe cineva. 
Însă era foarte sigur că nimeni nu se interesase de drumul spre 
Moat House. 

Tommy i se alătură din nou lui Julius şi-i explică de ce se 
întorsese la gară. Se simţea extrem de deprimat, parcă i se 
pusese o greutate pe inimă. Simţea că acţiunea nu avea sorţi 
de izbândă. Duşmanii lor beneficiau de un avans de trei ore. 
Pentru domnul Brown, trei ore erau ceva! El nu putea să 
ignore faptul că telegrama fusese descoperită. 

Drumul părea că nu se mai termină. La un moment dat o 
cotiră greşit şi merseră aproape o jumătate de milă în altă 
direcţie. Trecuse de şapte când un băieţandru le spuse că Moat 
House era chiar după colţ. 

O poartă ruginită de fier scârţâia sinistru din balamale! Un 
drum aşternut cu un strat gros de frunze. Locul avea ceva ce-i 
făcu pe cei doi să se înfioare. Frunzele le înăbuşeau paşii, în 
timp ce înaintau pe drumul pustiu. Ziua era aproape pe 
sfârşite. Parcă mergeau în lumea stafiilor. Crengile trosneau şi 
se ciocneau între ele într-o notă lugubră. Din când în când 
câte o frunză umedă aluneca în zbor, făcându-i să tresară la 
atingerea ei rece. 

O cotitură a drumului îi aduse în faţa casei. Şi aceasta părea 
pustie. Obloanele erau trase, iar treptele ce duceau la uşa de 
la intrare, acoperite cu muşchi. Să fi fost, într-adevăr, momită 
Tuppence în acest loc dezolant? Era foarte puţin probabil ca 
pe aici să fi călcat cineva de luni de zile. 

Julius smuci mânerul ruginit al clopoţelului. Ecoul 
dezacordat înfioră pustietatea casei. Sunară iar şi iar... Dar 
nici un semn de viaţă, înconjurară casa. Doar linişte şi ferestre 
oblonite. Trebuiră să accepte ceea ce vedeau cu ochii lor. 
Locul era pustiu. 

— Nu-i nimic de făcut, spuse Julius. 

Îşi îndreptară paşii înapoi, spre poartă. 

— Trebuie să fie vreun sat pe aproape, continuă tânărul 
american. Ar fi mai bine să întrebăm acolo. Ar putea să 
cunoască locul şi să ne spună dacă a fost cineva pe aici în 
ultimul timp. 


— Da, nu-i o idee rea. 

Urmând drumul, ajunseră curând într-un cătun. La marginea 
lui, întâlniră un muncitor ce îşi căra geanta cu scule. Tommy 
îl opri cu o întrebare. 

— Moat House? E pustie. Aşa e de ani de zile. Dacă doriţi 
cheia, o are doamna Sweeny... Lângă oficiul poştal. 

Tommy îi mulțumi. Găsiră repede oficiul poştal, care era şi 
magazin cu de toate, şi bătură la casa de lângă el. Le deschise 
o femeie îngrijită, zdravănă, care le înmână pe dată cheia de 
la Moat House. 

— Mă îndoiesc că e genul de loc care să vi se potrivească, 
domnule. E într-o stare îngrozitoare de ruină. Tavanele cad şi 
tot aşa. Ar trebui băgaţi o grămadă de bani în ea. 

— Mulţumesc, spuse Tommy, vesel. O fi o ruină, însă casele 
sunt scumpe în ziua de azi. 

— Asta aşa e, îl aprobă cu însufleţire femeia. Fiica şi ginerele 
meu caută de nu ştiu când o casă. Toate astea sunt din vina 
războiului. Totul e groaznic de schimbat. Dar, scuzaţi-mă, 
domnule, cred că e prea întuneric ca să vedeţi casa ca lumea. 
N-ar fi mai bine să aşteptaţi până dimineaţă? 

— Aveţi dreptate. Oricum, o să aruncăm în seara asta o 
privire pe acolo. Am fi ajuns mai devreme, dacă nu rătăceam 
drumul. Există vreun loc drăguţ, pe aici unde se poate petrece 
o noapte? 

Doamna Sweeny păru încurcată. 

— Ar fi „Yorkshire Arms”, dar nu e un loc prea potrivit 
pentru nişte domni ca dumneavoastră. 

— Oh, o să fie perfect. Mulţumim. Apropo, n-a venit azi o 
doamnă tânără să întrebe de cheie? 

Femeia scutură din cap. 

— Nimeni nu s-a interesat demult de casa aia. 

— Mulţumesc foarte mult. 

Îşi îndreptară din nou paşii spre Moat House. În timp ce uşa 
se deschidea din balamale cu un scârţâit de protest, Julius 
aprinse un chibrit şi examina podeaua cu atenţie. Apoi scutură 
din cap. 

— Aş jura că n-a trecut nimeni pe aici. Uite ce praf. Şi e gros. 


Nici o urmă de paşi. 

Umblară de colo-colo prin casa pustie. Pretutindeni aceeaşi 
poveste. Praful domnea în lege, aparent nederanjat. 

— Asta mă zăpăceşte, spuse Julius. Nu cred că Tuppence a 
pus vreodată piciorul aici, în casa asta. 

— Trebuie să-l fi pus. 

Julius scutură din cap fără să răspundă. 

— O să venim din nou mâine dimineaţă, spuse Tommy. La 
lumina zilei poate vedem mai multe. 

Dimineaţa reluară cercetările şi fură constrânşi să tragă 
concluzia că de mult timp nu trecuse nimeni pe acolo. Dacă 
descoperiri făcute din întâmplare de Tommy. În timp ce se 
îndreptau către poartă, acesta scoase brusc un țipăt şi, 
oprindu-se, se aplecă şi culese ceva dintre frunze, pe care i-l 
înmână lui Julius. Era o mică broşă de aur. 

— E a lui Tuppence! 

— Eşti sigur? 

— Absolut. Am văzut-o deseori purtând-o. 

Julius inspiră adânc. 

— Asta clarifică lucrurile. În tot cazul, Tuppence a venit aici. 
O să ne stabilim cartierul general la cârciuma din sat şi o să 
facem tărăboi până dăm de ea. Cineva trebuie s-o fi văzut. 

Bătălia începu. Tommy şi Julius lucrau când separat, când 
împreună, însă rezultatul rămânea acelaşi. Nimeni cu 
semnalmentele lui Tuppence nu fusese văzut prin vecinătate. 
Erau uimiţi... Dar nu descurajaţi. În cele din urmă îşi 
schimbară tactica. Cu siguranţă, Tuppence nu rămăsese mult 
în împrejurimile de la Moat House. Asta dovedea că fusese 
adusă şi luată cu maşina. Îşi reînoiră cercetările. Văzuse 
cineva vreo maşină staționând pe undeva, pe lângă Moat 
House, în ziua aceea? Alt eşec. 

Julius telegrafie la Londra să i se trimită maşina şi scotociră 
zilnic împrejurimile cu şi mai mult zel. O limuzină gri, în care 
îşi puseseră toate speranţele, fu urmărită până la Harrogate, 
însă se dovedi a fi proprietatea unei foarte respectabile 
văduve! 


Fiecare zi le punea în față o nouă problemă. Julius era ca un 
ogar în lesă. Urmărea cel mai mic indiciu. Fu urmărită fiecare 
maşină care trecuse prin sat în ziua fatidică. Îşi croi drum şi 
pătrunse pe domenii private, supunând pe proprietarii de 
maşini unor interogatorii minuţioase. Scuzele îi erau la fel ca 
şi metodele şi rareori reuşi să nu stârnească indignarea 
victimelor, dar, zilele se scurgeau una după alta şi nici vorbă 
să dea de urma lui Tuppence. Răpirea fusese atât de bine pusă 
la punct, încât părea că fata se evaporase. 

O nouă preocupare începu să frământe mintea lui Tommy. 

— Ştii de cât timp suntem aici? Întrebă într-o dimineaţă, în 
timp ce îşi luau micul dejun. De o săptămână. N-am avansat 
cu nimic în găsirea lui Tuppence, iar duminica viitoare e 29! 

— La dracu! Exclamă Julius. Aproape uitasem de 29. Nu m- 
am gândit decât la Tuppence. 

— Şi eu. Numai că n-am uitat de data de 29, dar asta poate 
să se ducă dracului, important e s-o găsim pe Tuppence. Însă 
astăzi e 23 şi a mai rămas puţin timp. Dacă e să-i dăm de 
urmă, trebuie s-o facem înainte de 29. După aceea, viaţa ei nu 
va mai avea nici o valoare. Jocul de-a ostaticii se va termina 
atunci. Am impresia că am făcut o mare greşeală în felul în 
care am acţionat. Am pierdut timpul şi n-am realizat nimic. 

— Ai dreptate. Am fost nişte tâmpiţi care am muşcat din 
momeală şi am mestecat-o mai mult decât şi-ar fi închipuit ei. 
Nu mă mai învârt prosteşte pe aici! 

— Ce vrei să spui? 

— Am de gând să fac ce trebuia de fapt acum o săptămână. 
Mă întorc la Londra şi predau cazul în mâinile poliţiei 
britanice. Am făcut pe copoii. Copoi! A fost o mostră de curată 
prostie! Asta e! M-am săturat. Direct la Scotland Yard! 

— Ai dreptate, rosti încet Tommy. Să dea Domnul s-o 
scoatem la capăt măcar aşa. 

— Mai bine mai târziu decât niciodată. Am fost ca doi ţânci 
care se joacă „de-a Baba-oarba”. Acum mă duc direct la 
Scotland Yard şi le cer să mă ia de mână şi să-mi arate pe ce 
drum să apuc. Părerea mea e că un profesionist are 
întotdeauna câştig de cauză în faţa unui amator. Vrei să vii cu 


mine? 

Tommy scutură din cap. 

— La ce bun? Ajunge unul. Eu am să mai rămân pe aici, să 
dau târcoale o vreme. Ceva trebuie să se întâmple. Nu poţi să 
ştii niciodată. 

— Sigur. Ei bine, pe curând. Mă întorc cât ai zice peşte, cu 
câţiva inspectori după mine. Am să le spun să-şi etaleze 
deşteptăciunea şi să facă tot ce pot. 

Însă următoarele evenimente nu se încadrară în planul 
elaborat de Julius. Spre sfârşitul zilei, Tommy primi o 
telegramă. 

„Te aştept Manchester Midland Hotel Veşti importante. 

— Julius.” 

La 7:30, în aceeaşi seară, Tommy cobora dintr-un personal. 
Julius îl aştepta pe peron. 

— M-am gândit că ai să vii cu trenul ăsta, dacă ai primit 
telegrama de la mine. 

Tommy îl apucă de braţ. 

— Ce e? Au găsit-o pe Tuppence? Julius scutură din cap. 

— Nu. Dar am găsit asta aşteptându-ne la Londra. Tocmai 
sosise, înmână telegrama celuilalt. În timp ce citea, Tommy 
făcu ochii mari. 

„Găsit Jane Finn. Veniţi Manchester Midland Hotel Imediat. 

— Peel Edgerton.” 

Julius luă telegrama înapoi şi o împături. 

— Ciudat, spuse el gânditor. Credeam că tipul s-a dat la 
fund! 

Capitolul XIX. Jane Finn. 

Trenul meu a ajuns acum o jumătate de oră, explică Julius în 
timp ce părăseau gara. Înainte de a pleca din Londra, mi-am 
făcut socoteala că ai să vii cu ăsta şi i-am telegrafiat lui sir 
James. Ne-a rezervat camere şi ne întâlnim cu el la cină, în jur 
de opt. 

— Ce te făcuse să crezi că nu-l mai interesa deloc cazul? 
Întrebă curios Tommy. 

— Ceea ce a spus, răspunse Julius sec. Pasărea asta bătrână e 
tot atât de mută ca o stridie! La fel ca majoritatea afurisiţilor 


din branşa lui, nu vroia să se pronunţe până nu era sigur că 
putea aduce o probă. 

— Mă întreb... 

Julius se întoarse spre el. 

— Ce te întrebi? 

— Dacă ăsta era adevăratul motiv. 

— Sigur. Pun pariu că da. 

Tommy scutură din cap, neconvins. 

Sir James sosi, punctual, la opt, şi Julius i-l prezentă pe 
Tommy. Sir James îi strânse mâna cu căldură. 

— Sunt încântat să te cunosc, domnule Beresford. Am auzit 
multe despre dumneata de la domnişoara Tuppence, zâmbi 
involuntar, aşa încât s-ar zice că te cunosc foarte bine. 

— Vă mulţumesc, domnule, spuse Tommy, vesel. 

— Îl examină repede pe avocat. Ca şi Tuppence, simţi 
magnetismul celuilalt. Îi reamintea de domnul Carter. Cei doi, 
atât de deosebiți ca aspect fizic, produceau aceeaşi impresie. 
Atât în spatele purtării obosite a unuia, cât şi al rezervei 
profesionale a celuilalt, stătea acelaşi tip de minte ascuţită ca 
o sabie. 

În acelaşi timp, Tommy fu obiectul unei atente observaţii din 
partea lui sir James. Când avocatul îşi coborî ochii, Tommy 
avu sentimentul că celălalt citise în el ca într-o carte deschisă. 
Nu putea să se întrebe decât care era concluzia finală, dar 
existau puţine şanse s-o afle. Sir James lua totul, însă dădea 
numai ce vroia el să dea. O dovadă a acestui fapt avu loc 
imediat. 

De îndată ce prezentările fură făcute, Julius se lansă într-un 
torent de întrebări. Cum reuşise sir James să dea de urma 
fetei? De ce nu le-a adus la cunoştinţă că se ocupa încă de 
caz? Şi aşa mai departe. 

Sir James îşi mângâie bărbia şi spuse: 

— Chiar aşa, chiar aşa. Fi, bine, fata a fost găsită. Şi ăsta e 
mare lucru, nu-i aşa? Ei, hai nu e lucru mare? 

— Sigur că e. Dar cum i-aţi dat de urmă tocmai 
dumneavoastră? Domnişoara Tuppence şi cu mine credeam că 
aţi renunţat. 


— Ah! Avocatul îi aruncă o privire scurtă, apoi îşi reluă 
mângâiatul bărbiei. Asta aţi crezut, nu-i, aşa? Chiar aţi crezut? 
Vai! 

— Deci, am greşit, insistă Julius. 

— Ei bine, nu ştiu dacă se poate spune chiar aşa. Cert e că a 
fost un noroc pentru toţi că am reuşit să o găsim pe 
domnişoară. 

— Dar unde e? Se repezi Julius, în timp ce mintea îi zbură la 
altceva. Credeam că e mai sigur s-o aduceţi aici. 

— Asta e cam greu, rosti cu gravitate sir James. 

— De ce? 

— Din cauză că tânăra a fost accidentată de o maşină şi a 
suferit uşoare contuzii la cap. A fost dusă la spital şi, după ce 
şi-a revenit, a spus că se numeşte Jane Finn. Când... Ah! Am 
auzit asta, am aranjat să fie mutată în casa unui doctor... Un 
prieten de-al meu, şi v-am telegrafiat. Fata şi-a pierdut din 
nou cunoştinţa şi încă nu şi-a recăpătat-o. 

— E grav rănită? 

— Oh, o contuzie şi câteva zgârieturi; din punct de vedere 
medical, rănile sunt absolut fără gravitate, ţinând cont de 
condiţiile în care s-au produs. Starea ei poate fi atribuită 
consecinţei şocului mintal provocat de recăpătarea memoriei. 

— Şi-a revenit? Strigă Julius, emoţionat. 

Sir James tamburină masa cu degetele, cumva pierzându-şi 
răbdarea. 

— Fără îndoială, domnule Hersheimmer, din moment ce a 
fost în stare să-şi dea adevăratul nume. Credeam că ai înţeles 
lucrul ăsta. 

— Şi s-a întâmplat ca chiar dumneavoastră să fiţi pe fază, 
spuse Tommy. Ca în basme. 

Însă sir James era greu de întors. 

— Coincidenţele sunt lucruri ciudate, răspunse el sec. 

Dar Tommy avea acum certitudinea a ceea ce înainte doar 
suspectase. Prezenţa lui sir James la Manchester nu era 
întâmplătoare. Departe de a fi abandonat cazul, după cum 
presupusese Julius, îşi folosise cu succes propriile metode şi 
scosese la lumină fata dispărută. Singurul lucru care îl 


nedumerea pe Tommy era de ce toată această discreţie? 
Ajunse la concluzia că faptul se datora deformaţiei 
profesionale. 

Julius vorbi: 

— Imediat după cină mă duc direct s-o văd pe Jane. 

— Mă tem că nu va fi posibil, spuse sir James. E foarte puţin 
probabil să i se permită să primească vizite la ora asta. Aş 
sugera să mergem mâine dimineaţă, cam pe la zece. 

Julius se înroşi. Exista ceva la sir James care întotdeauna îl 
stârnea să i se opună. Era conflictul dintre două personalităţi 
puternice. 

— Oricum, am să mă duc în seara asta acolo şi am să văd 
dacă nu pot să-i mituiesc să-şi încalce regulile prosteşti. 

— Sigur nu te va ajuta la nimic, domnule Hersheimmer. 

Cuvintele sunară ca o împuşcătură şi Tommy îşi ridică 
privirea tresărind. Julius era nervos şi agitat. Mâna cu care îşi 
duse paharul la gură tremură puţin, însă îl ţintui pe sir James 
cu ochi sfidători. O clipă, ostilitatea dintre cei doi păru să 
producă scântei, însă, în cele din urmă, Julius îşi cobori 
privirea, învins. 

— Deocamdată, dumneavoastră sunteţi şeful. 

— Mulţumesc, spuse celălalt. Atunci, rămâne pe mâine, la 
zece? Se întoarse cu multă nonşalanţă spre Tommy. Trebuie să 
recunosc domnule Beresford, că mă surprinde întrucâtva să te 
întâlnesc în seara asta aici. Ultima oară când am auzit despre 
dumneata, prietenii erau foarte neliniştiţi în ceea ce te privea. 
Nu mai ştiau nimic despre dumneata de câtăva vreme şi 
domnişoara Tuppence înclina să creadă că întâmpinai mari 
dificultăţi! 

— Aşa era, domnule! Tommy zâmbi aducerii aminte. În viaţa 
mea n-am fost într-un loc mai „etanş”. 

Ajutat de întrebările lui sir James, îşi descrise pe scurt 
aventurile. Când ajunse la sfârşit, avocatul îl privea cu un 
interes sporit. 

— Ai evadat spectaculos dintr-un loc atât de „etanş”, spuse 
el, grav. Te felicit. Ai dat dovadă de multă ingeniozitate şi te- 
ai descurcat bine. 


La această laudă, Tommy se înroşi. 

— N-aş fi putut scăpa dacă nu era fata, domnule. 

— Da. Sir James zâmbi uşor. A fost un noroc pentru 
dumneata că s-a întâmplat ca ea... ÄÄ... Să se îndrăgostească 
de dumneata. Tommy fu gata să protesteze, dar sir James 
continuă: Presupun că nu există nici o îndoială că face parte 
din bandă? 

— Mă tem că nu, domnule. Credeam că poate o ţin cu forţa 
acolo, însă felul în care a acţionat nu se potriveşte cu ideea 
mea. Vedeţi, s-a întors la ei, când putea să fugă. 

Sir James aprobă gânditor. 

— Ce a spus? Ceva despre dorinţa de a fi dusă la Marguerite? 

— Da, domnule. Presupun că se referea la doamna 
Vandemeyer. 

— Ea întotdeauna semna Rita Vandemeyer. Toţi prietenii îi 
spuneau Rita. Totuşi, cred că fata se obişnuise să-i rostească 
numele întreg. Şi, în momentul în care striga după ea doamna 
Vandemeyer era fie moartă, fie în agonie! Curios! Sunt câteva 
elemente care mă şochează prin cât sunt de obscure... Brusca 
ei schimbare de comportament faţă de dumneata, de exemplu. 
Apropo, desigur că locul a fost cercetat, nu? 

— Da, domnule, însă şterseseră toate urmele. 

— Normal, rosti sir James, sec. 

— N-au lăsat în urmă nici un indiciu. 

— Mă întreb... Avocatul bătu darabana în masă, gânditor. 

Ceva în glasul lui îl făcu pe Tommy să-l privească atent. Să fi 
văzut ochii acestui bărbat ceva acolo unde ceilalţi fuseseră 
orbi? 

— Aş fi vrut să fiţi acolo, domnule, să cercetaţi casa. 

— Şi eu aş fi vrut, rosti liniştit sir James. Rămase câteva 
clipe tăcut, apoi întrebă: şi ce-ai mai făcut de atunci? 

Un moment, Tommy îl privi lung. Abia apoi îi trecu prin cap 
că avocatul nu avea de unde să ştie. 

— Am uitat că nu ştiţi de Tuppence, spuse încet. Neliniştea 
chinuitoare, uitată pe moment, emoția provocată de vestea că, 
în sfârşit, Jane Finn fusese găsită, puse din nou stăpânire pe 
el. 


Avocatul lăsă repede jos furculita şi cuțitul. 

— I s-a întâmplat ceva domnişoarei Tuppence? Glasul îi era 
pătrunzător. 

— A dispărut, spuse Julius. 

— Când? 

— Acum o săptămână. 

— Cum? 

Întrebările lui sir James veneau în rafale. Când Tommy, când 
Julius, expuseră întâmplările ultimei săptămâni şi căutările lor 
zadarnice. 

Sir James ajunse imediat la miezul problemei. 

— O telegramă semnată cu numele dumnitale? Înseamnă că 
ştiau ceva de voi doi. Nu erau siguri de cât de multe ai aflat în 
casa aceea. Răpirea domnişoarei Tuppence e urmarea faptului 
că le-ai scăpat. La nevoie, ar putea să-ţi închidă gura 
ameninţându-te cu ce i se va întâmpla ei, dacă vorbeşti. 

Tommy confirmă. 

— Exact aşa gândesc şi eu, domnule. 

Sir James îl privi pătrunzător. 

— Dumneata ai elaborat totul, nu-i aşa? Nu-i rău... Nu-i rău 
deloc. Lucrul curios e că ei, ta mod sigur, nu ştiau nimic 
despre dumneata la început, când te-au luat prizonier. Eşti 
convins că nu ţi-au descifrat în vreun fel identitatea? 

Tommy scutură din cap. 

— Asta aşa e, interveni Julius. De aceea socotesc că cineva i- 
a pus în temă... Şi nu mai devreme de duminică seara. 

— Da, dar cine? 

— Acel atotputernic şi atoateştiutor domn Brown, bine- 
nţeles! 

În glasul lui Julius era o notă uşor batjocoritoare care îl făcu 
pe sir James să-l privească pătrunzător. 

— Dumneata nu crezi în domnul Brown, domnule 
Hersheimmer? 

— Nu, domnule, nu cred, i-o întoarse tânărul american cu 
ostentaţie. Nu ca atare, ca să spun aşa. Socotesc că e o 
scorneală... Un fel de „bau-bau” de speriat copiii. Adevăratul 
cap al întregii afaceri este tipul ăla rus, Kramenin. Cred că 


dacă vrea, e în stare să facă să izbucnească revoluţii în trei 
ţări concomitent! Whittington este probabil şeful filialei 
engleze. 

— Nu sunt de acord cu dumneata, spuse scurt sir James. 
Domnul Brown există. Se întoarse spre Tommy. Ai remarcat 
de unde a fost expediată telegrama? 

— Nu, domnule. Mă tem că nu. 

— Hm! O ai la dumneata? 

— E sus, în bagajul meu. 

— Aş vrea să-mi arunc o privire asupra ei. Nu e nici o grabă. 
Aţi pierdut o săptămână - Tommy lăsă capul în jos — aşa că o 
zi în plus nu mai contează. Ne vom ocupa mai întâi de Jane 
Finn. După aceea vom vedea ce putem face ca s-o eliberăm pe 
domnişoara Tuppence. Nu cred că o paşte un pericol imediat. 
Adică, atâta timp cât ei nu ştiu că am găsit-o pe Jane Finn şi 
că i-a revenit memoria. Secretul ăsta trebuie păstrat cu orice 
preţ. Înţelegeţi? 

Ceilalţi doi încuviinţară şi, după ce stabiliră amănuntele 
întâlnirii din dimineaţa următoare, marele avocat îşi luă la 
revedere. 

La zece fix, cei doi tineri erau la locul întâlnirii. Sir James li 
se alătură pe treptele de la intrare. Era singurul care nu părea 
emoţionat, îi prezentă pe cei doi doctorului. 

— Domnul Hersheimmer... Domnul Beresford... Doctor 
Roylance. Cum se simte pacienta? 

— Merge spre bine. Bine-nţeles că nu are idee de trecerea 
timpului. În dimineaţa asta a întrebat câţi au fost salvaţi de pe 
„Lusitania” şi dacă scria în ziare. Asta, desigur, era de 
aşteptat. Pare totuşi, s-o preocupe ceva. 

— Cred că putem să-i alungăm neliniştea. Putem intra? 

— Bine-nţeles. 

În timp ce îl urmau pe doctor pe scări, inima lui Tommy 
bătea ceva mai repede. În sfârşit, Jane Finn! Mult căutata, 
misterioasa, alunecoasa Jane Finn! Cât de improbabil păruse 
succesul! Iar aici, în casa asta, cu memoria aproape miraculos 
restabilită, zăcea fata care avea în mână viitorul Angliei! Un 
geamăt înăbuşit scăpă de pe buzele lui Tommy. Măcar de-ar fi 


fost şi Tuppence lângă el să împărtăşească împreună rezultatul 
triumfător al muncii asociaţiei lor! Înlătură cu hotărâre gândul 
de la Tuppence. Încrederea lui în sir James era în creştere. 
Exista un om care, în mod sigur, va reuşi să dea de urma lui 
Tuppence. Deocamdată, Jane Finn! Şi, brusc, sufletul îi fu 
cuprins de teamă... Părea atât de uşor... Dacă aveau s-o 
găsească moartă... Doborâtă de mâna domnului Brown? 

În clipa următoare râdea de propriile-i închipuiri 
melodramatice. Doctorul deschise uşa şi intrară. Pe patul alb, 
bandajată la cap, zăcea fata. Întreaga scenă părea întrucâtva 
ireală. Totul semăna atât de mult cu ceea ce îşi imaginase. 
Încât părea regizat. 

Fata se uită de la unul la altul cu nişte ochi mari, miraţi. Sir 
James vorbi primul. 

— Domnişoară Finn, spuse el, acesta este vărul dumitale, 
domnul Julius P. Hersheimmer. 

Chipul fetei se îmbujoră uşor, în timp ce Julius făcu un pas 
înainte şi-i luă mâna. 

— Ce faci, verişoară Jane? Întrebă el senin. 

Însă Tommy sesiză tremurul vocii lui. 

— Eşti într-adevăr fiul unchiului Hiram? Întrebă fata, uimită. 
Glasul ei, cu un uşor accent vestic, avea ceva aproape 
emoţionat. 

Lui Tommy i se păru vag cunoscut, dar înlătură gândul, ca 
fiind imposibil. 

— Sigur. 

— Citeam de obicei despre unchiul Hiram în ziare, continuă 
fata, pe tonul ei moale. Dar nu m-am gândit că am să te 
întâlnesc într-o zi. Mama avea impresia că unchiului Hiram nu 
o să-i treacă niciodată supărarea. 

— Aşa era bătrânul, recunoscu Julius. Însă eu cred că tânăra 
generaţie e altfel. Certurile în familie n-au nici un rost. Primul 
lucru la care m-am gândit, imediat ce s-a terminat războiul, a 
fost să vin să te caut. 

Peste chipul fetei trecu o umbră. 

— Mi s-au spus nişte lucruri... Lucruri îngrozitoare... Că mi- 
am pierdut memoria, şi că au trecut nişte ani despre care n-am 


să ştiu niciodată cum au trecut... Ani din viaţă pierduţi. 

— Nu ţi-ai dat singură seama de asta? 

Ochii fetei se măriră. 

— Vai, nu. Pentru mine e ca şi când timpul s-ar fi oprit în 
clipa când eram grăbiţi către bărci. Am totul în faţa ochilor. 
Închise ochii cu un fior. 

Julius privi către sir James, care încuviinţă. 

— Nu-ţi fă nici o problemă. Nu merită. Acum, ascultă, Jane, 
vrem să ne spui ceva. La bordul vasului ăla era un om care 
avea asupra lui nişte documente foarte importante, iar 
capetele mari din ţara asta cred că el ţi le-a strecurat ţie. Aşa 
e? 

Fata ezită, uitându-se la ceilalţi doi. Julius înţelese. 

— Domnul Beresford este împuternicit de guvernul britanic 
să recupereze documentele. Sir James Peel Edgerton este 
membru al Parlamentului şi ar putea deveni ministru dacă ar 
dori. Datorită lui am reuşit să dăm de tine în sfârşit. Aşa că 
dă-i drumul şi spune-ne toată povestea. Ţi-a dat Danvers 
hârtiile? 

— Da. Mi-a spus că eu aveam mai multe şanse să le păstrez, 
pentru că primii salvaţi erau femeile şi copiii. 

— Exact cum ne-am gândit, spuse sir James. 

— Mi-a spus că erau foarte importante... Că puteau schimba 
totul pentru aliaţi. Dar, dacă toate astea au trecut şi războiul 
s-a terminat, ce mai contează acum? 

— Cred că istoria se repetă, Jane. Prima dată s-a făcut mare 
vâlvă şi tărăboi în jurul acestor hârtii, apoi totul a murit, ca 
acum întregul scandal să izbucnească din nou... Dar din 
motive diferite. Deci, poţi să ni le dai chiar acum? 

— Dar nu pot. 

— Ce? 

— Nu sunt la mine. 

— Nu... Sunt... la... Tine? Julius îşi accentuase cuvintele cu 
mici pauze. 

— Nu... Le-am ascuns. 

— Le-ai ascuns? 

— Da. Eram nesigură. Mi se părea să sunt urmărită. Asta m-a 


speriat... Tare. Îşi duse mâna la cap. E aproape ultimul lucru 
de care îmi aduc aminte, înainte de a mă trezi aici, în spital... 

— Continuă, spuse sir James, cu glasul său pătrunzător. Ce 
îţi aduci aminte? 

Fata se întoarse supusă către el. 

— Era la Holyhead. M-am dus acolo... Nu-mi amintesc de 
ce.. 

— Asta nu contează, continuă! 

— În confuzia de pe chei, am reuşit să mă strecor nevăzută. 
Am luat o maşină. I-am spus şoferului să mă scoată din oraş. 
M-am uitat apoi să văd dacă nu suntem urmăriţi. În spate nu 
era nici o maşină. La marginea şoselei, am zărit o potecă. I-am 
spus omului să mă aştepte. 

Se opri, apoi continuă: 

— Poteca ducea la o stâncă şi apoi cobora înspre mare, 
printre tufişurile mari şi galbene... Parcă erau flăcări aurii. M- 
am uitat în jur. Nu se vedea nimeni. Dar chiar la nivelul 
capului meu, în stâncă, era o gaură. Era foarte mică, puteam 
doar să-mi strecor mâna în ea, însă adâncă. Am luat pachetul 
impermeabil pe care îl purtam agăţat în jurul gâtului şi l-am 
înfundat cât mai bine. Apoi am rupt nişte muşchi şi am 
astupat gaura, în aşa fel încât să nu se observe deloc 
crăpătura. Apoi mi-am întipărit în minte foarte bine locul, ca 
să-l pot regăsi. Era acolo un bolovan care semăna cu un câine 
ridicat pe labele din spate, parcă cerşea. După aceea m-am 
întors la şosea. Maşina mă aştepta şi m-a dus înapoi. Am 
apucat să prind trenul. În sinea mea mă simţeam puţin 
ruşinată de închipuirile mele însă, treptat, am văzut cum 
bărbatul din faţa mea îi făcea semne din ochi femeii care 
stătea lângă mine, şi m-am speriat iar, dar m-am bucurat la 
gândul că hârtiile erau în siguranţă. Am ieşit pe culoar să iau 
puţin aer. Mă gândeam că m-aş putea strecura în alt vagon. 
Însă femeia mi-a strigat că îmi căzuse ceva, iar când m-am 
întors să mă uit, ceva m-a lovit... Aici. Îşi duse mâna în spate, 
la cap. Nu-mi mai amintesc altceva, decât că m-am trezit aici, 
în spital. 

Urmă o pauză. 


— Mulţumesc, domnişoară. Cel care vorbea era sir James. 
Sper că nu te-am obosit. 

— Oh, e în regulă. Mă înţeapă puţin capul, însă, în rest, mă 
simt minunat. 

Julius înaintă şi îi luă din nou mâna. 

— Pe curând, verişoară Jane. Acum mă grăbesc după hârtiile 
alea, dar mă voi întoarce cât ar da un câine de două ori din 
coadă, şi am să te duc la Londra să-ţi ofer bucuriile de care au 
nevoie anii tăi tineri, înainte de a pleca spre Statele Unite! Aşa 
că... Grăbeşte-te şi fă-te bine! 

Capitolul XX. Prea târziu. 

Ajunşi în stradă, ţinură un scurt consiliu de război. Sir James 
îşi scoase ceasul din buzunar. 

— Trenul pentru Holyhead opreşte în Chester la 12:14. Dacă 
porniţi imediat cred că puteţi prinde legătura. 

Tommy îl privi uimit. 

— E vreo grabă, domnule? Azi suntem abia în 24. 

— Cred că întotdeauna e bine să te scoli devreme, spuse 
Julius înainte ca avocatul să fi apucat să răspundă. Ne vom 
duce chiar acum la gară. 

Pe fruntea lui sir James apăru o urmă de încruntare. 

— Aş fi vrut să vă pot însoţi. Însă trebuie să iau cuvântul la o 
adunare, la ora două. Îmi pare rău. 

Regretul din glasul lui era evident. Pe de altă parte, era 
limpede că Julius era foarte dispus să se lipsească de 
compania celuilalt. 

— Nu cred să fie ceva complicat în afacerea asta, rosti el. Un 
simplu joc „de-a v-aţi ascunselea”, asta-i tot. 

— Sper să fie aşa, spuse sir James. 

— Sigur. Ce altceva ar putea fi? 

— Eşti încă tânăr, domnule Hersheimmer. La vârsta mea, 
probabil că vei fi învăţat lecţia. „Să nu-ţi subestimezi 
niciodată adversarul”. 

Gravitatea tonului său îl impresionă pe Tommy, dar nu avu 
nici un efect asupra lui Julius. 

— Credeţi că domnul Brown ar putea să-şi bage nasul? Dacă 
o face, abia îl aştept! Îşi pipăi buzunarul. Am pistol. Micul 


Willie mă însoţeşte pretutindeni. Scoase un pistol automat, îl 
mângâie cu afecţiune, apoi îl băgă la locul lui. Însă nu o să fie 
nevoie să apelez la el. Nu are cine să-l pună în temă pe 
stimabilul domn Brown. 

Avocatul ridică din umeri. 

— Nici când doamna Vandemeyer intenţiona să-l trădeze, n- 
a fost nimeni care să-l pună în temă. Cu toate astea, doamna 
Vandemeyer a murit fără să vorbească. 

Julius fu redus la tăcere, iar sir James adăugă pe un ton 
lejer: 

— Vreau doar să vă pun în gardă. La revedere şi succes. 
Când aveţi hârtiile în mână, nu riscaţi dacă nu e nevoie. Dacă 
aveţi vreun motiv să credeţi că aţi fost urmăriţi, distrugeţi-le 
imediat! Succes. Jocul e acum în mâinile noastre. Dădu mâna 
cu amândoi. 

După zece minute, cei doi tineri erau instalaţi într-un vagon 
de clasa întâi pe ruta spre Chester. 

Mult timp, niciunul nu scoase o vorbă. Când, în cele din 
urmă, Julius sparse tăcerea, remarca lui fu cu totul 
neaşteptată. 

— Spune-mi, ţi s-a întâmplat vreodată să te prosteşti din 
cauza unei fete? Întrebă gânditor. 

După momentul de uimire, Tommy îşi scotoci prin minte. 

— Nu cred, răspunse, în cele din urmă. Cel puţin nu din câte 
îmi amintesc. De ce? 

— Pentru că, în ultimele două luni, am devenit un idiot 
sentimental din cauza lui Jane! Din clipa în care ochii mi-au 
căzut pe fotografia ei, inima mi-a luat-o razna, exact ca-n 
romane. Mi-e ruşine s-o recunosc, însă am venit aici ca s-o 
găsesc şi să repar lucrurile, iar apoi să mă întorc cu ea ca 
doamna Julius P. Hersheimmer. 

— Oh! Exclamă uimit Tommy. 

Julius continuă: 

— Asta e o dovadă clară de cât se poate prosti un bărbat! A 
fost de ajuns să întâlnesc o fată în carne şi oase şi m-am lecuit! 

Simţindu-se legat la limbă mai mult ca oricând, Tommy 
emise un nou „oh”! 


— Să nu cumva să crezi că o bârfesc pe Jane, continuă 
celălalt. E o fată cu adevărat drăguță şi, fără îndoială, se va 
îndrăgosti de ea vreun tip, foarte curând. 

— Mă gândesc că e chiar foarte frumoasă, rosti Tommy, 
regăsindu-şi glasul. 

— Sigur că este. Numai că nu prea e ca în fotografie. Cel 
puţin presupun că, într-un fel, ea e... trebuie să fie... Pentru 
că am recunoscut-o dintr-o dată. Dacă aş fi văzut-o într-o 
mulţime, aş fi spus: „Asta e fata al cărei chip îl recunosc fără 
nici o ezitare”. Însă ceva era cu fotografia aia. Julius scutură 
din cap şi oftă din greu. Romantismul e un lucru al naibii de 
ciudat! 

— Probabil că e, replică Tommy cu răceală, din moment ce 
ai venit aici îndrăgostit de o fată şi i-ai cerut alteia mâna doar 
în decurs de două săptămâni. 

Julius avu bunul simţ să pară stingherit. 

— Păi, să vezi, aveam un soi de sentiment de oboseală că n- 
am s-o găsesc niciodată pe Jane... Că, de fapt, totul era o 
prostie. Şi atunci... Ei bine. Francezii, de exemplu, sunt mult 
mai înţelepţi în felul în care privesc lucrurile. Ei nu amestecă 
romantismul cu mariajul... 

Tommy se înfierbântă. 

— Ei, fir-aş al naibii! Dacă asta e... 

Julius se grăbi să-l întrerupă. 

— Stai aşa, nu sări. N-am vrut să spun ceea ce crezi. 
Americanii au o părere despre moralitate mai bună chiar 
decât a voastră. Ceea ce am vrut să spun e că francezul 
priveşte căsătoria ca pe-o afacere... Doi oameni se cunosc, 
constată că se potrivesc, pun la punct problema banilor... Şi 
văd toată povestea din punct de vedere practic, într-un spirit 
afacerist. 

— Dacă m-ai întreba pe mine, cu toţii suntem ai dracului de 
afacerişti în ziua de azi. Nu ne auzi decât întrebând: „Cât 
face?” Bărbaţii sunt destul de răi, însă fetele sunt şi mai rele. 

— Linişteşte-te, fiule. Nu te înfuria aşa. 

— Sunt furios, spuse Tommy. 

Julius se uită la el şi socoti că era mai bine să nu mai spună 


nimic. Oricum, Tommy avu destul timp să se liniştească 
înainte de a ajunge la Holyhead şi zâmbetul vesel îi reapăruse 
pe faţă când sosiră la destinaţie. 

După ce se consultară, ajutaţi şi de o hartă rutieră, se puseră 
de acord încotro să se îndrepte şi închiriară un taxi care îi 
duse pe şoseaua către Treaddur Bay. Îl instruiră pe şofer să 
meargă încet şi erau foarte atenţi să nu treacă de potecă. Nu 
mult după ce părăsiră oraşul, o zăriră, şi Tommy opri prompt 
maşina, întrebând, ca din întâmplare, dacă poteca ducea spre 
mare. La răspunsul afirmativ al şoferului, coborâră şi-l plătiră 
generos. 

Un moment mai târziu, taxiul demara încet înapoi, spre 
Holyhead... Tommy şi Julius îl urmăriră cu privirea, apoi o 
porniră către poteca îngustă. 

— Presupun că e ceea bună, nu? Întrebă Tommy cu îndoială. 
Trebuie să fie o mulţime pe aici. 

— Sigur că este. Uită-te la tufişuri. Îţi aduci aminte ce 
spunea Jane? 

Tommy se uită la tufişurile stufoase, încărcate de flori aurii, 
care străjuiau de o parte şi de alta poteca, şi se convinse. 

Coborau în şir indian, Julius fiind în frunte. De două ori, 
Tommy îşi întoarse capul, neliniştit. Julius se uită înapoi. 

— Ce e? 

— Nu ştiu. Tot am impresia că ne urmăreşte cineva. 

— N-are cine să fie, rosti hotărât Julius. L-am fi zărit. 

Tommy se văzu obligat să recunoască logica lui Julius. Cu 
toate acestea sentimentul acela de nelinişte se adâncea. În 
ciuda lui însuşi, credea în atotputernicia duşmanului lor. 

— Chiar aş dori ca tipul să ne iasă în cale, spuse Julius şi se 
bătu peste buzunar. Micul Willie abia aşteaptă să mai 
exerseze! 

— Întotdeauna porţi asta... pe el... cu tine? Întrebă Tommy 
extrem de curios. 

— Absolut întotdeauna. Niciodată nu ştii ce se poate 
întâmpla. Tommy păstră o tăcere respectuoasă. Micul Willie îl 
impresiona. 

Părea să îndepărteze ameninţarea domnului Brown. 


Poteca trecea acum pe lângă stâncă, paralel cu marea. Julius 
se opri atât de brusc încât Tommy se împiedică de el. 

— Ce-i? Întrebă el. 

— Priveşte acolo. Zău dacă asta nu le întrece pe toate! 
Tommy privi. leşit în afară şi gâtuind pe jumătate poteca, se 
afla un bolovan uriaş care, cu adevărat, semăna cu un câine 
„cerşetor”. 

— Ei bine, zise. Tommy, refuzând să împărtăşească emoția 
lui Julius, nu asta ne aşteptam să vedem? 

Julius îl privi întunecat şi clătină din cap. 

— Flegmatic ca orice englez! Bine-nţeles că ne aşteptam la 
asta... Dar, oricum, mă simt zăpăcit să văd chestia asta stând 
aici exact cum ne aşteptam! 

Tommy, al cărui calm era, poate, mai mult prefăcut decât 
natural, se mişcă nerăbdător. 

— Ia-o înainte. Unde-o fi gaura? 

Cercetară cu multă atenţie stânca. Tommy se trezi spunând 
prosteşte: 

— După atâţia ani, muşchiul s-ar putea să nu mai fie acolo. 

La care Julius răspunse solemn: 

— Cred că ai dreptate. 

Brusc, Tommy arătă cu o mână tremurândă. 

— Ce zici de crăpătura de acolo? 

Julius îi răspunse gâtuit: 

— Asta e... sigur. 

Se uitară unul la altul. 

— Când eram în Franţa, spuse Tommy cu gândul în urmă, 
ori de câte ori colegul meu nu venea pe la mine, îmi spunea că 
se simţise ciudat, că avusese o dispoziţie stranie. Nu l-am 
crezut niciodată. Dar, indiferent dacă a simţit sau nu aşa ceva, 
senzaţia asta există. O simt eu acum! Şi încă puternic! 

Se uită la stâncă cu un soi de pasiune chinuitoare. 

— La naiba! Strigă. E imposibil! Cinci ani! Gândeşte-te, 
numai! Copii care caută cuiburi de păsări, picnicuri, mii de 
oameni care trec pe aici! Nu poate să fie acolo! Şansa e una 
dintr-o sută! E împotriva raţiunii! 

Într-adevăr, simţea că e imposibil... Poate mai mult din 


cauză că nu-i venea să creadă că el reuşise acolo unde atâţia 
alții dăduseră greş. Treaba era prea simplă ca să poată fi 
adevărată. Gaura trebuie să fie goală. 

Julius se uita la el cu un zâmbet larg. 

— Eşti răvăşit rău de tot, spuse el tărăgănat, cu un soi de 
veselie. Ei bine, la atac! Îşi băgă mâna în crăpătură şi făcu o 
uşoară grimasă. E strâmtă rău. Mâna lui Jane trebuie să fie cu 
mult mai subţire decât a mea. Nu simt nimic... Nu... Stai, ce e 
asta? Măiculiţă! Şi, imitând sunetul unei trompete, scoase un 
pacheţel decolorat. Asta-i averea! Învelită în muşama. Ţine-o 
până îmi scot eu briceagul! 

Minunea se petrecuse. Tommy apucă cu gingăşie preţiosul 
pachet. Reuşiseră! 

— Ciudat, spuse el prosteşte, credeam că cusăturile trebuie 
să fie putrezite. Însă arată de parcă ar fi noi. 

Le tăiară cu multă grijă şi desfăcură muşamaua. Înăuntru era 
o mică foie de hârtie, împăturită. Cu degete tremurătoare, o 
despăturiră. Foaia era albă! Se uitară uimiţi unul la altul. 

— O pistă falsă? Danvers era doar momeala? 

Tommy clătină din cap. Soluţia asta nu-l satisfăcea. Brusc, 
faţa i se lumină. 

— Am găsit! Cerneală simpatică! 

— Crezi? 

— Oricum, merită să încercăm. La căldură, de obicei apare 
scrisul. Să adunăm nişte vreascuri şi să facem un foc. 

După câteva minute, reuşiră să aprindă un foc plăpând din 
crenguţe şi frunze. Tommy tinu hârtia aproape de flacără. La 
căldură, foaia se curbă puţin. Atâta tot. 

Brusc, Julius întinse braţul şi arătă nişte litere care începeau 
să apară într-o culoare uşor maronie. 

— Măiculiţă! Am găsit! Zău, ai avut o idee grozavă. Mie nu 
mi-ar fi trecut niciodată prin cap. 

Tommy mai ţinu un timp hârtia în poziţia în care era, până 
când consideră că flacăra îşi făcuse pe deplin efectul asupra 
cernelii, apoi o trase. În clipa următoare scoase un țipăt. 

Pe foaie, întipărite cu litere clare, cafenii, erau cuvintele: 

CU SALUTĂRI, DE LA DOMNUL BROWN. 


Capitolul XXI. Tommy face o descoperire. 

Câteva clipe rămaseră uitându-se tâmpiţi unul la celălalt, 
zăpăciţi de şoc. Într-un fel sau altul, în mod inexplicabil, 
domnul Brown le-o luase înainte. Tommy acceptă liniştit 
înfrângerea. Nu şi Julius. 

— Cum mama dracului a ajuns înaintea noastră. Asta mă 
depăşeşte! 

Tommy clătină din cap şi spuse mohorât: 

— Asta explică de ce cusăturile erau noi. Trebuia să ne fi dat 
seama... 

— La dracu cu afurisitele alea de cusături! Cum a ajuns aici 
înaintea noastră? Ne-am grăbit cât am putut. E absolut 
imposibil ca cineva să ajungă aici mai rapid decât noi. Şi, 
totuşi, cum a făcut? Crezi că era vreun microfon în camera lui 
Jane? După mine, trebuie să fi fost. 

Însă bunul simţ al lui Tommy obiectă. 

— Nimeni nu avea de unde să ştie dinainte că ea va fi adusă 
în casa aceea... Şi, mai ales, în camera aia. 

— Asta aşa e, recunoscu Julius. Atunci, înseamnă că una din 
surori era o escroacă şi a tras cu urechea, ce zici de asta? 

— Oricum, nu văd ce mai contează, răspunse obosit Tommy. 
S-ar putea ca el să le fi găsit acum câteva luni, a luat hârtiile şi 
pe urmă... Pe Jupiter, nu! Nu merge! Ar fi fost imediat 
publicate. 

— Sigur că ar fi fost! Nu, cineva a fost aici cu o oră, două, 
înaintea noastră. Dar să mă ia naiba dacă pricep cum a reuşit. 

— Aş fi vrut ca tipul, Peel Edgerton să fi fost cu noi, rosti 
Tommy pe gânduri. 

— De ce? Julius îl privi lung. Furtul era comis când am ajuns 
noi. 

— Da... Tommy ezită. Nu-şi putea explica sentimentul... 
Ideea absurdă că prezenţa renumitului K. C. Ar fi putut 
preveni catastrofa. Reveni la ideea de mai înainte. Nu are rost 
să ne batem capul cum a reuşit. Jocul e jucat. Suntem învinşi. 
Nu-mi mai rămâne de făcut decât un singur lucru. 

— Care? 

— Să mă întorc cât mai degrabă la Londra. Domnul Carter 


trebuie să fie anunţat. Acum e doar o problemă de ore ca 
bomba să explodeze, în orice caz trebuie să afle. 

Sarcina nu era deloc plăcută, însă Tommy nu intenţiona să se 
sustragă. Trebuia să raporteze domnului Carter eşecul. După 
aceea, treaba lui era terminată. Luă trenul de la miezul nopţii 
spre Londra. Julius preferă să rămână peste noapte în 
Holyhead. 

La jumătate de oră după sosire, sfârşit şi palid, Tommy stătea 
în faţa şefului său. 

— Am venit să raportez, domnule. Am dat greş... Rău de tot. 

Domnul Carter îl privi pătrunzător. 

— Vrei să spui că tratatul... 

— E în mâinile domnului Brown, domnule. 

— Ah! Exclamă liniştit domnul Carter. Expresia feţei nu i se 
schimbase, însă Tommy văzu licărirea de disperare din ochii 
lui. Asta îl convinse mai mult ca orice că nu mai exista nici o 
speranţă. 

— Ei bine, rosti domnul Carter, după câteva momente, cred 
că nu trebuie să ne pierdem cu firea. Îmi pare bine că măcar 
ştiu sigur. Trebuie să facem tot ce se poate. 

În mintea lui Tommy stăruia convingerea: „Nu mai există 
nici o speranţă şi el ştie asta!” 

Celălalt îl privi lung. 

— Nu pune la inimă, flăcăule, rosti cu blândeţe. Ai făcut tot 
ce ai putut. Ne confruntăm cu unul dintre cele mai mari 
creiere ale secolului. Iar dumneata ai fost foarte aproape de 
succes. Nu uita asta. 

— Mulţumesc, domnule. Sunteţi foarte amabil. 

— Eu mă simt vinovat. Mă învinovăţesc chiar de când am 
primit ultimele veşti. 

Ceva în tonul lui atrase atenţia lui Tommy. Inima i se strânse 
de o altă spaimă. 

— Mai e... ceva, domnule? 

— Mă tem că da, răspunse grav domnul Carter. Întinse mâna 
după o hârtie de pe masă. 

— Tuppence...? Bolborosi Tommy. 

— Citeşte singur. 


Cuvintele bătute la maşină îi jucau prin faţa ochilor. 
Descrierea unei toce verzi şi a unui pardesiu în al cărui 
buzunar de sus atârna o batistă brodată cu inițialele P. L. C, îi 
ardea mintea. Se uită chinuit la domnul Carter. Acesta 
răspunse întrebării lui mute: 

— Pescuită pe coasta din Yorkshire... Aproape de Ebury. Mă 
tem... Că a fost un joc murdar. 

— Dumnezeule! Gemu Tommy. Tuppence! Diavolii ăştia... 
N-am să-mi găsesc odihna până nu mă răfuiesc cu ei! Am să-i 
vânez! Am... 

Mila de pe chipul domnului Carter îl făcu să se oprească. 

— Ştiu ce simţi, sărmanul meu băiat. Dar nu ajută la nimic. 
N-ai face decât să-ţi iroseşti în zadar forţele. Poate sună 
brutal, dar sfatul meu e următorul: Uită-ţi durerea. Timpul le 
vindecă pe toate. Vei uita. 

— S-o uit pe Tuppence? Niciodată! 

Domnul Carter clătină din cap. 

— Aşa gândeşti acum. Nu vei trăi toată viaţa gândindu-te 
la... Fetiţa asta curajoasă! Îmi pare rău de toată povestea... 
Îmi pare îngrozitor de rău. 

Tommy îşi reveni cu o tresărire. 

— Vă răpesc timpul, domnule, spuse, făcând un efort. Nu 
aveţi de ce să vă simţiţi vinovat. Noi am fost doi tineri proşti 
care s-au apucat de o treabă ca asta. Dumneavoastră ne-aţi 
avertizat. Însă aş fi vrut să fi dat Domnul ca eu să fi fost cel 
care şi-a frânt gâtul. La revedere, domnule. 

Întors la Ritz, Tommy începu să-şi împacheteze puţinele 
lucruri mecanic, cu gândurile duse. Încă nu putea să creadă că 
tragedia îi întrerupsese monotonia dulce a existenţei. Ce bine 
o duseseră împreună, el şi Tuppence! Iar acum... Oh, nu putea 
să creadă... Nu putea fi adevărat! Tuppence... Moartă! Micuța 
Tuppence luând viaţa în piept! Era un coşmar înfiorător. Atâta 
tot. 

I se aduse un bilet cu câteva cuvinte încurajatoare de la Peel 
Edgerton, care citise vestea în ziare. (Jurnalele titraseră cu 
litere mari: FOSTĂ INFIRMIERĂ VOLUNTARĂ ÎNECATĂ 
TRAGIC). Biletul se încheia cu o ofertă de serviciu la o fermă 


din Argentina, unde sir James avea proprietăţi considerabile. 

— Un fel de cerşetor, mormăi Tommy şi-l azvârli. 

Uşa se deschise şi Julius se năpusti înăuntru cu obişnuita-i 
violenţă. Ţinea în mână un ziar desfăcut. 

— Ascultă, ce-s toate astea? Se pare că spun o tâmpenie 
despre Tuppence. 

— E adevărat, rosti liniştit Tommy. 

— Vrei să spui că i-au făcut-o? 

Tommy încuviinţă. 

— Presupun că atunci când au pus mâna pe tratat Tuppence 
nu le-a mai fost de nici un folos şi le-a fost teamă să-i dea 
drumul. 

— Fir-aş al naibii! Micuța Tuppence. Era o fetiţă atât de 
vitează... 

Însă în creierul lui Tommy parcă explodă ceva. Sări în 
picioare. 

— Oh, termină! Ţie nu-ţi pasă cu adevărat, blestematule! Tu 
ai cerut-o de nevastă cu nenorocitul tău sânge rece, dar eu am 
iubit-o. Mi-aş fi dat sufletul pentru ea. M-aş fi dat la o parte, 
fără nici un cuvânt şi aş fi lăsat-o să se mărite cu tine pentru 
că tu îi puteai oferi viaţa pe care şi-o dorea, în timp ce eu nu 
eram decât un pârlit care abia dacă avea cu ce să-şi ducă 
zilele. Dar asta nu ar fi însemnat că nu-mi păsa! 

— Ascultă, începu Julius, cumpătat. 

— Oh, du-te dracului! Nu suport să te mai văd aici vorbindu- 
mi de micuța Tuppence. „Du-te şi vezi-ţi acum de verişoară-ta. 
Tuppence e a mea! Am iubit-o dintotdeuna, de când eram 
copii şi ne jucam amândoi. Am crescut şi nimic nu s-a 
schimbat. N-am să uit niciodată când eram în spital şi a apărut 
ea cu boneta aia caraghioasă şi cu şorţ! Mi s-a părut o minune 
s-o văd pe fata pe care o iubeam îmbrăcată în uniformă de 
infirmieră. 

Însă Julius îl întrerupse. 

— Uniformă de infirmieră! Fir-aş al naibii! Trebuie să mă 
duc la Colney Hatch! Aş putea jura că am văzut-o şi pe Jane 
cu bonetă de infirmieră. Dar asta e imposibil! Nu, pe barba 
mea, chiar am văzut-o! Ea era cea care vorbea cu Whittington 


în clinica din Bournemouth. Acolo nu era pacientă! Era 
infirmieră! 

— Aş îndrăzni să spun că a fost cu ei de la început, spuse 
Tommy, supărat. Nu m-aş mira să aflu că ea i-a furat hârtiile 
lui Danvers, chiar de la început. 

— Blestemat să fiu dacă ea a făcut-o! Strigă Julius. E 
verişoara mea şi e patriotă ca orice fată americană. 

— Mă doare-n cot ce e şi cară-te odată de aici! Urlă Tommy 
cât îl ţinu glasul. 

Tinerii erau pe punctul de a se încăiera. Însă brusc, parcă 
prin minune, supărarea lui Julius se stinse. 

— În regulă, fiule, rosti el cu calm, plec. Nu-ţi port deloc 
pică pentru tot ce mi-ai spus. Ai avut tot dreptul s-o faci. Am 
fost cel mai mare cretin din câţi pot exista. Calmează-te — 
Tommy făcuse un gest nervos — plec chiar acum... Mă duc la 
gara North Western Railway, dacă vrei să ştii. 

— Puțin îmi pasă unde te duci, mârâi Tommy. 

Când uşa se închise în urma lui Julius, Tommy se întoarse la 
geamantanul său. „Asta e tot”, murmură el şi trase de clopoțel. 

— Du-mi bagajul jos. 

— Da, domnule. Plecaţi? 

— Plec la dracu', spuse Tommy nepoliticos. 

Însă băiatul nu se simţi ofensat, ci se mulţumi să rostească 
plin de respect: 

— Da, domnule. Să chem un taxi? 

Tommy încuviinţă. 

Unde se ducea? Nu avea nici o idee. În afară de ideea fixă de 
a da ochii cu însuşi domnul Brown, nu avea nici un alt plan. 
Reciti scrisoarea de la sir James şi clătină din cap. Tuppence 
trebuia răzbunată. Totuşi, fusese drăguţ din partea amicului. 

— Cred că ar fi bine să-i răspund. 

Se duse la birou. Ca de obicei, în hoteluri, era o grămadă de 
plicuri dar nici o foaie de hârtie. Sună. Nu veni nimeni. 
Tommy începu să fiarbă. Apoi îşi aminti că în camera de zi a 
lui Julius era un stoc mare de hârtie. Americanul îşi anunţase 
plecarea imediată, aşa că nu exista riscul să dea nas în nas cu 
el. Începuse să se simtă destul de ruşinat de lucrurile pe care i 


le spusese. Bătrânul Julius trecuse uşor peste ele. Dacă ar fi 
fost de faţă şi-ar fi cerut scuze. 

Însă camera era goală. Tommy se îndreptă spre masa de scris 
şi trase sertarul din mijloc. Ochii îi căzură pe o fotografie 
aruncată neglijent, cu faţa în sus. O clipă rămase țintuit 
locului. Apoi o scoase, închise sertarul, se îndreptă încet către 
un fotoliu şi se aşeză, cu fotografia în mână. 

Ce Dumnezeu căuta fotografia acelei franţuzoaice, Annette, 
în sertarul biroului lui Julius Hersheimmer? 

Capitolul XXII. În Downing Street. 

Primul ministru bătea nervos cu degetul în masa din faţa lui. 
Chipul îi era obosit şi îngrijorat. Reluă discuţia cu domnul 
Carter din punctul în care fusese întreruptă. 

— Nu înţeleg, spuse el. Chiar credeţi că situaţia nu e deloc 
disperată? 

— Aşa a lăsat flăcăul să se înţeleagă. 

— Să revedem scrisoarea lui. 

Domnul Carter i-o înmână imediat. Era un scris neglijent, 
băieţesc. 

„Stimate domnule Carter, Ceva mă face să cred că mi s-a 
jucat o festă. Bine-nţeles că e posibil să fiu eu tâmpit, deşi nu 
cred. Dacă bănuiala mea se confirmă, înseamnă că fata din 
Manchester a fost doar o înşelătorie. Toată treaba a fost 
dinainte aranjată, bandajul fals şi toate celelalte, cu scopul de 
a ne face să credem că jocul s-a terminat... Prin urmare, am 
impresia că noi trebuie să fi fost foarte aproape de izbândă. 

Cred că ştiu cine e adevărata Jane Finn şi am chiar o idee 
unde se află documentele. Asta din urmă este doar o supoziţie, 
bine-înţeles, dar am sentimentul că se va dovedi corectă. 
Oricum, am scris-o şi am băgat-o într-un plic sigilat, pentru 
orice eventualitate. Am să vă rog să nu-l deschideţi decât în 
ultimul moment, de fapt, la miezul nopţii pe 28. Veţi înţelege 
imediat de ce. Vedeţi, am impresia că toată povestea cu 
Tuppence e tot o înscenare şi că e tot atât de moartă ca şi 
mine. Logica mea este următoarea: ultima lor şansă este s-o 
lase pe Jane Finn să evadeze, în speranţa că ea doar s-a 
prefăcut că şi-a pierdut memoria şi că, odată ce se va vedea 


liberă, se va duce direct la ascunzătoare. Se înţelege că ăsta ar 
fi un risc enorm pentru ei, deoarece ea ştie totul despre ei... 
Dar sunt prea disperaţi să pună mâna pe tratatul ăla. Dar dacă 
ar ştii că hârtiile au fost descoperite de noi, viaţa nici uneia 
dintre cele două fete n-ar mai face două parale. Trebuie să 
încerc să dau de Tuppence, până să evadeze Jane. 

Doresc o copie a acelei telegrame care i-a fost trimisă lui 
Tuppence la Ritz. Sir James Peel Edgerton mi-a spus că numai 
dumneavoastră aţi putea face asta pentru mine. E 
înspăimântător de deştept. 

Încă un lucru... Vă rog să fie urmărită, zi şi noapte, casa din 
Soho. 

Al dumneavoastră, Thomas Beresford” 

Primul ministru îşi înălţă privirea. 

— Şi plicul sigilat? 

Domnul Carter zâmbi sec. 

— În seiful de la bancă. Mi-am luat toate măsurile de 
siguranţă. 

— Nu credeţi că... Primul ministru ezită o clipă, ar fi mai 
bine să îl deschidem acum? Bine-nţeles că trebuie să asigurăm 
documentul, adică imediat ce presupunerea tânărului se va fi 
dovedit corectă. Putem să păstrăm în secret faptul că am 
procedat aşa. 

— Chiar putem? Nu sunt sigur. Peste tot în jur sunt spioni. 
Odată aflat, viaţa fetelor se duce uite-aşa! Şi pocni 
semnificativ degetele. Nu, băiatul a avut încredere în mine şi 
nu vreau să-l dezamăgesc. 

— Bine, bine, atunci să lăsăm. Cum arată băiatul ăsta? 

— Aparent, e un tânăr englez obişnuit, spălăţel, cam tare de 
cap. Gândeşte încet. Pe de altă parte, e absolut imposibil să-l 
abaţi de la calea cea dreaptă, folosindu-te de imaginaţia lui. 
N-are deloc... Aşa că e greu să-l înşeli. Întoarce lucrurile pe 
toate părţile şi, odată ce a găsit ceva, nu-l mai lasă. Mica 
doamnă e total diferită. Mai multă intuiţie decât gândire, 
împreună, fac o pereche drăguță. Calmul şi vigoarea. 

— Pare promiţător, îngână primul ministru. 

— Da, asta mă face să am speranţe. E tipul de om care nu se 


aventurează să exprime o părere înainte de a fi foarte sigur de 
ea. 

Pe buzele celuilalt apăru umbra unui zâmbet. 

— Şi ăsta e... băiatul care îl va învinge pe cel mai mare 
criminal al zilelor noastre? 

— Acest... Băiat, cum aţi spus! Însă, uneori, am impresia că 
văd o umbră în spatele lui. 

— Ce vreţi să spuneţi? 

— Peel Edgerton. 

— Peel Edgerton? Repetă înmărmurit primul ministru. 

— Da. Aici e mâna lui. Atinse scrisoarea deschisă. E acolo... 
Lucrând în întuneric, tăcut, neştiut. Întotdeauna am avut 
sentimentul că dacă există cineva pe pământ care să ajungă la 
domnul Brown, Peel Edgerton ar putea fi acela. Vă spun că 
acum lucrează la cazul ăsta, însă nu vrea să se ştie. Apropo, 
zilele trecute, am primit o cerere cam ciudată de la el. 

— Da? 

— Mi-a trimis un decupaj dintr-un ziar american. În el se 
făcea referire la cadavrul unui bărbat, găsit aproape de 
docurile din New York, acum trei săptămâni. Mă ruga să-i 
furnizez orice informaţie pe tema asta. 

— Şi? 

Carter ridică din umeri. 

— N-am făcut mare lucru. Tipul era în jur de treizeci şi cinci 
de ani... Îmbrăcat sărăcăcios... cu faţa rău desfigurată. N-a 
fost niciodată identificat. 

— Şi aveţi impresia că este vreo legătură între cele două 
probleme? 

— Oarecum. Bine-nţeles că s-ar putea să greşesc. 

Urmă o pauză, după care domnul Carter continuă: 

— L-am rugat să vină aici. Nu pentru că am dori să-l facem 
să spună ceva ce el nu vrea să ştim. Instinctul său avocăţesc 
este prea puternic. Însă sunt sigur că el poate să elucideze cele 
câteva puncte obscure din scrisoarea tânărului Beresford. Ah, 
iată-l! 

Cei doi se ridicară să-l salute pe noul venit. Un gând 
oarecum ciudat trecu prin mintea primului ministru: 


„Succesorul meu, poate!” 

— Avem o scrisoare de la tânărul Beresford, intră imediat în 
subiect domnul Carter. Presupun că v-aţi întâlnit cu el. 

— Presupunerea dumneavoastră e greşită, spuse avocatul. 

— Oh! Domnul Carter era puţin derutat. 

Sir James zâmbi şi îşi mângâie bărbia. 

— M-a sunat, binevoi el să spună. 

— Aveţi ceva împotrivă să ne relataţi convorbirea dintre 
dumneavoastră şi el? 

— Absolut nimic. Mi-a mulţumit pentru o anumită scrisoare 
pe care i-am trimis-o... De fapt, îi oferisem o slujbă. Apoi mi-a 
amintit de ceva ce i-am spus la Manchester, cu privire la o 
falsă telegramă care a făcut-o pe domnişoara Cowley să plece. 
Apoi l-am întrebat dacă s-a mai întâmplat ceva între timp. Mi- 
a spus despre fotografia pe care a găsit-o în sertarul domnului 
Hersheimmer. Avocatul făcu o pauză, apoi continuă: L-am 
întrebat dacă pe fotografie erau numele şi adresa fotografului 
din California. Mi-a răspuns: „Aţi ghicit, domnule. Sunt”. Apoi 
mi-a povestit ceva ce nu ştiam. Fotografia era a franţuzoaicei 
Annette care îi salvase viaţa. 

— Ce? 

— Exact. Oarecum curios, l-am întrebat ce făcuse cu 
fotografia. Mi-a răspuns că a pus-o la loc, unde o găsise. 
Avocatul făcu din nou o pauză. Asta era bine, să ştiţi... Foarte 
bine. Tânărul ăsta ştie să-şi folosească creierul. L-am felicitat. 
Descoperirea lui a fost providenţială. Desigur că, din 
momentul în care povestea cu fata din Manchester s-a dovedit 
a fi o înscenare, totul se schimbă. Tânărul Beresford şi-a dat 
singur seama, fără să i-o spun eu. Însă, în privinţa 
domnişoarei Cowley, nu avea încredere în judecata sa. 
Bănuiam eu că trăieşte? I-am răspuns că, având în vedere 
situaţia, erau serioase motive să cred că da. Asta ne-a adus din 
nou la problema telegramei. 

— Ce? 

— L-am sfătuit să apeleze la dumneavoastră pentru copia 
telegramei originale. M-am gândit că ar fi posibil ca, după ce 
domnişoara Cowley a aruncat-o pe podea, unele cuvinte să fi 


fost şterse şi înlocuite intenţionat, cu scopul de a ne pune pe o 
pistă falsă. 

Carter încuviinţă. Scoase din buzunar o foaie şi citi cu glas 
tare: „Vino imediat, Astley Priors, Gatehouse, Kent, mari 
descoperiri. 

— Tommy”. 

— Foarte simplu, spuse sir James, şi foarte ingenios. Doar 
câteva cuvinte schimbate şi treaba era făcută. Iar peste cel mai 
important indiciu, au trecut cu vederea. 

— Care indiciu? 

— Depoziţia băiatului din hotel, precum că domnişoara 
Cowley s-a dus la Charing Cross. Erau atât de siguri pe ei, 
încât au fost convinşi că băiatul făcuse o greşeală. 

— Deci, unde e acum tânărul Beresford? 

— La Gatehouse, Kent, asta numai dacă nu mă înşel eu prea 
tare. 

Domnul Carter îl privi curios. 

— Mă întreb de ce nu sunteţi şi dumneavoastră acolo, Peel 
Edgerton? 

— Oh, sunt ocupat cu un caz. 

— Credeam că sunteţi în concediu. 

— Oh, n-am fost citat în instanţă. Cred că era mai corect să 
spun că mă ocup de întocmirea unui dosar. Mai aveţi ceva 
pentru mine în legătură cu americanul acela? 

— Mă tem că nu. E atât de important să aflaţi cine era? 

— Ştiu cine era, răspunse senin sir James. N-o pot încă 
dovedi... Însă ştiu. 

Ceilalţi doi nu mai întrebară nimic. Aveau sentimentul că ar 
fi fost o pierdere de timp. 

— Însă ceea ce nu înțeleg eu, spuse brusc primul ministru, 
este cum a ajuns fotografia aia în sertarul domnului 
Hersheimmer. 

— Poate că nu l-a părăsit niciodată, sugeră avocatul cu 
amabilitate. 

— Dar falsul inspector? Inspectorul Brown? 

— Ah! exclamă gânditor sir James. Se ridică. Nu vă mai 
rețin. Ocupaţi-vă în continuare de afacerile naţiunii. Eu 


trebuie să mă întorc... la cazul meu. 

Două zile mai târziu, Julius Hersheimmer reveni de la 
Manchester. Pe birou îl aştepta un bilet de la Tommy: „Dragă 
Hersheimmer, îmi pare rău că mi-am pierdut calmul în cazul 
în care nu ne mai vedem, îţi spun la revedere. Mi s-a oferit o 
slujbă în Argentina şi poate ar fi bine s-o primesc. 

Al tău, Tommy Beresford”. 

Un zâmbet aparte flutură o clipă pe faţa lui Julius. Aruncă 
scrisoarea în coşul de hârtii. 

— Prostul naibii! Murmură el. 

Capitolul XXIII. Cursă contra cronometru. 

După ce-l sună pe sir James, următoarea mişcare a lui 
Tommy fu să treacă pe la South Audley Mansions. Îl găsi pe 
Albert la post şi se prezentă fără prea multă vorbă ca unul 
dintre prietenii lui Tuppence. Albert îşi dădu imediat drumul 
la gură. 

— În ultima vreme e foarte linişte aici, spuse el cu 
importanţă. Sper că tânăra doamnă e bine, nu-i aşa, domnule? 

— Tocmai asta e problema. A dispărut. 

— Doar nu vreţi să spuneţi că escrocii au pus mâna pe ea? 

— Ba da. 

— În lumea cealaltă? 

— Nu, la dracu, în lumea asta! 

— E doar o expresie, domnule, explică Albert. În filme 
escrocii au totdeauna un restaurant în lumea cealaltă2. Dar nu 
credeţi că i-au venit de hac, domnule? 

— Sper că nu. Apropo, n-ai din întâmplare o mătuşă, o 
verişoară, o bunică sau vreo rudă de genul ăsta care ar putea 
să aibă nevoie de tine să-i pui ventuze? Un zâmbet de 
încântare apăru pe chipul lui Albert. 

— M-am prins, domnule! Sărmana mea mătuşă zace bolnavă 
de mult şi mă cheamă pe patul de moarte. 

Tommy încuviinţă satisfăcut. 

— Poţi să spui asta şefilor tăi şi să vii să ne întâlnim într-o 
oră la Charing Cross? 

— Voi fi acolo, domnule. Puteţi conta pe mine. 

După cum judecase Tommy, Albert se dovedi a fi un aliat de 


nădejde. Cei doi îşi fixară cartierul la hanul din Gatehouse. 
Lui Albert îi reveni misiunea de a culege informaţii. În 
privinţa asta, nu exista nici o dificultate. 

Astley Priors era proprietatea unui anume doctor Adams. 
Doctorul nu mai practica, se retrăsese, credea hangiul, îşi mai 
păstrase câţiva pacienţi, (aici, tipul se bătu cu înţeles peste 
frunte), „nişte glumeţi, mă înţelegeţi! „ Doctorul era o 
persoană cunoscută în sat, sponsoriza toate acţiunile sportive 
locale, „un domn foarte plăcut, îndatoritor”. Era de mult 
acolo? Oh, cam de vreo zece ani... Poate chiar mai mult. Era 
un domn învăţat, un savant. Lumea şi profesorii veneau de 
multe ori de la oraş să-l consulte. În tot cazul, ţinea casă 
deschisă, mereu primea oaspeţi. 

În faţa acestei limbuţii, Tommy începu să aibă îndoieli. Era 
oare cu putinţă ca acest ilustru, bine cunoscut personaj să fi 
fost în realitate un criminal periculos? Viaţa lui părea atât de 
deschisă. Nici o urmă de fapte dubioase. Să fi fost totul o 
imensă greşeală? La gândul ăsta, Tommy simţi cum îl trec 
fiorii. 

Apoi îşi aminti de pacienţii particulari... „nişte glumeţi”. Se 
interesă cu grijă dacă printre ei se afla şi o tânără doamnă şi 
dădu semnalmentele lui Tuppence. Însă despre pacienţi nu se 
ştiau prea multe... Rareori erau văzuţi pe afară. O descriere 
sumară a lui Annette fu la rândul ei sortită eşecului. 

Astley Priors era o frumoasă clădire din cărămidă roşie, 
înconjurată de un teren bine împădurit, ceea ce o ascundea 
vederii dinspre şosea. 

În prima seară, Tommy, însoţit de Albert, exploră terenul. 
Datorită insistențelor lui Albert, se târâră dureros pe burtă, 
ceea ce provocă mai mult zgomot decât dacă ar fi mers pe 
picioare. În orice caz, precauţia asta se dovedi cu totul inutilă. 
După căderea nopţii, locul, asemenea tuturor celorlalte case, 
părea nelocuit. Tommy îşi imaginase un câine de pază fioros. 
Fantezia lui Albert zbură spre o pumă sau o cobră dresată. 
Însă ajunseră la tufişurile din apropierea casei fără a fi deloc 
molestaţi. 

Ferestrele sufrageriei aveau obloanele deschise. În jurul 


mesei era reunită o mare adunare. Vinul de Porto trecea din 
mână în mână. Părea o petrecere normală, plăcută. Prin 
fereastra deschisă, fragmente de conversaţie răzbăteau în 
aerul nopţii. Era o discuţie înfierbântată despre campionatul 
de cricket al comitatului! 

Tommy simţi din nou fiorii incertitudinii. Părea imposibil de 
crezut că oamenii aceştia erau altceva decât păreau. O luase 
razna încă o dată? 

Domnul cu barbă blondă şi ochelari, care stătea în capul 
mesei, arăta extrem de cinstit şi normal. 

În noaptea aceea Tommy dormi prost. În dimineaţa 
următoare, Albert, după ce îşi consolidase prietenia cu băiatul 
zarzavagiului, luă locul acestuia şi intră pe sub pielea 
bucătăresei de la Malthouse. Se întoarse de acolo cu 
informaţia că ea era fără îndoială „una dintre escroci”, însă 
Tommy nu dădu crezare acestui basm. Luat la întrebări, Albert 
nu putu aduce nici un argument care să-i susţină afirmaţia, în 
afara propriei sale păreri că femeia nu era genul obişnuit de 
bucătăreasă. Se vedea cât de colo. 

Substituirea fiind repetată (în avantajul creşterii fondului 
bănesc al fiului zarzavagiului), a doua zi Albert se întoarse cu 
prima probă dătătoare de speranţă. În casă era o tânără 
franţuzoaică. Tommy îşi înlătură îndoielile. Avea o confirmare 
a teoriei sale. Însă timpul presa. Era în 27. Pe 29 era mult 
controversata „Zi a laburiştilor”, despre care se auzeau tot 
felul de zvonuri. Ziarele scriau într-o notă neliniştită. Erau 
descrise pe larg indicii privind un coup d'état laburist. 
Guvernul nu spunea nimic. Ştia şi era pregătit. Se şoptea 
despre disensiunea dintre liderii laburişti. Nu toţi gândeau la 
fel. Cei mai clarvăzători dintre ei îşi dădeau seama că ceea ce 
îşi propuseseră putea fi foarte bine o lovitură de moarte dată 
Angliei pe care o iubeau din tot sufletul. Erau înspăimântați 
de dezastrul şi mizeria pe care greva generală le-ar fi provocat 
şi dispuşi să negocieze cu guvernul. Însă în spatele lor lucrau 
forţe viclene, insistente, care scormoneau amintirea vechilor 
greşeli, dezaprobau slăbiciunea jumătăţilor de măsură şi 
alimentau neînțelegerile. 


Tommy simţea că, datorită domnului Carter, înţelegea foarte 
bine situaţia. Cu documentul fatal în mâinile domnului 
Brown, opinia publică ar fi trecut de partea extremiştilor 
laburişti şi a revoluţionarilor. Altfel, mai exista o şansă. 
Guvernul, sprijinit de o armată loială şi de forţele poliţieneşti, 
putea învinge. Însă cu preţul a mari suferinţe. 

Gândul lui Tommy sări la un alt vis. Prin prinderea şi 
demascarea domnului Brown, toată acea organizaţie s-ar fi 
destrămat dintr-odată, în mod ruşinos. Ciudata influenţă 
permanentă a şefului nevăzut îi ţinea uniţi. Fără el, Tommy 
credea că s-ar fi instaurat brusc panica şi, odată ce oamenii 
cinstiţi i-ar fi părăsit, reconcilierea ar fi fost posibilă în ceasul 
al doisprezecelea. 

— Spectacolul ăsta are un singur protagonist, îşi spuse 
Tommy. Singurul lucru care trebuie făcut e să fie înhăţat acest 
om. 

Asta era o parte din planul său ambițios, pentru care îi 
ceruse domnului Carter să nu deschidă plicul sigilat. Tratatul 
secret era doar pretextul, momeala lui Tommy. El însuşi era 
înspăimântat de îndrăzneala sa. Cum îndrăznea măcar să 
creadă că ar putea descoperi el ceea ce atâţia oameni mai 
înţelepţi şi mai deştepţi trecuseră cu vederea? Totuşi, rămase 
cu tenacitate la ideea sa. 

În acea seară, el şi Albert pătrunseră iar pe domeniul de la 
Astley Priors. Ambiţia lui Tommy era ca, într-un fel sau altul, 
să reuşească să pătrundă chiar în casă. În timp ce înaintau cu 
grijă, Tommy icni brusc. 

La o fereastră de la al doilea etaj, lumina din cameră 
proiecta pe storuri conturul unei siluete. Era una pe care 
Tommy ar fi recunoscut-o oriunde! Tuppence se afla în casă! 

Îl apucă pe Albert de umăr. 

— Stai aici! Când încep să cânt, urmăreşte fereastra. 

Se retrase în grabă pe drumul principal şi începu să 
răcnească din rărunchi, clătinându-se pe picioare: 

Sunt soldat. 

Un soldat englez ameţit, Poţi vedea după picioare că sunt 
soldat... 


Fusese melodia preferată a lui Tuppence în perioada 
petrecută în spital. Nu se îndoia că dacă ar auzi-o, ar trage 
nişte concluzii. Tommy nu avea deloc voce, însă avea un 
volum excelent. Zgomotul pe care îl producea era înfiorător. 

În momentul acela un majordom impecabil, însoţit de un 
valet tot atât de impecabil, ieşiră prin uşa din faţă. 
Majordomul începu să-l ocărască. Tommy continuă să cânte, 
adresându-i-se amical majordomului cu „dragă beţivane”. 
Valetul îl apucă de un braţ, majordomul de celălalt, îl cărară 
şi-l dădură afară pe poartă. Majordomul îl ameninţă cu poliţia, 
dacă va intra din nou. Treaba fusese făcută perfect, ca la carte. 
Oricine ar fi jurat că majordomul era un majordom adevărat, 
valetul, un valet adevărat... Numai că, din întâmplare, 
majordomul era Whittington! 

Tommy se retrase la han şi aşteptă întoarcerea lui Albert. 
Într-un târziu, acesta catadixi să apară. 

— Ei, ce-i? Strigă Tommy nerăbdător. 

— În regulă. În timp ce vă dădeau afară, fereastra s-a deschis 
şi a căzut ceva. Îi înmână lui Tommy un petic de hârtie. Era 
înfăşurat într-o mapă de plicuri. 

Pe hârtie erau mâzgălite trei cuvinte: „Mâine... Aceeaşi oră”. 

— Ura! Strigă Tommy. A mers! 

— Am scris un mesaj pe o bucată de hârtie, am înfăşurat-o în 
jurul unei pietre, şi am aruncat-o pe fereastră, continuă Albert 
pe nerăsuflate. 

Tommy se întunecă. 

— Zelul tău ne va nenoroci, Albert. Ce-ai scris? 

— Am scris că stăm la han. Dacă poate să iasă, să vină aici şi 
să orăcăie ca broasca. 

— Va şti că eşti tu, spuse Tommy oftând uşurat. Te-a părăsit 
imaginaţia, Albert, să ştii. Păi tu n-ai fi în stare să recunoşti 
orăcăitul unei broaşte, dacă l-ai auzi. 

Băiatul păru cam dezumflat. 

— Fruntea sus, spuse Tommy. Nu-i nimic. Majordomul ăla e 
un vechi prieten de-al meu... Pariez că ştia cine eram, dar n-a 
lăsat să se vadă. În planul lor nu intră să stârnească bănuieli. 
De asta am ieşit bine din povestea de mai înainte. Nu vor să 


mă descurajeze de tot. Pe de altă parte, nu se lasă prea uşor. 
Eu sunt un pion pentru ei, Albert, asta sunt eu. Dacă 
păianjenul dă drumul prea repede muştii, musca ar putea 
bănui că-i o treabă aranjată. Ei, de aici necesitatea acelui 
tânăr promiţător, domnul T. Beresford, care, la momentul 
potrivit, va face o greşeală de pe urma căreia să tragă ei 
foloase. Numai că acesta din urmă, domnul T. Beresford, s-a 
prins! 

Tommy se duse la culcare într-o stare oarecum optimistă. Îşi 
elaborase cu grijă, planul pentru seara următoare. Era sigur că 
locatarii de la Astley Prior's nu o să-i pună bețe în roate până 
la un anumit punct, după care Tommy îşi propuse să le facă o 
surpriză. 

Totuşi, în jur de douăsprezece, liniştea îi fu întreruptă. I se 
spuse că era aşteptat de către cineva la bar. Solicitantul era un 
căruţaş necioplit, mânjit de noroi din cap până-n picioare. 

— Ei, prietene, ce e? Întrebă Tommy. 

— Ar putea fi pentru dumneavoastră, domnule? Căruţaşul îi 
arătă un bilet murdar, împăturit, pe care era scris: „Du-i asta 
domnului care stă la hanul de lângă Astley Priors. Îţi va da 
zece şilingi”. 

Scrisul era al lui Tuppence. Tommy aprecie isteţimea ei de a 
se fi gândit că el îşi dăduse la han un alt nume. Dădu să apuce 
biletul. 

— E în regulă. Căruţaşul îl trase înapoi. 

— Cum rămâne cu cei zece şilingi ai mei? 

Tommy îi dădu repede o bancnotă de zece şilingi şi omul îi 
înmână biletul. Tommy îl desfăcu. 

„Dragă Tommy, Am ştiut că tu ai fost noaptea trecută. Nu 
veni în seara asta. Ei te vor aştepta. În dimineaţa asta ne duc 
de aici. Am auzit ceva de Wales... Holyhead, aşa cred. Dacă 
am ocazia, am să arunc în stradă biletul ăsta. Annette mi-a 
povestit cum ai scăpat. Curaj! 

A ta, Twopence”. 

Tommy strigă după Albert, chiar înainte de a fi terminat de 
citit epistola. 

— Fă-mi bagajul! Plecăm! 


— Da, domnule. Bocancii băiatului se auziră urcând scara. 
Holyhead? Însemna că, totuşi... Tommy era uimit. Continuă 
să citească încet. 

La etaj, bocancii lui Albert erau foarte activi. Brusc, un al 
doilea strigăt se auzi de jos. 

— Albert! Sunt un tâmpit! Despachetează! 

— Da, domnule. 

Tommy netezi gânditor biletul. 

— Da, un tâmpit, rosti încetişor. Dar mai e unul la fel de 
tâmpit. Şi, în sfârşit, ştiu cine e! 

Capitolul XXIV. Julius câştigă un set. 

În apartamentul său de la Claridge's, Kramenin stătea tolănit 
pe divan şi dicta secretarului său într-o rusă şuierătoare. La un 
moment dat, telefonul din apropiere sună şi secretarul ridică 
receptorul, vorbi câteva clipe, apoi i-l întinse şefului său. 

— E cineva jos, care întreabă de dumneavoastră. 

— Cine? 

— Şi-a dat numele de Julius P. Hersheimmer. 

— Hersheimmer, repetă Kramenin pe gânduri. Am mai auzit 
numele ăsta. 

— Tatăl lui era unul din regii oţelului din America, explică 
secretarul, a cărui sarcină era să cunoască totul. Tânărul 
acesta trebuie să fie multimilionar. 

Ochii celuilalt se îngustară a apreciere. 

— Ar fi mai bine să cobori, Ivan, şi să afli ce vrea. Secretarul 
se supuse, închizând fără zgomot uşa în urma sa. După câteva 
minute, reveni. 

— Refuză să spună în ce problemă a venit... Zice că e ceva 
absolut personal şi că trebuie să vă vadă. 

— Multimilionar, murmură Kramenin. Adu-l aici, dragă Ivan. 
Secretarul părăsi din nou încăperea şi se întoarse escortându-l 
pe Julius. 

— Domnul Kramenin? Întrebă repezit acesta din urmă. 

Rusul, după ce îl examină atent cu ochii săi spălăciţi şi răi, se 
înclină. 

— Încântat să vă cunosc, spuse americanul. Am câteva 
probleme foarte importante de discutat cu dumneavoastră 


între patru ochi. Se uită semnificativ la celălalt. 

— Secretarul meu, domnul Grieber, faţă de care nu am 
secrete. 

— S-ar putea... Însă am eu, răspunse Julius, sec. Aşa încât v- 
aş fi obligat dacă i-aţi spune s-o şteargă. 

— Ivan, spuse rusul moale, dacă nu te deranjează să treci în 
camera de alături... 

— Nu în camera de alături, interveni Julius. Cunosc eu 
aceste apartamente princiare... Şi vreau să rămână complet 
gol, în afară de dumneavoastră şi de mine. Trimiteţi-l prin jur, 
la un magazin să-şi cumpere alune de un penny. 

Deşi îi displăcea total modul de a vorbi al americanului, 
Kramenin era ros de curiozitate. 

— Vor lua mult timp problemele dumneavoastră? 

— S-ar putea toată noaptea, dacă ne înţelegem. 

— Foarte bine, Ivan. În seara asta nu mai am nevoie de 
dumneata. Du-te la teatru... Distrează-te. 

— Vă mulţumesc, excelența voastră. 

Secretarul se înclină şi ieşi. 

Julius stătu la uşă, urmărindu-i plecarea. În cele din urmă, 
cu un oftat de satisfacţie, închise uşa şi reveni la locul său din 
mijlocul încăperii. 

— Şi acum, domnule Hersheimmer, poate o să aveţi 
amabilitatea să intraţi în subiect. 

— Cred că nu va dura mai mult de un minut, rosti tărăgănat 
Julius. Apoi, cu o schimbare bruscă a manierelor: Mâinile 
sus... Sau trag! 

Preţ de o clipă Kramenin se holbă la pistolul mare, apoi, cu o 
grabă aproape comică, îşi ridică mâinile deasupra capului. 
Julius pricepu cu cine are de-a face. Omul cu care trebuia să 
discute era un laş abject... Restul avea să fie uşor. 

— Asta este ultraj! Strigă rusul cu glasul ascuţit, isteric. 
Ultraj! Ai de gând să mă omori? 

— Dacă-ţi ţii gura, nu. Nu încerca să ajungi la sonerie. Aşa e 
mai bine. 

— Ce vrei? Nu faci nimic sub ameninţare. Ţine cont că viaţa 
mea este valoroasă pentru ţara mea. Poate am fost bârfit... 


— Cred că omul care te-ar ciurui ar face un bine umanităţii, 
spuse Julius. Dar nu-ţi face griji. Nu mi-am propus să te omor 
de data asta... Adică, dacă eşti rezonabil. 

În faţa amenințării din ochii celuilalt, rusul cobori glasul. Îşi 
trecu limba peste buzele uscate. 

— Ce vrei? Bani? 

— Nu. O vreau pe Jane Finn. 

— Jane Finn? N-am... Auzit de ea niciodată. 

— Mincinos nemernic! Ştii foarte bine ce vreau să spun. 

— Îţi spun că n-am auzit niciodată de fată. 

— Iar eu îţi spun că micul Willie, aici de faţă, abia aşteaptă 
să-şi dea drumul. 

Rusul se înmuie vizibil. 

— N-ai să îndrăzneşti... 

— Oh, ba da, am să îndrăznesc, fiule! 

Probabil că Kramenin recunoscu o uşoară lipsă de 
convingere în glasul celuilalt, căci rosti înţepat: 

— Ei bine? Să zicem că ştiu la ce te referi... Şi, ce-i cu asta? 

— Ai să-mi spui acum... Aici... Unde se află. 

Kramenin clătină din cap. 

— Nu pot. 

— De ce? 

— Nu pot. Îmi ceri imposibilul. 

— Ţi-e frică, hai? De cine? De domnul Brown? Ah, ce 
amuzant! Deci, există o asemenea persoană? Mă îndoiam. Şi 
doar la auzul numelui său înţepeneşti de groază! 

— L-am văzut, spuse rusul încet. Am vorbit cu el faţă în faţă. 
N-am ştiut decât mai târziu. E un oarecare. Nu l-aş putea 
recunoaşte, dacă l-aş vedea iar. Cine e în realitate? Nu ştiu. 
Însă un lucru ştiu: de omul ăsta trebuie să te temi. 

— Nu va şti niciodată, spuse Julius. 

— Ştie totul... Iar răzbunarea lui e necruțătoare. Nici chiar 
eu, Kramenin, n-aş fi exceptat. 

— Deci n-ai să faci ce-ţi cer? 

— Îmi ceri imposibilul. 

— Atunci, e păcat pentru tine, rosti vesel Julius. Dar lumea, 
în general, va avea de câştigat! Ridică revolverul. 


— Opreşte-te! Ţipă rusul. Doar n-ai de gând să mă împuşti? 

— Bine-nţeles că da. Întotdeauna am auzit că revoluționarii 
nu dau doi bani pe viaţă, dar se pare că problema se pune cu 
totul altfel când e vorba de viaţa lor. Ţi-am oferit o şansă să-ţi 
salvezi pielea murdară şi ai refuzat-o! 

— Mă vor omori. 

— Ei bine, rosti Julius amuzat, cum vrei. Însă eu îţi spun 
doar atât: micul Willie o va face mai repede, iar dacă aş fi în 
locul tău, mi-aş încerca în mod sportiv norocul cu domnul 
Brown. 

— O să fii spânzurat dacă mă împuşti, mormăi nehotărât 
rusul. 

— Nu, străine, aici greşeşti. Uiţi că am bani. O armată 
întreagă de avocaţi se vor agita, vor aduce câţiva doctori cu 
capetele luminate care vor declara că am creierul dereglat. 
Am să petrec câteva luni într-un sanatoriu liniştit, starea mea 
mintală se va înbunătăţi, doctorii mă vor declara din nou 
sănătos şi toate se vor sfârşi cu bine pentru micul Julius. Cred 
că pot să mă plictisesc câteva luni într-un sanatoriu după ce 
voi fi scăpat lumea de tine, dar să nu-ţi faci griji că o să fiu 
spânzurat! 

Rusul îl crezu. El însuşi corupt, credea în puterea banului. 
Citise despre procese pentru crime în America, care se 
desfăşurau aidoma spuselor lui Julius. El însuşi cumpărase şi 
vânduse justiţia. Acest tânăr american viguros, cu vocea lui 
tărăgănată, avea să-i vină de hac. 

— Am să număr până la cinci, continuă Julius, şi dacă mă 
laşi să trec de patru, n-ai să mai ai de ce să-ţi faci griji în 
privinţa domnului Brown. Poate o să-ţi trimită câteva flori la 
înmormântare, dar n-ai să le mai miroşi. 

Eşti gata? Încep. Unu... Doi. Trei. Patru. 

Rusul îl întrerupse cu un urlet. 

— Nu trage! Fac tot ce doreşti. 

Julius coborî revolverul. 

— Credeam că ai priceput întrebarea. Unde e fata? 

— La Gatehouse, în Kent. Astley Priors, aşa se numeşte locul. 

— E prizonieră? 


— Nu i se permite să părăsească clădirea... Deşi nu e nici un 
pericol. Prostuţa şi-a pierdut memoria, nenorocita! 

— Socot că asta e supărător pentru tine şi prietenii tăi. Ce-i 
cu cealaltă fată pe care aţi răpit-o acum mai mult de-o 
săptămână? 

— Şi ea e tot acolo, rosti rusul arţăgos. 

— Asta-i bine, spuse Julius. Nu-i aşa că am scos-o frumuşel 
la capăt? Şi ce noapte drăguță pentru o plimbare! 

— Ce plimbare? Întrebă Kramenin, privindu-l fix. 

— Spre Gatehouse, bine-nţeles. Sper că te pasionează 
automobilismul? 

— Ce vrei să spui? Refuz să merg. 

— Nu face pe nebunul. Doar nu crezi că sunt eu omul ăla 
care să te lase aici. Primul lucru pe care l-ai face ar fi să-ţi 
suni prietenii la telefon! Ah! Observă cum falca celuilalt căzu. 
Vezi, îţi şi făcuseşi planul. Nu, domnule, vii cu mine. Asta de 
aici e uşa dormitorului? Ia-o înainte. 

Eu şi micul Willie te urmăm. Pune-ţi un pardesiu gros, ăsta-i 
perfect, îmblănit? Şi zici că eşti socialist! Acum vom coborî 
scările, şi vom ieşi afară prin hol. Maşina mea ne aşteaptă. Şi 
nu uita că nu te scap din ochi. Pot să trag foarte bine şi prin 
buzunarul pardesiului. Un cuvânt sau doar o privire spre unul 
din servitorii ăia în livrea şi vor fi convinşi că eşti un personaj 
din poveştile cu stafii! 

Coborâră împreună scările şi ieşiră spre maşina ce aştepta. 
Rusul tremura de furie. Servitorii hotelului roiau în jurul lor. 
Un strigăt îi urcă spre buze, însă şi-l înăbuşi în ultima clipă. 
Americanul era omul care se ţinea de cuvânt. 

Când ajunseră lângă maşină, Julius oftă uşurat. Trecuseră de 
zona periculoasă. Frica îşi făcuse din plin efectul asupra celui 
de alături. 

— Urcă! Ordonă el. Apoi prinse privirea piezişă a rusului. 
Nu, şoferul nu o să te ajute deloc. Marinar. Era pe un 
submarin, în Rusia, când a izbucnit revoluţia. Poporul tău i-a 
ucis unul din fraţi. George! 

— Da domnule? Şoferul întoarse capul. 

— Acest domn e un bolşevic rus. Nu vrem să-l împuşcăm 


decât dacă e nevoie. Înţelegi? 

— Perfect, domnule. 

— Vreau să mergem la Gatehouse, în Kent. Cunoşti bine 
drumul? 

— Da, domnule, va fi o călătorie de o oră şi jumătate. 

— Fă-o într-o oră. Mă grăbesc. 

— Fac tot posibilul, domnule. Maşina ţâşni şi pătrunse în 
trafic. 

Julius se tolăni confortabil lângă victima sa. Îşi ţinea mâna 
în buzunarul pardesiului, dar purtarea sa era civilizată în cel 
mai înalt grad. 

— Am omorât odată un tip din Arizona... Începu el vesel. 

La capătul călătoriei de o oră, nefericitul Kramenin era mai 
mult mort decât viu. După povestea cu omul din Arizona, 
urmase una cu un gangster din San Francisco şi un episod cu 
împuşcături în Munţii Stâncoşi. Stilul narativ al lui Julius, 
dacă nu era foarte corect, era pitoresc! 

Încetinind, şoferul anunţă peste umăr că tocmai intră în 
Gatehouse. Julius îi ordonă rusului să-i ghideze. Planul său 
era să ajungă cu maşina direct la Astley Priors. Acolo 
Kramenin urma să ceară cele două fete. Îi explică ferm că 
micul Willie n-ar fi tolerat vreo greşeală. La ora aceea însă, 
Kramenin era ca o bucată de lut în mâinile celuilalt, 
îngrozitorul ritm cu care merseseră îl sleise. La fiecare curbă 
se crezuse mort. 

Maşina încetini şi se opri în faţa porţii; şoferul aşteptă noi 
ordine. 

— Mai întâi întoarce maşina, George. Apoi sună şi întoarce- 
te la locul tău. Lasă motorul să meargă şi fi gata să ţâşneşti ca 
dracu când îţi spun eu. 

— Foarte bine, domnule. 

Uşa din faţă se deschise şi apăru majordomul. Kramenin 
simţea în coaste ţeava revolverului. 

— Hai, sâsâi Julius, şi ai grijă. 

Rusul se supuse. Buzele îi erau albe şi vocea nu prea sigură: 

— Sunt eu... Kramenin! Adu-mi imediat fata! N-am timp de 
pierdut! 


Whittington coborâse scările. La vederea celuilalt, scoase o 
exclamaţie de uimire. 

— Dumneavoastră! Ce s-a întâmplat? Cu siguranţă cunoaşteţi 
planul... 

Kramenin îl întrerupse, folosind cuvintele care de multe ori 
creaseră panică: 

— Am fost trădaţi! Planul trebuie abandonat. Trebuie să ne 
salvăm pielea. Fata! Şi repede! E singura noastră şansă. 

Whittington ezită. 

— Aveţi ordin... De la el? 

— Normal! Altfel aş fi aici? Grăbeşte-te!Nu-i timp de pierdut! 
Ar fi mai bine să vină şi cealaltă prostuţă. 

Whittington se întoarse şi intră alergând în casă. Minutele se 
scurgeau chinuitor. Apoi... Două siluete înfăşurate în grabă în 
mantale apărură pe scări şi fură zorite spre maşină. Cea mai 
scundă dintre ele era înclinată să opună rezistenţă şi 
Whittington o împinse înăuntru cu brutalitate. Julius se aplecă 
în faţă şi, în momentul acela lumina ce străbătea prin uşa 
deschisă, îi căzu pe faţă. Celălalt bărbat, care stătea pe scări în 
spatele lui Whittington, scoase o exclamaţie puternică. Trucul 
se sfârşise. 

— Dă-i bătaie, George! Strigă Julius. Şoferul apăsă pe 
accelerator, şi cu o săritură, maşina ţâşni. 

Omul de pe scări scoase o înjurătură. Îşi duse mâna la 
buzunar. Urmă un fulger şi o bubuitură. Glonţul trecu la un 
milimetru de fata mai înaltă. 

— Jos, Jane! Strigă Julius. Întinde-te pe podeaua maşinii. O 
împinse iute în faţă, apoi, ridicându-se, ochi cu grijă şi trase. 

— L-ai nimerit? Strigă Tuppence 

— Sigur, replică Julius. Totuşi nu a murit. Bestiile ca el au 
multe vieţi. Eşti teafără, Tuppence? 

— Bine-nţeles că sunt. Unde e Tommy? Şi cine e ăsta? Arătă 
spre Kramenin care tremura ca varga. 

— Tommy îşi face bagajele pentru Argentina. A crezut că te- 
ai dus cu picioarele înainte. Drept prin poartă, George! Aşa. 
Avem un avans de cel puţin cinci minute. Vor folosi telefonul, 
cred, aşa că să fim atenţi să nu intrăm în capcană şi n-o luăm 


pe drumul direct. M-ai întrebat cine e ăsta, Tuppence? Dă-mi 
voie să ţi-l prezint pe domnul Kramenin. L-am convins să facă 
o excursie pentru sănătatea lui. 

Rusul rămase mut, încă livid de groază. 

— Dar ce i-a făcut să ne lase să plecăm? Întrebă Tuppence 
bănuitoare. 

— Socotesc că domnul Kramenin i-a rugat atât de frumos 
încât chiar că n-au putut să-l refuze! 

Asta era prea mult pentru rus. Izbucni violent: 

— Blestematule... Blestematule! Acum ei ştiu că eu i-am 
trădat. Viaţa nu-mi va fi în siguranţă nici o oră în ţara asta. 

— Asta aşa e, consimţi Julius. Te-aş sfătui să-ţi iei imediat 
tălpăşiţa spre Rusia. 

— Atunci lasă-mă să plec, strigă celălalt. Am făcut ce mi-ai 
cerut. De ce mă mai ţii cu tine? 

— Nu pentru plăcerea companiei tale. Poţi să pleci chiar 
acum dacă vrei. Credeam că doreşti să te duc pe gratis înapoi 
la Londra. 

— S-ar putea să nu ajungi niciodată înapoi la Londra, mârâi 
celălalt. Lasă-mă să cobor, aici şi acum. 

— Desigur. Opreşte, George. Domnul nu face excursia 
completă. Dacă vin vreodată în Rusia, domnule Kramenin, am 
să mă aştept la un bun venit cu aclamații şi... 

Însă, înainte ca Julius să-şi fi încheiat discursul, şi înainte ca 
maşina să se fi oprit complet, rusul se năpusti afară şi dispăru 
în noapte. 

— Ne-a părăsit cam brusc, comentă Julius, după ce maşina 
se puse din nou în mişcare. Şi nici măcar n-a spus politicos 
doamnelor la revedere. Hai, Jane, poţi să te aşezi pe banchetă 
acum. 

Fata vorbi pentru prima dată. 

— Cum l-ai „convins”? Întrebă. 

Julius îşi mângâie revolverul. 

— Micul Willie inspiră încredere. 

— Splendid! Strigă fata. Culoarea îi reveni în obraji, iar ochii 
ei se uitau cu admiraţie la Julius. 

— Annette şi eu nu ştiam ce o să se întâmple cu noi, spuse 


Tuppence. Bătrânul Whittington ne zorea. Ne-am gândit că 
eram mieii duşi la tăiere. 

— Annette. Aşa i se zice? Întrebă Julius. 

Se părea că mintea lui încerca să se adapteze noii idei. 

— Ăsta e numele ei, spuse Tuppence, făcând ochii mari. 

— Aiurea! Ea poate să creadă că ăsta e numele ei, pentru că 
şi-a pierdut memoria, biata copilă. Însă numele ei adevărat 
este Jane Finn. 

— Ce...? Strigă Tuppence. 

Dar fu întreruptă. Cu un bubuit scurt, un glonte se înfipse în 
tapiţeria maşinii, chiar în spatele capului ei. 

— Jos cu voi! Strigă Julius. E o ambuscadă. Tipii s-au grăbit, 
nu glumă. Accelerează puţin, George. 

Maşina ţâşni uşor înainte. Se auziră mai multe împuşcături, 
dar din fericire, niciuna nu-i nimeri. Julius, ridicat, se aplecă 
spre spatele maşinii. 

— Nu-i nimic de împuşcat, anunţă el mucalit. Cred însă că în 
curând vom participa la un alt picnic. Ah! 

Îşi duse mâna la obraz. 

— Eşti rănit? Întrebă repede Annette. 

— Doar o zgârietură. 

Fata sări în picioare. 

— Dă-mi drumul! Lasă-mă să plec, îţi spun! Pe mine mă vor. 
Numai pe mine. N-o să vă pierdeţi viaţa din cauza mea! Lasă- 
mă să plec! 

Julius o apucă de ambele braţe şi o privi. Fata vorbise fără 
nici o urmă de accent străin. 

— Stai jos, copilă, spuse el blând. Cred că memoria ta e în 
regulă. I-ai fraierit tot timpul, nu-i aşa? 

Fata se uită la el, încuviinţă din cap şi izbucni brusc în plâns. 

Julius o bătu uşurel pe umăr. 

— Gata, gata... Eşti doar puţin speriată. Nu avem de gând să 
te părăsim. 

Printre suspine, fata rosti înăbuşit. 

— Eşti de acasă. Îmi dau seama după voce. Mi-e dor de 
acasă. 

— Sigur că sunt de acasă. Sunt vărul tău... Julius 


Hersheimmer. Am venit în Europa pentru a te căuta... Şi să 
fac un mic dans cu tine, dacă-mi permiti. 

Maşina încetini. George întoarse capul peste umăr. 

— Aici e o răscruce, domnule. Nu sunt sigur care e drumul. 
Maşina îşi reduse din viteză până abia se mişca. În acel 
moment, o siluetă ţâşni din spate şi îşi vârâ capul pe geam. 

— Îmi pare rău, rosti Tommy. 

Fu întâmpinat cu un torent de exclamaţii. 

— Eram în tufişurile de la marginea drumului. Am mers în 
spate. Nu aveam cum să vă înştiinţez, în viteza cu care 
goneaţi. Tot ce am putut să fac a fost să mă ţin după voi. Şi 
acum fetelor, afară! 

— Afară? 

— Da. Chiar lângă şosea e o gară. Trenul soseşte în trei 
minute. Dacă vă grăbiţi, o să-l prindeţi. 

— Ce dracu pui la cale? Întrebă Julius. Crezi că le poţi prosti 
să părăsească maşina? 

— Tu şi cu mine rămânem în maşină. Coboară doar fetele. 

— Ai înnebunit, Beresford. Eşti complet nebun! Nu poţi lăsa 
fetele să plece singure. Ăsta ar însemna să fie sfârşitul. 

Tommy se întoarse spre Tuppence. 

— Coboară imediat, Tuppence. Ia-o şi pe ea şi faceţi exact 
cum am spus. Nu vi se va întâmpla nimic. Sunteţi în siguranţă. 
Luaţi trenul spre Londra. Mergeţi direct la sir James Peel 
Edgerton. Domnul Carter lipseşte din oraş, dar veţi fi în 
siguranţă cu sir James. 

— Tâmpitule! Strigă Julius. Eşti nebun. Jane tu rămâi aici. 

Cu o mişcare rapidă, Tommy smulse pistolul din mâna lui 
Julius, şi-l îndreptă spre acesta. 

— Acum crezi că vorbesc serios? Afară, amândouă, şi faceţi 
cum v-am spus... Dacă nu, trag! 

Tuppence sări afară, trăgând-o după ea pe îndărătnica Jane. 

— Vino, e în regulă. Dacă Tommy e sigur... E sigur. 
Grăbeşte-te. O să pierdem trenul. 

O luară la fugă. Mânia lui Julius răbufni. 

— Ce dracu... Tommy îl întrerupse. 

— Gura! Am ceva de vorbit cu tine, domnule Julius 


Hersheimmer. 

Capitolul XXV. Povestea lui Jane. 

Cu braţul petrecut în jurul lui Jane, trăgând-o după ea, 
Tuppence ajunse în gară. Auzul ei fin prinse zgomotul 
apropierii trenului. 

— Grăbeşte-te, altfel îl pierdem, rosti gâfâind. 

Ajunseră pe peron exact în momentul în care trenul era pe 
punctul de a se pune în mişcare. Tuppence deschise uşa unui 
compartiment gol de clasa întâi şi fetele se prăbuşiră cu 
respiraţia întretăiată pe banchetă. 

Un bărbat privi înăuntru, apoi trecu în vagonul următor. 
Jane tresări nervos. Ochii i se dilatară de groază. Se uită 
întrebătoare la Tuppence. 

— Nu crezi că e unul de-al lor? Şopti ea. 

Tuppence clătină din cap. 

— Nu, nu. E în regulă. Luă mâna lui Jane în ale sale, Tommy 
nu ne-ar fi spus să facem asta dacă n-ar fi fost absolut sigur că 
totul e în ordine. 

— Dar el nu-i cunoaşte ca mine! Fata se cutremură. Tu nu 
poţi înțelege. Cinci ani! Cinci ani încheiaţi! Câteodată mă 
gândeam că am să înnebunesc. 

— Linişteşte-te. Totul s-a sfârşit. 

— Oare? 

Trenul se pusese în mişcare grăbindu-se în noapte cu viteză 
crescândă. Brusc, Jane sări în picioare. 

— Ce a fost asta? Mi s-a părut că văd pe cineva... Uitându-se 
pe geam. 

— Nu, nu e nimeni. Uite. Tuppence se duse la geam şi îl 
coborî. 

— Eşti sigură? 

— Foarte sigură. 

Cealaltă consideră necesar să se scuze. 

— Mă comport ca un iepure fricos, dar nu mă pot reţine. 
Dacă pun din nou mâna pe mine... Ochii i se măriră de 
groază. 

— Oh, nu! O imploră Tuppence. Culcă-te şi nu te mai gândi. 
Fii sigură că dacă Tommy n-ar fi fost convins că suntem în 


siguranţă, nu ne-ar fi trimis cu trenul. 

— Vărul meu nu era de acceaşi părere. El nu vroia să ne lase 
să plecăm. 

— Nu, spuse Tuppence, destul de încurcată. 

— La ce te gândeşti? Întrebă Jane tăios. 

— De ce? 

— Glasul tău sună atât de... Ciudat! 

— Mă gândeam la ceva. Dar nu vreau să-ţi spun... Nu acum. 
Poate că greşesc, deşi nu cred. E doar o idee ce mi-a intrat în 
cap mai demult. Şi lui Tommy... Sunt aproape sigură. Dar nu 
te necăji... O să avem destul timp să vorbim despre asta. S-ar 
putea nici să nu fie aşa! Ascultă-mă, culcă-te şi nu te mai 
gândi la nimic. 

— Am să încerc. Genele lungi coborâră peste ochii de 
culoarea castanei. 

În ceea ce o privea, Tuppence rămase pe poziţie, ca un câine 
de pază. În ciuda ei însăşi, era nervoasă. Ochii îi zburau 
continuu de la un geam la altul. N-ar fi putut spune precis de 
ce anume se temea, însă, în adâncul sufletului, nu era nici pe 
departe atât de sigură şi liniştită pe cât reuşise să pară în faţa 
lui Jane. Nu că n-ar fi avut încredere în Tommy, însă uneori se 
întreba dacă cineva atât de simplu şi cinstit ca el putea să fie 
cu adevărat un rival pentru un criminal viclean şi crud. 

Odată ajunse la sir James Peel Edgerton, totul avea să fie 
bine. Dar vor reuşi să ajungă? Oare forţele din umbră ale 
domnului Brown nu se şi puseseră în mişcare? Nici măcar 
ultima imagine a lui Tommy cu pistolul în mână nu reuşea s-o 
liniştească. La ora asta poate că era doborât, copleşit de 
numărul mare al inamicului... Tuppence îşi puse la punct 
planul de luptă. 

Când, în cele din urmă trenul intră încet în Charing Cross, 
Jane Finn se ridică dintr-o săritură. 

— Am ajuns? Nu credeam să ajungem vreodată. 

— Oh, eu ştiam că o să ajungem cu bine la Londra. Dacă e să 
se întâmple ceva nostim, acum e momentul să înceapă. 
Repede, să ieşim. Ne aruncăm într-un taxi. 

În minutul următor treceau de barieră, după ce plătiseră taxa 


necesară, şi se îndreptau spre un taxi. 

— King's Cross, spuse Tuppence şoferului. Apoi tresări 
puternic. Un bărbat se uita prin geam, chiar în momentul în 
care maşina demară. Era aproape sigură că era acelaşi pe care 
îl văzuseră trecând spre vagonul de alături. Avu sentimentul 
oribil că erau înconjurate din toate părţile. 

— Ştii, îi explică ea lui Jane, dacă ei cred că ne ducem la sir 
James, asta o să-i scoată din scenă. Acum îşi vor închipui că 
mergem la domnul Carter. Casa lui de vacanţă e undeva la 
nord de Londra. 

Trecând pe Holborn, circulaţia se blocă la un moment dat şi 
taxiul se opri. Era exact ce aştepta Tuppence. 

— Repede, şopti ea, deschide uşa din dreapta! 

Fetele coborâră în mijlocul străzii. După două minute erau 
instalate în alt taxi şi schimbară direcţia, de data asta spre 
Carlton House Terrace. 

— Gata, spuse Tuppence cu mare satisfacţie, le-am făcut-o. 
Nu pot să nu mă gândesc că sunt într-adevăr deşteaptă! Ce 
trebuie să mai înjure şoferul celuilalt taxi! Dar i-am luat 
numărul şi am să-i trimit un mandat poştal mâine, aşa că nu o 
să fie în pierdere din cauză că a fost naiv. Ce coteşte ăsta... 
Oh! 

Se auzi un scrâşnet de cauciucuri şi o bubuitură. Un alt taxi 
se ciocnise cu al lor. 

Într-o clipă, Tuppence fu pe trotuar. Se apropia un poliţist, 
înainte de a fi ajuns acolo, Tuppence îi dădu taximetristului 
cinci şilingi şi, trăgând-o pe Jane după ea, se pierdură în 
mulţime. 

— Mai avea câţiva paşi de aici, spuse Tuppence cu respiraţia 
întretăiată. Accidentul avusese loc în Trafalgar Square. 

— Crezi că ciocnirea a fost întâmplătoare, ori s-a produs în 
mod deliberat? 

— Nu ştiu. Ar putea fi oricare variantă. 

Mână în mână, fetele aproape că alergau. 

— S-ar putea să fie doar o închipuire, însă am sentimentul că 
ne urmăreşte cineva, spuse Tuppence brusc. 

— Grăbeşte-te! Murmură cealaltă. Oh, grăbeşte-te! 


Ajunseseră la colţul cu Carlton House Terrace şi se simţiră 
uşurate. Dintr-odată, un bărbat masiv şi beat în aparenţă, le 
tăie calea. 

— Bună seara, doamnelor, spuse el împleticindu-se. Unde vă 
grăbiţi aşa? 

— Lasă-ne să trecem, rosti imperios Tuppence. 

— Am numai o vorbă cu frumoasa ta prietenă. Beţivul 
întinse o mână nesigură şi o apucă pe Jane de umăr. Tuppence 
auzi alți paşi în spate. Nu căută să se asigure dacă erau 
prieteni sau duşmani. Coborându-şi capul, recurse la o 
manevră din vremea copilăriei, şi-l izbi pe agresor drept în 
plex. Succesul acestei tactici lipsite de sportivitate fu 
instantaneu. Omul căzu brusc pe trotuar. Tuppence şi Jane îşi 
luară călcâiele la spinare. Casa spre care alergau era ceva mai 
în josul străzii. În spatele lor se auzi ecoul altor paşi. Când 
ajunseră la uşa lui sir James nici nu mai puteau respira. 
Tuppence folosi soneria, iar Jane ciocănelul. 

Bărbatul care le oprise puse piciorul pe scări. Un moment 
ezită, însă chiar în clipa aceea uşa se deschise. Fetele se 
năpustiră în hol. Sir James apăru în uşa bibliotecii. 

— Alo! Ce e asta? 

Înaintă şi îşi petrecu braţul în jurul lui Jane care se clătina 
pe picioare. O conduse mai mult târând-o în bibliotecă şi o 
aşeză pe o canapea îmbrăcată în piele. Dintr-o sticlă de pe 
masă turnă într-un pahar câteva picături de coniac şi o sili să 
bea. Fata oftă, apoi se ridică. Avea încă ochii mari şi 
înspăimântați. 

— Totul e în ordine, copila mea. Nu te teme, aici eşti în 
siguranţă. 

Respirația fetei reveni la normal, iar obrajii îşi recăpătară 
culoarea. Sir James se uită la Tuppence cu o privire amuzată. 
— Aşadar, eşti tot atât de moartă ca şi Tommy al dumitale, 

domnişoară Tuppence! 

— Tinerii Aventurieri” au o mie de vieţi, se lăudă fata. 

— Aşa se pare, răspunse, sec, sir James. Deci, nu mă înşel 
dacă spun că aventura s-a soldat cu succes, iar ea e... 

— Arătă spre fata de pe pat — Jane Finn? 


Jane se ridică. 

— Da, spuse ea calmă, eu sunt Jane Finn. Am o mulţime de 
lucruri să vă povestesc. 

— Când ai să mai prinzi puteri... 

— Nu, acum! Ridicase puţin glasul. Mă voi simţi mai în 
siguranţă după ce vă voi fi spus totul. 

Sir James se aşeză în unul din fotoliile largi din faţa 
divanului. Cu o voce joasă, Jane îşi începu povestirea. 

— Am venit pe „Lusitania” să-mi iau în primire postul de la 
Paris. Războiul mă entuziasmase teribil şi doream din tot 
sufletul să ajut într-un fel sau altul. Studiasem franceza şi 
profesorul meu spunea că au nevoie de ajutoare într-un spital 
din Paris, aşa că am scris acolo oferindu-mi serviciile, care mi- 
au fost acceptate. Nu aveam rude, drept care lucrurile erau 
uşor de aranjat. 

Când „Lusitania” a fost torpilată, a venit la mine un bărbat. ÎI 
observasem de mai multe ori... Şi îmi făcuse impresia că se 
temea de ceva sau cineva. M-a întrebat dacă sunt patriotă, 
dacă iubesc America, ţara mea, şi mi-a spus că ducea nişte 
hârtii care erau de o importanţă vitală pentru aliaţi. M-a rugat 
să le preiau eu. Trebuia să urmăresc un anunţ în „Times”. 
Dacă nu apărea, urma să duc hârtiile ambasadorului 
american. 

Ceea ce a urmat seamănă cu un coşmar. Îl mai visez uneori.. 
Am să trec peste partea asta. Domnul Danvers îmi spusese să 
fiu foarte atentă. Se putea să fi fost urmărit de la New York, 
deşi nu credea. La început n-am avut nici o bănuială, însă în 
barca ce mă ducea la Holyhead am început să fiu neliniştită. 
Era o femeie care se uita la mine foarte pătrunzător şi care nu 
mă slăbea din ochi, în general... O anume doamnă 
Vandemeyer. La început îi eram recunoscătoare pentru grija 
pe care mi-o purta, însă tot timpul simţeam că era ceva cu ea, 
ceva ce nu-mi plăcea, iar pe vaporul irlandez am văzut-o 
vorbind cu nişte oameni cu înfăţişare ciudată şi, după cum mă 
priveau, am înţeles că era vorba despre mine. Mi-am amintit 
că doamna stătea foarte aproape de mine pe „Lusitania” când 
domnul Danvers mi-a dat pacheţelul şi că înainte încercase o 


dată sau de două ori să vorbească cu el. Începuse să-mi fie 
frică, însă nu vedeam ce puteam face. 

Mi-a venit brusc ideea să mă opresc la Holyhead şi să nu plec 
spre Londra în ziua aceea, dar curând mi-am dat seama că ar 
fi fost o prostie. Trebuia să mă port ca şi când nu observasem 
nimic şi să sper că nu se va întâmpla nimic. Nu vedeam ce 
puteau să-mi facă din moment ce eram în gardă. Din 
precauţie, făcusem deja ceva... Descususem pachetul şi 
înlocuisem hârtiile cu o foaie albă, apoi îl cususem la loc. 
Astfel, nu îmi păsa dacă mi l-ar fi furat. 

Mă frământam, însă, în continuare, ce să fac cu documentele 
autentice. În cele din urmă, le-am despăturit şi le-am netezit, 
apoi le-am băgat între paginile cu anunţuri ale unei reviste. 
Am lipit cele două pagini ale revistei cu nişte bandă adezivă 
ruptă de la un plic. Purtam revista băgată neglijent în 
buzunarul raglanului meu. 

La Holyhead am încercat să mă urc într-un vagon cu oameni 
care păreau a fi în regulă, însă, în mod ciudat, eram mereu 
înconjurată de o mulţime care se îngrămădea şi mă împingea 
să merg încotro nu vroiam. Acest lucru mă făcu să-mi fie frică. 
În final, m-am trezit în acelaşi vagon cu doamna Vandemeyer. 
Am ieşit pe culoar, însă celălalt vagon era plin, aşa că a 
trebuit să mă întorc şi să mă aşez. Mă consolam cu gândul că 
mai era lume în vagon... Chiar în faţa mea stătea un bărbat 
drăguţ cu soţia. Mă simţeam aproape fericită. M-am lăsat pe 
spate şi am închis ochii. Cred că şi-au închipuit că dormeam, 
însă nu aveam ochii închişi de tot şi am văzut la un moment 
dat, cum bărbatul drăguţ scoase ceva din geamantan şi-l dădu 
doamnei Vandemeyer, făcându-i cu ochiul... 

Nici n-am cuvinte să vă spun cât m-a îngrozit lucrul acesta. 
Singurul meu gând a fost să ies cât mai repede pe culoar. M- 
am ridicat, încercând să par naturală şi senină. Poate au 
observat ceva... Nu ştiu... Dar doamna Vandemeyer a spus 
brusc: „Acum!” Şi mi-a acoperit nasul şi gura cu ceva, când 
mă pregăteam să strig. În aceeaşi clipă am simţit o lovitură 
puternică în cap... 

Fata se cutremură. Sir James îngână câteva cuvinte de 


compătimire. După un minut, Jane reluă: 

— Nu ştiu cât a trecut până mi-am recăpătat cunoştinţa. Mă 
simţeam rău şi eram slăbită. Zăceam pe un pat murdar. Lângă 
el era un paravan, însă am auzit două persoane vorbind în 
cameră. Una era doamna Vandemeyer. Am încercat să trag cu 
urechea, însă, la început, n-am prins mare lucru. Când, în cele 
din urmă, am înţeles ce se petrecea, m-am îngrozit! Mă mir că 
nu am ţipat... 

Nu găsiseră hârtiile, găsiră doar pachetul cu foaia albă şi 
erau înnebuniţi! Nu ştiau dacă eu schimbasem hârtiile, sau 
dacă Danvers crease o diversiune, documentele reale luând un 
alt drum. Spuneau că or să mă... Tortureze ca să afle. 

Până atunci nu ştiusem ce este frica... Adevărata frică ce te 
paralizează. O dată au venit şi s-au uitat la mine. Am închis 
ochii şi m-am prefăcut că sunt încă inconştientă, dar îmi era 
frică să nu audă cum îmi bătea inima. Însă ei au plecat. Am 
început să mă gândesc nebuneşte. Ce să fac? Ştiam că nu am 
să pot rezista multă vreme la tortură. 

Brusc, mi-a venit în minte ideea cu amnezia. Subiectul mă 
pasionase dintotdeauna şi citisem o groază despre el. Întreaga 
afacere îmi era la degetul cel mic. Dacă reuşeam să duc trucul 
până la capăt, eram salvată. Am rostit o rugăciune şi am 
inspirat adânc. Apoi am deschis ochii şi am început să 
bolborosesc în franţuzeşte. 

Doamna Vandemeyer veni imediat după paravan. Avea 
chipul atât de rău încât aproape că am murit, dar i-am zâmbit 
nedumerită şi am întrebat-o pe franţuzeşte unde eram. 

Am văzut că rămăsese înmărmurită. Apoi l-a chemat pe 
bărbatul cu care vorbise. Acesta rămase lângă paravan, cu 
chipul în umbră. Îmi vorbi în franceză. Avea glasul normal şi 
liniştit, însă, nu ştiu de ce, m-a speriat mai rău decât femeia. 
Simţeam că citeşte direct în sufletul meu, dar mi-am jucat 
rolul în continuare. Am întrebat din nou unde eram, apoi am 
spus că era ceva ce trebuia să-mi aduc aminte... Trebuia să-mi 
aduc aminte... Dar pe moment nu ştiam ce. M-am străduit să 
par tot mai împrăştiată. M-a întrebat cum mă cheamă. I-am 
răspuns că nu ştiu... Că nu-mi aminteam absolut nimic. 


Brusc, m-a apucat de mână şi a început să o răsucească. 
Durerea era îngrozitoare. Am ţipat. El continua să răsucească. 
Ţipam, ţipam, dar reuşeam să scot cuvintele de durere pe 
franţuzeşte. Nu ştiu cât aş mai fi rezistat, însă, din fericire, am 
leşinat. Ultimul lucru pe care l-am auzit au fost cuvintele lui: 
„Ăsta nu e un bluf! În nici un caz o fată de vârsta ei n-ar putea 
să se prefacă atât”. Cred că uitase că fetele din America erau 
mai mature decât cele din Anglia, de aceeaşi vârstă, şi erau 
mai preocupate de subiectele ştiinţifice. 

Doamna Vandemeyer deveni blândă şi duioasă cu mine. Cred 
că aşa primise ordin. Îmi vorbi în franceză... Îmi spuse că 
suferisem un şoc şi că fusesem foarte bolnavă, dar că mă voi 
însănătoşi curând. Mă prefăceam că eram cam ţicnită... 
Îngânam ceva despre „un doctor” care mă rănise la mână. 
Când a auzit asta, păru uşurată. 

În cele din urmă părăsi încăperea. Eram încă bănuitoare şi 
am mai zăcut liniştită o vreme. Într-un târziu, am început să 
mă plimb prin cameră şi să o inspectez. Mă gândeam că, chiar 
dacă eram urmărită, nu făceam nimic anormal. Era un loc 
sărăcăcios şi murdar. Nu existau ferestre, lucru ciudat. 
Bănuiam că uşa era încuiată, dar n-am încercat-o. Pe pereţi 
erau câteva tablouri vechi, reprezentând scene din Faust. 

Cei doi ascultători scoaseră concomitent câte un „Ah!”. Jane 
încuviinţă din cap. 

— Da... Eram în casa din Soho, unde a fost ţinut şi domnul 
Beresford. Desigur că pe atunci nu ştiam că mă aflam în 
Londra. Un singur lucru mă neliniştea îngrozitor, însă am oftat 
uşurată când mi-am văzut raglanul aruncat neglijent pe 
spătarul unui scaun. Revista mai era încă în buzunar! 

Măcar de-aş fi ştiut sigur că nu eram urmărită! Am cercetat 
cu grijă pereţii. Nu părea să fie nici un orificiu... Totuşi, ceva 
îmi spunea că trebuie să fi fost. Cu o mişcare bruscă m-am 
aşezat în capătul mesei şi am izbucnit în plâns, bolborosind: 
„Mon Dieu!”. Aveam auzul foarte bun. 

Am auzit clar foşnetul unei rochii şi un uşor scârţâit. Mi-a 
fost de ajuns. Eram urmărită! 

M-am întins din nou pe pat şi, curând după aceea, doamna 


Vandemeyer mi-a adus nişte supă. Era tot drăguță. Cred că i se 
spusese să-mi câştige încrederea. La un moment dat, scoase 
pachetul de muşama şi mă întrebă dacă îl recunoşteam, 
urmărindu-mă cu ochi de linx. 

L-am luat şi l-am întors pe toate părţile, mirată. Apoi am 
clătinat din cap. I-am spus că simt că trebuie să-mi amintesc 
ceva în legătură cu el, că în adâncul minţii mi se înfiripa 
mereu un gând ca venind de demult, dar că, în momentul în 
care încercam să-l fixez, dispărea. Doamna Vandemeyer mi-a 
spus că eram nepoata ei şi să-i spun „mătuşa Rita”. Aşa am şi 
făcut, iar ea mi-a zis să nu fiu necăjită... Am să-mi recapăt 
curând memoria. 

A fost o noapte îngrozitoare. Îmi făcusem deja planul. Până 
atunci hârtiile fuseseră în siguranţă, însă nu puteam risca să le 
mai las acolo. În orice clipă puteau să-mi arunce revista. Am 
stat trează până mi-am făcut socoteala că trebuia să fie în jur 
de ora două noaptea. Atunci m-am ridicat cât de încet am 
putut şi m-am strecurat în întuneric spre peretele din stânga. 
Foarte uşor, am desprins un tablou din cui... Margareta cu 
cutia ei cu bijuterii. M-am dus în vârful picioarelor până la 
pardesiu şi am scos revista. Apoi m-am dus la lavoar şi am 
umezit de jur împrejur hârtia maro de pe spatele tabloului, 
până am reuşit s-o desprind. Scosesem deja cele două pagini 
de anunţuri din revistă şi le-am strecurat între tablou şi 
învelitoarea maro. Banda adezivă de la două plicuri m-a ajutat 
s-o lipesc la loc. Nimeni n-ar fi visat că tabloul a fost măcar 
atins. L-am agăţat din nou pe perete, am pus la loc, în 
buzunar, revista şi m-am strecurat în pat. Eram mulţumită de 
ascunzătoarea mea. Speram ca ei să ajungă la concluzia că 
povestea cu Danvers fusese o diversiune şi că, în cele din 
urmă, îmi vor da drumul. 

De fapt, cred că la asta se şi gândiseră la început, dar, într-un 
fel, pentru mine era periculos. Am aflat mai târziu, că fusesem 
la un pas de a fi omorâtă pe loc — nici vorbă să mă fi lăsat să 
plec — dar primul bărbat, care era şeful, preferase să mă lase 
în viaţă în speranţa că, totuşi, eu ascunsesem hârtiile şi că am 
să le dezvălui locul în momentul în care aveam să-mi recapăt 


memoria. Câteva săptămâni am fost permanent urmărită. 
Uneori îmi puneau întrebări despre trecut — cred că nu există 
ceva pe care să nu-l ştie însă reuşeam s-o ţin pe a mea. Totuşi, 
încordarea era înfiorătoare... 

M-au dus înapoi în Irlanda, refăcând pas cu pas călătoria, în 
cazul în care le ascunsesem undeva en route. Doamna 
Vandemeyer şi o altă femeie nu mă slăbeau o clipă. Se vorbea 
despre mine ca despre o rudă a doamnei Vandemeyer, care 
suferise un şoc pe „Lusitania”. Nu era nimeni la care să fi 
apelat fără să spun cine sunt şi, oricum, nu puteam risca; ar fi 
considerat că, din cauza bolii, mă simt „persecutată”. Doamna 
Vandemeyer arăta atât de bogată şi era atât de frumoasă încât 
nimeni n-ar fi crezut o iotă din vorbele mele. Gândul că aş fi 
fost descoperită că minţisem tot timpul, mă îngrozea. 

Sir James dădu din cap înţelegător: 

— Doamna Vandemeyer avea o personalitate puternică. 
Poziţia ei socială i-ar fi fi permis să-şi impună fără nici o 
dificultate punctul de vedere, mai ales că o asemenea acuzaţie 
senzaţională era greu credibilă. 

— Asta era ceea ce gândeam şi eu. În cele din urmă, am fost 
dusă la un sanatoriu în Bournemouth. La început n-am ştiut ce 
să cred. Să fi fost tot o capcană. M-a luat în primire o 
infirmieră. Eram o pacientă deosebită. Părea atât de drăguță şi 
de normală încât m-am hotărât să am încredere în ea. Doar 
providenta m-a salvat să nu cad în cursă. Uşa mea fiind 
întâmplător întredeschisă, am auzit-o vorbind cu cineva pe 
culoar. Era una de-a lor! Ei încă aveau impresia că simulam și- 
i fusesem dată în grijă ca să se convingă! După aceea, curajul 
m-a părăsit complet. Nu mai îndrăzneam să am încredere în 
nimeni. 

Cred că aproape mă autohipnotizasem. După un timp, 
aproape că am uitat că eram Jane Finn. Mă obişnuisem atât de 
mult să joc rolul lui Jane Vandemeyer încât nervii începură să 
mă lase. M-am înbolnăvit cu adevărat... Câteva luni am zăcut 
într-un fel de toropeală. Eram sigură că am să mor curând şi 
că nimic nu mai conta cu adevărat. Se spune că un om sănătos 
azvârlit într-un azil de nebuni sfârşeşte prin a-şi pierde 


minţile. Cred că nu eram departe. Rolul pe care îl jucasem 
devenise pentru mine o a doua natură. Nici măcar nu mai 
eram nefericită... Eram doar apatică. Nu mă mai interesa 

nimic. lar anii treceau. 

Apoi, dintr-odată, lucrurile părură să se schimbe. Doamna 
Vandemeyer veni de la Londra. Împreună cu doctorul îmi 
puseră nişte întrebări şi experimentară diferite tratamente. Se 
vorbea ceva în legătură cu trimiterea mea la un specialist din 
Paris. În cele din urmă nu avură curaj să-şi asume riscul. Am 
prins cu urechea ceva din care reieşea că nişte oameni, 
prieteni, mă căutau. Mai târziu am aflat că infirmiera căreia îi 
fusesem încredinţată plecase la Paris şi consultase un 
specialist, prezentându-se ca fiind eu. 

Acesta o supuse la câteva teste şi spuse că amnezia ei era 
înşelătorie. Însă ea băgase la cap metodele lui, care mi-au fost 
aplicate mie. N-aş fi putut păcăli nici o clipă un specialist care 
îşi dedicase întreaga viaţă studierii acestui tip de cazuri, însă 
cu ei am reuşit din nou s-o ţin pe a mea. Faptul că de mult nu 
mă mai gândeam la mine ca la Jane Finn, uşură mult situaţia. 

Într-o noapte, sosi un ordin şi am fost dusă iar la Londra, în 
casa din Soho. Odată ieşită din sanatoriu mă simţeam altfel... 
ca şi cum ceva din mine, care zăcuse multă vreme 
înmormântat, se trezise din nou la viaţă. 

Am fost trimisă să-l servesc pe domnul Beresford (Bine-nţeles 
că pe atunci nu-i cunoşteam numele). Eram bănuitoare... 
Credeam că e tot o capcană. Însă el părea atât de cinstit. Încât 
îmi venea greu s-o cred. În tot cazul am fost atentă în tot ce 
spuneam, căci ştiam că puteam fi ascultați. În partea de sus a 
unui perete era un mic orificiu. 


Însă, într-o după-amiază de duminică, a fost adus un mesaj. 
Erau cu toţii foarte tulburaţi. Am tras cu urechea fără să fiu 
văzută. Mesajul spunea că domnul Beresford trebuia să fie 
omorât. Nu e nevoie să vă mai povestesc restul, pentru că îl 
cunoaşteţi. Am crezut că aveam timp să alerg şi să scot 
hârtiile din ascunzătoare, însă am fost prinsă. Aşa că am 
început să ţip că evadase şi am cerut să mă întorc la 
Marguerite. Am strigat numele de trei ori, tare. Ştiam că 
ceilalţi vor crede că mă refeream la doamna Vandemeyer, dar 
eu speram că aşa îl puteam face pe domnul Beresford să se 
gândească la tablou. În prima zi dăduse unul jos din cui... 
Asta mă determinase să nu am încredere în el. 

Jane se opri. 

— Deci hârtiile mai sunt încă în spatele tabloului din camera 
aia, spuse încet sir James. 

— Da. Fata se lăsă pe spate pe sofa, epuizată de povestea ei 
lungă. 

Sir James se ridică. Îşi privi ceasul. 

— Vino, spuse, trebuie să plecăm imediat. 

— Acum, noaptea? Întrebă Tuppence, surprinsă. 

— Mâine s-ar putea să fie prea târziu, rosti cu gravitate sir 
James, în afară de asta, ducându-ne în noaptea asta avem 
şansa să-l capturăm pe acel supercriminal, domnul Brown. 

Se lăsă o tăcere mormântală, apoi sir James continuă: 

— Aţi fost urmărite până aici... Nu încape nici un dubiu. 
Când vom părăsi casa vom fi din nou urmăriţi, dar nu 
molestaţi, pentru că planul domnului Brown este să-l 
călăuzim. Însă casa din Soho este zi şi noapte supravegheată 
de poliţie. Sunt câţiva oameni care o urmăresc. Când intrăm în 
casă, domnul Brown nu va da înapoi... Va risca totul ca să-şi 
atingă ţinta. Şi îşi închipuie că riscul nu e mare... Din moment 
ce va intra sub masca de prieten! 

Tuppence se îmbujoră, apoi deschise brusc gura. 

— Dar e ceva ce nu ştiţi... Căci nu v-am spus. Ochii i se 
fixară încurcaţi asupra lui Jane. 

— Ce anume, întrebă tăios celălalt. Fără ezitări, domnişoară 


Tuppence. Plecarea noastră trebuie să fie foarte sigură. 

Însă, dintr-odată, Tuppence păru legată la gură. 

— E atât de dificil... Înţelegeţi, dacă greşesc... Oh, ar fi 
îngrozitor. Făcu o grimasă spre Jane. Nu m-ar ierta niciodată, 
adăugă ea cifrat. 

— Vrei să te ajut eu, nu? 

— Da, vă rog. Dumneavoastră ştiţi cine e domnul Brown, nu- 
i aşa? 

— Da, răspunse grav, sir James. În sfârşit, ştiu. 

— În sfârşit? Întrebă cu îndoială Tuppence. Oh, dar eu 
credeam că... Se opri. 

— Credeai bine, domnişoară Tuppence. Sunt mai demult 
sigur de identitatea lui... Chiar din noaptea în care a murit 
misterios doamna Vandemeyer. 

— Ah! Tuppence îşi tinu respiraţia. 

— Pentru că trebuie să ţinem cont de logică. Există doar 
două soluţii. Ori ea şi-a administrat singură chloralul, ori... 

— Da? 

— Ori i-a fost administrat în coniacul pe care i l-ai dat. Doar 
trei persoane au atins acel coniac: dumneata, domnişoară 
Tuppence, eu însumi şi încă cineva... Domnul Julius P. 
Hersheimmer! 

Jane tresări şi se ridică, privind la cel ce vorbea cu ochii 
măriţi de uimire. 

— La început, treaba părea absolut imposibilă. Domnul 
Hersheimmer, ca fiu al unui renumit milionar, era o figură 
binecunoscută în America. Părea complet imposibil ca el şi 
domnul Brown să fie una şi aceeaşi persoană. Însă logica 
faptelor ni se impune. Aminteşte-ţi de brusca şi inexplicabila 
agitaţie a doamnei Vandemeyer. O altă dovadă, dacă mai e 
nevoie de dovezi. 

Am avut ocazia să-ţi dau un indiciu, mai de mult. Din câteva 
vorbe ale domnului Hersheimmer la Manchester, am crezut că 
înțeleseseşi şi că acţionai după acel indiciu. Apoi m-am pus pe 
lucru ca să demonstrez că imposibilul era posibil. Domnul 
Beresford m-a sunat şi mi-a spus (ceea ce deja bănuiam) că 
fotografia domnişoarei Jane Finn nu încetase nici o clipă să fie 


în posesia domnului Hersheimmer... 

Însă fata interveni. Sărind în picioare, strigă mânioasă: 

— Ce vreţi să spuneţi? Ce încercaţi să insinuaţi? Că domnul 
Brown este Julius? Julius... Vărul meu? 

— Nu, domnişoară Finn, rosti cu totul neaşteptat sir James. 
Nu vărul dumitale. Omul care îşi zice Julius Hersheimmer nu 
e sub nici o formă rudă cu dumneata. 

Capitolul XXVI. Domnul Brown. 

Cuvintele lui sir James căzură ca o bombă. Ambele fete 
arătau la fel de năucite. Avocatul se duse spre biroul său şi 
reveni cu o mică tăietură din ziar pe care i-o înmână lui Jane. 
Tuppence citi peste umărul ei. Domnul Carter ar fi recunoscut- 
o. Se referea la bărbatul misterios găsit mort la New York. 

— Cum îi spuneam domnişoarei Tuppence, reluă avocatul, 
m-am aşezat la treabă ca să dovedesc că imposibilul era 
posibil. Cel mai şocant lucru era faptul că Julius Hersheimmer 
nu era un nume fals. Când am dat peste această notiţă, 
problema mea era soluţionată. Julius Hersheimmer se 
hotărâse să afle ce se întâmplase cu verişoara lui. Plecase în 
Vest de unde obţinu veşti despre ea şi îi găsi fotografia care 
urma să-l ajute în cercetările lui. În ajunul plecării din New 
York, fusese prins şi omorât. Cadavrul îi fu îmbrăcat în haine 
sărăcăcioase, iar faţa desfigurată ca să nu poată fi recunoscut. 
Domnul Brown îi luă locul. Plecă imediat cu vaporul în 
Anglia. Nimeni dintre prietenii sau cunoştinţele lui nu l-au 
văzut înainte de a se îmbarca, şi chiar de l-ar fi văzut, n-ar fi 
contat, căci deghizarea era perfectă. De atunci, a devenit 
prieten la toartă cu cei ce juraseră să-l doboare. Orice secret al 
lor îi era cunoscut. O singură dată era cât pe ce să-şi frângă 
gâtul. Doamna Vandemeyer îi cunoştea secretul. În planul lui 
nu era prevăzută posibilitatea ca ea să fie mituită vreodată. 
Însă fără inspirata schimbare a planului domnişoarei 
Tuppence, ar fi fost plecată când am ajuns noi acolo. Se trezi 
brusc în situaţia de a se vedea demascat. Făcu un pas disperat, 
bazându-se pe talentul său de a abate suspiciunile. Şi aproape 
că reuşi... Dar nu întrutotul. 

— Nu pot să cred, îngână Jane. Părea atât de superb. 


— Adevăratul Julius Hersheimmer era un tip superb! Iar 
domnul Brown e un actor desăvârşit. Dar întreab-o pe 
domnişoara Tuppence dacă nu a avut şi ea bănuielile ei. 

Jane se întoarse mută spre Tuppence. Aceasta din urmă 
confirmă. 

— N-am vrut să ţi-o spun, Jane... Ştiam că o să te doară. Şi, 
la urma urmei, nu puteam fi sigură. Încă nu înţeleg de ce, 
dacă el e domnul Brown, ne-a salvat. 

— Julius Hersheimmer v-a ajutat să evadați? 

Tuppence îi relată lui sir James palpitantele evenimente din 
cursul dimineţii, încheind: 

— Dar nu pot să înţeleg de ce? 

— Nu? Eu pot. La fel a putut şi tânărul Beresford acţionând 
în felul acela. Ultima speranţă era ca Jane Finn să fie lăsată să 
evadeze... Iar evadarea trebuia astfel regizată încât ea să nu 
bănuiască faptul că totul era aranjat. Ei n-au avut nimic 
împotrivă să-l lase pe tânărul Beresford să se învârtească prin 
împrejurimi şi, la nevoie, să comunice cu dumneata. Ar fi avut 
ei grijă să-l îndepărteze la momentul potrivit. Atunci Julius 
Hersheimmer a zvâcnit şi v-a salvat într-un stil cu adevărat 
melodramatic. Gloanţele zburau... Dar n-au lovit pe nimeni. 
Ce s-ar fi întâmplat mai departe? V-aţi fi dus direct la casa din 
Soho şi aţi fi scos documentele pe care domnişoara Finn 
probabil că le-ar fi încredinţat spre păstrare vărului ei. Sau, 
dacă ar fi condus el cercetările, ar fi simulat că găseşte 
ascunzătoarea deja dibuită. Oricum, ar fi avut multe moduri 
de a exploata situaţia, dar rezultatul ar fi fost acelaşi. Şi chiar 
îmi imaginez că la amândouă vi s-ar fi întâmplat vreun 
accident. Ştiaţi mult prea multe, înţelegeţi? Asta e povestea în 
mare. Recunosc că am fost prins pe picior greşit, dar altcineva 
n-a fost. 

— Tommy, rosti moale Tuppence. 

— Da. E clar că atunci când au vrut să scape de el... A fost 
mai rapid decât ei. În tot cazul, în sufletul meu nu sunt prea 
liniştit în privinţa lui. 

— De ce? 

— Pentru că Julius Hersheimmer este domnul Brown, 


răspunse sec sir James. Iar ca să pui mâna pe domnul Brown e 
nevoie de mai mult decât de un om şi un revolver... 

Tuppence păli puţin. 

— Ce putem face? 

— Nimic până ce nu vom fi în casa din Soho. Dacă Beresford 
e încă pe poziţie, nu există nici un motiv de îngrijorare. Dacă 
dimpotrivă, inamicul nostru va veni să ne caute, nu ne va găsi 
nepregătiţi! Dintr-un sertar al biroului scoase un pistol şi îl 
băgă în buzunarul pardesiului. 

— Acum suntem gata. Aş sugera că e mai bine să mă duc 
fără voi, domnişoară Tuppence... 

— Nici vorbă. 

— Dar domnişoara Finn ar trebui să rămână aici. Va fi în 
perfectă siguranţă şi mă tem că e complet epuizată de toate 
prin câte a trecut. 

Dar, spre surprinderea lui Tuppence, Jane scutură din cap. 

— Nu. Am să merg şi eu. Documentele acelea mie mi-au fost 
încredințate. Trebuie să duc afacerea asta până la capăt. 
Oricum, acum mă simt mai bine. 

Sir James ceru să i se aducă maşina. În timpul scurtei 
călătorii, inima lui Tuppence bătea nebuneşte. În ciuda 
neliniştii provocate de soarta lui Tommy, nu putea să nu aibă 
un sentiment de exaltare. Erau pe punctul de a învinge! 

Maşina trase la colţul piaţetei şi coborâră. Sir James se 
îndreptă spre un om în civil care era la datorie împreună cu 
alţi câţiva şi-i vorbi. Apoi reveni lângă fete. 

— Până acum nimeni nu a intrat în casă. E urmărită şi din 
spate, aşa încât sunt siguri de asta. Oricine va încerca să 
pătrundă după intrarea noastră, va fi pe loc arestat. Intrăm? 

Un poliţist aduse cheia. Cu toţii îl cunoşteau bine pe sir 
James. Primiseră de asemenea ordine în privinţa lui 
Tuppence. Doar a treia persoană le era necunoscută. Cei trei 
intrară în casă trăgând uşa după ei. Începură să urce uşor 
scările şubrede. În capătul lor era draperia jerpelită după care 
se ascunsese Tommy în ziua aceea. Tuppence auzise povestea 
de la Jane, sub înfăţişarea de „Annette”. Se uită cu interes la 
catifeaua zdrenţuită. Chiar şi acum aproape că ar fi jurat că se 


mişca... ca şi cum cineva era în spatele ei. Iluzia era atât de 
puternică încât aproape îşi imagină că distinge conturul unei 
forme... Presupunând că domnul Brown... Julius... Stătea la 
pândă... 

Bine-nţeles că era imposibil! Şi totuşi, puţin lipsi să se 
întoarcă şi să tragă draperia ca să se asigure... 

Acum intrau în camera-temniţă. Nu era un loc unde să se 
ascundă cineva, gândi Tuppence şi oftă uşurată, apoi se 
mustră indignată. Nu trebuia să se lase în voia acestor 
închipuiri prosteşti... A acestui ciudat sentiment persistent că 
domnul Brown era în casă... Ascultă! Ce-a fost asta? Paşi uşori 
pe scară? În casă era cineva! Absurd! Începea s-o ia razna. 

Jane se dusese direct la tabloul cu Margareta. Îl scoase din 
cui cu o mână sigură. Praful era gros de un deget pe el, iar 
pânzele de păianjen atârnau între el şi perete. Sir James îi 
întinse un briceag şi fata sfâşie învelitoarea maro de pe spatele 
tabloului... Paginile de anunţuri ale unei reviste căzură. Jane 
le ridică. Le desfăcu cu ajutorul degetului mic şi extrase două 
coli subţiri scrise în întregime! 

De data asta nu era o farsă. Era documentul adevărat! 

— Îl avem! Spuse Tuppence. În sfârşit... 

Momentul era atât de emoţionant că ţi se tăia respiraţia. 
Uşoarele scârţieturi, zgomotele imaginare de acum un minut 
erau uitate. Nimeni dintre ei nu avea ochi decât pentru ce 
ţinea Jane în mână. 

Sir James luă hârtiile şi le cercetă minuţios. 

— Da, spuse el liniştit, acesta e blestematul de tratat secret! 

— Am reuşit, spuse Tuppence. În glasul ei era un fel de 
teamă neîncrezătoare. 

Sir James îi repetă vorbele în timp ce împături cu grijă foile 
şi le băgă în portmoneu, apoi se uită curios în jur. 

— Aici a fost ţinut închis atâta timp tânărul nostru prieten, 
nu-i aşa? E cu adevărat o cameră sinistră. Fără ferestre şi cu 
uşa groasă şi etanşă. Nimic din ce se întâmplă aici nu poate fi 
auzit din afară. 

Tuppence se înfioră. Cuvintele lui îi deşteptară un vag 
sentiment de alarmă. Dacă era cineva ascuns în casă? Cineva 


care le-ar fi închis uşa şi i-ar fi lăsat să moară ca nişte şoareci? 
Apoi îşi dădu seama de absurditatea gândurilor ei. Casa era 
înconjurată de poliţie care, în cazul în care ei ar fi întârziat să 
apară, n-ar fi ezitat să pătrundă înăuntru şi să o cerceteze 
minuţios. Zâmbi la gândul că iar se prostise... Apoi tresări 
văzând că sir James o urmărea cu atenţie. 

— Ai mare dreptate, domnişoară Tuppence. Intuieşti 
pericolul. Şi eu şi domnişoara Finn. 

— Da, recunoscu Jane. E absurd... Dar nu mă pot abţine. 

Sir James încuviinţă din nou. 

— Simţiţi... Cum simţim cu toţii... Prezenţa domnului 
Brown. Da, Tuppence făcu o mişcare, nu există nici un 
dubiu... Domnul Brown e aici... 

— În casa asta? 

— În camera asta... Nu înţelegeţi? Eu sunt domnul Prown... 

Stupefiate, neîncrezătoare, fetele îl priviră lung. Fiecare 
trăsătură a chipului său se schimbase. În faţa lor stătea un alt 
om. Pe buze avea un zâmbet crud. 

— Niciuna dintre voi nu va ieşi vie din camera asta! Tocmai 
aţi spus că am reuşit. Eu am reuşit! Tratatul secret e al meu. 
Zâmbetul i se lărgi când se uită la Tuppence. Să-ţi spun cum 
va fi? Mai devreme sau mai târziu poliţia se va năpusti 
înăuntru şi vor fi găsite trei victime ale domnului Brown... 
Trei, nu două, înţelegi, însă din fericire a treia nu va fi 
moartă, doar rănită, şi va putea să descrie nenorocirea cu lux 
de amănunte! Tratatul? E în mâinile domnului Brown. Cine s- 
ar gândi să umble în buzunarele lui sir James Peel Edgerton?! 

Se întoarse spre Jane. 

— M-ai păcălit. Apreciez asta. Dar n-ai s-o mai faci 
niciodată. 

În spatele lui se auzi un zgomot uşor, însă îmbătat de succes, 
nu întoarse capul. Îşi strecură mâna în buzunar. 

— Tinerii Aventurieri” sunt şah-mat, spuse, şi ridică încet 
revolverul. 

Dar, chiar în acel moment, se simţi prins din spate în nişte 
cleşti de oţel. Revolverul îi fu smuls din mână şi glasul lui 
Julius Hersheimmer rosti tărăgănat: 


— Eşti prins asupra faptului, cu averea la tine. 

Chipul lui sir James se înroşi ca para, însă avu o formidabilă 
stăpânire de sine când se uită la cei doi care îl capturaseră. Îl 
privi lung pe Tommy. 

— Tu! Spuse înăbuşit. Tu! Trebuia să-mi fi închipuit. 

Văzând că nu încerca să opună rezistenţă, cei doi îşi slăbiră 
strânsoarea. Într-o fulgerare de o clipă, sir James îşi duse la 
gură mâna pe care purta un inel mare... 

— Ave Caesar, morituri te salutant” spuse, cu privirea încă 
aţintită asupra lui Tommy. 

Apoi chipul i se contorsionă şi, zguduit de o puternică 
convulsie, căzu înainte, în timp ce în aer se răspândea un 
miros de migdale amare. 

Capitolul XXVII. Supeu la Savoy. 

Supeul oferit de domnul Julius Hersheimmer câtorva prieteni 
în seara zilei de 30 avea să rămână mult timp în amintirea 
celor care îl organizaseră. Avu loc într-un separeu, iar ordinele 
domnului Hersheimmer fură scurte şi precise. Dăduse mână 
liberă... Iar când un milionar dă mână liberă, apoi o dă! 

Nu lipsi nici o delicateţe de sezon, nici o trufanda. Chelnerii 
cărau sticlele cu vin vechi, regal cu drăgăstoasă grijă. Decorul 
floral sfida anotimpurile, iar toate fructele de pe pământ, 
începând cu cele din mai până la cele din noiembrie stăteau 
miraculos alături. Lista invitaţilor era scurtă şi selectă. 
Ambasadorul american, domnul Carter care, spusese el, îşi 
luase libertatea să-şi aducă un vechi prieten, pe sir William 
Beresford, arhidiaconul Cowley, doctorul Hall, cei doi tineri 
aventurieri - domnişoara Prudence Cowley şi domnul Thomas 
Beresford — şi ultima, dar nu cea din urmă, ca oaspete de 
onoare, domnişoara Jane Finn. 

Julius nu precupeţi nimic pentru a face din apariţia lui Jane 
Finn un succes. Un ciocănit misterios se auzi la uşa 
apartamentului pe care Tuppence îl împărțea cu Jane. Era 
Julius. În mână avea un cec. 

— Ascultă, Tuppence, începu el, vrei să-mi faci un mare 
serviciu? Ia asta şi îmbrac-o foarte elegant pe Jane pentru 
diseară. O să cinaţi cu mine la Savoy. Înţelegi? Fără pic de 


economie. Faci asta pentru mine? 

— Lucru sigur, îl imită Tuppence. Ce-o să ne mai distrăm! Va 
fi o plăcere s-o îmbrac pe Jane. E cel mai drăgălaş om pe care 
l-am văzut vreodată. 

— Asta aşa e, aprobă cu fervoare domnul Hersheimmer. 

Fervoarea lui aprinse o umbră de ironie de moment în ochii 
lui Tuppence. 

— Apropo, Julius, spuse ea cu o seriozitate prefăcută, încă... 
Nu ţi-am dat răspunsul. 

— Răspunsul? Chipul lui Julius păli. 

— Ştiu... Când mi-ai cerut... Să mă mărit cu tine, se bâlbâi 
Tuppence cu ochii plecaţi, într-o adevărată postură de eroină 
a epocii victoriene şi n-aş avea nimic împotrivă să-ţi dau un 
răspuns. M-am gândit bine şi... 

— Da? Întrebă Julius. Fruntea îi era năpădită de sudoare. 

Tuppence îşi reveni brusc. 

— Eşti un mare idiot! Ce dracu te-a făcut să-mi spui asta? 
Vedeam doar că nu-ţi păsa nici de doi bani de mine! 

— Nici chiar aşa. Aveam... Şi încă mai am... Cele mai 
profunde sentimente de stimă şi respect... Şi de admiraţie... 

— Hm! Spuse Tuppence. Genul ăla de sentimente care se duc 
urgent când apare celălalt sentiment. Nu-i aşa, bătrâne? 

— Nu ştiu ce vrei să spui, rosti ţeapăn Julius, însă întreaga 
făptură îi era mistuită de o roşeaţă puternică. 

— Aiurea! Replică Tuppence. Începu să râdă şi închise uşa, 
apoi o deschise din nou pentru a adăuga cu demnitate. Din 
punct de vedere moral am să mă consider întotdeuna părăsită! 

— Cine a fost? Întrebă Jane când Tuppence reveni lângă ea. 

— Julius. 

— Ce vroia? 

— În realitate, cred că vroia să te vadă pe tine, dar nu l-am 
lăsat. Nu până la noapte când vei apare ca regele Solomon în 
întreaga măreție! Vino! Mergem la cumpărături! 

Majoritatea oamenilor petrecu mult controversata „zi a 
laburiştilor” de pe 29, ca pe o zi oarecare. În Hyde Park şi în 
Trafalgar Square se rostiră discursuri. Procesiuni sporadice, 
cântând „Steagul Roşu” apăreau pe străzi, într-o manieră mai 


mult sau mai puţin însufleţită. Ziarele, care indicaseră o grevă 
generală şi instaurarea unui regim de teroare, se văzură silite 
să-şi ascundă capetele ruşinate. Cel mai curajos şi isteţ dintre 
ele căută să demonstreze că pacea se datora sfaturilor lor. În 
ziarele de duminică apăru o scurtă ştire despre moartea subită 
a lui sir James Peel Edgerton, renumitul K. C. Ziarele de luni 
se ocupară mai pe larg de cariera lui. Modul concret în care îşi 
găsise moartea nu fu făcut niciodată public. 

Previziunile lui Tommy se dovediseră adevărate. Acţiunea 
avusese un singur protagonist. Rămasă fără şef, organizaţia se 
destrămase. Kramenin se întoarse precipitat la Moscova, 
părăsind Anglia în zorii zilei de duminică. Banda îşi luase 
zborul din Astley Priors în panică, lăsând în urmă, în marea 
lor grabă, documente incriminatoare care le tăiau orice 
speranţă. Cu aceste documente ale conspirației în mână, ajutat 
mai apoi şi de un mic jurnal cafeniu găsit în buzunarul 
mortului, jurnal ce conţinea în rezumat organizarea întregului 
complot, în ceasul al doisprezecelea, guvernul ţinu o şedinţă 
de ultimă oră. Liderii laburişti fură obligaţi să recunoască 
faptul că fuseseră manipulaţi. Guvernul făcu anumite concesii 
care fură acceptate pe loc. Era pace, nu război! 

Însă cabinetul ştia acum cât de aproape fusese de dezastru. 
În mintea domnului Carter era încă vie scena sinistră ce 
avusese loc în casa din Soho. Intrase în camera sordidă şi-l 
găsise pe marele om, prietenul de-o viaţă, mort... Trădat de 
propria-i gură. Din buzunarul mortului scosese tratatul 
blestemat şi, pe loc, în faţa celorlalţi trei, îl arsese... Anglia 
era salvată! 

Iar acum, în seara zilei de 30, într-un separeu de la Savoy, 
domnul Julius P. Hersheimmer îşi primea oaspeţii. 

Domnul Carter sosi primul. Era însoţit de un bătrân domn cu 
înfăţişare nervoasă, la vederea căruia Tommy roşi până la 
rădăcina părului. Înaintă. 

— Ha! Rosti bătrânul domn, cercetându-l apocaliptic. Deci tu 
eşti nepotul meu, nu-i aşa? Nu arăţi cine ştie ce... Dar se pare 
că ai făcut treabă bună. La urma urmei, maică-ta te-a crescut 
bine. Să lăsăm trecutul, vrei? Eşti moştenitorul meu, să ştii; iar 


pe viitor, am de gând să-ţi fixez o rentă... Poţi să consideri 
Chalmers Park ca pe propria ta casă. 

— Mulţumesc, domnule, sunteţi extrem de amabil. 

— Unde e acea tânără doamnă despre care am auzit atâtea? 

Tommy o prezentă pe Tuppence. 

— Ha! Exclamă sir William, cu ochii la ea. Fetele nu mai 
sunt aceleaşi ca cele din vremea mea. 

— Ba sunt, spuse Tuppence. Poate că îmbrăcămintea lor e 
diferită, însă ele sunt tot aceleaşi. 

— Mda, poate că ai dreptate. Obrăznicături atunci... 
Obrăznicături. 

— Aşa e, răspunse Tuppence. Eu însămi sunt o obrăznicătură 
de groază. 

— Te cred, spuse bătrânul domn chicotind şi o trase de 
ureche bine dispus. Majoritatea femeilor erau înspăimântate 
de „ursul bătrân”, cum i se spunea. Nonşalanţa lui Tuppence îl 
încânta pe bătrânul misogin. 

Apoi sosi timidul arhidiacon, puţin intimidat de compania în 
care se afla, bucuros că fata lui se distinsese în mod deosebit, 
însă neputând să se abţină să nu se uite din când în când la ea, 
cu o nelinişte apăsătoare. Însă Tuppence se purtă admirabil. 
Se feri să stea picior peste picior, îşi păzi limba şi refuză în 
mod categoric să fumeze. 

După aceea sosi doctorul Hall, urmat de ambasadorul 
american. 

— Să luăm loc, spuse Julius după ce invitaţii fură prezentaţi 
unul altuia. Tuppence, vrei să... 

Îi arătă cu un gest locul de onoare. 

Însă Tuppence clătină din cap. 

— Nu... Ăsta-i locul lui Jane! Când te gândeşti cum a dus-o 
în toţi aceşti ani, ar trebui să fie regina acestei nopţi. 

Julius îi aruncă o privire recunoscătoare şi Jane înaintă 
timidă spre locul indicat. Frumuseţea ei de mai înainte nu era 
nimic în comparaţie cu drăgălăşenia pe care o respira prin toţi 
porii. Tuppence îşi dusese foarte conştiincios sarcina la 
îndeplinire. Modelul rochiei cumpărate de la un croitor 
renumit era intitulat „Crinul tigru”. Era toată nuanţe de auriu, 


roşu şi cafeniu şi din ea se înălța, ca o coloană albă, gâtul de 
lebădă al fetei, iar învolburarea arămie a părului ei îi încorona 
minunatul cap. În timp ce lua loc, în ochii tuturor se citea 
admiraţia. 

Curând supeul atinse apogeul şi cu un acord unanim, Tommy 
fu rugat să dea explicaţii complete. 

— Ai fost al naibii de secretos în toată afacerea asta, îl acuză 
Julius. M-ai lăsat să cred că pleci în Argentina... Deşi cred că 
aveai tu un motiv pentru asta. Ideea, atât a ta cât şi a lui 
Tuppence, de a mă distribui în rolul domnului Brown m-a 
amuzat enorm! 

— Ideea nu le-a aparţinut, spuse cu gravitate domnul Carter. 
Le-a fost sugerată şi otrava le-a fost inoculată cu multă grijă 
de un expert în materie. Planul i-a fost inspirat de o ştire 
dintr-un ziar din New York şi cu ajutorul ei a ţesut plasa care, 
puţin a, lipsit, să nu se strângă în mod fatal în jurul dumitale. 

— Nu mi-a plăcut niciodată tipul, spuse Julius. De la început 
am simţit că era ceva în neregulă cu el şi l-am suspectat 
întotdeauna că era cel care o redusese la tăcere pe doamna 
Vandemeyer. Însă abia după ce am auzit că ordinul ca Tommy 
să fie omorât a fost dat imediat după întrevederea noastră cu 
el din duminica aceea, au început să mi se învârtă rotiţele că, 
de fapt, el era marele mahăr. 

— Eu nu l-am suspectat niciodată, câtuşi de puţin, se 
lamentă Tuppence. L-am considerat întotdeauna mult mai 
deştept decât Tommy... Dar m-a pus la podea magistral. 

Julius fu de acord. 

— Tommy a făcut toate paralele în distracţia asta! Şi, în loc 
să stea aici mut ca un peşte, să-l lăsăm să-şi izgonească 
sfiiciunea de fată mare şi să ne povestească totul cum a fost. 

— Aşa e! Aşa e! 

— Nu e nimic de povestit, spuse Tommy, vizibil incomodat. 
Am fost un mare ageamiu... Până am găsit fotografia aia a lui 
Annette şi mi-am dat seama că ea e Jane Finn. Apoi mi-am 
amintit cu câtă insistenţă strigase cuvântul acela 
„Marguerite”. Şi m-am gândit la tablou şi... Ei bine, asta e. 
După aceea, bine-nţeles că am analizat toată povestea ca să 


găsesc unde călcasem în străchini. 

— Continuă, spuse domnul Carter, văzând că Tommy dădea 
semne să se cufunde din nou în tăcere. 

— Când Julius mi-a povestit afacerea cu doamna 
Vandemeyer, m-am neliniştit. După cum se prezentau 
lucrurile, scamatoria trebuia să fi fost făcută fie de el, fie de 
sir James. Însă nu ştiam care din ei. Găsind acea fotografie în 
sertar, după toată acea poveste despre cum îi fusese luată de 
către inspectorul Brown, Julius m-a făcut să-l suspectez. Apoi 
mi-am amintit că sir James fusese cel care o descoperise pe 
falsa Jane Finn. În sfârşit, nu mă puteam hotărî... Şi am decis 
doar să nu le dau nici unuia nici o şansă. I-am lăsat lui Julius 
un bilet, în cazul în care el era domnul Brown, spunându-i că 
plec în Argentina şi i-am trimis scrisoarea lui sir James, în 
care îmi făcea oferta, ca să vadă că nu mint. Apoi i-am scris 
domnului Carter şi l-am sunat pe sir James. Considerând că 
cel mai bun lucru era să-i câştig încrederea, i-am povestit 
totul, cu excepţia locului în care credeam că se află hârtiile. 
Annette aproape că m-a dezarmat, dar nu total. Îmi tineam 
ochii aţintiţi asupra amândurora. Şi atunci am primit un bilet 
trucat de la Tuppence... Şi am înţeles! 

— Dar cum? 

Tommy scoase biletul cu pricina din buzunar şi acesta făcu 
înconjurul mesei. Scrisul ei e perfect în regulă numai că am 
ştiut că nu e de la ea, din cauza semnăturii. Ea nu şi-a scris 
niciodată numele „Twopence”, însă oricine care nu-i văzuse 
semnătura putea foarte uşor să creadă că aşa se scrie. Julius o 
văzuse... Mi-a arătat o dată un bilet de la ea... Dar sir James 
nu o văzuse! Din acea seară totul mi-a fost limpede. L-am 
expediat urgent pe Albert la domnul Carter. M-am prefăcut că 
plec, însă m-am întors. Când Julius a dat buzna cu maşina lui 
mi-am zis că asta nu face parte din planul domnului Brown şi 
că vor fi probleme. Atât timp cât sir James nu era prins asupra 
faptului, ca să zic aşa, ştiam că niciodată cuvântul meu nu va 
cântări tot atât cât al lui sir James în faţa domnului Carter. Nu 
m-ar fi crezut... 

— Nu, recunoscu sincer domnul Carter. 


— lată de ce am trimis fetele la sir James. Ştiam că, mai 
devreme sau mai târziu, se vor duce la casa din Soho. L-am 
ameninţat pe Julius cu revolverul pentru că voiam ca 
Tuppence să-i spună asta lui sir James, aşa că nu s-ar mai fi 
neliniştit în privinţa noastră. În momentul în care fetele s-au 
pierdut în zare, i-am spus lui Julius să gonească nebuneşte 
spre Londra şi pe drum, i-am povestit toată treaba. Am ajuns 
cu mult înainte la casa din Soho şi l-am găsit pe domnul 
Carter afară. După ce am aranjat cu el lucrurile, am intrat 
înăuntru şi ne-am ascuns după draperia de catifea. Poliţiştii 
aveau ordin să spună, în cazul în care ar fi fost întrebaţi, că nu 
intrase nimeni în casă. Asta e tot. 

Şi Tommy se opri brusc. 

Un moment domni liniştea. 

— Apropo, spuse Julius, în privinţa fotografiei lui Jane, 
greşeşti. Mi-a fost luată, însă am regăsit-o. 

— Unde? Strigă Tuppence. 

— În micul seif din dormitorul doamnei Vandemeyer. 

— Ştiam eu că ai găsit ceva, spuse Tuppence cu reproş. Ca să 
fiu sinceră, asta mi-a trezit bănuielile în privinţa ta. De ce nu 
ai spus? 

— Şi eu eram puţin bănuitor. Îmi fusese luată o dată şi eram 
hotărât să nu o las din mână până când un fotograf nu ar fi 
făcut o duzină de copii după ea! 

— Fiecare am ascuns câte ceva, rosti Tuppence gânditoare. 
Presupun că aşa se face munca în serviciul secret! 

În pauza care urmă, domnul Carter scoase din buzunar o 
mică agendă cafenie. 

— Beresford tocmai a spus că n-aş fi crezut în vinovăția lui 
sir James Peel Edgerton până când, ca să zic aşa, nu era prins 
în flagrant delict. Aşa e. Într-adevăr, până când nu am citit în 
întregime conţinutul acestei mici cărticele, n-am dat pe deplin 
crezare acestui uluitor adevăr. Acest jurnal va intra în posesia 
celor de la Scotland Yard, dar nu va fi dat niciodată 
publicităţii. Lunga carieră a lui sir James în domeniul legii 
face ca acest lucru că fie indezirabil. Dar pentru 
dumneavoastră, care cunoaşteţi tot adevărul, am să citesc 


anumite pasaje care vor face lumină în ceea ce priveşte 
mentalitatea acestui mare criminal. 

Deschise jurnalul şi răsfoi paginile subţiri. 

„ E o prostie să ţin acest jurnal Ştiu asta. E o probă cumplită 
împotriva mea. Dar nu m-am dat niciodată înapoi în faţa 
riscului. Şi simt nevoia urgentă de a mă explica... Jurnalul va 
fi găsit numai odată cu cadavrul meu... 

De mic mi-am dat seama că am calităţi excepţionale. Numai 
un prost îşi subestimează capacităţile. Inteligența mea era cu 
mult deasupra mediei. Ştiu că m-am născut ca să reuşesc în 
viaţă. Înfăţişarea era singurul lucru împotriva mea. Prea 
liniştit şi şters... cu totul banal, prin nimic ieşit din comun... 

Când eram copil, am asistat la un proces celebru al unei 
crime. Am fost adânc impresionat de puterea şi elocinţa 
avocatului apărării. Pentru prima dată am întrezărit ideea de 
a-mi dedica întreg talentul acestei deosebite profesii... Apoi 
am studiat criminalul în boxa acuzării... Omul era un prost... 
Fusese incredibil, inimaginabil de prost. Nici elocinţa 
avocatului nu-l putea salva. Am simţit un imens dispreţ pentru 
el... Apoi mi-a trecut prin minte că statutul de criminal era 
unul de speţă proastă. Trândavii, rataţii, drojdia societăţii în 
general, erau duşi de val spre crimă... Era ciudat că oamenii 
cu creier nu îşi dăduseră niciodată seama de extraordinarele 
posibilităţi pe care le oferea aceasta... Am cochetat cu ideea.. 
Ce domeniu magnific... Ce posibilităţi nelimitate! Eram 
ametit... 

Am citit lucrările de referință privind crima şi criminalii. 
Toate îmi confirmau părerea. Degenerarea, boală... Niciodată 
îmbrăţişarea deliberată a acestei cariere de către un 
clarvăzător. Atunci am reflectat. Dacă cele mai mari ambiţii 
ale mele se realizau... Dacă eram chemat la bară şi mă 
ridicam la înălţimea profesiei mele? Dacă intram în politică.. 
Sau, de ce nu, ajungeam primul ministru al Angliei? Ce se 
întâmpla atunci? Era asta puterea? Împiedicat la fiecare pas 
de colegii mei, îngrădit de sistemul democraţiei care ar fi 
făcut din mine o simplă marionetă! Nu... Puterea la care 
visam eu era absolută. Un autocrat! Un dictator! Iar o 


asemenena putere putea fi obţinută doar lucrând în afara legii. 
Să profiţi de slăbiciunile naturii umane, apoi de cele ale 
naţiunilor... Să formezi şi să controlezi o organizaţie vastă, şi 
în final să dărâmi ordinea existentă, şi să domini! Gândul mă 
îmbăta... 

Am înţeles că trebuie să duc două vieţi. Un om ca mine e 
destinat să atragă atenţia. Trebuie să am o carieră 
strălucitoare care să-mi mascheze adevăratele activităţi. Apoi 
trebuie să devin o personalitate. M-am modelat după cea a 
renumiţilor K. C. Le-am reprodus manierele, magnetismul. 
Dacă aş fi ales meseria de actor, aş fi fost cel mai mare actor 
în viaţă. Fără deghizări, fără machiaj... Fără bărbi false! 
Personalitate! Mi-am pus-o ca pe-o mănuşă! Când o lăsam să 
cadă, eram eu însumi liniştit, modest, un om ca oricare altul. 
Mi-am spus „domnul Brown”. Există mii de oameni cu numele 
de Brown... Există mii de oameni care arată exact ca mine... 

Am reuşit în falsa mea carieră. Eram destinat să reuşesc. Am 
să reuşesc şi în cealaltă. Un om ca mine nu poate da greş... 

Citisem viaţa lui Napoleon. Amândoi aveam multe în 
comun... 

Mi-am făcut o practică din a apăra criminali. Trebuia să am 
grijă de oamenii mei... 

O dată sau de două ori mi-a fost teamă. Prima dată a fost în 
Italia. Era la o masă. Profesorul D., marele alienist, era de 
faţă. Discuţia s-a axat pe demenţă. El a spus: „Foarte mulţi 
oameni mari sunt nebuni şi nimeni nu ştie. Nici chiar ei 
înşişi”. Nu ştiam de ce se uita la mine când spunea asta. 
Privirea lui era stranie... Nu mi-a plăcut... 

Războiul m-a tulburat... Credeam că îmi va ajuta să-mi 
continui planurile. Nemţii erau atât de eficienţi. Sistemul lor 
de spionaj era, de asemenea, excelent. Străzile erau pline de 
acei băieţi în kaki. Toţi tineri proşti, fără nimic în cap... Nici 
acum nu înţeleg... Ei au câştigat războiul... Asta mă tulbură... 

Planurile îmi merg bine... O fată se opune, nu cred că ştie cu 
adevărat ceva... Trebuie să renunţăm la „Esthonia”. Nici un 
risc, acum... 

Totul merge bine. Amnezia e supărătoare. Nu poate fi o 


prefăcătorie. Nici o fată nu m-ar putea păcăli PE MINE! 

29. E foarte aproape...” 

Domnul Carter se opri. 

— Nu voi citi detaliile loviturii care a fost planificată. Dar 
există câteva referiri la voi trei. Sunt interesante, ţinând cont 
de ce s-a întâmplat: „. Influenţând fata să vină la mine din 
proprie iniţiativă am reuşit s-o dezarmez. Însă are sclipiri 
intuitive care pot fi periculoase. Trebuie îndepărtată. Cu 
americanul nu pot face nimic. Nu-i plac şi mă suspectează. 
Dar nu ştie. Armura mea e impenetrabilă. Uneori mă tem că l- 
am subestimat pe celălalt băiat. Nu e deştept, însă e greu să-l 
orbeşti în faţa faptelor.” 

...Domnul Carter închise cărticica. 

— Un om mare, spuse el. Geniu sau demenţă, cine poate 
spune? 

Se lăsă liniştea. 

Apoi domnul Carter se ridică în picioare. 

— Voi ţine un toast. În cinstea „Tinerilor Aventurieri” care 
şi-au justificat existenţa prin reuşită! 

Plouă cu aplauze. 

— Ar mai fi ceva ce dorim să auzim, continuă domnul 
Carter. Se uită spre ambasadorul american. Vorbesc şi pentru 
dumneavoastră, că ştiţi. O vom ruga pe domnişoara Jane Finn 
să ne spună povestea pe care până acum a auzit-o doar 
domnişoara Tuppence... Dar, înainte de asta, să bem în 
sănătatea ei. În sănătatea uneia dintre cele mai curajoase fiice 
ale Americii, căreia îi datorăm mulţumirile şi recunoştinţa 
celor două mari ţări! 

Capitolul XXVIII. Şi după aceea 

— A fost un toast straşnic, Jane, spuse domnul 
Hersheiummer, în timp ce se întorcea cu verişoara sa în Rolls- 
Royce la Ritz. 

— Cel pentru „Tinerii Aventurieri”? 

— Nu... Cel pentru tine. Nu există fată pe lume care ar fi 
suportat tot ce ai suportat tu. Ai fost chiar minunată! 

Jane clătină din cap. 

— Nu mă simt minunată. Inima mi-e obosită şi pustie... Şi 


tânjeşte după ţara mea. 

— Asta mă aduce la ceva pe care vreau să ţi-l spun. L-am 
auzit pe ambasadorul american spunându-ţi că soţia lui spera 
să mergi la ei la ambasadă chiar acum. Treaba asta e destul de 
bună, însă eu am un alt plan. Jane... Vreau să te măriţi cu 
mine! Nu te speria şi nu spune nu pe loc. Nu mă poţi iubi 
dintr-odată, bine-nţeles, asta e imposibil. Însă eu te-am iubit 
chiar din clipa în care ochii mi-au căzut pe fotografia ta... Iar 
acum când te-am văzut, sunt pur şi simplu nebun după tine! 
Dacă te vei mărita cu mine, n-am să te supăr în nici un fel... ai 
să-ţi duci propria viaţă. Poate n-ai să ajungi niciodată să mă 
iubeşti, iar dacă va fi aşa, îţi voi reda libertatea. Dar vreau să 
am dreptul să te ocrotesc, să am grijă de tine. 

— Asta e ce-mi doresc şi eu, rosti fata, emoţionată. Cineva 
care să fie bun cu mine. Oh, nici nu ştii ce singură mă simt! 

— Sigur că ştiu. Atunci, cred că totul e stabilit şi am să mă 
duc la arhiepiscop să-i cer autorizaţie specială pentru mâine 
dimineaţă. 

— Oh, Julius! 

— Bine, nu vreau să te zoresc deloc, Jane, dar nu are nici un 
rost să aşteptăm. Nu te speria... Nu mă aştept să mă iubeşti 
dintr-odată. 

Însă o mână mică se strecură în a lui. 

— Te iubesc deja, Julius, spuse Jane Finn. Te-am iubit din 
clipa în care eram în maşină şi glonţul ţi-a zgârâiat obrazul... 

Cinci minute mai târziu Jane rosti moale: 

— Nu cunosc foarte bine Londra, Julius, dar e chiar atât de 
mult de la Savoy la Ritz? 

— Depinde pe unde o iei, explică Julius fără să roşească. 
Mergem pe drumul de la Regent's Park! 

— Oh, Julius... Ce va crede şoferul? 

— Pentru cât îl plătesc, ştie că are altceva mai bun de făcut 
decât să creadă ceva. Ştii, Jane, singurul motiv pentru care am 
dat supeul la Savoy a fost ca să te pot conduce acasă. Nu 
puteam vedea cum aş fi reuşit altfel să te prind singură. Tu şi 
cu Tuppence sunteţi nedespărţite ca două surori siameze. Încă 
o zi ca asta şi eu şi cu Beresford am fi înnebunit! 


— Oh. E şi el...? 

— Sigur că e. Până peste cap. 

— Aşa credeam şi eu, spuse Jane gânditoare. 

— De ce? 

— Din toate lucrurile pe care Tuppence nu mi le-a spus! 

— Aici m-ai bătut, spuse domnul Hersheimmer. Dar Jane se 
mulțumi doar să râdă. 

Între timp, „Tinerii Aventurieri” stăteau tăcuţi, foarte ţepeni 
şi reci, într-un taxi care, cu o ciudată lipsă de originalitate, se 
întorcea de asemenea la Ritz, via Regent's Park. 

O teribilă stinghereală părea să se fi instalat între ei. Fără să 
ştie precis ce se întâmplase, totul se schimbase. Erau muti.. 
Paralizaţi. Toată vechea camaraderie zburase. 

Lui Tuppence nu-i venea nimic în minte, ca să vorbească. 

Tommy era la fel de zăpăcit. 

Stăteau foarte drepţi şi evitau să se privească. 

În cele din urmă, Tuppence făcu un efort disperat. 

— Destul de drăguţ, nu-i aşa? 

— Ba da. Altă tăcere. 

— Îmi place Julius, încercă din nou Tuppence. Tommy fu 
brusc readus la viaţă. 

— N-ai să te măriţi cu el, auzi? Spuse el dictatorial. Îţi 
interzic. 

— Oh! Rosti moale Tuppence. 

— Categoric, înţelegi. 

— Nu vroia să se însoare cu mine... De fapt, m-a întrebat 
doar din politeţe. 

— Nu prea cred, bombăni Tommy. 

— E foarte adevărat. E îndrăgostit până peste cap de Jane. 
Mă aştept să-i propună chiar acum. 

— Fac o pereche foarte drăguță, spuse Tommy 
condescendent. 

— Nu crezi că e cea mai drăgălaşă făptură pe care ai văzut-o 
în viaţa ta? 

— Cred că da. 

— Însă eu presupun că preferi marfa de calitate, spuse 
Tuppence prefăcută. 


— Eu... Oh, lasă asta, Tuppence, să ştii! 

— Îmi place unchiul tău, se grăbi Tuppence să schimbe 
subiectul. Apropo, ce ai de gând să faci? Accepţi oferta 
domnului Carter de a intra în slujba guvernului, sau invitaţia 
lui Julius de a lua un post regeşte remunerat la ferma lui din 
America? 

— Am să rămân pe vechea corabie, cred, deşi e foarte frumos 
din partea lui Hersheimmer. Însă simt că la Londra aş fi mai 
acasă. 

— Eu nu văd unde am să mă duc. 

— Văd eu, spuse Tommy hotărât. Tuppence îi aruncă o 
privire cu coada ochiului. 

— Mai sunt şi banii, observă ea gânditoare. 

— Ce bani? 

— Vom primi un cec fiecare. Aşa mi-a spus domnul Carter. 

— Ai întrebat cât? Zise Tommy, sarcastic. 

— Da, rosti triumfătoare Tuppence. Dar nu-ţi spun. 

— Tuppence, eşti culmea! 

— A fost drăguţ, nu-i aşa, Tommy? Sper să avem o grămadă 
de alte aventuri. 

— Eşti nesăţioasă, Tuppence. Mie, deocamdată, mi-e de 
ajuns aventura pe care am avut-o. 

— Ei bine, să mergi la cumpărături e aproape tot atât de 
bine, rosti visătoare Tuppence. Mă gândesc să cumpăr mobilă 
veche, şi covoare vesele şi draperii de mătase în stil futurist, şi 
o masă de sufragerie lustruită, şi un divan cu o grămadă de 
perne... 

— Ţine-o aşa! Spuse Tommy. La ce toate astea? 

— Posibil pentru o casă... Dar eu mă gândesc la un 
apartament. 

— Apartamentul cui? 

— Tu crezi că mă feresc să spun asta, dar nu mă feresc deloc. 
Al nostru, na! 

— Draga mea! Strigă Tommy, cuprinzând-o în braţe. Eram 
hotărât să te fac să o spui. Îmi erai datoare pentru felul 
nemilos în care mă repezeai ori de câte ori încercam să fiu 
sentimental. 


Tuppence îşi ridică faţa spre el. Taxiul îşi continuă cursa la 
nord de Regent's Park. 

— Nu mi-ai făcut, cu adevărat, acum, o cerere în căsătorie, 
punctă Tuppence. Nu e ceea ce bunicile noastre ar fi numit o 
cerere în căsătorie. Dar, după ce am ascultat-o pe cea 
prăpădită a lui Julius, sunt înclinată să te las să scapi. 

— Nu vei fi în stare să scapi să nu te măriţi cu mine, aşa că 
nu te mai gândi. 

— Ce drăguţ va fi, răspunse Tuppence. Căsătoria e numită în 
fel şi chip: rai, refugiu, încununarea fericirii, stadiul de sclavie 
şi multe altele, însă ştii ce cred eu că e? 

— Ce? 

— O distracţie. 

— Şi încă una a naibii de bună, spuse Tommy. 


SFÂRŞIT 


1 K. C. = avocat al statului (engleză, King's counsel) 
2 În engleză Underworld — lumea cealaltă, dar şi lumea 
interlopă. 


